
Teritorijų administravimo ir teisės mokomoji knyga aktuali siekiant išsiaiškinti valdymo institucijų 
vykdomą žemės administravimo veiklą įgyti teorinių ir praktinių žinių apie žemės teisės sampratą ir socialinę 
reikšmę visuomenėje. Mokomosios knygos tikslas — ugdyti studentų gebėjimus žemės tvarkymo srityje ir 
padėti jiems įsisavinti teorines žinias apie: 

- fizinių ir juridinių asmenų teises bei pareigas naudojant žemę ir kitą nekilnojamąjį turtą, disponavi- 
mo šiuo turtu tvarką ir sąlygas, žemės perleidimo procedūras; 

- valdymo institucijas, priimančias sprendimus žemės santykių reguliavimo klausimais, ir jų funkcijas; 

- teritorijų tvarkymą ir naudojimą reglamentuojančius teisės aktus ir jų pagrindinius reikalavimus; 

- žemėtvarkos planavimo dokumentų rengimo procedūras; 

- strateginius dokumentus kraštovaizdžio planavimo ir apsaugos klausimais; 

- teritorijų apsaugos ir tvarkymo reglamentus. 

Žemės santykiai reguliuojami vadovaujantis teisės aktais ir teritorijų planavimo dokumentais, todėl že- 
mės administravimą vykdančiose valstybės ir savivaldybių institucijose dirbantys specialistai privalo gerai Ži- 
noti teritorijų planavimo dokumentų rengimo procedūras, žemės sklypų formavimo ir teisinio registravimo 
tvarką, žemės nuosavybės ir naudojimo pakeitimo bei žemės naudmenų sudėties pakeitimo sąlygas ir tvarką. 
Viešojo administravimo klausimais valdymo institucijų priimami administraciniai teisės aktai nustato tam tik- 
rus ūkinės ir kitos veiklos, naudojant žemę, kryptingo reguliavimo reikalavimus. Tai tarpusavyje susijusių lei- 
dimų, draudimų ir pozityvių įpareigojimų, kurie sudaro galimybę įgyvendinti valstybės politiką ir užtikrinti as- 
menų teisines garantijas, kompleksas. Knygoje aprašyti žemę administruojančių institucijų veiksmai, kuriems 
reikia teisinių žinių — žemės sklypų formavimas, specialiųjų žemės ir miško sąlygų nustatymas, valstybinės 
žemės pardavimas ir nuoma, žemės servitutų nustatymas, žemės paėmimas visuomenės poreikiams, bendrųjų 
planų, detaliųjų planų ir žemėtvarkos planavimo dokumentų rengimas, leidimų pakeisti žemės naudmenų sudė- 
tį, statyti statinius, eksploatuoti žemės gelmių išteklius išdavimas. Šie klausimai knygoje išdėstyti pasinaudo- 
jant įstatymų, Lietuvos Respublikos Vyriausybės nutarimų ir kitų norminių teisės aktų nuostatomis. 

Įsisavinę žemės administravimo ir žemės teisės pagrindus, studentai gebės juos taikyti gamyboje. Tai 
ypač svarbu rengiant žemėtvarkos schemas ir projektus bei žemės valdų planus, taip pat priimant sprendimus 
teritorijų tvarkymo ir žemės nuosavybės bei naudojimo santykių reguliavimo klausimais. 

Administruojant žemės naudojimą, būtina sugebėti tinkamai derinti privačius ir viešuosius interesus, 0 
numatomas priemones planuoti įvertinant specifines žemės, kaip ūkinių struktūrų komponento bei gamtinės 
aplinkos dalies, savybes. Žemės ūkio bei miškų ūkio veiklai naudojama žemė — tai ypatingas gamtos ištek- 
lius, pasižymintis derlingojo dirvožemio sluoksniu, pagrindinė gamybos priemonė, akumuliuotas kapitalas, 
kurį sukaupė ir turi kaupti praėjusios, esamos ir būsimos žmonių kartos. Ši žemė, tinkamai ją naudojant, ne- 
praranda savo vertės. Žemės naudojimo ilgalaikis tikslas — gerinti žemės ūkines savybes, tausoti žemės ūkio 
naudmenas, miškus ir kitus gamtos išteklius. Šiam tikslui pasiekti būtina rengti teritorijų planavimo doku- 
mentus, suderinančius gamtines bei ūkines sistemas, ir šių dokumentų pagrindu teisiškai bei ekonomiškai re- 
guliuoti gamybos augimą. Atsižvelgiant į tai, leidinyje pateikiami bendrieji reikalavimai Lietuvos žemės 
fondo racionaliam naudojimui ir metodinės nuostatos kaimiškųjų teritorijų planavimui. 

Ši mokomoji knyga skirta bakalauro studijoms, susijusiomis su teritorijų tvarkymu ir žemės teisinių 
santykių reguliavimu. Leidinio turinys atitinka Aleksandro Stulginskio universiteto Agronomijos fakulteto 
Teritorijų administravimo ir teisės dalyką studijoms pirmosios pakopos programoje „Želdininkystė ir krašto- 
vaizdžio architektūra“ (knygos I, II, III skyriai, IV skyriaus 1, 2, 8 ir 9 poskyriai, V skyrius). Taip pat mo- 
komoji knyga gali būti naudojama ir studijuojant šios programos dalyką „Teritorijų planavimas“. Knygos II 
ir III skyriai bei IV skyriaus 1—4 poskyriai gali būti panaudoti Vandens ūkio ir žemėtvarkos fakulteto studen- 
tų mokymui pagal pirmosios pakopos programą „Žemėtvarka“ (dalykų „Žemės teisė“, Aplinkosaugos ir ap- 
linkotvarkos teisė“, „Teritorijų planavimas“ studijoms). 


(žodynas parengtas pagal sąvokas, naudojamas Lietuvos Respublikos civiliniame kodekse, 
Žemės įstatyme, Geodezijos ir kartografijos įstatyme, Nekilnojamojo turto kadastro įstatyme, 


Teritorijų planavimo įstatyme, Želdynų įstatyme, kituose norminiuose teisės aktuose) 


Atskirasis želdynas — želdynas, esantis tik jam skirtame žemės sklype. 

Bendrasis planas — teritorijų kompleksinio planavimo dokumentas, kuriame, atsižvelgiant į teritorijų plana- 
vimo lygmenis ir uždavinius, nustatyta planuojamos teritorijos vystymo erdvinė koncepcija ir teritorijos 
naudojimo bei apsaugos principai. 

Daiktai — iš gamtos pasisavinti arba gamybos procese sukurti materialaus pasaulio dalykai. 

Daiktinė teisė — absoliuti teisė, pasireiškianti teisės turėtojo galimybe įgyvendinti valdymo, naudojimo ir 
disponavimo teises ar tik kai kurias iš šių teisių. Yra skiriamos šios žemės savininkų ir naudotojų daiktinės 
teisės: nuosavybės teisė, turto patikėjimo teisė, hipoteka, servitutas, uzufruktas, ilgalaikė nuoma ir užstaty- 
mo teisė. 

Darnusis vystymasis — ekonomikoje, sociologijoje, aplinkotyroje, politologijoje vartojama sąvoka, apimanti 
visumą metodų, kuriais siekiama užtikrinti vystymąsi, tenkinantį žmonių gerovę dabartyje nesumažinant 
žmonių gerovės galimybių ateityje. 

Detalusis planas — teritorijų planavimo dokumentas, kuriame yra nustatytos žemės sklypų ribos, teritorijos 
tvarkymo ir naudojimo režimas (statybos ir kitos veiklos privalomosios sąlygos). 

Disponavimas žeme — savininko teisė daryti įtaką teisiniam ir faktiniam daikto likimui: teisė žemės sklypą 
perleisti kitiems asmenims, taip pat teisė perleisti kitiems asmenims dalį savo daiktinių teisių (pvz., naudo- 
jimo teisę, kai žemė išnuomojama arba perduodama naudotis pagal panaudos sutartis, taip pat kai nustato- 
mas servitutas). 

Draustiniai — saugomos teritorijos, įsteigtos išsaugoti moksliniu bei pažintiniu požiūriu vertingas gamtos ir 
(ar) kultūros vietoves, jose esančius gamtos ir kultūros paveldo teritorinius kompleksus ir objektus (verty- 
bes), kraštovaizdžio ir biologinę įvairovę bei genetinį fondą. Šiose teritorijose esančių vertybių išsaugoji- 
mas užtikrinamas nenutraukiant jose ūkinės veiklos. 

Ekologinės apsaugos zonos — teritorijos, kuriose nustatomi veiklos apribojimai norint apsaugoti gretimas te- 
ritorijas ar objektus, taip pat aplinką nuo galimo neigiamo veiklos poveikio. 

Ekosistema — funkcinė gyvųjų organizmų ir jų gyvenamosios aplinkos sistema, kurios komponentus sieja 
tarpusavio ryšiai, medžiagų apykaitos bei energijos pasikeitimo procesai. 

Europos ekologinis tinklas „Natura 2000“ — vientisas buveinių apsaugai svarbių teritorijų tinklas, sudary- 
tas iš teritorijų, kuriose yra tam tikro tipo Europos bendrijos svarbos natūralių buveinių ir Europos bendri- 
jos svarbos rūšių buveinių, skirtas palaikyti, o kur reikia — atkurti iki palankios apsaugos būklės tam tikrų 
tipų natūralioms buveinėms ir rūšių buveinėms jų natūraliame areale. Į „Natura 2000“ tinklą įeina ir paukš- 
čių apsaugai svarbios teritorijos. 

Fiziniai asmenys — individai, turintys civilinį teisinį subjektiškumą (t. y. galintys dalyvauti civiliniuose tei- 
siniuose santykiuose). 

Funkcinis zonavimas — rengiant teritorijų planavimo dokumentus pagal planavimo lygmenis ir uždavinius, 
atliekamas teritorijos suskirstymas į zonas pagal prioritetinę naudojimo paskirtį ir (ar) galimas joje veiklos 
rūšis. 

Gamtinis karkasas — vientisas gamtinio ekologinio kompensavimo teritorijų tinklas, užtikrinantis ekologinę 
kraštovaizdžio pusiausvyrą, gamtinius ryšius tarp saugomų teritorijų, kitų aplinkosaugai svarbių teritorijų 
ar buveinių, taip pat augalų ir gyvūnų migraciją tarp jų. 

Gamtinis kraštovaizdis — natūralų pobūdį išlaikęs kraštovaizdis. 

Georeferencinio pagrindo žemėlapis — žemėlapis, kuriame ortofotografinio ar kosminio žemėlapio fone vaiz- 
duojami mažiausiai kintantys Žemės paviršiaus gamtiniai ir antropogeniniai objektai. 

Globalinė padėties nustatymo sistema (GPNS) — specialiųjų dirbtinių Žemės palydovų ir prietaisų visuma 
erdvinėms geodezinėms koordinatėms nustatyti radionavigaciniu metodu. 

Hidrotechnikos statiniai — statiniai ir įrenginiai vandeniui naudoti ir aplinkai nuo žalingo vandens poveikio 
saugoti (užtvankos, krantinės, pralaidos, siurblinės, hidroelektrinės, molai, laivybos statiniai ir pan.). 

Hipoteka — teisė esamo ar būsimo skolinio įsipareigojimo įvykdymą apsaugoti turto įkeitimu, įkeisto turto 
savininkui paliekant nuosavybės teisę. 

Infrastruktūra — įvairių veiklos sričių objektų, aptarnaujančių ūkį ir gyventojus, kompleksas (inžineriniai 
tinklai, susisiekimo komunikacijos, komunaliniai, visuomeniniai, prekybos ir kiti gyventojų paslaugoms 
teikti ar aplinkos kokybei gerinti reikalingi objektai). 

Inžinerinės infrastruktūros vystymo planas — specialiojo teritorijos planavimo dokumentas, kuriame numa- 
tomas infrastruktūros objektų išdėstymas, šių objektų, gretimų teritorijų naudojimo ir apsaugos priemonės. 

Inžineriniai statiniai — susisiekimo komunikacijos, inžineriniai tinklai, kanalai, taip pat visi kiti statiniai, ku- 
rie nėra pastatai. 

Inžineriniai tinklai — statinio statybos sklype (išskyrus statinio vidų) ir už jo ribų nutiesti komunaliniai ar 
vietiniai vandentiekio, nuotekų šalinimo, šilumos, dujų, naftos ar kito kuro, technologiniai vamzdynai, 
elektros perdavimo, energijos bei nuotolinio ryšio (telekomunikacijų) linijos su jų maitinimo šaltiniais ir 
įrenginiais. 

Juridiniai asmenys — turinčios savo pavadinimą Lietuvoje registruotos įmonės, įstaigos arba organizacijos, 
kurios gali savo vardu įgyti ir turėti teises ir pareigas, būti ieškovu ar atsakovu teisme. 

Kadastro vietovė — pagrindinis nekilnojamojo turto kadastro teritorinis vienetas, turintis nustatytas ribas, plotą, 
pavadinimą ir unikalų skaitmeninį kodą, skirtas nekilnojamųjų daiktų apskaitai ir žymėjimui. Kadastro vietovė 
skaidoma į kadastro blokus, kurie turi ribas ir unikalius skaitmeninius kodus. 

Kaimas - istoriškai susiklostęs teritorinis vienetas su gyvenviete, neturintis miesto ir miestelio požymių. Pa- 
gal sodybų (iš dalies ir dirbamųjų laukų) išsidėstymą skiriami padrikasis, kupetinis, gatvinis ir vienkieminis 
kaimai. 

Kaimo bendruomenė - kaimo vietovės gyventojai, siejami bendrų gyvenimo kaimynystėje poreikių ir inte- 
resų. Kaimo bendruomenė, siekianti gauti finansinę paramą, turi Lietuvos Respublikos asociacijų įstatymo 
arba Lietuvos Respublikos viešųjų įstaigų įstatymo nustatyta tvarka įsteigti bendruomeninę organizaciją, 
kurios paskirtis — per iniciatyvas įgyvendinti viešuosius interesus, susijusius su gyvenimu kaimynystėje. 

Kaimo plėtra — kaimo vietovių gyventojų gyvenimo ir darbo sąlygų kokybės gerinimas, kaimo vietovių 
ekonominės ir socialinės struktūros tobulinimas, bendruomeninių ryšių stiprinimas siekiant užtikrinti eko- 
nominę ir socialinę sanglaudą, saugoti ir kurti darbo vietas, skatinti alternatyviąją veiklą kaime, saugoti ir 
puoselėti etninę kultūrą, kraštovaizdį ir gamtinę aplinką. 

Kaimo turizmo paslauga — kaimo vietovėje ar mieste, kuriame gyvena ne daugiau kaip 3 tūkst. gyventojų, 
išskyrus savivaldybės centrą, teikiama specialaus apgyvendinimo paslauga, kurios teikėjai privalo: turėti 
turistams apgyvendinti pritaikytą sodybą ar atskirus pastatus, kuriuose apgyventi skirtų kambarių (numerių) 
yra ne daugiau kaip 20; teikti nustatytus reikalavimus atitinkančias kaimo turizmo paslaugas. 

Kelias — inžinerinis statinys, skirtas transporto priemonių ir pėsčiųjų eismui. Kelią sudaro žemės sankasa, 
važiuojamoji dalis, kelkraščiai, skiriamoji juosta, kelio grioviai, sankryžos, autobusų sustojimo aikštelės, 
poilsio aikštelės, pėsčiųjų ir dviračių takai, kelio statiniai, techninės eismo reguliavimo priemonės, želdy- 
nai, esantys kelio juostoje, kelio oro sąlygų stebėjimo ir transporto eismo apskaitos, apšvietimo bei kiti 
įrenginiai su šių objektų užimama žeme. 

Kompensacinė išmoka — teisės aktų nustatyta tvarka fiziniams ir juridiniams asmenims teikiama finansinė 
parama dėl nepalankių ūkininkavimo sąlygų, ekologinio ūkininkavimo įsipareigojimų, aplinkosaugos ar 
teisės aktų nustatytų kitų apribojimų vykdymo negautoms pajamoms ar turėtoms papildomoms išlaidoms 
kompensuoti. 

Kraštotvarka — teritorijų planavimo priemonėmis įgyvendinamas žmonių veiklos erdvinis organizavimas ir 
aplinkos tvarkymas, siekiant suderinti teritorijos naudojimo socialinius, ekonominius ir ekologinius intere- 
sus bei kurti harmoningą kultūrinį kraštovaizdį. 

Kraštovaizdis — žemės paviršiaus gamtinių (paviršinių uolienų, pažemio oro, paviršinių ir gruntinių vande- 
nų, dirvožemio, gyvųjų organizmų) ir (ar) antropogeninių komponentų (archeologinių liekanų, statinių, in- 


žinerinių įrenginių, žemės naudmenų bei informacinio lauko), susijusių medžiaginiais, energetiniais ir in- 
formaciniais ryšiais, teritorinis junginys. 

Krūmas - augalas su keliais ar keliolika maždaug vienodo storumo sumedėjusiais, beveik nuo pat žemės be- 
sišakojančiais stiebais. 

Kultūrinis kraštovaizdis - žmogaus veiklos sukurtas ir jo sambūvį su aplinka atspindintis kraštovaizdis. 

Kultūros paminklai — nacionalinės reikšmės kultūros paveldo objektai. 

Kultūros paveldas — karta iš kartos paveldimos, perimamos, sukurtos ir perduodamos kultūros vertybės, 
svarbios etniniu, istoriniu, estetiniu ar mokslinių požiūriu. 

Kultūros paveldo objektai — pavieniai ar į kompleksą įeinantys objektai, registruoti kaip nekilnojamosios 
kultūros vertybės, t. y. žemės sklypuose, sklypų dalyse, vandens, miško plotuose ar jų dalyse esantys stati- 
niai ar kiti nekilnojamieji daiktai, kurie turi vertingųjų savybių ir kartu su jiems priskirta teritorija yra atski- 
ri daiktinės teisės objektai ar gali jais būti. 

Kultūros paveldo objekto teritorija — kultūros paveldo objekto užimamas ir jam naudoti reikalingas žemės 
sklypas ar kitas plotas, kuriam nustatomi paveldosaugos reikalavimai. 

Matininkas — fizinis asmuo, turintis Vyriausybės įgaliotos institucijos išduotą matininko kvalifikacijos pa- 
žymėjimą, kuriuo suteikiama teisė nustatyti nekilnojamųjų daiktų kadastro duomenis. 

Mažieji kraštovaizdžio architektūros statiniai — nesudėtingi statiniai: atraminės sienutės, tvorelės, laiptai, 
lauko baldai ir šviestuvai, lengvų konstrukcijų pavėsinės, stoginės, lieptai, tilteliai, informaciniai statiniai 
(stendai, skydai, nuorodos ir kiti), skulptūros, aplinkos meno kūriniai, kiti vieno stiliaus teritorijos tvarky- 
mo ir puošybos statiniai. 

Medis — sumedėjęs augalas, dažniausiai su vienu pagrindiniu stiebu ir laja. 

Melioracija — dirvožemio gerinimas hidrotechninėmis, kultūrtechninėmis, agromelioracinėmis ir kitomis priemo- 
nėmis siekiant sureguliuoti dirvožemio vandens, šilumos ir oro režimą, sudaryti geresnes sąlygas žemdirbystei, 
išsaugoti ir padidinti dirvos derlingumą, formuoti racionalią ūkio žemėvaldą. 

Melioracijos statiniai — melioracijai naudojami įvairūs statiniai (grioviai, slenksčiai, greitvietės, vandens 
pralaidos, drenažo rinktuvai ir sausintuvai, siurblinės, tvenkinių žemės užtvankos, pylimai, drėkinimo 
vamzdynai, šuliniai, vandens nuleistuvai ir kiti). 

Melioruota žemė — žemės sklypas su įrengta ir veikiančia melioracijos sistema bei įgyvendintomis kultūr- 
techninėmis, agromelioracinėmis ir kitomis priemonėmis, sudarančiomis palankias sąlygas žemdirbystei 
vystyti. 

Mėgėjiška sodininkystė — veikla turint tikslą sodo sklype susikurti aktyvaus poilsio ir gyvenimo sąlygas, iš- 
siauginti ar pasigaminti žemės ūkio produktų (vaisių, uogų, daržovių, gėlių, bitininkystės ir kitų produktų), 
taip pat tvarkyti kraštovaizdį ir naudotis juo rekreacijai, puoselėti ir tausoti jo išteklius. 

Mėgėjiško sodo sklypas — mėgėjiško sodo teritorijoje pagal žemėtvarkos projektą ar kitą teritorijų planavi- 
mo dokumentą suformuotas ir pažymėtas riboženkliais žemės sklypas. 

Mėgėjiško sodo teritorija — teisės aktu mėgėjiškai sodininkystei skirta, pagal žemėtvarkos projektą arba kitą 
teritorijų planavimo dokumentą suformuota teritorija, suskirstyta į individualius sodo sklypus ir bendrojo 
naudojimo žemę (rekreacijai ir kitoms reikmėms). 

Miestas — kompaktiškai užstatyta gyvenamoji vietovė, turinti daugiau kaip 3000 gyventojų, kurių daugiau 
kaip 2/3 dirbančiųjų dirba pramonėje, verslo bei gamybinės ir socialinės infrastruktūros srityse. Taip pat 
miestais laikomi ir mažiau kaip 3 tūkst. gyventojų turintys, bet miesto statusą turėję Lietuvos Respublikos 
miestai, rajonų miestai bei miesto tipo gyvenvietės. 

Miestelis — kompaktiškai užstatyta kaimo gyvenamoji vietovė, turinti 500—3000 gyventojų, kurių daugiau 
kaip pusė dirbančiųjų dirba pramonėje, verslo bei gamybinės ir socialinės infrastruktūros srityse, taip pat 
jiems priskiriami tradiciniai miesteliai. 

Miesto ar miestelio sodas — ramiam poilsiui ir renginiams skirtas ne mažesnis kaip 0,5 hektaro atskirasis 
želdynas, kurio lajų glaudumas — ne mažesnis kaip 70 procentų. 

Miško žemė — apaugęs mišku (medynai) ir neapaugęs mišku (kirtavietės, žuvę medynai, miško aikštės, me- 
delynai, daigynai, miško sėklinės plantacijos ir žaliaviniai krūmynai bei plantacijos) plotas. Miško žemei 
taip pat priskiriami tame pačiame plote esantys miško keliai, kvartalų, technologinės ir priešgaisrinės lini- 

jos, medienos sandėlių bei kitų su mišku susijusių įrenginių užimti plotai, poilsio aikštelės, žvėrių pašarų 
aikštelės, taip pat žemė, skirta miškui įveisti. 
Miško žėliniai — savaime sužėlę miško medžiai ir krūmai ne mažesniame kaip 0,1 ha plote, atsikuriant miš- 
kui arba apželiant mišku žemėms, kuriose miškas prieš tai neaugo. 
Miškotvarka — miškų ūkio planavimo sistema, apimanti miškų inventorizaciją ir apskaitą, miškų būklės, naudo- 
jimo ir ūkinės veiklos analizę bei miškų ūkio organizavimo ir plėtros projektų rengimą. 
Miškų ūkio veikla — veikla, apimanti miškų auginimą (įveisimą, atkūrimą, priežiūrą, apsaugą, tvarkymą) ir 
naudojimą. 
Naudingosios iškasenos — žemės gelmėse esančios gamtinės mineralinės medžiagos, kurias galima naudoti 


gamyboje ar kitoms reikmėms: angliavandeniliai, metalų rūdos, nemetalinės naudingosios iškasenos, ver- 
tingieji mineralai. 

Nekilnojamieji daiktai — daiktai, kurie yra nekilnojami pagal prigimtį, taip pat pagal savo prigimtų kilnojami 
daiktai, kuriuos nekilnojamaisiais pripažįsta įstatymai. Nekilnojamieji daiktai pagal prigimtį yra žemės sklypai ir 
su jais susiję daiktai, kurie negali būti perkeliami iš vienos vietos į kitą nepakeitus jų paskirties ir iš esmės nesu- 
mažinus jų vertės. Kitus Nekilnojamojo turto registre registruojamus daiktus sudaro: pastatai (gyvenamieji pas- 
tatai, negyvenamieji pastatai), inžineriniai statiniai (susisiekimo komunikacijos, inžineriniai tinklai, kiti statiniai), 
butai daugiabučiuose namuose ir patalpos. 

Nekilnojamojo daikto kadastriniai matavimai — veiksmai, kuriais nustatoma nekilnojamojo daikto tapaty- 
bė, žemės sklypo ribų posūkio taškų ir statinių fizinių ribų koordinatės, geometriniai matmenys ir techniniai 
nekilnojamųjų daiktų parametrai, apskaičiuojamas žemės sklypo ir jame esančių žemės naudmenų plotas ir 
kiti šį daiktą apibūdinantys kadastro duomenys. 

Nekilnojamojo daikto kadastro duomenys — duomenys, apibūdinantys nekilnojamojo daikto buvimo vietą, 
gamtines ir ūkines žemės savybes, geometrinius statinių parametrus ir nekilnojamųjų daiktų naudojimo są- 
lygas. 

Nekilnojamojo daikto kadastro duomenų nustatymas — nekilnojamojo daikto kadastriniai matavimai ar 
kiti teisės aktų nustatyti veiksmai, dokumentų, kurių reikia naujo nekilnojamojo daikto kadastro duome- 
nims įrašyti į nekilnojamojo turto kadastrą ar jau įrašytiems duomenims pakeisti, ir nekilnojamojo daikto 
kadastro duomenų bylos parengimas ar jau sudarytos bylos papildymas. 

Nekilnojamojo turto kadastras — susistemintas ir metodiškai sutvarkytas nekilnojamųjų daiktų grafinių ir 
atributinių duomenų rinkinys (valstybinėje koordinačių sistemoje), saugomas kompiuterių laikmenose. Juo 
galima naudotis elektroniniu ar kitu būdu. 

Nekilnojamojo turto kadastro žemėlapis — nekilnojamojo turto kadastro grafinė dalis, kurioje parodoma 
nekilnojamojo turto kadastre įrašytų nekilnojamųjų daiktų vieta ir ribos valstybinėje koordinačių sistemoje. 
Ši informacija pateikiama skaitmenimis, grafiniais elementais. 

Nuosavybės teisė — teisė savo nuožiūra, bet nepažeidžiant įstatymų ir kitų asmenų teisių ir interesų, valdyti, 
naudoti daiktą (nuosavybės teisės objektą) ir juo disponuoti. 

Nuotekos — žmogaus buityje, ūkinėje ar gamybinėje veikloje naudotas ir papildomai užterštas, taip pat į teri- 
torijas patenkantis kritulių vanduo, kurį naudotojas arba teritorijų savininkas, naudotojas ar valdytojas tam 
skirtais inžineriniais įrenginiais išleidžia į gamtinę aplinką arba kitiems asmenims priklausančią nuotekų su- 
rinkimo sistemą. 

Ortofotografinis žemėlapis — žemėlapis, sudaromas naudojant aerofotografines nuotraukas ir erdvinio pa- 
viršiaus modelio duomenis. 

Pagrindinė žemės naudojimo paskirtis — teritorijos gamtinių ypatumų, tradicinės žmonių veiklos, socialinės ir 
ekonominės plėtros poreikio nulemta pagrindinio žemės naudojimo kryptis, numatyta teritorijų planavimo doku- 
mente, nuo kurios priklauso šios teritorijos planavimo ir žemės naudojimo sąlygos. 

Parkas — ne mažesnis kaip 1 hektaro žmogaus sukurtas ar jo pertvarkytas želdynas, kuriame yra meniškai 
sukomponuotų želdinių, mažųjų kraštovaizdžio architektūros ir (ar) inžinerinių statinių, skirtas poilsio, 
mokslo, kultūros reikmėms arba pramogoms ir aplinkos kokybei gerinti. 

Pastatas — apdengtas stogu statinys, kurio didžiausią dalį sudaro patalpos. 


Patalpa — nustatytos paskirties pastato dalis (butas, kontora ir pan.), atitvarinėmis konstrukcijomis atskirta 
nuo bendrojo naudojimo patalpų, kitų butų ar negyvenamųjų patalpų. 

Pažeista žemė — žemė, dėl technogeninės veiklos (naudingųjų iškasenų gavybos) praradusi derlingąjį dirvo- 
žemio sluoksnį, o durpynuose — durpių sluoksnį, ir neužimta statinių bei įrenginių. 

Planavimo organizatoriai — Vyriausybė arba jos įgalioti viešojo administravimo subjektai, apskrities virši- 
ninkas, savivaldybės administracijos direktorius, juridiniai ir fiziniai asmenys, organizuojantys teritorijų 
planavimo dokumentų rengimą, derinimą, konsultavimąsi ar viešą svarstymą ir teikimą tvirtinti. 

Planavimo sąlygos — planuojamai teritorijai taikomi specialiųjų žemės naudojimo sąlygų ir teritorijų plana- 
vimo normų reikalavimai ir galiojančių teritorijų planavimo dokumentų sprendiniai, taip pat ūkio šakų plėt- 
ros programų ir strateginių dokumentų nuostatos, sąlygas išduodančių institucijų reikalavimai dėl teritorijų 
planavimo dokumentų rengimo. 

Požeminis vanduo — žemės gelmėse natūraliai susikaupęs ar dirbtinai infiltruotas šių rūšių vanduo: geriama- 
sis gėlas, mineralinis, pramoninis, gamybinis. 

Priklausomasis želdynas — želdynas, esantis kito objekto žemės sklype. 

Racionaliai tvarkoma žemės ūkio valda — žemės valda, kurios formos ir vidaus struktūra sudaro palankias 
sąlygas ekonomiškai veiksmingai ir tausojančiai žemės ūkio veiklai. 

Rezervatai — saugomos teritorijos, įsteigtos išsaugoti bei tirti moksliniu požiūriu ypač vertingus gamtinius ar 
kultūrinius teritorinius kompleksus, užtikrinti natūralią gamtinių procesų eigą arba kultūros vertybių auten- 
tiškumo palaikymą, propaguoti gamtos ir kultūros paveldo teritorinių kompleksų apsaugą. Šiose teritorijose 
nustatoma konservacinė pagrindinė tikslinė žemės naudojimo paskirtis nutraukiant jose ūkinę veiklą. 

Riboženklis — žemės sklypo ribas vietovėje žymintis ženklas, atitinkantis Lietuvos Respublikos Vyriausybės įga- 
liotos institucijos nustatytą standartą ir teisiškai saugomas įstatymų nustatyta tvarka. 

Saugomos teritorijos — sausumos ir (ar) vandens plotai nustatytomis aiškiomis ribomis, turintys pripažintą 
mokslinę, ekologinę, kultūrinę ir kitokią vertę ir kuriems teisės aktais nustatytas specialus apsaugos ir nau- 
dojimo režimas (tvarka). 

Skveras — ne mažesnis kaip 0,05 hektaro trumpalaikiam poilsiui skirtas želdynas su vyraujančiomis atviro- 
mis erdvėmis, gerinantis miesto, miestelio ir kaimo estetinę ir ekologinę būklę. 

Specialiosios žemės naudojimo sąlygos — įstatymais ar Vyriausybės nutarimais nustatyti ūkinės ir (ar) kito- 
kios veiklos apribojimai, priklausantys nuo geografinės padėties, gretimybių, pagrindinės žemės naudojimo 
paskirties, žemės sklypo naudojimo būdo ir pobūdžio bei žemės sklype esančių statinių ir aplinkos apsau- 
gos poreikių. 

Specialusis planas (projektas) — teritorijų planavimo dokumentas, kuriame, atsižvelgiant į teritorijų plana- 
vimo lygmenis ir tikslus, nustatytos atskiroms veiklos sritims reikalingų teritorijų vystymo, infrastruktūros 
tvarkymo ir (ar) apsaugos kryptys, priemonės ir reikalavimai. 

Statinys — pastatas arba inžinerinis statinys, turintis laikančiąsias konstrukcijas, kurios visos (ar jų dalis) su- 
montuotos statybos vietoje atliekant statybos darbus, ir kuris yra nekilnojamasis daiktas. Tai visa tai, kas 
sukurta statybos darbais naudojant statybos produktus ir yra tvirtai sujungta su žeme: gyvenamieji, pramo- 
niniai, komerciniai, biurai, sveikatos apsaugos, švietimo, poilsio, žemės ūkio ir kiti pastatai, inžineriniai 
statiniai ar mišrios rūšies statiniai (su inžineriniais statiniais sujungti pastatai), taip pat statinių priestatai, 
antstatai ir jų dalys, įrenginių, technologinių inžinerinių sistemų ir statinio inžinerinių sistemų statybinės 
konstrukcijos. Apibrėžimas „tvirtai sujungta su žeme“ reiškia, kad statinio konstrukcijos yra įleistos į žemę 
(vandens telkinių dugną) ar remiasi į žemės paviršių (vandens telkinių dugną). 

Statyba — veikla, kurios tikslas — pastatyti (sumontuoti, nutiesti) naują, rekonstruoti, remontuoti ar griauti 
esamą statinį. 

Statybos sklypo tvarkymas — sklypo reljefo formavimas (pažeminimas, paaukštinimas, lyginimas), sklypo 
inžinerinių tinklų ir sklypo susisiekimo komunikacijų tiesimas, žaidimų ar kitų aikštelių įrengimas, tvorų 
tvėrimas, apželdinimas. 

Susisiekimo komunikacijos — visų rūšių transporto (biotransporto, geležinkelio, automobilių, jūrų, vidaus 
vandenų, oro, miestų elektrinio transporto) bei pėsčiųjų judėjimo vietos (keliai, gatvės). 


10 


Teritorijų planavimas — pagal teisės aktų reikalavimus, vykdomas procesas, kuriuo siekiama darnaus ir 
darnaus teritorijų vystymo ir kuris apima žemės naudojimo prioritetų, aplinkosaugos, visuomenės sveikatos 
apsaugos, paveldosaugos ir kitų sąlygų nustatymą, gyvenamųjų vietovių, gamybos, inžinerinės ir socialinės 
infrastruktūros sistemų formavimą, sąlygų gyventojų užimtumui reguliuoti, veiklai plėtoti sudarymą, vi- 
suomenės informavimą apie aplinką ir jos pokyčius, visuomenės interesų suderinimą ir sąlygų visuomenei 
dalyvauti priimant sprendimus sudarymą. 

Teritorijų planavimo dokumentai — bendrieji (generaliniai), specialieji ir detalieji planai, kuriuose raštu ir 
grafiškai pateikti sprendiniai dėl teritorijų, žemės sklypų ar jų grupių tvarkymo, naudojimo ir apsaugos bei 
teritorijos vystymo reikmių ir sąlygų. 

Teritorijų planavimo dokumento sprendinių poveikio vertinimas — teritorijų planavimo proceso etapas, 
kurio metu surenkama ir analizuojama informacija, jos pagrindu (nustatytais aspektais ir tvarka) įvertina- 
mas rengiamo teritorijų planavimo dokumento sprendinių įgyvendinimo galimas teigiamas ir (ar) neigia- 
mas ilgalaikis ir (ar) trumpalaikis poveikis. 

Teritorijos planavimo dokumento sprendinys — raštu ir grafiškai išreikštas teritorijos planavimo uždavinių 
sprendimo rezultatas. 

Teritorijos vystymas — procesas, kurio metu siekiama kokybiškai plėtoti planuojamos teritorijos ekonominę, 
socialinę, aplinkos, visuomenės sveikatos būklę. 

Topografinis žemėlapis — žemėlapis, kuriame vaizduojami Žemės paviršiaus topografiniai gamtiniai ir ant- 
ropogeniniai objektai. 

Turto patikėjimo teisė — tai valstybės ar savivaldybės įmonės, įstaigos, organizacijos teisė savo įstatų (nuo- 
statų), taip pat tam tikros rūšies valstybės ar savivaldybės įmonių, įstaigų, organizacijų veiklą reglamentuo- 
jančių norminių aktų nustatyta apimtimi, tvarka ir sąlygomis, nepažeidžiant įstatymų ir kitų asmenų teisių ir 
interesų, valdyti, naudoti atitinkamai valstybės ar savivaldybės jai perduotą daiktą, juo disponuoti. 

Urbanistinis karkasas — aktyviausios ūkinės bei kultūrinės plėtros centrų ir ašių teritorinė sistema su labiau- 
siai pertvarkyta gamtine aplinka bei išplėtotais inžinerinės infrastruktūros kompleksais. Šią sistemą sudaro 
didžiausi šalies miestai („„urbanistiniai centrai“), juos jungiančios susisiekimo linijos („urbanistinės integra- 
cijos ašys“) ir visa tai supantis jų poveikio arealas. 


c 


žstatymo intensyvumas — visų pastatų antžeminės dalies patalpų bendrojo ploto sumos santykis su žemės 
sklypo plotu. 
žstatymo tankumas — pastatais užstatomo ploto, nustatomo pagal sienų išorines ribas, santykis su visu 


c 


žemės sklypo plotu. 
kininkas — fizinis asmuo, kuris vienas arba su partneriais verčiasi žemės ūkio veikla ir miškininkyste, o jo 


ci 


ūkis yra įregistruotas Ūkininkų ūkių registre. 


ci 


kininko sodyba — nuosavybės teise priklausančiame žemės sklype pastatytas vienas gyvenamosios paskir- 

ties pastatas su pagalbinio ūkio ir kitos paskirties (fermų, ūkio, šiltnamių, kaimo turizmo) pastatais, reika- 

lingais ūkininko veiklai vykdyti. 

Ūkis — Ūkininko ūkio įstatymo nustatyta tvarka įregistruotas arba kitų įstatymų nustatyta tvarka įsteigtas 
ūkio subjektas, vykdantis žemės ūkio veiklą. 

Valstybiniai (nacionaliniai ir regioniniai) parkai — didelio ploto saugomos teritorijos, įsteigtos gamtiniu, kul- 
tūriniu ir rekreaciniu požiūriais sudėtingose, ypač vertingose teritorijose, kurių apsauga ir tvarkymas siejamas 
su teritorijos funkcinių bei kraštovaizdžio tvarkymo zonų nustatymu. 

Valstybinis geodezinis pagrindas — valstybinių geodezinių tinklų, jų koordinačių ir aukščių visuma. 

Vandens naudojimas — bet kokia veikla, daranti poveikį vandens telkinio ir jame esančio vandens būklei, 
pavyzdžiui, vandens telkinio naudojimas vandeniui išgauti, nuotekoms išleisti, rekreacijai, laivybai, žuvi- 
ninkystei, žvejybai ir kitiems tikslams. Vandens naudojimu taip pat laikoma hidrotechnikos statinių statyba 
ir naudojimas. 

Vanduo - aplinkos dalis, apimanti Lietuvos Respublikos paviršiniuose ir požeminiuose vandens telkiniuose 

esantį vandenį. 

Veiksmai — nuo žmonių valios priklausantys ir jų atliekami, sukeliami juridiniai faktai. Teisėti veiksmai 
skirstomi į teisinius aktus (tai — administraciniai aktai, sandoriai) ir poelgius (veiksmai, dėl kurių atsiranda 
teisiniai padariniai). Neteisėti veiksmai — tai visų rūšių teisės pažeidimai. 

Vienkiemis — atskira sodyba su žemės sklypu, įeinanti į kurią nors gyvenvietę (kaimą, miestelį, viensėdį), 
bet esanti atokiau nuo kitų jos sodybų. 

Viensėdis — istoriškai susiformavusi kaimo gyvenamoji vietovė, sudaryta arba kilusi iš vienos sodybos ir tu- 
rinti ne daugiau kaip 20 objektų skirtingu adresu. Paprastai viensėdžiais laikomos gyvenvietės, kuriose yra 
mažiau nei 3 sodybos. 

Viešas svarstymas — teritorijos planavimo viešinimo procedūra, kurios metu visuomenė nustatyta tvarka su- 
pažindinama su parengtu teritorijos planavimo dokumentu, organizuojamas viešas susirinkimas teritorijos 
planavimo dokumento sprendiniams, pateiktoms alternatyvoms ir pasiūlymams aptarti. 

Želdynas — ne mažesnis kaip 0,05 hektaro želdinių žemės sklypas, kuriame gali būti mažųjų kraštovaizdžio 
architektūros, inžinerinių ir laikinų statinių. 

Želdiniai — žmogaus pasėti ar pasodinti medžiai (tarp jų ir pasodinti pavieniai ar natūraliai išaugę), krūmai, 
krūmokšniai, puskrūmiai, lianos ir žoliniai augalai. 

Žemė — Lietuvos Respublikos žemės paviršiuje esantys sausumos plotai, paviršiniai vidaus ir teritoriniai 
vandenys. 

Žemėlapio arba plano mastelis — linijos ilgio žemėlapyje (plane) ir vietovės atitinkamos linijos horizonta- 
lios projekcijos santykis. 

Žemėlapis — kartografinis kūrinys, kuriame Žemės paviršiaus gamtiniai, antropogeniniai ir socialiniai objek- 
tai bei reiškiniai vaizduojami nustatytu masteliu ir sutartiniais ženklais kartografinėje projekcijoje. 

Žemės administravimas — valstybės ir savivaldybių institucijų ir įstaigų veikla, kai įgyvendinami teisės aktų 
joms suteikti įgaliojimai žemės tvarkymo, naudojimo ir žemės informacinės sistemos kūrimo, valdymo ir 
tvarkymo srityje. 

Žemės gelmės — žemės plutos (litosferos) dalis, pradedant podirvio uolienų paviršiumi sausumoje ir dugno 
nuosėdų paviršiumi vidaus vandenyse, kontinentiniame šelfe ir ekonominėje zonoje Baltijos jūroje. 

Žemės informacinė sistema — informacijos apie žemę (žemės išteklius) tvarkymo ir teikimo vartotojams sis- 
tema. 

Žemės konsolidacija — žemėtvarkos dalis, kai kompleksiškai pertvarkomos tam tikroje kaimo gyvenamosios 
vietovės teritorijoje esančių žemės sklypų ribos, šiuos žemės sklypus sujungiant taip, kad būtų suformuotos 
racionaliai tvarkomos žemės ūkio valdos, pagerinta jų struktūra, sukurta reikiama kaimo infrastruktūra ir 
įgyvendinti kiti žemės ūkio, kaimo plėtros ir aplinkos apsaugos politikos tikslai ir uždaviniai. 

Žemės naudmenos — žemės plotai, kurie nuo kitų žemės plotų skiriasi jiems būdingomis gamtinėmis savy- 
bėmis arba ūkinio naudojimo ypatumais. 

Žemės naudotojas — žemės savininkas arba kitas fizinis ar juridinis asmuo, užsienio organizacija, juridinio 
asmens ar užsienio organizacijos filialas, kurie naudoja žemę įstatymų, administracinių aktų, teismo spren- 
dimų, sandorių ar kitu teisiniu pagrindu. 

Žemės paėmimas visuomenės poreikiams — įstatymo nustatyta tvarka ir atvejais žemės išpirkimas (teisin- 
gai atlyginant) iš žemės savininkų, kai Nacionalinė žemės tarnyba prie Žemės ūkio ministerijos (toliau — 
Nacionalinė žemės tarnyba) priima sprendimą, kad ši žemė yra būtina visuomenės poreikiams. 

Žemės rekultivavimas — techninių, inžinerinių, statybos ir biologinių darbų, kuriais siekiama pažeistąją že- 
mę padaryti tinkamą žmogaus ūkinei veiklai, visuma. Skiriamas techninis rekultivavimas — pažeistos žemės 
paruošimas tolesniam naudojimui pasitelkus technines priemones, ir biologinis rekultivavimas — geotechni- 
nių ir fitomelioracinių priemonių visuma pažeistos žemės derlingumui atkurti ir padidinti ar ją pritaikyti 
naujoms žmogaus veiklos rūšims, dirvožemiui apsaugoti nuo erozijos ir defliacijos. 

Žemės servitutas — teisė į svetimą žemės sklypą ar jo dalį, suteikiama naudotis tuo svetimu žemės sklypu ar 
jo dalimi (tarnaujančiuoju daiktu), arba žemės savininko teisės naudotis žemės sklypu apribojimas siekiant 
užtikrinti daikto, dėl kurio nustatomas servitutas (viešpataujančiojo daikto), tinkamą naudojimą. 

Žemės sklypas — teritorijos dalis, turinti nustatytas ribas, kadastro duomenis ir įregistruota Nekilnojamojo 
turto registre. 

Žemės sklypo atidalijimas — žemės sklypo formavimo ir pertvarkymo būdas, kai iš bendrosios nuosavybės 
teise valdomo žemės sklypo vieno ar daugiau bendraturčių reikalavimu atskiriamos bendraturčiams pri- 
klausančios žemės sklypo dalys ir iš jų suformuojami atskiri žemės sklypai. 

Žemės sklypo naudojimo būdas — teritorijų planavimo dokumentuose nurodyta veikla, kuri teisės aktų nu- 
statyta tvarka leidžiama pagrindinės žemės naudojimo paskirties žemėje. 

Žemės sklypo naudojimo pobūdis — tam tikrame žemės sklype teisės aktų nustatyta tvarka leidžiama vyk- 
dyti konkreti veikla. 

Žemės sklypo padalijimas — žemės sklypų formavimo ir pertvarkymo būdas, kai vienas žemės sklypas pa- 
dalijamas į du ar daugiau žemės sklypų. 

Žemės sklypo planas — pagal matavimus vietovėje Vyriausybės įgaliotos institucijos nustatyta tvarka pa- 
rengtas brėžinys, kuriame pažymimos žemės sklypo ribos ir kadastro duomenys. 

Žemės sklypo riba — riba tarp žemės sklypų, paženklinta riboženkliais vietovėje arba sutapdinta su nuolati- 
niais kraštovaizdžio elementais ir grafiškai pažymėta žemės sklypo plane. 

Žemės sklypo valdymas - tai faktinis šios žemės turėjimas savo žinioje ir teisė daryti jai fizinį bei ūkinį po- 
veiki. Tam tikrais atvejais valdymas gali būti kaip savarankiška daiktinė teisė. 

Žemės sklypo naudojimas — tai žemės naudojimas pagal paskirtį materialiems ar kitokiems poreikiams tenkinti 
bei siekiant gauti iš žemės sklypo naudą (išauginti produkciją, statyti pastatus ir įrenginius, eksploatuoti naudin- 
gąsias iškasenas ar vykdyti kitą veiklą) teisės aktų nustatytomis sąlygomis. 

Žemės sklypų formavimas ir pertvarkymas — visuma žemėtvarkos veiksmų, apimančių žemės sklypų pro- 
jektavimą, šių sklypų ribų ženklinimą vietovėje, kadastro duomenų nustatymą ir jų įrašymą į Nekilnojamo- 
jo turto kadastrą. 

Žemės sklypų perdalijimas (amalgamacija) — bendros žemės sklypų ribos pakeitimas, kai žemės sklypo dalis 
atidalijama ir prijungiama prie kito sklypo neformuojant atskirų atidalijamų žemės sklypų. 

Žemės sklypų sujungimas — žemės sklypų formavimo ir pertvarkymo būdas, kai iš dviejų ar daugiau bendrą 
ribą turinčių tos pačios pagrindinės žemės naudojimo paskirties sklypų suformuojamas vienas žemės sklypas. 
Žemės tvarkymas — teisės aktų reglamentuojamas žemės sklypų ribų, žemės naudmenų sudėties, žemės 
sklypų priklausinių vietos, pagrindinės žemės naudojimo paskirties, žemės naudojimo būdo ir pobūdžio nu- 

statymas ir pakeitimas derinant ekonominius, aplinkosaugos, kitus privačiuosius ir viešuosius interesus. 

Žemės ūkio naudmenos - ariamoji žemė, sodai, pievos, ganyklos, naudojamos arba tinkamos naudoti žemės 
ūkio augalams auginti. 

Žemės ūkio veikla: žemės ūkio, maisto produktų gamyba ir apdorojimas, savo pagamintų ir apdorotų žemės 
ūkio, maisto produktų perdirbimas ir šių produktų realizavimas, taip pat paslaugų žemės ūkiui teikimas ir 
geros agrarinės bei aplinkosauginės žemės būklės išlaikymas. 

Žemės ūkio veiklos subjektas — žemės ūkio veikla arba žemės ūkio ir alternatyviąja veikla užsiimantis fizi- 
nis ar juridinis asmuo arba fizinių ar juridinių asmenų grupė, taip pat Lietuvoje registruotas užsienio juridi- 
nio asmens filialas, kurių žemės ūkio valda yra įregistruota Lietuvos Respublikos žemės ūkio ir kaimo vers- 
lo registre. 

Žemės valda — nuosavybės teise valdomas žemės sklypas ar bendra ūkine veikla susiję keli žemės sklypai. 
Kai žemės valda priklauso vienam asmeniui, kuris yra jos naudotojas, ji vadinama šio asmens žemėnauda. 
Paprastai vienai žemėnaudai priskiriami tik tai pačiai veiklai naudojami žemės sklypai. Be to, žemėnauda 
gali apimti ne tik žemės naudotojo privačią žemę, bet ir kitą išsinuomotą ar naudojamą panaudos teise tos 
pačios pagrindinės žemės naudojimo paskirties žemę. 

Žemės valdytojas — žemės savininkas arba kitas fizinis ar juridinis asmuo, užsienio organizacija, juridinio 
asmens ar užsienio organizacijos filialas įstatymų, kitų teisės aktų, teismo sprendimo, sandorių ar kitu įsta- 
tymo nustatytu pagrindu įgiję teisę valdyti privačią žemę, taip pat valstybės ar savivaldybės nuosavybės 
teisę įgyvendinantis subjektas, kuriam teisės aktų nustatyta tvarka valstybinė ar savivaldybės žemė perduo- 
ta patikėjimo teise. 

Žemės valdos projektas — specialiojo teritorijų planavimo dokumentas, nustatantis žemės sklypo (sklypų) 
formavimą, pertvarkymą, paėmimą visuomenės poreikiams, konsolidaciją, taip pat naudojimo sąlygas (pa- 
skirtį, apribojimus, servitutus ir panašiai). 

Žemėtvarka — žemės, kaip gamtinės aplinkos pagrindo, žmogaus gamybinės veiklos bazės ir gamybos prie- 
monės, tvarkymo darbai, apimantys žemės kartografavimą ir apskaitą, žemės sklypų, ūkių žemės valdų, 
žemės naudmenų ir kitų žemės naudojimo objektų planavimą, žemės sklypų ribų ir kitų žemėtvarkos pla- 
navimo dokumentų sprendinių ženklinimą vietovėje, kadastro duomenų parengimą ir žemės naudojimo 
kontrolę. 

Žemėtvarkos projektas — specialiojo teritorijų planavimo dokumentas, kuriame išdėstyta kaimo vietovių 
žemės naudojimo ir apsaugos koncepcija ir konkrečios tvarkymo priemonės. 

Žemėtvarkos schema — specialiojo teritorijų planavimo dokumentas, kuriame valstybės, regionų ar rajonų 
lygmeniu įvardijami kaimo vietovių žemės naudmenų naudojimo ir tvarkymo prioritetai. 


Tekste vartojami sutrumpinimai: 

AM - Aplinkos ministerija. 

LR - Lietuvos Respublika. 

NMA — Nacionalinė mokėjimo agentūra prie Žemės ūkio ministerijos. 

NŽT - Nacionalinė žemės tarnyba prie Žemės ūkio ministerijos. 

NŽT Žemėtvarkos skyrius - Nacionalinės žemės tarnybos prie Žemės ūkio ministerijos teritorinis padali- 
nys. 

Registrų centras — valstybės įmonė Registrų centras, Nekilnojamojo turto kadastro ir registro tvarkytojas. 
LR Vyriausybė - Lietuvos Respublikos Vyriausybė. 

VŽF — valstybės įmonė Valstybės žemės fondas. 

ŽŪM - Žemės ūkio ministerija. 

Nuosavybės teisių į žemę atkūrimo tvarką ir sąlygas nustato: 

- Lietuvos Respublikos žemės reformos įstatymas (1991 m.) [64]; 

- Lietuvos Respublikos Piliečių nuosavybės teisių į išlikusį nekilnojamąjį turtą atkūrimo įstatymas 
(1997 m.) [54]; 

- LR Vyriausybės 1998 m. balandžio 1 d. nutarimas Nr. 385 „Dėl žemės reformos vykdymo kaimo 
vietovėje“ [15]; 

- LR Vyriausybės 1997 m. rugsėjo 29 d. nutarimas Nr. 1057 „Dėl Lietuvos Respublikos piliečių nuo- 
savybės teisių į išlikusį nekilnojamąjį turtą atkūrimo įstatymo įgyvendinimo tvarkos ir sąlygų“ [14]. 

Žemės sklypų formavimo bei žemės kadastro duomenų nustatymo tvarką reglamentuoja: 

- Lietuvos Respublikos žemės reformos įstatymas (1991 m.) [68]; 

- Lietuvos Respublikos nekilnojamojo turto kadastro įstatymas (2000 m.) [52]; 

- LR Vyriausybės 2002 m. balandžio 15 d. nutarimas Nr. 534 „Dėl Lietuvos Respublikos nekilnojamo- 
jo turto kadastro nuostatų patvirtinimo“ [22]; 

- LR Vyriausybės 2005 m. birželio 27 d. nutarimas Nr. 697 „Dėl Žemės konsolidacijos projektų ren- 
gimo ir įgyvendinimo taisyklių patvirtinimo“ [29]; 

- LR Vyriausybės 2010 m. liepos 21 d. nutarimas Nr. 1124 „Dėl Žemės sklypo plano, prilyginamo de- 
taliojo teritorijų planavimo dokumentui, rengimo, derinimo ir tvirtinimo miestų teritorijose tvarkos aprašo 
patvirtinimo“ [34]; 

- LR žemės ir miškų ūkio ministerijos 1998 m. balandžio 23 d. įsakymas Nr. 207 „Dėl Žemės refor- 
mos žemėtvarkos projektų ir jiems prilyginamų žemės sklypų planų rengimo ir įgyvendinimo metodikos pat- 
virtinimo“ (LR žemės ūkio ministro 2011 m. gruodžio 16 d. įsakymo Nr. 3D-928 redakcija) [91]; 

- LR žemės ūkio ministro 2002 m. gruodžio 30 d. įsakymas Nr. 522 „Dėl Nekilnojamojo turto objektų ka- 
dastrinių matavimų ir kadastro duomenų surinkimo bei tikslinimo taisyklių patvirtinimo“ [79]; 

- LR žemės ūkio ministro 2002 m. rugpjūčio 7 d. įsakymas Nr. 302 „Dėl Žemės valstybinės apskaitos 
tvarkos patvirtinimo“ [97]; 

- LR žemės ūkio ministro ir LR aplinkos ministro 2004 m. spalio 4 d. įsakymas Nr. 3D-542/D1-513 „Dėl 
Žemės sklypų formavimo ir pertvarkymo projektų rengimo ir įgyvendinimo taisyklių patvirtinimo“ [92]. 

Žemės naudojimo sąlygas ir apribojimus nustato: 

- Lietuvos Respublikos žemės įstatymas (2004 m.) [64]; 

- Lietuvos Respublikos saugomų teritorijų įstatymas (2001 m.) [56]; 

- Lietuvos Respublikos nekilnojamųjų kultūros vertybių apsaugos įstatymas (2004 m.) [51]; 

- LR Vyriausybės 1992 m. gegužės 12 d. nutarimas Nr. 343 „Dėl Specialiųjų žemės ir miško naudoji- 
mo sąlygų patvirtinimo“ [9]; 

- LR Vyriausybės 1999 m. rugsėjo 29 d. nutarimas Nr. 1073 „Dėl Pagrindinės tikslinės žemės naudo- 
jimo paskirties nustatymo ir keitimo“ [19]; 

- LR Vyriausybės 2004 m. spalio 14 d. nutarimas Nr. 1289 „Dėl Žemės servitutų nustatymo administ- 
raciniu aktu taisyklių patvirtinimo“ [28]; 

- LR žemės ūkio ministro ir LR aplinkos ministro 2005 m. sausio 20 d. įsakymas Nr. 3D-37/D1-40 
„Dėl pagrindinės tikslinės žemės naudojimo paskirties, žemės naudojimo būdo turinio, žemės sklypų naudo- 
jimo pobūdžio sąrašo ir jų turinio patvirtinimo“ [80]. 

Daiktinių teisių, šių teisių apribojimų ir juridinių faktų registravimo tvarką nustato: 

- Lietuvos Respublikos nekilnojamojo turto registro įstatymas (2001 m.) [53]; 

- LR Vyriausybės 2002 m. liepos 12 d. nutarimas Nr. 1129 „Dėl Nekilnojamojo turto registro nuostatų 
patvirtinimo“ [23]. 

Žemės sandorių sudarymo tvarką nustato: 


- Lietuvos Respublikos civilinis kodeksas (2000 m.) [42]; 

- Lietuvos Respublikos žemės įstatymas (2004 m.) [64]. 

Valstybinės žemės pardavimo ir perdavimo valdyti bei naudotis tvarką nustato i: 

- Lietuvos Respublikos žemės įstatymas (2004 m.) [64]; 

- Lietuvos Respublikos žemės reformos įstatymas (1991 m.) [68]; 

- Lietuvos Respublikos žemės ūkio paskirties žemės įsigijimo laikinasis įstatymas (2003 m.) [69]; 

- LR Vyriausybės 1995 m. lapkričio 13 d. nutarimas Nr. 1428 „Dėl valstybinės žemės suteikimo nau- 
dotis tvarkos“ [12]; 

- LR Vyriausybės 1999 m. kovo 9 d. nutarimas Nr. 260 „Dėl naudojamų kitos paskirties valstybinės 
žemės sklypų pardavimo ir nuomos“ [17]; 

- LR Vyriausybės 1999 m. birželio 2 d. nutarimas Nr. 692 „Dėl naujų kitos paskirties valstybinės že- 
mės sklypų pardavimo ir nuomos“ [18]; 

- LR Vyriausybės 2002 m. rugsėjo 10 d. nutarimas Nr. 1418 „Dėl Valstybinės žemės sklypų perdavi- 
mo valdyti, naudoti ir disponuoti jais patikėjimo teise savivaldybėms taisyklių patvirtinimo“ [24]; 

- LR Vyriausybės 2003 m. vasario 18 d. nutarimas Nr. 236 „Dėl valstybinės žemės ūkio paskirties že- 
mės sklypų pardavimo ir nuomos“ [25]. 

- LR Vyriausybės 2011 m. lapkričio 16 d. nutarimas Nr. 1348 „Dėl valstybinės miškų ūkio paskirties 
žemės sklypų pardavimo“ [33]. 

Žemės paėmimo visuomenės poreikiams tvarką nustato: 

- Lietuvos Respublikos žemės įstatymas (2004 m.) [64]; 

- Lietuvos Respublikos žemės paėmimo visuomenės poreikiams įgyvendinant ypatingos valstybinės 
svarbos projektus įstatymas (2011 m.) [66]; 

- LR Vyriausybės 2005 m. rugpjūčio 25 d. nutarimas Nr. 924 „Dėl Prašymų paimti žemę visuomenės 
poreikiams pateikimo ir nagrinėjimo taisyklių ir Žemės paėmimo visuomenės poreikiams projektų rengimo ir 
įgyvendinimo taisyklių patvirtinimo“ [30]; 

Statinių išdėstymo, žemės naudmenų sudėties keitimo, kraštovaizdžio keitimo tvarką nustato: 

- Lietuvos Respublikos žemės įstatymas (2004 m.) [64]; 

- Lietuvos Respublikos statybos įstatymas (2001 m.) [58]; 

- LR Vyriausybės 2011 m. rugsėjo 28 d. nutarimas Nr. 1131 „Dėl Miško žemės pavertimo kitomis 
naudmenomis ir kompensavimo už miško žemės pavertimą kitomis naudmenomis tvarkos aprašo patvirtini- 
mo“ [32]; 

- LR žemės ūkio ministro ir LR aplinkos ministro 2004 m. kovo 29 d. įsakymas Nr. 3D- 30/D1-144 
„Dėl miško įveisimo ne miško žemėje“ [74]. 

Teritorijų planavimo dokumentų rengimo tvarką nustato: 

- Lietuvos Respublikos teritorijų planavimo įstatymas (2004 m.) [59]; 

- LR Vyriausybės 2004 m. birželio 16 d. nutarimas Nr. 753 „Dėl Lietuvos Respublikos valstybės teri- 
torijos bendrojo (generalinio) plano rengimo tvarkos aprašo patvirtinimo“ [27]; 

- LR Vyriausybės 2005 m. birželio 27 d. nutarimas Nr. 697 „Dėl Žemės konsolidacijos projektų ren- 
gimo ir įgyvendinimo taisyklių patvirtinimo“ [29]; 

- LR Vyriausybės 2010 m. liepos 21 d. nutarimas Nr. 1124 „Dėl Žemės sklypo plano, prilyginamo de- 
taliojo teritorijų planavimo dokumentui, rengimo, derinimo ir tvirtinimo miestų teritorijose tvarkos aprašo 
patvirtinimo“ [34]; 

- LR aplinkos ministro 2002 m. gruodžio 21 d. įsakymas Nr. 656 „Dėl Valstybinių parkų, biosferos re- 
zervatų ir draustinių tvarkymo planų rengimo taisyklių patvirtinimo“ [88]; 

- LR aplinkos ministro 2004 m. gegužės 3 d. įsakymas Nr. D1-239 „Dėl Detaliųjų planų rengimo tai- 
syklių patvirtinimo“ [8]; 

- LR aplinkos ministro 2004 m. gegužės 5 d. įsakymas Nr. D1-246 „Dėl Kraštovaizdžio tvarkymo spe- 
cialiųjų planų rengimo taisyklių patvirtinimo“ [39]; 

- LR aplinkos ministro 2004 m. gegužės 7 d. įsakymas Nr. D1-263 „Dėl Apskrities teritorijos bendrojo 
(generalinio) plano rengimo, Savivaldybės teritorijos bendrojo plano rengimo ir Miestų ir miestelių bendrųjų 
planų rengimo taisyklių patvirtinimo“ [6; 73; 84]; 

- LR žemės ūkio ministro ir LR aplinkos ministro 2004 m. rugpjūčio 11 d. įsakymas Nr. 3D-476/D1- 
429 „Dėl Kaimo plėtros žemėtvarkos projektų rengimo ir įgyvendinimo taisyklių patvirtinimo“ [38]; 

- LR žemės ūkio ministro ir LR aplinkos ministro 2004 m. rugsėjo 15 d. įsakymas Nr. 3D-518/D1-490 
„Dėl Žemėtvarkos schemų rengimo taisyklių patvirtinimo“ [96]. 

- LR žemės ir miškų ūkio ministerijos 1998 m. balandžio 23 d. įsakymas Nr. 207 „Dėl Žemės refor- 
mos žemėtvarkos projektų ir jiems prilyginamų žemės sklypų planų rengimo ir įgyvendinimo metodikos pat- 
virtinimo“ (LR žemės ūkio ministro 2011 m. gruodžio 16 d. įsakymo Nr. 3D-928 redakcija) [91]. 

Žemės, miškų, vandens telkinių, žemės gelmių naudojimo sąlygas ir tvarką nustato: 

- Lietuvos Respublikos žemės įstatymas (2004 m.) [64]; 

- Lietuvos Respublikos miškų įstatymas (2001 m.) [49]; 

- Lietuvos Respublikos vandens įstatymas (2003 m.) [62]; 

- Lietuvos Respublikos žemės gelmių įstatymas (2001 m.) [65]; 

- LR Vyriausybės 1995 m. rugpjūčio 14 d. nutarimas Nr. 1116 „Dėl pažeistos žemės rekultivavimo ir 
derlingojo dirvožemio sluoksnio išsaugojimo“ [11]; 

- LR Vyriausybės 1997 m. liepos 24 d. nutarimas Nr. 799 „Dėl Privačių miškų tvarkymo ir naudojimo 
nuostatų patvirtinimo“ [13]; 

- LR Vyriausybės 2002 m. vasario 11 d. nutarimas Nr. 198 „Dėl Leidimų naudoti naudingųjų iškasenų 
(išskyrus angliavandenilius), požeminio pramoninio bei mineralinio vandens išteklius ir žemės gelmių ert- 
mes išdavimo tvarkos patvirtinimo“ [21]; 

- LR žemės ūkio ministro ir LR aplinkos ministro 2008 m. kovo 14 d. įsakymas Nr. D1-140/3D-141 
„Dėl Naudingųjų iškasenų, esančių žemės savininkų ar naudotojų žemės sklypuose, naudojimo savo ūkio 
reikmėms tvarkos aprašo patvirtinimo“ [77]; 

- LR aplinkos ministro 1996 m. lapkričio 15 d. įsakymas Nr. 166 „Dėl Pažeistų žemių, iškasus nau- 
dingąsias iškasenas, rekultivavimo metodikos patvirtinimo“ [82]. 

Žemės ir kitų gamtos išteklių įvertinimo bei apmokestinimo tvarką nustato: 

- Lietuvos Respublikos žemės mokesčio įstatymas (1992; 2005 m.) [67]; 

- Lietuvos Respublikos mokesčių už valstybinius gamtos išteklius įstatymas (2006 m.) [50]; 

- Lietuvos Respublikos turto ir verslo vertinimo pagrindų įstatymas (1999 m.) [60]; 

- LR Vyriausybės 1993 m. rugpjūčio 3 d. nutarimas Nr. 603 „Dėl žemės mokesčio“ [10]; 

- LR Vyriausybės 1999 m. vasario 24 d. nutarimas Nr. 205 „Dėl žemės įvertinimo tvarkos“ [16]; 

- LR Vyriausybės 2003 m. lapkričio 10 d. nutarimas Nr. 1387 „Dėl žemės nuomos mokesčio už vals- 
tybinės žemės sklypų naudojimą“ [26]; 

- LR Vyriausybės 2005 m. rugsėjo 29 d. nutarimas Nr. 1049 „Dėl Nekilnojamojo turto vertinimo tai- 
syklių patvirtinimo“ [31]; 

- LR žemės ūkio ministro 2002 m. gruodžio 23 d. įsakymas Nr. 515 „Dėl Žemės verčių žemėlapių su- 
darymo taisyklių patvirtinimo“ [94]; 

- LR žemės ūkio ministro 2007 m. liepos 31 d. įsakymas Nr. 3D-359 „Dėl žemės našumo vertinimo 
atnaujinimo“ [90]. 

1.1. Žemės sklypų kadastro duomenų nustatymas 


Žemės sklypai formuojami rengiant žemėtvarkos planavimo dokumentus (žemės valdų planus), deta- 
liuosius planus ir žemės sklypų planus, prilyginamus detaliesiems planams. Paskui žemės sklypų ribos pa- 
ženklinamos vietovėje, atliekant kadastrinius matavimus. Parengta žemės sklypo kadastro duomenų byla ir 
žemės sklypo planas suderinami su NŽT Žemėtvarkos skyriumi ir teikiami Nekilnojamojo turto kadastro 
tvarkytojui — Registrų centrui (jo padaliniui). Galutinai žemės sklypo formavimas baigiamas jo įregistravimu 
Nekilnojamojo turto kadastre ir registre. 

Rengiant teritorijų planavimo dokumentus ir juose formuojant žemės sklypų ribas, vadovaujamasi šių 
dokumentų rengimo taisyklėse ir teisės aktuose nustatytais metodiniais reikalavimais. Žemės sklypo ribos 
tarp ribų posūkio taškų, įskaitant tas, kurios ribojasi su natūraliais kontūrais, turi sudaryti vieną uždarą kontū- 
rą, pagal kurio ribų posūkio taškų koordinates apskaičiuojamas žemės sklypo plotas, o žemės plotai, kuriuos 
skiria magistraliniai, krašto, rajoniniai, viešieji ir bendrojo naudojimo vidaus keliai, gatvės, geležinkeliai ir 
neprivatizuojami hidrografiniai objektai, formuojami kaip atskiri žemės sklypai. 

Žemės sklypai vietovėje turi būti ženklinami nenukrypstant nuo teritorijų planavimo dokumente su- 
projektuotų ribų, o jeigu matuojamas jau teisiškai įregistruotas žemės sklypas, — nekeisti anksčiau įtvirtintų 
riboženklių vietos. Žemės sklypo plotas, apskaičiuotas naudojant tikslesnes nei ankstesnių matavimų prie- 
mones, gali skirtis nuo Nekilnojamojo turto registre įregistruoto žemės sklypo ploto arba teritorijų planavimo 
dokumente suprojektuoto žemės sklypo ploto ne daugiau kaip maksimali leistina (ribinė) ploto paklaida, kuri 
sudaro, priklausomai nuo žemės sklypo dydžio, apie 1,5—5 proc. bendro žemės sklypo ploto. 

Asmenys, turintys teisę atlikti žemės sklypų kadastrinius matavimus, apibūdinti Lietuvos Respublikos 
nekilnojamojo turto kadastro įstatyme [52] ir Lietuvos Respublikos Vyriausybės 2002 m. lapkričio 19 d. nu- 
tarimu Nr. 1805 patvirtintose Matininko kvalifikacijos pažymėjimų išdavimo, galiojimo sustabdymo, galio- 
jimo panaikinimo taisyklėse. Nekilnojamųjų daiktų kadastro duomenų nustatymo darbus Lietuvos Respubli- 
kos teritorijoje turi teisę atlikti Lietuvos Respublikos, kitų valstybių narių piliečiai, kiti fiziniai asmenys, ku- 
rie naudojasi Europos Sąjungos teisės aktų jiems suteiktomis judėjimo valstybėje narėje teisėmis, arba Lietu- 
vos Respublikoje ar kitoje valstybėje narėje įsteigtas juridinis asmuo ar kita organizacija, ar jų padaliniai. Fi- 
ziniai asmenys šiuos darbus gali atlikti gavę matininko kvalifikacijos pažymėjimą. Pažymėjimas išduodamas 
asmenims, kurie: 

1) turi aukštąjį arba aukštesnįjį išsilavinimą, įgytą baigus studijų programas, pagal kurias studijuojami šie 
studijų dalykai: geodezija — studijų programos apimtis ne mažesnė kaip 9 kreditai (jeigu asmens išsilavinimo 
dokumentuose studijų programos apimtis nenurodyta kreditais, - ne mažesnė kaip 200 valandų), nekilnojamojo 
turto kadastras, žemėtvarka (kraštotvarka), teritorijų planavimas, topografija, kartografija, geoinformacinės sis- 
temos, statybinės konstrukcijos, inžineriniai tinklai, susisiekimo komunikacijos, kurių bendra apimtis yra ne 
mažesnė kaip 15 kreditų (jeigu asmens išsilavinimo dokumentuose studijų programos apimtis nenurodyta kre- 
ditais, — ne mažesnė kaip 400 valandų); 

2) turi ne trumpesnę kaip dvejų metų darbo patirtį nekilnojamųjų daiktų kadastro duomenų nustatymo 
srityje; 

3) ne anksčiau kaip prieš trejus metus iki matininko kvalifikacijos pažymėjimo išdavimo kvalifikacijos 
kursuose pagal NŽT vadovo įsakymu patvirtintas programas yra išklausęs ne trumpesnį kaip trisdešimties 
valandų kursą ir išlaikęs kvalifikacijos egzaminą. 

Matininkai įstatymų nustatyta tvarka turi teisę: 

1) patekti į kadastro duomenis nustatyti pageidaujančiam asmeniui nuosavybės teise priklausantį ar jo 
valdomą žemės sklypą; 

2) gavę gretimų sklypų savininkų sutikimą atlikti kadastro duomenų nustatymo darbus ir gretimuose 
žemės sklypuose, jeigu tai būtina kadastro duomenims nustatyti. Tokiu atveju apie numatomus atlikti darbus 
turi būti pranešama gretimų žemės sklypų savininkams; 

3) gauti dokumentus, būtinus nekilnojamojo turto kadastro duomenims nustatyti. 

Matininkas privalo savo veikloje vadovautis įstatymais ir kitais teisės aktais, būti nešališkas, tobulinti 
kvalifikaciją ne rečiau kaip kas treji metai pagal patvirtintas mokymo programas. 

Nustačius pažeidimus, matininko kvalifikacijos pažymėjimo galiojimas gali būti sustabdomas arba pa- 
naikinamas NŽT vadovo įsakymu. 

Žemės sklypų, statinių, butų ir patalpų kadastrinių matavimų turinys ir vykdymo tvarka nustatyta Lie- 
tuvos Respublikos Vyriausybės 2002 m. balandžio 15 d. nutarimu Nr. 534 patvirtintuose Lietuvos Respubli- 
kos nekilnojamojo turto kadastro nuostatuose [22]. 

Matuojant žemės sklypus vietovėje, atliekami šie darbai: 

1. Nustatomos ir riboženkliais paženklinamos (jeigu anksčiau tai nebuvo atlikta) žemės sklypo ribos 
arba atstatomi sunaikinti anksčiau paženklintų žemės sklypo ribų riboženkliai. Riboženkliai turi atitikti NŽT 
vadovo įsakymu patvirtintus standartus (žr. 1 priedą). Žemės sklypo ribos vietovėje paženklinamos dalyvau- 
jant žemės sklypo savininkui (esamajam arba būsimajam) arba jo įgaliotam asmeniui, taip pat kitiems kvies- 
tiniams asmenims — gretimų sklypų savininkams arba jų įgaliotiems asmenims. Kai žemės sklypas ribojasi su 
anksčiau geodeziniais prietaisais išmatuotu žemės sklypu ir kai bendra riba sutampa, kviestinis asmuo kvie- 
čiamas tik tuo atveju, jeigu reikia atstatyti sunaikintus riboženklius. Be to, jeigu ženklinamo žemės sklypo 
riba nustatoma upelio, melioracijos griovio ar kito hidrografinio objekto viduriu, šią bendrą ribą turinčių kitų 
žemės sklypų savininkai dalyvauti ženklinant žemės sklypą nekviečiami. 

Kviestiniams asmenims kvietimai įteikiami asmeniškai arba ne vėliau kaip prieš 10 kalendorinių dienų 
iki ribų ženklinimo išsiunčiami registruotu laišku. Kvietime nurodomas adresas, kuriuo asmuo, negalintis daly- 
vauti paženklinant žemės sklypo ribas, turi pranešti apie savo neatvykimą likus ne mažiau kaip 2 dienoms iki 
darbų pradžios, ir nurodoma, jog neatvykus ar neinformavus darbai bus tęsiami. Jeigu kviestinių asmenų nega- 
lima surasti nei gretimų žemės sklypų adresais, nei Lietuvos Respublikos gyventojų registre nurodytais adre- 
sais, vykdytojas informaciją apie numatomus žemės sklypo kadastrinius matavimus turi paskelbti vietiniame 
laikraštyje ir seniūnijos, kurioje numatyti darbai, skelbimų lentoje, nurodydamas žemės sklypo adresą, gretimų 
žemės sklypų kadastro numerius, matavimus atliekančio asmens darbo adresą, telefono numerį ir elektroninio 
pašto adresą. 

Jeigu kviestiniai asmenys kvietime nurodytu laiku neatvyksta, darbai tęsiami be jų. Kviestiniams as- 
menims, kurie neatvyko ir (arba) kurie atvyko, tačiau nepateikė pastabų raštu ir (arba) atsisakė pasirašyti pa- 
ženklinimo-parodymo akte, vykdytojas registruotu laišku išsiunčia žemės sklypo ribų paženklinimo- 
parodymo akto kopiją ir žemės sklypo plano fragmentą (ištrauką), kur nurodomi paženklinimo metu nustatyti 
paženklintojo ir besiribojančio žemės sklypo ribų posūkio taškai, jų koordinatės valstybinėje koordinačių sis- 
temoje ir šių žemės sklypų kadastro numeriai. Be to, kviestiniams asmenims pranešama, kad pastabas dėl 
kadastrinių matavimų ir jų metu surašyto žemės sklypo ribų paženklinimo-parodymo akto jie gali pateikti 
vykdytojo nurodytu adresu raštu ne vėliau kaip per 30 dienų nuo žemės sklypo ribų paženklinimo-parodymo 
akto kopijos ir žemės sklypo plano fragmento (ištraukos) gavimo. 

2. Atliekami kadastriniai matavimai: nustatomos žemės sklypo ribų posūkio taškų, riboženklių ir ne ma- 
žiau kaip dviejų kiekvieno sklype esančio statinio (išskyrus laikiną statinį) kerčių koordinatės valstybinėje ko- 
ordinačių sistemoje, užtikrinant, kad pagal statinio matavimus būtų galima nustatyti jo išorinį kontūrą. Susiejant 
su geodeziniu pagrindu GPS prietaisais, koordinačių nustatymo valstybinio geodezinio pagrindo punktų atžvil- 
giu vidutinė kvadratinė klaida neturi viršyti 0,1 metro, kai susiejami žemės ūkio ir miškų ūkio paskirties žemės 
sklypai, sklypai kaimuose ir miesteliuose, ir 0,05 metro, kai susiejami žemės sklypai miestuose. Pradiniais 
punktais pasirenkami GPS tinklų punktai. Tokie pat tikslumo reikalavimai taikomi ir susiejant kampinėmis ar 
linijinėmis sankirtomis, mikrotrianguliacija, kombinuotais tinklais. Kai matuojami žemės sklypai, kurie ribojasi 
su anksčiau geodeziniais prietaisais valstybinėje koordinačių sistemoje išmatuotais žemės sklypais, bendrų ri- 

boženklių koordinačių skirtumas miestuose neturi būti didesnis kaip 0,1 metro, kitose teritorijose ne daugiau 
kaip 0,3 metro. Koordinuojamų taškų koordinatės apskaičiuojamos 0,01 metro tikslumu. 

3. Kadastrinių matavimų metu vietovėje kartografuojama: 

- faktinės žemės naudmenos: užstatytos teritorijos ribos (pastatų, kiemų, aikštelių užimta žemė, kita 
tiesioginiam statinių eksploatavimui naudojama žemė); transporto inžineriniai statiniai (susisiekimo komuni- 
kacijos), kiti keliai (nesuformuoti kaip statiniai); vandens telkinių ribos ir hidrografinis tinklas; miško kontū- 
rai, ariamosios žemės, sodų, pievų ir natūralių ganyklų, kitos žemės, kurią sudaro medžių ir krūmų želdiniai, 
pelkių kontūrai; pažeista žemė (eksploatuojamų ir išeksploatuotų naudingųjų iškasenų karjerų, durpynų ir są- 
vartynų plotai); 

- objektai, kuriems nustatytos specialiosios žemės ir miško naudojimo sąlygos, kiti žemės naudojimo 
apribojimai, taip pat apskaičiuojami šių teritorijų plotai; 

- inžineriniai tinklai, jeigu jie nepažymėti stambaus mastelio topografiniuose planuose. 

4. Paženklinus žemės sklypo ribas, surašomas žemės sklypo ribų paženklinimo-parodymo aktas. Aktą 
pasirašo dalyvavusieji paženklinant žemės sklypo ribas kviestiniai asmenys, vykdytojas ir užsakovas arba jo 
įgaliotas asmuo. 

Apdorojant matavimų duomenis, atiekami šie darbai: 

1) apskaičiuojami bendras žemės sklypo plotas ir žemės naudmenų plotai; 

2) apskaičiuojama žemės sklypo vertė pagal Vyriausybės patvirtintą Žemės įvertinimo metodiką (ši 
vertė naudotina žemės mokesčiui nustatyti); 

3) apskaičiuojama žemės sklypo vidutinė rinkos vertė pagal žemės verčių žemėlapius, parengtus Re- 
gistrų centrui atlikus masinį žemės vertinimą kiekvienoje savivaldybėje ir apdorojus privačios žemės pirki- 
mo-pardavimo sandorių duomenis; 

4) apskaičiuojama žemės sklype esančių miško medynų vidutinė rinkos vertė pagal Lietuvos Respub- 
likos miškų valstybės kadastro tvarkytojo (Valstybinės miškų tarnybos prie Aplinkos ministerijos) pateiktus 
duomenis; 

5) parengiamas žemės sklypo planas. Rengiant planą, naudojamasi naujausiais ortofotografiniais 
1:10000 mastelio žemėlapiais ir Lietuvos teritorijos georeferenciniu pagrindu. Žemės sklypo plane sutarti- 
niais ženklais išbraižoma: 

- žemės sklype arba greta jo esantys valstybinio arba vietinio geodezinio pagrindo punktai; 

- riboženkliai ir kiti ribų posūkių taškai (įrašomi numeriai); 

- linijiniai situacijos elementai, su kuriais sutampa žemės sklypo ribos; 

- žemės sklypo ribų linijos tarp riboženklių (jų ilgis nurodomas metrais dviejų ženklų po kablelio tiks- 
lumu); 

- kartografuotos žemės naudmenos ir situacijos elementai; 

- objektai ir saugomos teritorijos, dėl kurių žemės sklypui taikomos specialiosios žemės naudojimo są- 
lygos, taip pat žemės servitutai; 

- pastatų ir kitų statinių kontūrai (įrašomi koordinuotų kampų numeriai ir nurodomi statinių tipai); 

- projektuojamų gatvių ir kitų susisiekimo sistemų projektinės linijos pagal patvirtintus teritorijų pla- 
navimo dokumentus; 

6) užpildoma žemės sklypo kadastro duomenų forma. Šios formos lentelėse įrašoma kadastro duome- 
nų nustatymo data, žemės sklypo adresas ir kadastro numeris, pagrindinė naudojimo paskirtis, būdas ir pobū- 
dis, žemės sklypo formavimo teritorijų planavimo dokumentas, šio dokumento numeris ir data, duomenys 
apie žemės naudmenų kiekį ir vertę, žemės naudojimo apribojimus, Nekilnojamojo turto registre įregistruo- 
tus statinius (nurodomas jų unikalus numeris) ar neįregistruotus statinius ir statinių savininkus; 

7) parengiama nekilnojamojo daikto kadastro duomenų byla. Bylą patikrina ir žemės sklypo planą sude- 
rina (patvirtindamas jame pažymėtos situacijos atitikimą faktinei būklei) NŽT Žemėtvarkos skyriaus vedėjas. 

Vykdytojo parengtas žemės sklypo planas ar nekilnojamojo daikto kadastro duomenų byla gali būti 
teikiami Registrų centrui išankstinei patikrai. Jos metu patikrinama, ar: 

- galima žemės sklypo ribas pažymėti kadastro žemėlapyje; 

- teisingai apskaičiuotas žemės sklypo plotas; 

- teisingai nurodyta žemės sklypo centro koordinatė; 

- teisingai nurodyti linijų ilgiai tarp ribų posūkio taškų; 

- žemės sklypo ribos atitinka gretimų Nekilnojamojo turto registre įregistruotų ir kadastro žemėlapyje 
pažymėtų žemės sklypų ribas; 

- žemės sklypo ribos nekerta statinių, suformuotų kaip atskiri nekilnojamieji daiktai (išskyrus inžineri- 
nius statinius); 

- žemės sklypo ribos atitinka kelių, vandens telkinių ir kitų natūralių vietovės kontūrų ribas; 

- teisinga žemės sklypo geografinė padėtis; 

- pateiktame žemės sklypo ribų paženklinimo-parodymo akte nurodytų žemės sklypų savininkų duo- 
menys atitinka Nekilnojamojo turto registre esamus duomenis. 

Jeigu žemės sklypo planas parengtas tinkamai, apie atliktą išankstinę patikrą padaroma žyma nekilno- 
jamojo turto kadastro žemėlapyje, jeigu nustatomi trūkumai, planas grąžinamas ir tikslinti. 

Parengus nekilnojamojo turto kadastro bylą, prašymas įrašyti nekilnojamojo daikto kadastro duome- 
nis į kadastrą ar juos pakeisti pateikiamas Kadastro tvarkytojui (Registrų centro teritoriniam padaliniui), ku- 
ris prašymą įregistruoja jį kompiuterinėje prašymų registravimo knygoje, ir per 5 darbo dienas bylą patikrina. 
Paskui žemės sklypo kadastro duomenys įrašomi į kadastrą šia tvarka: 

1) suteikiamas nekilnojamojo daikto identifikavimo kodas. Žemės sklypui suteikiamas: 

- žemės sklypo kadastro numeris iš trijų dalių dvylikos skaitmeninių simbolių  — 
„XXXX/YYYY:ZZZZ“ (XXXX - kadastro vietovės kodas, YYYY — kadastro bloko kodas, ZZZZ — sklypo 
numeris kadastro bloke);. 

- žemės sklypo unikalus numeris iš dvylikos skaitmeninių simbolių — „XXXX-XXXX-XXXX“, nekin- 
tantis visą žemės sklypo egzistavimo laiką. 

2) Nekilnojamojo turto kadastro žemėlapyje pažymima žemės sklypo ribų posūkio taškų koordinatės, 
pastatų kontūrų ar pastatų centrų taškų koordinatės ir inžinerinių statinių kontūrų ar ašinių linijų, jų pradžios, 
pabaigos ir posūkio taškų koordinatės. 

Jeigu žymimos kadastro žemėlapyje žemės sklypo ribos, išmatuotos kadastrinių matavimų metu vals- 
tybinėje koordinačių sistemoje, nesutampa (yra tarpas arba persidengimas) su jau pažymėtomis kadastro že- 
mėlapyje žemės sklypo ribomis, taip pat išmatuotomis valstybinėje koordinačių sistemoje, kadastro žemėla- 
pyje žymimos ribos, kai jos nesutampa: miestuose — iki 0,1 metro, kitose teritorijose — iki 0,3 metro. 

Jeigu yra neleistinų žemės sklypo ribų nesutapimų, negalima nustatyti, kurios ribos klaidingos, arba 
jeigu sklypo ploto paklaida neleistina, arba pasikeičia sklypo konfigūracija, žemės sklypo ribos kadastro že- 
mėlapyje nežymimos. Kadastro tvarkytojas tais atvejais parengia išvadą, nurodydamas tikrinto sklypo plano 
netikslumus, ir pateikia ją NŽT Žemėtvarkos skyriui, o šis priima sprendimą dėl būtinumo patikslinti žemės 
sklypo kadastro duomenis. Priėmus sprendimą, kad duomenis būtina patikslinti, surašomas žemės sklypo ka- 
dastro duomenų patikslinimo aktas, ir jo pagrindu parengiamas naujas žemės sklypo planas. Netikslumus turi 
ištaisyti žemės sklypo planą parengęs asmuo. Jei NŽT Žemėtvarkos skyrius nustato, kad žemės sklypo pla- 
nas parengtas teisingai, ir priima sprendimą, kad būtina tikslinti besiribojančių žemės sklypų planus, apie tai 
jis raštu informuoja žemės sklypo savininkus, kurių žemės sklypų planai tikslintini. Taip pat NŽT Žemėtvar- 
kos skyrius privalo kadastro tvarkytojui pateikti raštu išvadą apie teisingai parengtą žemės sklypo planą, nu- 
rodydamas, kurie besiribojančių žemės sklypų planai tikslintini. Kadastro tvarkytojas, gavęs šią išvadą, per 3 
darbo dienas pažymi žemės sklypo ribas kadastro žemėlapyje. 

Nekilnojamųjų daiktų kadastro duomenys laikomi įrašytais į kadastrą nuo to momento, kai kadastro 
tvarkytojo padalinys gauna centrinio duomenų banko patvirtinimą. Kadastro tvarkytojo padalinys, gavęs pat- 
virtinimą, kad nekilnojamojo daikto kadastro duomenys įrašyti į centrinį duomenų banką, spausdina kadastro 
tvarkytojo nustatytos formos išrašą apie kadastro duomenų bazėje įrašytus nekilnojamojo daikto kadastro 
duomenis. 

1.2. Žemės sklypų ir daiktinių teisių registravimas 


Nekilnojamojo turto registre registruojami: žemės sklypai ir kiti nekilnojamieji daiktai (statiniai, butai 
daugiabučiuose namuose, patalpos), daiktinės teisės į įregistruotus nekilnojamuosius daiktus, su šiomis tei- 
sėmis ar teisių suvaržymais susiję juridiniai faktai [53]. 

Nekilnojamojo daikto įregistravimu nekilnojamojo turto registre yra laikomas Nekilnojamojo turto ka- 
dastro įstatymo nustatyta tvarka to daikto duomenų įrašymas į nekilnojamojo turto kadastrą. 

Registruojamos daiktinės teisės yra: nuosavybės teisė, turto patikėjimo teisė, valdymas kaip savaran- 
kiška daiktinė teisė, servitutas (dažniausiai pasitaikantys atvejai). Taip pat įstatymai numato galimybę regist- 
ruoti uzufruktą, užstatymo teisę ir ilgalaikę nuomą. Įregistruojant daiktinę teisę, turi būti padarytos žymos 
apie daiktinės teisės suvaržymus, jeigu tokie suvaržymai nustatyti tame pačiame dokumente, kurio pagrindu 
registruojama daiktinė teisė. 

Registruojamus juridinius faktus, susijusius su nekilnojamaisiais daiktais, daiktinėmis teisėmis į juos ir 
šių teisių suvaržymais, sudaro: 

1) sandoriai ir sprendimai, kurie keičia registruojamo nekilnojamojo daikto teisinį statusą ar iš esmės 
keičia jo valdymo, naudojimo ir disponavimo juo galimybes; 

2) registruojamo nekilnojamojo daikto bendraturčių sutartys dėl bendro daikto valdymo; 

3) registruoto nekilnojamojo daikto paveldėjimas; 

4) registruoto nekilnojamojo daikto areštas; 

5) registruoto nekilnojamojo daikto (dydžio, paskirties ir pan.) pakitimai, taip pat daiktines teises į jį 
turinčių fizinių asmenų vardo, pavardės, juridinių asmenų pavadinimo pasikeitimai; 

6) civilinės bylos dėl registruojamo nekilnojamojo daikto teisinio statuso iškėlimas; 

7) įsiteisėję teismo sprendimai ir teismo nutartys, turintys įtakos registruojamo nekilnojamojo daikto 
teisiniam statusui; 

8) turto administravimas; 

9) naujo nekilnojamojo daikto suformavimas ar buvusio nekilnojamojo daikto išnykimas. 

Atitinkamo nekilnojamojo daikto registro įraše gali būti daromos žymos apie šiuos juridinius faktus: 

1) pirkimo-pardavimo, mainų, dovanojimo, nuomos, panaudos, rentos sutartis; 

2) bendrąją jungtinę nuosavybę; 

3) nekilnojamojo daikto priskyrimą šeimos turtui; 

4) sugyventinių turto bendrą naudojimą; 

5) nekilnojamojo daikto bendraturčių susitarimą dėl naudojimosi nekilnojamuoju daiktu; 

6) įsiteisėjusius teismo sprendimus ir teismo nutartis, turinčius įtakos įregistruoto nekilnojamojo daik- 
to teisiniam statusui; 

7) civilinių bylų dėl įregistruoto nekilnojamojo daikto teisinio statuso iškėlimą; 

8) hipoteką; 

9) sandoriuose numatytus daiktinių teisių į nekilnojamuosius daiktus suvaržymus; 

10) išlaikymo iki gyvos galvos sutartis; 

11) įregistruoto nekilnojamojo daikto, nuosavybės teisės į jį arba atskirų šios teisės sudedamųjų dalių 
— valdymo, naudojimo ar disponavimo areštą; 

12) nekilnojamojo daikto įrašymą į nekilnojamųjų kultūros vertybių registrą; 

13) nekilnojamojo daikto buvimą nekilnojamųjų kultūros vertybių teritorijoje arba jų apsaugos zonoje; 

14) nekilnojamosios kultūros vertybės apsaugos reglamento ar specialių naudojimo sąlygų nustatytus 
daiktinių teisių į nekilnojamąjį daiktą suvaržymus; 

15) kitus juridinius faktus, jei jų registravimą Nekilnojamojo turto registre numato įstatymai. 

Viena iš svarbių žymų žemės naudojimo perspektyvoms apibūdinti yra Teritorijų planavimo įstatymo 
nuostata, kad teritorijų planavimo dokumentų registro tvarkytojas apie įregistruotą teritorijų planavimo do- 

kumentą per 15 darbo dienų praneša nekilnojamojo turto kadastro tvarkytojui. Nekilnojamojo turto kadastro 
nuostatai numato, kad pranešime turi būti nurodyta: 

1) žemės sklypų, kurių plotai arba jų dalys įeina į teritorijų planavimo dokumente suprojektuotų žemės 
sklypų ribas, kadastro numeriai; 

2) pagal teritorijų planavimo dokumentą žemės sklypams numatoma pagrindinė žemės naudojimo pa- 
skirtis, naudojimo būdas ir pobūdis; 

3) teritorijų planavimo dokumentą patvirtinusi institucija, sprendimas dėl šio dokumento patvirtinimo 
ir patvirtinto teritorijų planavimo dokumento kopija. 

Registravimo tvarka. Nekilnojamojo turto registro tvarkytojas yra valstybės įmonė Registrų centras. 
Registro duomenys kaupiami ir saugomi viename registro centriniame duomenų banke. Registro centrinį 
duomenų banką sudaro registro duomenų bazė, kurioje kaupiami ir saugomi aktualūs registro duomenys, ir 
archyvinių nekilnojamųjų daiktų kadastro ir registro duomenų bazė. 

Prašymą įregistruoti nuosavybės teisę į nekilnojamąjį daiktą paduoda jį įgijęs asmuo, o kai registruo- 
jamos kitos daiktinės teisės, taip pat šių teisių į nekilnojamuosius daiktus suvaržymai, — šių teisių turėtojas 
arba asmuo, suinteresuotas jų įregistravimu. Prašymą įregistruoti juridinius faktus paduoda įgaliota institucija 
arjų įregistravimu suinteresuotas asmuo. Prašymą asmuo paduoda pats arba per savo atstovą, turintį įstatymų 
nustatyta tvarka išduotą įgaliojimą. 

Prašymą įregistruoti nekilnojamąjį daiktą ir (ar) nuosavybės teises į jį paduoda daiktą įgijęs asmuo terito- 
riniam registratoriui. Tais atvejais, kai asmuo nuosavybės teisę į nekilnojamąjį daiktą įgyja nuo sandorio patvir- 
tinimo, asmens rašytinį prašymą dėl nuosavybės teisės įregistravimo iš notaro biuro nuotolinio ryšio priemo- 
nėmis gali pateikti notaras, patvirtinęs nekilnojamojo turto sandorį. Kartu su prašymu turi būti pateikiami do- 
kumentai, patvirtinantys prašomų įregistruoti daiktinių teisių, šių teisių suvaržymų, juridinių faktų atsiradimą. 
Dokumentai turi būti pateikti dviem egzemplioriais; vienas iš jų turi būti dokumento originalas arba jo nuora- 
šas. Šiais patvirtintais dokumentais laikomi: 

1) valstybės institucijos sprendi mas; 

2) teismo sprendimas, nutartis, nutarimas, nuosprendis; 

3) įstatymų nustatytų institucijų ar pareigūnų sprendimas areštuoti turtą, taip pat turto arešto aktų re- 
gistro dokumentai; 

4) nekilnojamojo daikto savininko santuokos, ištuokos, vardo, pavardės pakeitimo, mirties liudijimas; 

5) paveldėjimo teisės liudijimas; 

6) teismo pranešimas apie civilinės bylos dėl nekilnojamojo daikto teisinio statuso iškėlimą; 

7) rašytiniai sandoriai; 

8) nekilnojamojo daikto pardavimo varžytynėse ar aukcione sutartis (aktas); 

9) kitų valstybės kadastrų ir registrų dokumentai ir kiti įstatymų nustatyti dokumentai. 

Daiktinė teisė įregistruojama įrašant nekilnojamojo daikto registro įraše daiktinės teisės pavadinimą, 
daiktinės teisės turėtoją ir dokumento, patvirtinančio įregistruojamas teises, pavadinimą, datą ir numerį. Įre- 
gistruojant daiktinę teisę, turi būti padarytos žymos apie daiktinės teisės suvaržymus ir juridinius faktus, jei- 
gu tokie suvaržymai ir juridiniai faktai nustatyti tame pačiame dokumente, kurio pagrindu registruojama 
daiktinė teisė. 

Kai tuo pačiu metu priimamas sprendimas įregistruoti nekilnojamąjį daiktą ir daiktinę teisę ar daiktinę 
teisę, daiktinių teisių suvaržymus ir juridinius faktus ir šio sprendimo pagrindu nekilnojamasis daiktas, daik- 
tinės teisės, šių teisių suvaržymai ir juridiniai faktai įregistruojami, prašymą pateikusiam asmeniui išduoda- 
mas registro centrinio duomenų banko duomenų pagrindu parengtas pažymėjimas. Pažymėjime įrašyti duo- 
menys atspindi nekilnojamojo daikto, daiktinių teisių į jį, šių teisių suvaržymų ir įstatymų nustatytų juridinių 
faktų kadastro ir registro duomenų būklę jų įregistravimo registre momentu. Šis dokumentas nėra pagrindas 
notariniams nekilnojamojo turto sandoriams sudaryti. 

Kai asmens prašymas įregistruoti nuosavybės teises teritoriniam registratoriui pateikiamas iš notaro biu- 
ro, kuriame buvo patvirtintas nekilnojamojo turto sandoris, pažymėjimas parengiamas elektroninio dokumento 

pavidalu, kurį notaras išspausdina, patvirtina ir įteikia nekilnojamąjį turtą ir teises į jį įgijusiam asmeniui. As- 
mens pageidavimu pažymėjimą teritorinis registratorius gali išsiųsti paštu. 

Daiktinės teisės išregistruojamos, kai daiktinės teisės turėtojas netenka savo daiktinės teisės ar ją per- 
leidžia ir įregistruojamas kitas daiktinės teisės turėtojas, arba žūva (išnyksta) pats nekilnojamasis daiktas. Kai 
priimamas sprendimas išregistruoti nekilnojamąjį daiktą ar daiktinę teisę, prašymą pateikusiam asmeniui 1š- 
duodamas dokumentas, patvirtinantis nekilnojamojo daikto ar daiktinės teisės išregistravimą. Apie priimtą 
sprendimą daiktinės teisės turėtojas ir kiti suinteresuotieji asmenys turi būti raštiškai informuoti ne vėliau 
kaip per 3 dienas. 

Duomenų teikimas Nekilnojamojo turto registro tvarkytojui. Notaras, patvirtinęs nuosavybės teisės 1 ne- 
kilnojamąjį daiktą perleidimo sandorį, ne vėliau kaip per 24 valandas nuo sandorio patvirtinimo privalo perduo- 
ti Nekilnojamojo turto registro tvarkytojui šio sandorio pagrindimus žymai registre padaryti. Apie civilinės by- 
los dėl įregistruoto nekilnojamojo daikto teisinio statuso iškėlimą Nekilnojamojo turto registro tvarkytojui pra- 
neša teismas, ne vėliau kaip kitą darbo dieną po bylos iškėlimo. 

Centrinis hipotekos registras duomenis apie nekilnojamojo daikto įkeitimo (hipotekos) įregistravimą 
ne vėliau kaip per 24 valandas perduoda Nekilnojamojo turto registro tvarkytojui. Nekilnojamojo turto re- 
gistro centrinis duomenų bankas, pasikeitus įkeisto nekilnojamojo daikto duomenims Nekilnojamojo turto 
registre, taip pat gavęs hipotekos teisėjo arba Centrinio hipotekos registro paklausimą, ne vėliau kaip per 24 
valandas perduoda duomenis apie nekilnojamojo daikto ir daiktinių teisių į jį statuso pasikeitimą Centriniam 
hipotekos registrui. 

Nekilnojamojo turto registro centrinio duomenų banko išrašai ar kiti dokumentai, parengti remiantis 
šio duomenų banko duomenimis, yra vienintelė oficiali informacija, įrodanti nekilnojamojo daikto, daiktinių 
teisių į jį, šių teisių suvaržymų bei juridinių faktų įregistravimo nekilnojamojo turto registre faktą. 

Registro duomenų teikimas. Registro duomenys teikiami registro centrinio duomenų banko duomenų 
pagrindu parengiant ir išduodant: 

1) pažymą sandoriui apie įregistruotus nekilnojamuosius daiktus ir daiktines teises į juos, šių teisių su- 
varžymus ir juridinius faktus. Ši pažyma skirta nekilnojamojo turto notariniams sandoriams sudaryti ir at- 
spindi kadastro ir registro duomenų, įrašytų į registro centrinį duomenų banką, būklę pažymos parengimo 
momentu; 

2) registro išrašą. Registro išrašas gali būti išduodamas nekilnojamojo daikto savininko ar kito suinte- 
resuoto asmens prašymu gauti informaciją apie įregistruotą nekilnojamąjį daiktą, daiktines teises į jį, šių tei- 
sių suvaržymus ir juridinius faktus; 

3) pažymėjimą. Pažymėjimas išduodamas tik įregistravus daiktines teises; 

4) duomenų bazės išrašą, apimantį visus duomenų bazėje saugomus aktualius duomenis arba jų dalį. 
Duomenų bazės išrašas teikiamas sutarčių pagrindu tarp registro tvarkymo įstaigos ir duomenų gavėjo. Ar- 
chyviniai registro duomenys teikiami tik nekilnojamojo daikto savininkui, daiktinės teisės turėtojui ar jų įga- 
liotam asmeniui bei valstybės teisėsaugos ir nacionalinį saugumą užtikrinančioms institucijoms tiek sutarčių 
pagrindu tarp registro tvarkymo įstaigos ir duomenų gavėjo, tiek vienkartinio paklausimo atveju; 

5) žemės sklypo plano, statinio plano (taip pat ir jį išspausdinant), kitų registro ir kadastrinių matavi- 
mų bylose esančių dokumentų kopijas; 

6) kadastrinio žemėlapio ištrauką; 

7) kitus informacinius išrašus, suformuotus pagal specializuotus paklausimus. 

Pažymos sandoriui rengiamos tik notarų užsakymu ir spausdinamos notarų biuruose specialia registro 
tvarkymo įstaigos parengta programine įranga ir naudojantis dokumentų gavėjo autentifikavimo sistema. 

Registro tvarkymo įstaiga, turimų dokumentų ar duomenų pagrindu nustačiusi, kad nekilnojamojo 
daikto kadastro duomenys, įrašyti registro centriniame duomenų banke, neatitinka faktinių nekilnojamojo 
daikto kadastro duomenų, kurie užfiksuoti nekilnojamojo daikto kadastro duomenų byloje, ar prašymo išduo- 
ti pažymą padavimo dieną yra pasikeitę nekilnojamojo daikto vidutinės rinkos vertę sąlygojantys veiksniai, 

turintys įtakos nekilnojamojo daikto vidutinės rinkos vertei nustatyti, užsakymą pateikusiam notarui parengia 
pažymą sandoriui tik po to, kai šie duomenys nustatyta tvarka patikslinami. 

Pažymos neišduodamos, jeigu registre padaryta žyma apie įregistruoto nekilnojamojo daikto, nuosa- 
vybės teisių į jį arba atskirų šios teisės sudedamųjų dalių — valdymo, naudojimo ar disponavimo — areštą. 


1.3. Žemės naudojimo paskirtis, būdas ir pobūdis 


Pagal pagrindinę žemės naudojimo paskirti Lietuvos Respublikos žemės fondas skirstomas į: žemės 
ūkio paskirties žemę; miškų ūkio paskirties žemę; vandens ūkio paskirties žemę; konservacinės paskirties 
žemę ir kitos paskirties žemę [64]. 

Pagrindinė žemės naudojimo paskirtis LR Vyriausybės nustatyta tvarka nustatoma formuojant naujus 
žemės sklypus. Šiems žemės sklypams nustatyta pagrindinė žemės naudojimo paskirtis keičiama žemės savi- 
ninkų, valstybinės žemės patikėtinių ar įstatymų nustatytais atvejais kitų subjektų prašymu pagal detaliuosius 
arba specialiuosius teritorijų planavimo dokumentus. Sprendimą pakeisti pagrindinę žemės naudojimo pa- 
skirtį priima detalųjį arba specialųjį teritorijų planavimo dokumentą tvirtinanti institucija kartu su sprendimu 
patvirtinti detalųjį arba specialųjį teritorijų planavimo dokumentą. 

Žemės ūkio paskirties žemei pagal teritorijų planavimo dokumentus priskiriami žemės plotai, naudojami 
arba tinkami naudoti žemės ūkio produktų gamybai, tarp jų žemės naudotojui priklausančiais gyvenamaisiais 
namais ir ūkiniais statiniais užstatyti plotai, jeigu jie nesuformuoti atskirais sklypais, kiemai, žemė, tinkama pa- 
versti žemės ūkio naudmenomis, žemės plotai, užstatyti statiniais, naudojamais veiklai, susijusiai su žemės ūkio 
produkcijos gamyba, taip pat miškų plotai, jeigu jie nesuformuoti atskirais sklypais, ir kitos šiuose žemės plo- 
tuose įsiterpusios ne žemės ūkio naudmenos. 

Miškų ūkio paskirties žemei pagal teritorijų planavimo dokumentus priskiriami mišku apaugęs plotas 
(medynai). Be to, jai priskiriami ir kiti šiuose sklypuose įsiterpę plotai, jeigu tai: 

1) neapaugę mišku plotai — kirtavietės, žuvę medynai, miško aikštės, medelynai, daigynai, miško sėk- 
linės plantacijos ir žaliaviniai krūmynai bei plantacijos; 

2) žemė, kurią užima miško keliai, kvartalų, technologinės ir priešgaisrinės linijos, medienos sandėlių 
bei kitų su mišku susijusių įrenginių užimti plotai, poilsio aikštelės, žvėrių pašarų aikštelės; 

3) žemė, kurioje numatyta įveisti mišką; 

4) miško valdose įsiterpusios kitos žemės naudmenos, tarp jų atskirais žemės sklypais nesuformuotos 
žemės ūkio naudmenos. 

Vandens ūkio paskirties žemę sudaro pagal teritorijų planavimo dokumentus atskirais žemės sklypais 
(didesniais kaip 0,5 ha ploto) suformuoti valstybei ar kitiems fiziniams ar juridiniams asmenims nuosavybės 
teise priklausantys vandens telkiniai. 

Konservacinės paskirties žemei priskiriami: 

1) rezervatai ir rezervatinės apyrubės, sudarantys tiek savarankiškas saugomas teritorijas, tiek esančias 
valstybinių parkų ar biosferos stebėsenos (monitoringo) teritorijų rezervatinių zonų sudėtyje; 

2) valstybės ir savivaldybių saugomų gamtos ir kultūros paveldo objektų žemės sklypai, kuriuose 
draudžiama ūkinė veikla, nesusijusi su šių objektų ir jų užimtų teritorijų specialia priežiūra, tvarkymu ir ap- 
sauga. 

Kitos paskirties žemei priskiriami žemės sklypai, kurių naudojimas susijęs ne su dirvožemio ar kitų 
naudingųjų žemės savybių panaudojimu bioprodukcinio ūkio veiklai ar natūralių kraštovaizdžių apsauga, o 
su statinių bei įrenginių išdėstymu. 

Be pagrindinės žemės naudojimo paskirties, žemės sklypams dar nustatomas naudojimo būdas, o kai 
kuriais atvejais — ir naudojimo pobūdis [80]. 

Žemės ūkio paskirties žemės sklypai pagal naudojimo būdą skirstomi į: 

1) mėgėjų sodo žemės sklypus ir sodininkų bendrijų bendrojo naudojimo žemės sklypus. Tai mėgėjiškai 
sodininkystei skirta, pagal teritorijų planavimo dokumentus suformuota teritorija, suskirstyta į individualius so- 

do sklypus ir bendro naudojimo žemę. Jų naudojimo pobūdžiai: Mėgėjiškų sodų sklypų ir Sodininkų bendrijų 
bendrojo naudojimo (žemės sklypai, kuriuos sodininkų bendrijos naudoja joms priklausančių bendrojo naudo- 
jimo pastatų ir įrenginių statybai bei eksploatacijai, taip pat rekreacijai ir kitoms bendroms reikmėms); 

2) specializuotų sodininkystės, gėlininkystės, šiltnamių, medelynų ir kitų specializuotų ūkių žemės 
sklypus. Pagal naudojimo pobūdį jie skirstomi į Tvenkinių žuvininkystės ūkių (žemės sklypai, kuriuos nau- 
doja ūkiai, užsiimantys žuvų veisimų, auginimu ir žvejyba žuvininkystės tvenkiniuose) ir Specializuotų au- 
galininkystės ar gyvulininkystės ūkių (žemės sklypai, kuriuos naudoja ūkiai, specializuoti tam tikros rūšies 
augalininkystės ar gyvulininkystės produkcijos gamybai ir jų ne mažiau kaip 50 proc. prekinės produkcijos 
sudaro specializacijos krypties produkcija); 

3) rekreacinio naudojimo žemės sklypus. Tai žemės sklypai, naudojami statinių kaimo turizmo paslau- 
goms teikti statybai ar rekonstrukcijai; 

4) kitus žemės ūkio paskirties žemės sklypus. Jiems priskiriami tradiciniam ūkininkavimui naudotini 
žemės sklypai, kuriuose galima žemės ūkio veikla, taip pat ūkininkų sodybų bei žemės ūkio veiklai reikalin- 
gų ūkinių pastatų statyba ar rekonstrukcija. 

Miškų ūkio paskirties žemės sklypai pagal naudojimo būdą skirstomi į: 

1) ekosistemų apsaugos miškų sklypus. Tai telmologinių, pedologinių, botaninių, zoologinių, botaninių- 
zoologinių, miško genetinių, kraštovaizdžio draustinių miškai, kitų draustinių dalyse, kuriose saugomos biolo- 
ginės vertybės, esantys miškai, saugomų gamtinio kraštovaizdžio objektų, buveinių ir gamtos išteklių miškai, 
Baltijos jūros ir Kuršių marių pakrančių miškai ir priešeroziniai miškai; 

2) rekreacinių miškų sklypus. Tai miško parkai, miesto miškai, valstybinių parkų rekreaciniai miško 
sklypai ir kiti miškai, naudojami gyventojų poilsiui; 

3) apsauginių miškų sklypus. Tai geologinių, geomorfologinių, hidrologinių, kultūrinių ir kraštovaiz- 
džio draustinių, kuriuose nėra biologinių vertybių, miškai, valstybinių parkų apsauginių zonų miškai, valsty- 
binių rezervatų ir valstybinių parkų apsaugos zonų miškai, gamyklų sanitarinių zonų miškai, kelių apsaugi- 
nės ir estetinės reikšmės miškai, laukų apsauginiai miškai, miško sėkliniai medynai ir vandens telkinių ap- 
saugos zonų miškai; 

4) ūkinių miškų sklypus. Tai kiti miškai, skirti daugiausia medienos išauginimui. 

Vandens ūkio paskirties žemės sklypai pagal naudojimo būdą skirstomi į: 

1) ekosistemas saugančius vandens telkinius. Tai vandens telkiniai, esantys saugomose teritorijose, ku- 
rių funkcijos susiję su ekosistemų apsauga; 

2) rekreacinius vandens telkinius. Tai vandens telkiniai, kurie teisės aktų nustatyta tvarka naudojami 
plaukiojimo priemonėms, mėgėjiškai žūklei, vandens sportui, poilsiui, turizmui; 

3) ūkinei veiklai naudojamus vandens telkinius. Tai vandens telkiniai, naudojami vidaus vandens ke- 
liams, hidrotechnikos statinių statybai, verslinei žvejybai (išskyrus priskirtus žuvininkystės tvenkiniams), 
vandens paėmimui (geriamojo ar gamybinio vandens ruošimui) ir nuotekų išleidimui; 

4) bendrojo naudojimo vandens telkinius. Jiems priskiriami visi kiti vandens telkiniai. 

Konservacinės paskirties žemės sklypai pagal naudojimo būdą skirstomi į: 

1) gamtinių rezervatų žemės sklypus. Tai žemės sklypai, įeinantys tiek į valstybinius rezervatus ir re- 
zervatines apyrubes, tiek į valstybinių parkų ar biosferos stebėsenos (monitoringo) teritorijų rezervatus, gam- 
tos paveldo objektus, kuriuose draudžiama ūkinė veikla; 

2) kultūros paveldo objektų žemės sklypus. Tai saugomų kultūros paveldo objektų ar vietovių teritori- 
jose suformuoti žemės sklypai, kuriems nustatomos šių sklypų ir kitų nekilnojamųjų daiktų tvarkymo ir nau- 
dojimo specialiosios sąlygos. 

Kitos paskirties žemės sklypai pagal naudojimo būdą skirstomi į: 

1) gyvenamąsias teritorijas. Tai teritorijos, skirtos gyvenamųjų namų statybai. Jų naudojimo pobūdžiai: 

- Vienbučių ir dvibučių gyvenamųjų pastatų statybos (žemės sklypai, kuriuose yra esami arba numa- 
tomi statyti vieno ar dviejų butų gyvenamieji pastatai ir jų priklausiniai); 

- Daugiabučių gyvenamųjų pastatų ir bendrabučių statybos (žemės sklypai, kuriuose yra esami arba 
numatomi statyti trijų ir daugiau butų gyvenamieji pastatai ir bendrabučiai); 

2) visuomeninės paskirties teritorijas. Tai teritorijos, skirtos valstybės ir savivaldybės institucijoms, ki- 
toms iš valstybės ar savivaldybių biudžetų išlaikomoms įstaigoms, tradicinėms religinėms bendruomenėms ir 
bendrijoms, mokslo, kultūros, sporto, sveikatos apsaugos srityje veikiančioms asociacijoms ir visuomeni- 
nėms organizacijoms. Jų naudojimo pobūdžiai: 

- Administracinių pastatų statybos (žemės sklypai, kuriuose yra esami arba numatomi statyti valstybės 
ir savivaldybės institucijų bei įstaigų pastatai); 

- Religinių bendruomenių pastatų statybos (žemės sklypai, kuriuose yra esami arba numatomi statyti 
bažnyčių, vienuolynų ir kiti religinių bendruomenių pastatai); 

- Mokslo ir mokymo, kultūros ir sporto, sveikatos apsaugos pastatų bei statinių statybos (žemės skly- 
pai, kuriuose yra esami arba numatomi statyti mokslo, mokymo ir bendrojo lavinimo, mokyklų, gimnazijų, 
specialiųjų mokyklų, aukštesniųjų mokyklų, kolegijų, aukštųjų mokyklų ir kitų mokymo įstaigų pastatai ir jų 
bendrabučiai, bibliotekų, kultūros centrų, muziejų ir kitų kultūros įstaigų pastatai, sporto kompleksų, ligoni- 
nių, klinikų, greitosios pagalbos stočių, poliklinikų, sanatorijų, reabilitacijos centrų, gydyklų, medicininės 
priežiūros įstaigų, slaugos namų ir kitų sveikatos įstaigų, mokslo, kultūros, sporto, sveikatos apsaugos srityje 
veikiančių asociacijų ir visuomeninių organizacijų pastatai); 

- Rekreacinių miškų (rekreaciniai miškai, skirti viešajam naudojimui); 

3) pramonės ir sandėliavimo objektų teritorijas. Tai teritorijos, skirtos pramonės ir gamybos įmonių, 
sandėlių, terminalų bei kitų sandėliavimo objektų statybai. Jų naudojimo pobūdžiai: 

- Pramonės ir sandėliavimo įmonių statybos (žemės sklypai, kuriuose yra esami arba numatomi statyti 
pramonės, gamybos įmonių ir sandėlių pastatai, įskaitant branduolinės energetikos objektus ir statinius (ato- 
minė elektrinė, branduolinis reaktorius, branduolinių medžiagų ir radioaktyviųjų atliekų saugykla, jų perdir- 
bimo objektas, taip pat radioaktyviųjų atliekų tvarkymo įrenginys — radioaktyviųjų atliekų kapinynas ir kt.); 

- Sandėliavimo statinių statybos (žemės sklypai, kuriuose yra esami arba numatomi statyti terminalai ir 
kiti sandėliavimo statiniai); 

4) komercinės paskirties objektų teritorijas. Tai teritorijos, skirtos prekybos, paslaugų ir pramogų sta- 
tiniams statyti. Jų naudojimo pobūdžiai: 

- Prekybos, paslaugų ir pramogų objektų statybos (žemės sklypai, kuriuose yra esami arba numatomi sta- 
tyti prekybos įmonių (maisto ir kitų prekių pardavimo), finansų įstaigų (bankai, kredito įstaigos, investicinės 
bendrovės, draudimo įmonės ir kt.) pastatai, turizmo (viešbučiai, moteliai, sanatorijos, poilsio namai, kempin- 
gai), parodų kompleksų bei kitų paslaugų įmonių statiniai, stadionai, universalūs (daugiafunkciai) sporto ir 
pramogų kompleksai, vandens bei sporto šakų statiniai); 

- Laidojimo paslaugų statinių statybos (žemės sklypai, kuriuose yra esami arba numatomi statyti kre- 
matoriumai, laidojimo namai ir kiti panašios paskirties statiniai); 

- Degalinių ir autoservisų statinių statybos (žemės sklypai, kuriuose yra esami arba numatomi statyti 
skysto ir kito kuro degalinių, autoservisų, plovyklų statiniai); 

5) inžinerinės infrastruktūros teritorijas. Tai visų rūšių transporto ir pėsčiųjų judėjimo, inžinerinių sta- 
tinių bei inžinerinių tinklų teritorijos. Jų naudojimo pobūdžiai: 

- Susisiekimo ir inžinerinių komunikacijų aptarnavimo objektų statybos (žemės sklypai, kuriuose yra 
esamos arba numatomos statyti autobusų ir geležinkelio stotys, oro uostai ir aerodromai, jūros ir vidaus van- 
denų uostai ir prieplaukos, automobilių saugyklos (garažai, automobilių stovėjimo aikštelės), ryšių (teleko- 
munikacijų) linijos, inžinerinių sistemų maitinimo šaltinių statiniai ir įrenginiai (transformatorinės, boilerinės 
ir kiti panašios paskirties statiniai); 

- Susisiekimo ir inžinerinių tinklų koridoriams (žemės sklypai, kuriuose yra esami ar numatomi keliai, 
gatvės, geležinkelio infrastruktūros statiniai, šilumos, naftos, dujų ar kito kuro, technologiniai vamzdynai, 
vandentiekio, nuotekų šalinimo, energijos bei nuotolinio ryšio (telekomunikacijų) linijos, požeminio vandens 
(geriamojo, gėlo, mineralinio, pramoninio ir gamybinio) vandenviečių ir kitai gavybai reikalingi įrenginiai); 

6) rekreacines teritorijas. Tai teritorijos, skirtos ilgalaikio (stacionaraus) poilsio statiniams ar statinių 
grupėms statyti, trumpalaikio poilsio statiniams ar statinių grupėms statyti bei kitiems laikiniems pastatams 
statyti, kurie reikalingi išvardytiems objektams prižiūrėti, taip pat paplūdimiams ir jų infrastruktūros objek- 
tams statyti. Jų naudojimo pobūdžiai: 

- Ilgalaikio (stacionaraus) poilsio pastatų statybos (žemės sklypai, kuriuose yra arba numatoma statyti 
sanatorijas, poilsio namus, sveikatingumo kompleksus, motelius, kempingus, turizmo bazes, nakvynės pa- 
slaugų namus, jaunimo nakvynės namus, gelbėjimo stotis, kt.); 

- Trumpalaikio poilsio statinių statybos (žemės sklypai, kuriuose yra arba numatoma įrengti stovykla- 
vietes, poilsiavietes, paplūdimius, kt.); 

7) bendro naudojimo (miestų, miestelių ir kaimų ar savivaldybių bendro naudojimo) teritorijas. Tai te- 
ritorijos, skirtos bendram viešam naudojimui. Jų naudojimo pobūdžiai: 

- Botanikos ir zoologijos sodų (žemės sklypai, kuriuose yra arba numatomi įrengti botanikos, zoologi- 
jos sodai ar šiai veiklai esami arba numatomi statyti statiniai); 

- Kapinių (žemės sklypai, kuriuose yra esami arba numatomos įrengti kapinės ir palaikų laikymo stati- 
niai); 

- Urbanizuotų teritorijų viešųjų erdvių (žemės sklypai, kuriuose yra arba numatoma įrengti aikštes); 

8) naudingųjų iškasenų teritorijas. Tai teritorijos, skirtos naudingosioms iškasenoms eksploatuoti. Jų 
naudojimo pobūdžiai: 

- Naudingųjų iškasenų gavybos atvirų kasinių (karjerų) (žemės sklypai naudojami naudingųjų iškase- 
nų, slūgsančių arti žemės paviršiaus, gavybos ir kasybos atliekų įrenginiams); 

- Naudingųjų iškasenų gavybos požeminių kasinių (šachtomis) ir gręžinių (žemės sklypai, kuriuose yra 
esami ar numatomi įrengti naudingųjų iškasenų, slūgstančių gilesniuose žemės gelmių sluoksniuose, gamy- 
bos proceso priežiūrai ir išgautų naudingųjų iškasenų sandėliavimui); 

9) teritorijas krašto apsaugos tikslams. Tai teritorijos, skirtos specialiems krašto apsaugos tikslams 
(žemės sklypai karinei infrastruktūrai (prie štabų, kareivinių, valgyklų, mokymo patalpų 1r kitų statinių) poli- 
gonams, karinio mokymo teritorijoms); 

10) atliekų saugojimo, rūšiavimo ir utilizavimo (sąvartynai) teritorijas. Tai atliekų saugojimo teritori- 
jos, kuriose vykdomas neterminuotas atliekų (pavojingų, nepavojingų arba inertinių) kaupimas, laikymas 
neribotą laiką specialiame tam skirtame įrenginyje ar teritorijoje, siekiant jas naudoti ar šalinti, rūšiuoti su- 
rinktas atliekas pagal medžiagas, siekiant jas perdirbti ar naudoti; 

11) teritorijos valstybės sienos apsaugos tikslams. Tai žemės sklypai, užimti valstybės sienos apsaugos 
tarnybos centrinių, teritorinių ir kitų struktūrinių padalinių pastatais (statiniais ir įrenginiais) ir skirti valsty- 
bės sienos apsaugos objektams pasienyje įrengti ir jiems eksploatuoti; 

12) atskirųjų želdynų teritorijas. Tai teritorijos, skirtos įrengti atskiriesiems želdynams. Jų naudojimo 
pobūdžiai: 

- Rekreacinės paskirties želdynai (žemės sklypai, kuriuose yra arba numatoma įrengti parkus, miesto ir 
miestelio sodus, skverus, žaliąsias jungtis, kitus poilsiui skirtus želdynus); 

- Mokslinės, kultūrinės ir memorialinės paskirties želdynai (žemės sklypai, kuriuose yra arba numato- 
ma įrengti arboretumus, etnografinius parkus, meno ir parodų parkus, istorinius želdynus, dendrologinius 
rinkinius, memortialinius parkus, kitus mokslinės, kultūrinės ir memorialinės paskirties želdynus); 

- Apsauginės ir ekologinės paskirties želdynai (žemės sklypai ekologinės ir sanitarinės apsaugos zono- 
se, kur yra arba numatoma įrengti atskirieji želdynai). 

Formuojant žemės sklypus prie esamų statinių, registruojamų atskirais nekilnojamojo turto objektais, 
žemės naudojimo būdas arba pobūdis turi atitikti statinio pagrindinę naudojimo paskirtį (žr. 2 priedą). Ren- 
giant teritorijų planavimo dokumentus, juose nurodomas žemės naudojimo būdu ir pobūdžiu vadovaujamasi 
išduodant leidimus atitinkamos paskirties statinių projektavimui. 

1.4. Žemės naudmenos 


Rengiant bei tikslinant kartografinę medžiagą (M1: 5000—1: 10000 ir stambesnio mastelio žemėlapius) 
ir žemės sklypų planus, turi būti išbraižomi žemės naudmenų kontūrai, nurodant žemės naudmenos rūšį. Pa- 
grindinis kiekvienos žemės naudmenos apibūdinimas nustatytas žemės ūkio ministro 2002 m. patvirtintoje 
Žemės valstybinės apskaitos tvarkoje [96]. 

Ariamajai žemei priskiriami nuolat dirbami (ariami) ir laikinai nedirbami plotai, naudojami arba tin- 
kami naudoti žemės ūkio augalų auginimui, įskaitant daugiamečių žolių pasėlius ir įrengtų kultūrinių ganyk- 
lų plotus, pūdymai, dirvonai, t.y. plotai, kurie anksčiau buvo nuolat ariami ir jau daugiau kaip vienerius me- 
tus nenaudojami žemės ūkio augalų auginimui ar pūdymams, daržai, inspektai, laikini polietilenine plėvele 
dengti šiltnamiai, braškynai, avietynai ir plotai, kuriuose auginamos gėlės ir dekoratyviniai augalai. 

Sodams priskiriami vaismedžiais ir vaiskrūmiais (obelimis, kriaušėmis, slyvomis, vyšniomis, trešnė- 
mis, serbentais, agrastais, aronijomis, svarainiais ir kt.) užsodinti žemės plotai, kiti vaismedžių ir vaiskrūmių 
užimti plotai. 

Pievoms priskiriami daugiametėmis pievų žolėmis užsėti (kultūrinės pievos, įrengtos durpiniuose dir- 
vožemiuose, atlikus melioracinių ir agrotechninių priemonių kompleksą) ar natūraliai apaugę žemės plotai 
(natūralios užliejamos ir sausminės pievos), sistemingai naudojami ar galimi panaudoti šienavimui. Pievos 
laikinai gali būti ganomos. Natūraliose pievose gali vykti pelkėjimo procesas (pelkėtos pievos), jose gali būti 
krūmų, pavienių medžių ar akmenų (krūmuotos ar akmenuotos pievos). Natūralios pievos, kuriose dėl supel- 
kėjimo ir apaugimo krūmais ir medžiais daugiau kaip 70 proc. ploto išnykę pašarinės žolės, apskaitomos pel- 
kėmis arba medžių ir krūmų želdiniais. 

Natūralioms ganykloms priskiriami plotai, apaugę natūraliomis daugiametėmis pašarinėmis žolėmis ir 
naudojami arba tinkami naudoti gyvulių ganymui. Natūraliose ganyklose gali vykti pelkėjimo procesas (pel- 
kėtos pievos ir ganyklos), jose gali būti krūmų, pavienių medžių ar akmenų (krūmuotos ar akmenuotos ga- 
nyklos). Natūralios ganyklos, kuriose dėl supelkėjimo ir apaugimo krūmais ir medžiais daugiau kaip 70 proc. 
ploto išnykę pašarinės žolės, apskaitomos pelkėmis arba medžių ir krūmų želdiniais. 

Mišku kartografuojamas ir apskaitomas ne mažesnis kaip 0,1 hektaro žemės plotas, apaugęs medžiais, 
kurių aukštis natūralioje augavietėje brandos amžiuje siekia ne mažiau kaip 5 metrus, kita miško augalija, taip 
pat išretėjęs ar dėl žmogaus veiklos ir gamtinių veiksnių netekęs augalijos (kirtavietės, degavietės, aikštės). 
Laukuose, pakelėse, prie vandens telkinių, gyvenamosiose vietovėse ir kapinėse esančios medžių grupės, kelio 
juostose ar geležinkelių želdinių apsaugos zonose įveisti želdiniai, siauros — iki 10 metrų pločio — medžių juos- 
tos, gyvatvorės, pavieniai medžiai ir krūmai bei miestuose ir kaimo vietovėse esantys žmogaus įveisti parkai 
nelaikomi mišku. Žemė, skirta miškui įveisti, tačiau neapsodinta mišku, apskaitoma esama žemės naudmena 
pagal faktišką naudojimą. 

Keliai — tai žemės plotai, užimti inžinerinių statinių, skirtų transporto priemonių ir pėsčiųjų eismui. 
Keliu užimtą plotą sudaro sankasa, važiuojamoji dalis, kelkraščiai, skiriamoji juosta, kelio grioviai, sankry- 
žos, autobusų sustojimo aikštelės, pėsčiųjų ir dviračių takai, želdynai, esantys kelio juostoje, kelio statiniai — 
tiltai, viadukai, automobilių sustojimui ir stovėjimui skirtos vietos, vandens pralaidos, nubėgimo latakai, 
eismo reguliavimo priemonės ir kt. Jeigu kelias netelpa teisės aktais nustatytoje kelio juostoje, tai keliu užim- 
tos žemės ribos nustatomos 1 metro atstumu nuo griovio, pylimo pado ar iškasos išorinių kraštų. 

Miestuose ir kaimo gyvenamosiose vietovėse gatvės priskiriamos keliams (gatvė -— kelias ar jo ruožas, 
esantis gyvenamosios vietovės teritorijoje, paprastai turintis pavadinimą). Kaimo vietovėse keliams priski- 
riami žemės plotai nuolat naudojami mechaninių ir kinkomojo transporto priemonių, žemės ūkio technikos 
privažiavimui prie sodybų, statinių, žemės sklypų, miškų, vandens telkinių ar gyvuliams ginti, nors juose neį- 
rengtos sankasos, grioviai, kiti kelio įrenginiai ir važiuojamoji kelio dalis neužpilta smėliu ar žvyru (lauko 
keliai). Miškuose privažiavimui prie atskirų sklypų, kitų objektų ir medienos išvežimui skirti 5 metrų ir pla- 
tesni keliai. Keliams taip pat priskiriama žemės sklypo dalis, kuriai nustatytas kelio servitutas — teisė per kito 
savininko žemę privažiuoti prie kitų žemės sklypų ar kituose sklypuose esančių pastatų ir kitų objektų. Gele- 

žinkelio užimtas žemės plotas, kurį sudaro sankasa, iškasa, važiuojamoji dalis (bėgiai), grioviai, traukinių 
eismo reguliavimo priemonės, kiti geležinkelio įrenginiai ir jų apsauginė zona, apskaitomas keliu. Geležinke- 
lio juostoje esanti kita žemė apskaitoma pagal faktiškai esamas žemės naudmenas. 

Užstatytai teritorijai priskiriama: statinių užimta žemė, skverai, aikštės, stadionai, aerodromai, kiemai, 
aplinkos elementai (vejos, šaligatviai, aikštelės), veikiančios ir uždarytos kapinės bei joms įrengti ar išplėsti 
perduoti žemės plotai, namų valdų žemės sklypai ir šių sklypų dalys. Naujų žemės sklypų, suformuotų pagal 
parengtus ir nustatyta tvarka patvirtintus detaliuosius planus ir skirtų gyvenamųjų namų ar ūkinių, kultūros, 
poilsio, sporto bei kitų objektų statybai, plotai iki statybos darbų pradžios apskaitomi pagal faktiškai esamas 
žemės naudmenas. Šių žemės sklypų kadastro duomenys turi būti tikslinami atlikus statybos darbus ir patei- 
kus kadastrinių matavimų dokumentus statinių įregistravimui Nekilnojamojo turto registre. 

Vandenys — tai paviršinio vandens telkiniais užimti žemės plotai (žemės reljefo įdubos, nuolat arba peri- 
odiškai užpildytos tekančiu ar stovinčiu vandeniu). Paviršinis vandens telkinys — identifikuota reikšminga van- 
dens aplinkos dalis, esanti žemės paviršiuje. Tai Kuršių marios, ežerai, upės, upeliai, žuvininkystei ir kitiems 
tikslams įrengti tvenkiniai, kanalai, grioviai, išskyrus pakelių, didesnės kaip 0,04 ha kūdros. Apskaičiuojant 
vandens telkinio plotą, kanalo ar griovio plotis matuojamas nuo šlaito krašto, pridedant 1 m pakrantės juostos 
plotį. Ežerų, upių, tvenkinių kranto linija atitinka daugiametį vidutinį vandens horizonto lygį. Kastinės kūdros 
ribos sutampa su jos šlaito kraštu. 

Medžių ir krūmų želdiniams priskiriami miškais neapskaitomi želdiniai ir žėliniai, miestuose ir kai- 
muose žmogaus įveisti parkai, užsodinti ar natūraliai medžiais apaugę plotai iki 0,1 ha, žemė, užimta dirbti- 
nai įveistais ar natūraliai apaugusiais krūmais (sumedėjusiais, iš vieno kelmo daug stiebų išaugančiais, auga- 
lais). Pavieniai medžiai, jų eilės ir gyvatvorės medžių ir krūmų želdiniams priskiriami tik tais atvejais, kai 
sudaro ne mažesnio kaip 0,10 ha ploto kontūrą. 

Pelkės — tai įmirkę žemės plotai su charakteringa pelkių augalija, kuriuose vyksta pelkėjimo procesas 
ir dažniausiai yra susidaręs durpių sluoksnis. Pelkėms taip pat priskiriami durpynai, kai juose durpių sluoks- 
nis ne mažesnis kaip 30 cm. 

Pažeista žemė — tai eksploatuojamų ir išeksploatuotų naudingųjų iškasenų karjerų, durpynų ir sąvarty- 
nų plotai. Po eksploatacijos rekultivuoti arba nenumatyti rekultivuoti karjerai apskaitomi atkurta arba susi- 
formavusia žemės naudmena — mišku, medžių ir krūmų želdiniais, pievomis ir natūraliomis ganyklomis, 
vandenimis arba nenaudojama žeme. 

Nenaudojama žemė — tai žemės ūkio augalų auginimui netinkami arba dėl mažos ūkinės vertės dirvožemių 
negalimi nuolatos naudoti ganymui ir šienavimui statūs kalvų šlaitai, skardžiai, akmenynai ir smėlynai, jeigu jie 
nepriskirti miško žemei, medžių ir krūmų želdiniams ar kitai naudmenai, pelkėti duburėliai, duobės, nuošliaužos, 
nuogriuvos, griovos, išgraužos, skardžiai, dykvietės. Nenaudojamai žemei gali būti priskiriami nugriautų statinių 
liekanomis užimti ir nesutvarkyti plotai, jeigu jie nepriskirti užstatytai teritorijai ir nenaudojami žemės ir miškų 
ūkio ar kitokiai veiklai, miškų ūkio paskirties žemės plotai po aukštos įtampos elektros linijomis, jeigu ten neau- 
ginami miško augalai ir plotas pagal požymius nepriskirtinas žemės ūkio ar kitoms naudmenoms, prie tvenkinių 
pylimai ir kita žemė, nepriskirta užstatytai teritorijai, keliams, pelkėms ar kitoms žemės naudmenoms. 

Teisės aktuose gali būti ir kitoks žemės ūkinių bei gamtinių savybių apibūdinimas, tačiau jis į žemės 
naudmenų eksplikacijas ir žemės kadastro rodiklius neįrašomas. Žemės valstybinės apskaitos rodikliai ne- 
numato galimybės išjungti iš žemės ūkio naudmenų plotus, laikinai nenaudojamus ar pablogėjusius dėl ne- 
tinkamos žemės savininko veiklos. Žemės ūkio naudmenos, nenaudojamos žemės ūkio produkcijos gamybai, 
laikomos apleista žeme, o jeigu apleidžiama ariamoji žemė, ji laikoma dirvonu. Apleista žemė — tai žemės 
ūkio paskirties žemė, nenaudojama žemės ūkio veiklai ir nedeklaruojama ne mažiau kaip 3 metus iš eilės. 
Teikiant paramą žemės ūkio veiklos subjektams, dar vartojamos sąvokos pusiau natūrali pieva (seniau kaip 
prieš 5 metus arta arba įsėta pieva) ir š/apynė — šlapias žemės plotas, kuriam būdinga pelkių augalija, pelkė- 
jimo reiškiniai ir kurio ribos nustatytos teisės aktų tvarka. 

Pagrindinės žemės naudojimo paskirties ir žemės naudmenų sudėties pokyčiai per 11 metų laikotarpį 
pateikti 1 lentelėje. 

1 lentelė. Lietuvos Respublikos žemės fondo kategorijos ir žemės naudmenos 2001-2012 m. 


Pagrindinė žemės Metai Bendras Iš to ploto tūkst. ha 
naudojimo ————z| plotas |-- ati užstatytos 
paskirtis (sausio I d.) | tūkst, ha | Ž V: AaucmEenos Anskai teritorijos ir keliai ua 
Zemės ūkio paskirtis 2001 3947,0) 3370,1 141,2 86,6 52,1 
2012 3949,1 3362,7 206,1 83,5 59,3 
pokytis +2,1 -74 +64,9 —3,1 +7,2 
Miškų ūkio paskirtis 2001 1975,9 44,1 1814,5 29,1 13,3 
2012 1973,3 24,0 1867,8 16,6 14,2 
pokytis -26 -20,1 +53,3 —12,5 +0,9 
Vandens ūkio paskirtis 2001 186,5 — -— — 186,5 
2012 174,9 — — — 174,8 
pokytis —11,6 — — — —11,7 
Konservacinė paskirtis 2001 39,2 0,8 19,7 0,3 3,2 
2012 43,5 (0,9 27,6 1,5 3,0 
pokytis +43 +0,1 +7,9 +1,2 —0,2 
Kita paskirtis 2001 370,1 71,4 22,7 202,1 6,8 
2012 385,8 76,4 24,6 211,6 11,0 
pokytis —15,7 +5,0 +1,9 +95 +5,2 
Laisvo fondo žemė 2001 11,3 2,3 0,3 0,2 0,2 
2012 3,4 1,2 0,2 0,2 — 
pokytis -7,9 1,1 0,1 - —0,2 
Iš viso Lietuvoje: 2001 6530,0 3488,7 1998,4 318,3 262,1 
2012 6530,0 3465.3 2126,2 313,3 262,4 
pokytis — -23,4 +127,8 —3,0 +0,3 


Šaltinis: Žemės valstybinės apskaitos duomenys. Prieiga per internetą: 
http:/www.nzt.lt/nzt/selectPage.do?docLocator=29C5C1DEOE6511E08600746164617373 kamp;inlanguage=ltkpathld=638 


Žymesni žemės fondo kategorijų ir žemės naudmenų plotų pokyčiai įvyko dėl žemės reformos darbų, 
saugomų teritorijų tvarkymo, žuvininkystės tvenkinių priskyrimo žemės ūkio paskirties žemei, miškų įveisimo 
ne miško žemėje ar savaiminio apleistos žemės apaugimo mišku, naujų statybų plėtros ir žemės apskaitos ro- 


diklių patikslinimo, derinant juos su naujausia kartografine medžiaga. 


I skyriaus klausimai 


1. Kokie objektai laikomi nekilnojamaisiais daiktais? 


2. Kokie objektai laikomi statiniais? 


3. Kaip apibūdinti disponavimą žemės sklypu? 


4. Kuo skiriasi sąvokos žemės sklypo padalijimas, atidalijimas ir perdalijimas? 


5. Kokius įstatymus reikia žinoti apibūdinant žemės grąžinimo procesą nuo prašymo padavimo iki 
nuosavybės teisių įregistravimo? 


6. Kokius teisės aktus reikia žinoti apibūdinant žemės ūkio paskirties žemės pirkimo iš valstybės pro- 
Cesą nuo prašymo padavimo iki nuosavybės teisių įregistravimo? 
7. Kokiems asmenims suteikta teisė atlikti žemės sklypų kadastrinius matavimus? 
8. Kokie pagrindiniai darbai atliekami žemės sklypų kadastrinių matavimų metu? 


9. Išvardinkite Nekilnojamojo turto registro tvarkytojui būtinus pateikti dokumentus, susijusius su 


daiktinėmis teisėmis ir jų apribojimais. 


10. Kokiu pagrindu nustatomas žemės ūkio paskirties žemės sklypo naudojimo būdas? 
11. Kokiu pagrindu nustatomas miškų ūkio paskirties žemės sklypo naudojimo būdas? 


12. Kokiu pagrindu nustatomas kitos paskirties žemės sklypo naudojimo būdas ir pobūdis? 


13. Kuo skiriasi ariamoji žemė nuo kultūrinės pievos ir natūralios ganyklos? 


14. Kaip atskirti vietovėje natūraliąją pievą nuo pelkės? 


15. Kokiai žemės naudmenų rūšiai priskiriami parkai ir skverai? 

2.1. Žemės savininkai ir valdytojai 


Žemės priklausomybė nuosavybės teise. Lietuvos Respublikoje žemės savininkais gali būti: valstybė 
(Lietuvos Respublika), kitos valstybės, savivaldybės, Lietuvos Respublikos piliečiai, Lietuvos Respublikos 
juridiniai asmenys, kiti fiziniai ir juridiniai asmenys — užsienio subjektai. 

Valstybei (Lietuvos Respublikai) nuosavybės teise priklauso: 

1) Lietuvos valstybei išimtine nuosavybės teise priklausanti žemė (jos perleisti privačion nuosavybėn 
ar savivaldybių nuosavybėn negalima); 

2) valstybės paveldėta žemė; 

3) žemė, pagal sandorius įgyta valstybės nuosavybėn; 

4) įstatymų nustatytais atvejais ir tvarka perduota neatlygintinai valstybės nuosavybėn savivaldybei 
nuosavybės teise priklausiusi žemė; 

5) žemė, įstatymų nustatyta tvarka paimta visuomenės poreikiams; 

6) žemė, kuri kaip bešeimininkis turtas teismo sprendimu perduota valstybės nuosavybėn; 

7) žemė, įstatymų nustatyta tvarka konfiskuota už teisės pažeidimus; 

8) kita įstatymų nustatytais pagrindais savivaldybių ir privačion nuosavybėn neįgyta žemė. 

Lietuvos valstybei išimtine nuosavybės teise priklauso žemė, įstatymų ir LR Vyriausybės nustatyta 
tvarka priskirta: 

1) valstybinės reikšmės keliams ir viešojo naudojimo geležinkeliams; 

2) pajūrio juostai (įskaitant Kuršių nerijos nacionalinio parko teritoriją), išskyrus žemės sklypus, įsigy- 
tus privačion nuosavybėn iki Pajūrio juostos įstatymo įsigaliojimo; 

3) valstybiniams rezervatams ir rezervatinėms apyrubėms; 

4) valstybinės reikšmės miškams ir parkams; 

5) valstybinės reikšmės istorijos, archeologijos ir kultūros objektams; 

6) valstybinės reikšmės vidaus vandenims; 

7) teritoriniams vandenims; 

8) Lietuvos Respublikos valstybinių jūrų uostų teritorijai; 

9) pasienio juostai (žemei ir vandenims, kuriais eina pasienio juosta). 

Kitos valstybės žemę Lietuvoje yra įsigiję tik jų diplomatinėms atstovybėms ir konsulinėms įstaigoms 
įkurdinti. Šiems tikslams gali būti perleidžiami privačios žemės sklypai bei parduodami ar mainomi į žemės 
sklypus užsienio valstybėse valstybinės žemės sklypai, taip pat perleidžiami nuosavybėn neatlygintinai šių 
valstybių iki 1940 metų nuosavybės teise turėti žemės sklypai. Nurodytiems tikslams užsienio valstybės že- 
mę įgyja pagal parengus teritorijų planavimo dokumentus, kuriuose suformuotos žemės sklypų ribos, ir ga- 
vus LR užsienio reikalų ministerijos sutikimą. 

Užsienio valstybė, įgijusi nuosavybės teise žemės sklypą Lietuvoje, gali jį perleisti (parduoti, mainyti) 
LR Vyriausybės sutikimu kitai valstybei — jos diplomatinėms atstovybėms ir konsulinėms įstaigoms įkurti, 
arba Lietuvos Respublikai. Susitarimai dėl žemės sklypų mainų ir valstybinės žemės sklypų perleidimo nuo- 
savybėn neatlygintinai įforminami vyriausybių susitarimu. 

Savivaldybėms nuosavybės teise priklauso: 

1) žemė, valstybės perduota savivaldybių nuosavybėn neatlygintinai. 

Žemės sklypus savivaldybėms perduoda LR Vyriausybė nutarimu, jeigu šie sklypai yra reikalingi sa- 
vivaldybių funkcijoms vykdyti — juose yra savivaldybėms priklausantys statiniai ar įrenginiai, arba yra pa- 
rengti ir patvirtinti detalieji planai, kuriuose suformuoti žemės sklypai, numatyti statiniams ir įrenginiams, 
reikalingiems savivaldybių funkcijoms atlikti, statyti bei eksploatuoti; 

2) žemė, pagal sandorius įgyta savivaldybių nuosavybėn; 

3) pagal testamentą savivaldybės paveldėta žemė; 

4) žemė, kaip bešeimininkis turtas teismo sprendimu perduota savivaldybės nuosavybėn. 

Lietuvos Respublikos piliečiams nuosavybės teise priklauso žemė, kurią jie įgijo nuosavybėn atkuriant 
nuosavybės teises įstatymuose nustatyta tvarka (žemė buvo grąžinta natūra, t. y. buvusioje vietoje, arba per- 
duota ar suteikta kitoje vietoje), gavo nuosavybėn neatlygintinai arba pirko iš valstybės, įgijo pagal sandorius 
iš kitų žemės savininkų, paveldėjo iš fizinių asmenų. 

Lietuvos Respublikos juridiniams asmenims nuosavybės teise priklauso žemė, kurią jie pirko iš valsty- 
bės ir įgijo pagal sandorius iš kitų žemės savininkų, taip pat pagal testamentą paveldėta fizinių asmenų priva- 
ti žemė. 

Užsienio subjektams, galintiems įsigyti nuosavybėn žemę Lietuvos Respublikos teritorijoje, priskiriami: 

1) Lietuvos pasirinktos europinės ir transatlantinės integracijos kriterijus atitinkantys užsienio valsty- 
bių piliečiai, kiti šių valstybių nuolatiniai gyventojai, juridiniai asmenys ir kitos užsienio organizacijos. 

Šie užsienio subjektai turi būti iš: a) valstybių — Europos Sąjungos narių arba valstybių, sudariusių Eu- 
ropos sutartį (Asociacijos sutartį) su Europos bendrijomis bei jų šalimis narėmis; b) valstybių - Ekonominio 
bendradarbiavimo ir plėtros organizacijos, Šiaurės Atlanto sutarties organizacijos narių; c) valstybių — Euro- 
pos ekonominės erdvės susitarimo dalyvių; 2) Lietuvos Respublikos nuolatiniai gyventojai, neturintys Lietu- 
vos Respublikos pilietybės. 

Užsienio subjektams Lietuvoje nuosavybės teise priklauso žemė, kurią jie pirko iš valstybės, įgijo pa- 
gal sandorius iš kitų žemės savininkų, taip pat paveldėta fizinių asmenų privati žemė. 

Visi užsienio subjektai Lietuvos Respublikoje turi teisę įsigyti nuosavybės teise žemę, vidaus vandenis 
ir miškus ta pačia tvarka ir tomis pačiomis sąlygomis, kaip ir Lietuvos Respublikos piliečiai bei juridiniai 
asmenys, išskyrus žemės ūkio paskirties ir miškų ūkio paskirties žemės sklypus, kurių įsigijimui nustatytas 
pereinamasis laikotarpis iki 2014 m. balandžio 30 d. Ši sąlyga netaikoma tiems šių užsienio valstybių pilie- 
čiams, kurie ne mažiau kaip 3 metus Lietuvoje nuolat gyveno ir vertėsi žemės ūkio veikla, taip pat šių užsie- 
nio šalių juridiniams asmenims bei kitoms organizacijoms, įsteigusioms Lietuvoje atstovybes ar filialus. 

Kai žemės sklypai parduodami ar išnuomojami užsienio valstybių fiziniams, juridiniams asmenims ar 
kitoms užsienio organizacijoms, jų pageidavimu žemės sklypų pirkimo-pardavimo ar nuomos sutartis gali 
būti surašoma dviem kalbomis: lietuviškai ir viena iš užsienio kalbų. Jeigu dėl sutarties teksto kyla ginčų, 
juos sprendžiant vadovaujamasi lietuvišku tekstu. Užsienio valstybėse išduoti užsienio juridinių asmenų ar 
kitų užsienio organizacijų dokumentai turi būti legalizuoti pagal Dokumentų legalizavimo ir tvirtinimo tvar- 
kos aprašą, patvirtintą LR Vyriausybės 2006 m. spalio 30 d. nutarimu Nr. 1079. 

Žemės valdymas. Šalies žemės fondo pasiskirstymas pagal žemės savininkų kategorijas pateiktas 2 
lentelėje. 


2 lentelė. Lietuvos Respublikos žemės fondo valdymas 2012 m. sausio 1 d. 


tūkst. ha 
"r Pagrindinė žemės naudojimo paskirtis 2 Šis S 
Žemės —— — Laisvos žemės Iš viso 
EA žemės miškų vandens konserva- į 
savininkai Žo Ža žais NS kita fondas 
ūkio ūkio ūkio cinė 
Valstybė 752,7 1301,5 172,5 43,4 274,6 3,4 2548,1 
Savivaldybės — — — — 0,7 — 0,7 
Fiziniai asmenys 3031,9 620,7 2,2 0,1 100,8 — 3755,7 
Juridiniai asmenys 164,5 51,1 0,2 — 9.7 — 225,5 
Iš viso 3949,1 1973,3 174,9 43,5 385,8 3,4 6530,0 


Šaltinis: Žemės valstybinės apskaitos duomenys. Prieiga per internetą: 
http:/www.nzt. lt/nzt/selectPage.do ?docLocator=29C5C1DE0E651 1 E06600746164617373 kamp;inlanguage=ltkpathI 
d=636 


Valstybinę žemę valdo (patikėjimo teise): 
1) Nacionalinė žemės tarnyba prie Žemės ūkio ministerijos; 

2) savivaldybės — tuos žemės sklypus, kurie joms reikalingi viešosios paskirties rekreacijai ir poilsiui, 
viešojo naudojimo poilsio objektams, gatvėms ir vietiniams keliams, komunaliniams inžineriniams tinklams 
tiesti ir (ar) eksploatuoti, gyvenamiesiems namams statyti ir (ar) eksploatuoti, taip pat ūkinei komercinei 
veiklai, ir yra perduoti LR Vyriausybės nutarimu; 

3) miškų urėdijos ir kitos valstybės institucijos, vykdančios atitinkamas valstybės funkcijas, ir jeigu 
žemės sklypų perdavimas atliktas nustatyta tvarka priėmus LR Vyriausybės nutarimą. 

Savivaldybėms nuosavybės teise priklausančią žemę valdo savivaldybių tarybos ir savivaldybių įmo- 
nės ir įstaigos, kurioms žemę perdavė savivaldybių tarybos patikėjimo teise savivaldybių funkcijoms atlikti. 

Privačią žemę valdo šios žemės savininkai — fiziniai ir juridiniai asmenys. 


2.2. Žemės santykius reguliuojančios institucijos 


Lietuvos Respublikos Seimas. LR Seimas leidžia 1r tikslina įstatymus, tvirtina administracinių vieto- 
vių ribų pakeitimus, tvirtina dokumentus, numatančius šalies teritorijos tvarkymo ir naudojimo strategines 
kryptis, tvirtina Lietuvos Respublikos teritorijos bendrąjį planą. 

Lietuvos Respublikos Vyriausybė. LR Vyriausybė vykdo šias žemės administravimo ir žemės santy- 
kių reglamentavimo funkcijas: 

- priima nutarimus, kurie detalizuoja įstatymų nuostatas valstybinės žemės nuosavybės, žemės valdy- 
mo, naudojimo, disponavimo ja ir kitais žemės santykių reguliavimo klausimais; 

- priima sprendimus dėl valstybinės žemės sklypų perdavimo savivaldybių nuosavybėn; 

- priima sprendimus dėl valstybinės žemės sklypų perdavimo patikėjimo teise; 

- tvirtina gyvenamųjų vietovių ribų pakeitimus; 

- nustato specialiųjų žemės ir miško naudojimo sąlygų bendruosius reikalavimus; 

- tvirtina apskričių teritorijų bendruosius planus ir valstybinių parkų planavimo schemas; 

- tvirtina programas, numatančias šalies ir regionų ūkinės veiklos plėtojimą ir žemės naudojimo regu- 
liavimą. 

Žemės ūkio ministerija. Tai pagrindinė institucija, turinti įgaliojimus formuoti valstybės politiką že- 
mės santykių reguliavimo ir žemės tvarkymo srityje. Ministerijos nuostatuose numatyta, jog Žemės ūkio mi- 
nisterija, siekdama jai nustatytų veiklos tikslų, atlieka šias funkcijas: 

- pagal kompetenciją rengia žemės ir maisto ūkio, žuvininkystės (išskyrus žuvų išteklių išsaugojimą ir 
kontrolę vidaus vandenyse), kaimo plėtros, žemės reformos, žemėtvarkos, geodezijos, kartografijos, nekilnoja- 
mojo turto kadastro, žemės naudojimo valstybinės kontrolės, žemės ūkio ir kaimo gyvenamųjų vietovių infrast- 
ruktūros inžinerinės plėtros ir techninės pažangos, melioracijos ir melioracijos investicijų, augalininkystės, gy- 
vulininkystės ir veterinarijos srities įstatymų, LR Vyriausybės nutarimų 1r kitų teisės aktų projektus; 

- pagal kompetenciją nustato žemės ir maisto ūkio, žuvininkystės ir kaimo plėtros prioritetus, užtikrina 
efektyvų valstybės biudžeto, Europos Sąjungos ir kitų užsienio valstybių paramos programų lėšų, skirtų žemės 
ūkiui, kaimo plėtrai ir žuvininkystei, naudojimą, teikiamos paramos skaidrumą; 

- pagal kompetenciją sudaro teisines ir ekonomines sąlygas restruktūrizuoti ir modernizuoti žemės ir 
maisto ūkį, žuvininkystę, įvairinti kaimo plėtrą ir verslus kaime, plėtoti kooperaciją žemės ūkio, maisto ūkio 
ir kaimo plėtros srityse, taip pat funkcionuoti racionaliai žemės, kapitalo, prekių ir darbo rinkai; 

- pagal kompetenciją kuria efektyviai funkcionuojančią žemės ir maisto ūkio, žuvininkystės ir kaimo 
plėtros valdymo sistemą, kurios institucijos užtikrintų išteklius tausojantį, efektyvų šių sektorių funkciona- 
vimą, konkurencingumą, Europos Sąjungos teisės (acguis communautaire) perkėlimą ir įgyvendinimą; 

- formuoja bendrąją Europos Sąjungos politiką žemės ūkio ministrui pavestose valdymo srityse ir už- 
tikrina jos įgyvendinimą; 

- pagal kompetenciją rengia valstybės pagalbos ir Europos Sąjungos paramos žemės ir maisto ūkiui, 
žuvininkystei, kaimo plėtrai programas, koordinuoja ir kontroliuoja jų įgyvendinimą; 

- rengia integruotą žemės ir maisto ūkio, žuvininkystės ir kaimo plėtros ekonominę, socialinę, regioni- 
nę ir struktūrinę strategiją; 

- koordinuoja žemės tvarkymo ir administravimo, žemės reformos, žemėtvarkos projektavimo, krašto kar- 
tografavimo, kraštovaizdžio išsaugojimo, valstybinio geodezinio ir georeferencinio pagrindo tvarkymo, erdvinių 
duomenų rinkinių kūrimo ir atnaujinimo, erdvinės informacijos infrastruktūros plėtros ir nekilnojamojo turto ka- 
dastro darbus, organizuoja šių darbų kontrolę, taip pat koordinuoja žemės naudojimo valstybinę kontrolę; 

- rengia žemėtvarkos, valstybinio geodezinio ir georeferencinio pagrindo sudarymo, kartografavimo, 
erdvinės informacijos infrastruktūros ir nekilnojamojo turto kadastro plėtros strategijas, organizuoja jų įgy- 
vendinimą. 

ŽŪM Žemės politikos departamentas. Nuo 2011 m. rugpjūčio 1 d. pagal patikslintą Žemės ūkio mi- 
nisterijos struktūrą naujai įsteigto Žemės politikos departamento uždaviniai yra kartu su kitais ministerijos 
padaliniais formuoti valstybės politiką, žemės tvarkymo ir administravimo, žemės reformos, žemėtvarkos, 
geodezijos, kartografijos, nekilnojamojo turto kadastro, žemės naudojimo valstybinės kontrolės srityse ir or- 
ganizuoti, koordinuoti ir kontroliuoti šios valstybės politikos įgyvendinimą (žr. 3 priedą). 

Nacionalinė žemės tarnyba prie Žemės ūkio ministerijos. Tai struktūrinis Žemės ūkio ministerijos 
padalinys, įgyvendinantis valstybės žemės politiką visoje šalies teritorijoje. Nuo 2010 metų liepos 1 dienos, 
panaikinus apskričių viršininkų administracijas, Nacionalinė žemės tarnyba perėmė ir apskričių viršininkų 
administracijose veikusių žemėtvarkos skyrių funkcijas. 

Bendrosios NŽT funkcijos. Žemės įstatymu nustatyta, jog Nacionalinė žemės tarnyba: 

1) įgyvendina valstybės politiką žemės tvarkymo ir administravimo, žemės reformos, žemėtvarkos 
planavimo srityje; 

2) atlieka žemės reformos darbų užsakovo funkcijas, administruoja valstybės biudžeto lėšas, skirtas 
žemės reformai, žemės tvarkymo ir administravimo darbams vykdyti, duomenims apie šalies žemės fondo 
būklę rengti, žemės informacinei sistemai tvarkyti; 

3) parduoda valstybinės žemės sklypus, išskyrus valstybinės žemės sklypus, priskirtus privatizuotiems 
ir (ar) privatizuojamiems statiniams ir įrenginiams, valstybinės žemės sklypus, naudojamus akcinių ir užda- 
rųjų akcinių bendrovių, kurių valstybei nuosavybės teise priklausę kontroliniai akcijų paketai buvo privati- 
zuoti, valstybinės žemės sklypus, priskirtus valstybės nekilnojamajam turtui, kuris teisės aktų nustatyta tvar- 
ka įtrauktas į Vyriausybės patvirtintą Atnaujinamo valstybės nekilnojamojo turto sąrašą ir perduotas Valsty- 
bės ir savivaldybių turto valdymo, naudojimo ir disponavimo juo įstatyme nustatytam valstybės nekilnoja- 
mojo turto atnaujinimo organizatoriui patikėjimo teise, ir žemės sklypus, perduodamus neatlygintinai savi- 
valdybių nuosavybėn; 

4) perduoda neatlygintinai naudotis arba išnuomoja valstybinės žemės sklypus, išskyrus žemės skly- 
pus, kuriuos šio ir kitų įstatymų nustatytais atvejais ir tvarka turi teisę išnuomoti ir perduoti neatlygintinai 
naudotis kiti valstybinės žemės patikėtiniai; 

5) veikia valstybės vardu valstybei paveldint ir įsigyjant privačią žemę valstybės nuosavybėn, išskyrus 
atvejus, kai Valstybės ir savivaldybių turto valdymo, naudojimo ir disponavimo juo įstatyme nustatytas vals- 
tybės nekilnojamojo turto atnaujinimo organizatorius veikia valstybės vardu įsigyjant privačią žemę valsty- 
bės nuosavybėn, kai privati žemė įsigyjama valstybės nekilnojamojo turto atnaujinimo tikslais, ir Žemės įsta- 
tymo nustatytus atvejus, kai valstybės vardu paveldint ar kitaip įsigyjant privačią žemę valstybės nuosavybėn 
valstybės vardu veikia Valstybės žemės fondas; 

6) įstatymų ir kitų teisės aktų nustatyta tvarka organizuoja regiono lygmens žemėtvarkos schemų, že- 
mės reformos žemėtvarkos projektų ir valstybinės žemės sklypų formavimo ir pertvarkymo projektų rengi- 
mą, taip pat kontroliuoja planuojamų darbų, susijusių su žemės naudmenų būklės ir žemės naudojimo sąlygų 
pakeitimu, derinimą su žemėtvarkos planavimo dokumentų sprendiniais; 

7) tvirtina rengiamus žemėtvarkos planavimo dokumentus; 

8) Žemės įstatymo nustatytais atvejais ir tvarka nagrinėja prašymus paimti žemę visuomenės porei- 
kiams ir priima sprendimus paimti žemę visuomenės poreikiams; 

9) organizuoja ir vykdo valstybinę žemės naudojimo kontrolę; 

10) atlieka valstybinę žemėtvarkos planavimo dokumentų priežiūrą; 

11) Žemės įstatymo nustatytais atvejais ir tvarka nustato servitutus; 

12) priima sprendimus suformuoti ar pertvarkyti pagal teritorijų planavimo dokumentus suprojektuotus 
valstybinės žemės sklypus, įstatymų nustatyta tvarka teikia duomenis Nekilnojamojo turto registro tvarkytojui 
šiems sklypams įregistruoti, išskyrus atvejus, kai prašymus įregistruoti valstybinės žemės sklypus Nekilnojamojo 
turto registre pateikia kiti įstatymų nustatyti valstybinės žemės patikėtiniai, taip pat priima sprendimus pertvarkyti 
pagal teritorijų planavimo dokumentus suprojektuotus savivaldybės ar privačios žemės sklypus; 

13) išduoda kvalifikacijos pažymėjimus žemėtvarkos planavimo dokumentams rengti; 

14) organizuoja žemės išteklių naudojimo stebėseną; 

15) atlieka kitas šio ir kitų įstatymų jai nustatytas funkcijas. 

Be to, žemės tvarkymo ir administravimo srityje NŽT atlieka šiuos darbus: 

- rengia ir dalyvauja rengiant teisės aktų projektus, teikia siūlymus dėl teisės aktų projektų pagal tar- 
nybos kompetenciją; 

- metodiškai vadovauja žemės tvarkymo ir administravimo bei žemės reformos ir nuosavybės teisių į 
žemę, mišką ir vandens telkinius atkūrimo darbams; 

- koordinuoja žemės konsolidacijos darbus ir teisės aktų nustatyta tvarka dalyvauja žemės konsolidaci- 
jos procese; 

- koordinuoja žemėtvarkos planavimo dokumentus rengiančių specialistų mokymą; 

- pagal kompetenciją rengia informaciją apie nuosavybės teisių atkūrimą, žemės reformą ir kitais klau- 
simais; 

- rengia atsakymus į fizinių ir juridinių asmenų prašymus, skundus bei paklausimus, priskirtus tarny- 
bos kompetencijai, ir juos konsultuoja. 

Geodezijos, nekilnojamojo turto kadastro bei erdvinės informacijos ir kartografijos srityse NŽT atlie- 
ka šiuos darbus: 

- rengia kartografavimo, valstybinių georeferencinių erdvinių duomenų rinkinių, Lietuvos erdvinės in- 
formacijos infrastruktūros, georeferencinio pagrindo kadastro, žemės informacinės sistemos veiklos užtikri- 
nimo, valstybinio geodezinio pagrindo sudarymo, atnaujinimo tobulinimo programas ir nustato valstybinių 
tinklų atnaujinimo periodiškumą ir valstybinių geodezinių tinklų tikslumo klases; 

- organizuoja kartografavimo, valstybinio geodezinio pagrindo sudarymo, atnaujinimo, valstybinių 
georeferencinių erdvinių duomenų rinkinių, georeferencinio pagrindo kadastro žemėlapių, visų mastelių to- 
pografinių žemėlapių sudarymą, atnaujinimą ir tvarkymą bei statybos geodezinius tyrimus reglamentuojančių 
dokumentų projektų rengimą; 

- atlieka žemės informacinės sistemos funkcionavimo užtikrinimui reikalingų valstybinių erdvinių 
duomenų rinkinių rengimo darbus bei žemės sklypų kadastro duomenų patikrą; 

- metodiškai vadovauja valstybiniams ir savivaldybių kartografijos, valstybinių ir savivaldybių erdvinių 
duomenų rinkinių sudarymo, Lietuvos erdvinės informacijos infrastruktūros veiklos užtikrinimo ir tobulinimo 
darbams, nekilnojamojo turto objektų kadastrinių matavimų, kadastro duomenų surinkimo ir tikslinimo, nekil- 
nojamojo turto objektų ribų pažymėjimo kadastro žemėlapyje, nekilnojamojo turto apskaitos, masinio žemės 
vertinimo, valstybinės žemės pardavimo, nuomos darbams; 

- pagal kompetenciją koordinuoja erdvinių rinkinių unifikavimą ir sveikumą, organizuoja Lietuvos 
Respublikos valstybės sienos demarkavimo kartografinius ir geodezinius darbus; 

- administruoja georeferencinio pagrindo žemėlapių, valstybinių ortofotografinių žemėlapių ir valsty- 
binių georeferencinių erdvinių duomenų rinkinių autorių išimties turtines teises; 

- rengia valstybinių georeferencinių erdvinių duomenų rinkinių ir georeferencinio pagrindo žemėlapių 
sąrašą; geodezijos, kartografijos, erdvinių duomenų rinkinių, georeferencinio pagrindo žemėlapių sudarymo 
techninius reglamentus ir specifikacijas, užtikrina jų suderinamumą su Europos Sąjungos ir Šiaurės Atlanto 
sutarties organizacijos (NATO) bei Europos Bendrijos erdvinės informacijos infrastruktūros standartais; 

- atlieka valstybinių geodezijos ir kartografijos darbų, valstybinių georeferencinių erdvinių duomenų 
rinkinių valstybinę priežiūrą ir kokybės kontrolę bei saldybėse atliekamų geodezijos ir kartografijos darbų 
priežiūrą; 

- kontroliuoja valstybinius geodezinius ir kartografinius darbus, valstybinių erdvinių duomenų rinkinių 
sudarymą, atnaujinimą ir palaikymą, masinio žemės vertinimo, nekilnojamojo turto apskaitos, valstybinės 
žemės pardavimo bei nuomos darbus; 

- koordinuoja valstybinio geodezinio pagrindo ženklų priežiūrą ir apsaugą, išduoda leidimus ženklų nukė- 
limui ar sunaikinimui, nekilnojamojo turto kadastro darbus, žemės verčių žemėlapių rengimą; 

- organizuoja, koordinuoja ir kontroliuoja geodezinių prietaisų patikrą ir įteisinimą; 

- organizuoja ir kontroliuoja Globalinės padėties nustatymo sistemos nuolatinių stočių tinklo (LitPOS) 
darbą; 

- koordinuoja ir kontroliuoja įmonių, įstaigų bei organizacijų atliekamus valstybinės reikšmės geodezi- 
jos ir kartografijos darbus Lietuvos Respublikos teritorijai, jos kontinentiniam šelfui ir ekonominei zonai 
Baltijos jūroje bei darbus pagal tarptautines sutartis; 

- organizuoja ir koordinuoja geodezinius ir nekilnojamųjų daiktų kadastrinius matavimus vykdančių 
specialistų mokymą; 

- kaupia ir sistemina valstybinę geodezinę ir kartografinė medžiagą bei užtikrina jos teikimą naudotojams; 

- teisės aktų nustatyta tvarka teikia duomenis apie valstybinės žemės naudotojus ir nuomininkus atitin- 
kamos savivaldybės administracijai; 

- teikia pasiūlymus NŽT direktoriui dėl kvalifikacijos pažymėjimų rengti žemėtvarkos planavimo do- 
kumentus, matininko ar geodezininko kvalifikacijos pažymėjimo sustabdymo, ar panaikinimo, taip pat 1n- 
formaciją apie žemėtvarkos planavimo dokumentų rengėjų, matininkų ar geodezininkų atliekamų darbų ko- 
kybę bei siūlymus dėl šių asmenų veiklos vertinimo. 

Valstybės žemės fondas. Iki 2010 m. pagrindinius žemės reformos ir žemėtvarkos planavimo darbus 
Lietuvoje vykdė valstybės įmonė Valstybinis žemėtvarkos institutas. Lietuvos Respublikos Vyriausybės 
2010 m. rugpjūčio 12 d. nutarimu Nr. 1169 šios įmonės pavadinimas pakeistas į valstybės įmonę Valstybės 
žemės fondas, o Žemės ūkio ministerija įgaliota įgyvendinti šios įmonės savininko teises ir pareigas. Žemės 
įstatymu [64] nustatyta, jog Valstybės žemės fondas: 

1) rengia duomenis apie šalies žemės fondo būklę, vykdo žemės išteklių naudojimo stebėseną; 

2) tvarko Lietuvos Respublikos žemės informacinę sistemą; 

3) teisės aktų nustatyta tvarka įgyvendina valstybės biudžeto ir Europos Sąjungos lėšomis finansuoja- 
mas priemones, gerinančias žemės valdų struktūras ir mažinančias apleistos žemės plotus; 

4) įstatymų ir kitų teisės aktų nustatyta tvarka organizuoja žemės konsolidacijos projektų rengimą ir jų 
sprendinių įgyvendinimą; 

5) veikia valstybės vardu valstybei paveldint ir įsigyjant valstybės nuosavybėn privačios žemės sklypus, 
priskirtus žemės konsolidacijos projekto teritorijai, taip pat įsigyjant valstybės nuosavybėn privačios žemės 
sklypus, reikalingus valstybės biudžeto ir Europos Sąjungos lėšomis finansuojamoms žemės valdų struktūrų 
gerinimo ir apleistų žemės plotų mažinimo priemonėms įgyvendinti; 

6) vykdo valstybinės žemės sklypų pardavimo ir nuomos aukcionus. 

Kitus žemėtvarkos, kadastrinių matavimų ar teritorijų planavimo darbus VŽF vykdo tokiomis pat są- 
lygomis, kaip ir privačios įmonės. 

Savivaldybės. Savivaldybių tarybos arba savivaldybių administracijos direktoriai: 

1) įstatymų numatytais atvejais organizuoja bendrųjų, specialiųjų ir detaliųjų planų rengimą; 

2) tvirtina savivaldybės teritorijai ar jos daliai parengtus bendruosius planus ir žemėtvarkos schemas; 

3) tvirtina detaliuosius planus; 

4) žemės sklypuose, valdomuose nuosavybės ar patikėjimo teise, atlieka teritorijų planavimo ir tvar- 
kymo darbus, šiuos sklypus išnuomoja arba suteikia naudotis pagal panaudos sutartis teisės aktų nustatyto- 
mis sąlygomis; 

5) rengia ir teikia pasiūlymus NŽT Žemėtvarkos skyriui dėl miestuose esančių žemės sklypų naudoji- 
mo sąlygų nustatymo, derina miestuose formuojamų žemės sklypų ribas. 

NŽT veiklos strateginiai uždaviniai. Svarbiausios NŽT veiklos kryptys įgyvendinant valstybės politiką 
žemės privatizavimo, jos naudojimo reguliavimo, žemėtvarkos paslaugų ir įstatymų laikymosi priežiūros klau- 
simais yra: žemės reformos darbai, žemėtvarkos projektų rengimas, racionalaus žemės fondo naudojimo plana- 
vimas, žemės informacinės sistemos tvarkymas ir žemės naudojimo valstybinė kontrolė. Šiems darbams vykdy- 
ti NŽT teritoriniuose padaliniuose yra specializuoti darbuotojai, kurių veiklą koordinuoja ir jiems metodiškai 
vadovauja centrinio padalinio specialistai. 

Atskirų žemėtvarkos specialistų veiklos sritys, kuriose būtina kvalifikuota darbų kokybės priežiūra ir 
veiklos koordinavimas, ir jų atsakomybė, įgyvendinant NŽT veiklos tikslus: 

1. Žemės reformos darbai: viso žemės fondo teisinis įregistravimas Nekilnojamojo turto kadastre; 
valstybinės žemės pardavimas, nuoma, perdavimas patikėjimo ar panaudos teise; ginčų nuosavybės teisių at- 
kūrimo ir žemės privatizavimo klausimais sprendimas. 

2. Žemėtvarkos planavimo dokumentų rengimas: kaimo plėtros žemėtvarkos projektų, žemės konsoli- 
dacijos projektų, kitų projektų rengimo organizavimas arba šių ir kitų žemėtvarkos planavimo dokumentų 
rengimo valstybinė priežiūra. 

3. Racionalaus žemės fondo naudojimo planavimas: planavimo sąlygų rengti detaliuosius, specialiuosius ir 
bendruosius planus išdavimas bei šių parengtų teritorijų planavimo dokumentų derinimas. 

4. Kokybiškos kartografinės medžiagos ir žemės kadastro duomenų rengimas bei Žemės informacinės 
sistemos tvarkymas: ŽIS tvarkytojo (VŽF) veiklos koordinavimas, rengiant ir atnaujinant ŽIS duomenų ba- 
zes, vykdant dirvožemio tyrimus bei teikiant ŽIS duomenis jų vartotojams. 

5. Žemės naudojimo valstybinė kontrolė: nuolat stebėti ir tikrinti, kaip žemės naudotojai laikosi reika- 
lavimų naudoti ir tvarkyti žemę; spręsti administracinių teisės pažeidimų bylas; viešai skelbti informaciją 
apie pažeidimus, jų pasekmes ir padėties pokyčius. 


2.3. Žemės įsigijimo nuosavybėn ir perleidimo tvarka 


Bendrosios žemės perleidimo sąlygos. Valstybinės žemės sklypai fiziniams ir juridiniams asmenims 
gali būti tik parduodami, o privačios žemės sklypai — parduodami, mainomi arba perleidžiami pagal dovano- 
jimo sutartis. Privaloma sąlyga žemės sklypų ar bendrosios nuosavybės teise turimos jų dalies perleidimui 
yra notariškai tvirtinama sutartis, pridedant žemės sklypo planą. Sutartyje turi būti nurodyta: 

1) sutarties šalys — fizinio asmens vardas, pavardė, asmens kodas, juridinio asmens (įmonės) pavadi- 
nimas ir registro kodas; 

2) žemės sklypo adresas — apskritis, rajonas, miestas (kaimas), kadastro vietovė, kadastrinis blokas, 
unikalus kadastrinis numeris; 

3) pagrindiniai žemės kadastro duomenys, apibūdinantys perleidžiamą sklypą: plotas, pagrindinė tiks- 
linė žemės naudojimo paskirtis, žemės naudmenų sudėtis, žemės vertė; 

4) disponavimo žeme apribojimai, nurodyti įstatymų, nustatyti valdymo institucijų pagal patvirtintus 
projektus arba nustatyti šalių susitarimu. 

Žemės sandorius tvirtina notarai — valstybės įgalioti asmenys, kuriems suteikta teisė juridiškai įtvirtinti 
neginčijamas fizinių ir juridinių asmenų subjektines teises ir juridinius faktus, užtikrinti šių asmenų ir valsty- 
bės teisėtų interesų apsaugą, taip pat užtikrinti, kad civiliniuose teisiniuose santykiuose nebūtų neteisėtų san- 
dorių ir dokumentų. Notaras privalo nustatyti fizinių asmenų, jų atstovų arba juridinių asmenų atstovų asme- 
nybę, asmenų veiksnumą, atstovaujančių asmenų įgaliojimus, žemės sklypų teisinės registracijos duomenis. 
Atliekant notarinius veiksmus, sutarties šalims reikia išaiškinti jų prasmę bei pasekmes. 

Žemės sklypo perdavimas ir jo priėmimas turi būti įformintas sutarties šalių pasirašytu priėmimo- 
perdavimo aktu arba kitokiu sutartyje nurodytu dokumentu. Nuosavybės teisė į žemės sklypą jo įgijėjui per- 
eina nuo daikto perdavimo momento. 

Žemės sklypo pirkimo-pardavimo sutartis — tai tokia sutartis, kai viena šalis (pardavėjas) įsipareigoja 
parduoti žemės sklypą kitai šaliai (pirkėjui), o pirkėjas įsipareigoja šį sklypą (prekę) priimti ir sumokėti už jį 
nustatytą pinigų sumą (kainą). Parduodant žemės sklypą, kuriame yra pastatų, statinių, įrenginių, sodinių ar 
kitokių objektų, sutartyje turi būti aptartas nuosavybės teisės į juos perėjimo klausimas. Jeigu šis klausimas 
sutartyje neaptartas, laikoma, kad nuosavybės teisė į parduotame žemės sklype esančius pastatus, statinius, 
įrenginius, sodinius ir kitokius objektus perėjo žemės sklypo pirkėjui. 

Jeigu žemės sklypas, kuriame yra pardavėjui nuosavybės teise priklausančių pastatų ar kitokių nekil- 
nojamųjų daiktų, parduodamas neperduodant pirkėjui nuosavybės teisės į tuos nekilnojamuosius daiktus, tai 
pardavėjui paliekama teisė naudotis ta žemės sklypo dalimi, kurią užima nekilnojamieji daiktai ir kuri yra 
būtina jų naudojimui užstatymo ar kitokia pirkimo- pardavimo sutartyje numatyta teise ir sąlygomis. 

Nekilnojamojo daikto pirkimo-pardavimo sutartyje privalo būti nurodyta parduodamo nekilnojamojo 
daikto kaina. Kai parduodamas žemės sklypas, į jo kainą įeina ir jame esančių pastatų, statinių, įrenginių, so- 
dinių ir kitokių objektų kaina, jeigu ko kita nenustato įstatymai ar sutartis. 

Parduodant valstybinę žemę, jos pirkimo-pardavimo sutartyje nurodoma: 

- žemės sklypo pardavėjas; 

- žemės sklypo pirkėjas; 

- perkamo žemės sklypo plotas (0,0001 hektaro tikslumu). Jeigu žemės sklypą pageidauja pirkti du ar 
daugiau asmenų bendrosios (dalinės, jungtinės) nuosavybės teise, nurodomas kiekvienam asmeniui numato- 
mos parduoti žemės sklypo dalies plotas; 

- žemės sklypo kaina. Jeigu žemės sklypą pageidauja pirkti du ar daugiau asmenų bendrosios (dalinės, 
jungtinės) nuosavybės teise, nurodoma kiekvieno bendraturčio pageidaujamos pirkti žemės sklypo dalies kaina; 

- atsiskaitymo už įsigytą žemės sklypą terminų sąlygos ir kontrolė; 

- pagrindinė žemės naudojimo paskirtis, naudojimo būdas ir (ar) pobūdis; 

- specialiosios žemės ir miško naudojimo sąlygos; 

- žemės servitutai; 

- pirkėjo įsipareigojimai ir atsakomybė už jų nevykdymą, sutarties įsigaliojimo terminas ir sąlygos; 

- pirkėjo pareiga už skolos likutį mokėti 5 procentus metinių palūkanų ir tai, kad nustatytu laiku nesu- 
mokėjus metinės skolos sumos ir palūkanų skaičiuojami delspinigiai — 0,05 procento privalomos mokėti su- 
mos už kiekvieną pradelstą dieną; 

- pirkėjo pareiga savo lėšomis per 3 mėnesius nuo žemės sklypo perdavimo dienos įregistruoti nuosa- 
vybės teisę į žemės sklypą Nekilnojamojo turto registre; 

- sąlyga, kad išsimokėtinai parduotas valstybinės žemės sklypas laikomas įkeistu valstybei nuo jo per- 
davimo pirkėjui momento, užtikrinant pirkėjo prievolę sumokėti įsiskolinimą už perkamą išsimokėtinai vals- 
tybinės žemės sklypą; 

- sąlyga, kad pirkėjas apmoka valstybinės žemės pirkimo-pardavimo sutarties sudarymo ir priverstinės 
hipotekos įregistravimo išlaidas; 

- kitos sąlygos ir apribojimai, nustatyti įstatymuose ir kituose teisės aktuose, taikytini parduodamam 
žemės sklypui. 

Privačios žemės sandorių registravimui terminas nėra nustatytas, tačiau prieš trečiuosius asmenis Žže- 
mės įgijimo sutartis gali būti panaudota ir jiems sukelia teisines pasekmes tik tuo atveju, jei ji įstatymų nusta- 
tyta tvarka įregistruota viešame registre. Žemės sandoris registruojamas Registrų centro filialo skyriuje tame 
rajone ar mieste, kurių teritorijoje yra žemės sklypas. Ši įmonė įregistruoja naują žemės sklypą arba (kai per- 
leidžiamas jau įregistruotas žemės sklypas) patikslina įrašus apie šio žemės sklypo priklausomybę. Naujajam 
žemės savininkui ar naudotojui Registrų centras išduoda pažymėjimą apie žemės sklypo įregistravimą Nekil- 
nojamojo turto registre. 

Žemės sklypo dovanojimo sutartis — tai tokia sutartis, pagal kurią viena šalis (dovanotojas) neatlygintinai 
perduoda turtą ar turtinę teisę (reikalavimą) kitai šaliai (apdovanotajam) nuosavybės teise arba atleidžia apdo- 
vanotąjį nuo turtinės pareigos dovanotojui ar trečiajam asmeniui. Dovanoti galima tik privačią žemę. Asmuo, 

dovanodamas turtą, gali nustatyti sąlygą, kad šis turtas turi būti naudojamas tam tikram tikslui nepažeidžiant ki- 
tų asmenų teisių ir teisėtų interesų. Jeigu apdovanotasis nevykdo dovanojimo sutartyje nustatytos sąlygos, tai 
dovanotojas teismo tvarka turi teisę reikalauti, kad sąlyga būtų įvykdyta arba kad būtų panaikinta sutartis ir tur- 
tas grąžintas. Apdovanotasis turi teisę bet kada iki dovanos perdavimo jam atsisakyti priimti dovaną. 

Žemės sklypą ar kitą turtą, kuris yra bendroji jungtinė nuosavybė, galima dovanoti tik visų bendratur- 
čių rašytiniu sutikimu. 

Žemės sklypo mainų sutarčiai taikomos pirkimo-pardavimo sutartis reglamentuojančios normos. Mai- 
nų sutarties atveju abi mainų sutarties šalys laikomos ir perduodamos prekės pardavėju, ir gaunamos prekės 
pirkėju. Pagal mainų sutarį viena šalis įsipareigoja perduoti kitai šaliai nuosavybės teise vieną daiktą mai- 
nais už kitą daiktą. Jeigu ko kita nenumato mainų sutartis, laikoma, kad daiktų kaina yra vienoda ir jais kei- 
čiamasi be jokių priemokų, o daiktų perdavimo ir priėmimo išlaidas turi apmokėti ta šalis, kuri atitinkamai 
privalo perduoti ir priimti daiktus. Ab1 šalys savo prievolę perduoti daiktus turi įvykdyti kartu, jeigu sutartis 
nenumato ko kita. Mainyti valstybinės ir savivaldybių žemės negalima, išskyrus atvejus, kai pagal žemės 
konsolidacijos projektą atliekamas žemės sklypų išdėstymo pakeitimas (įvyksta kompleksiniai mainai). 

Duomenys apie 2003-2011 m. laikotarpiu parduotą ir dovanotą privačią žemę pateikti 3 lentelėje, par- 
duotą valstybinę žemę — 4 lentelėje. 


3 lentelė. Privačios žemės perleidimai Lietuvoje 2003-2011 metais 


Perleistos žemės Zemės ūkio Miškų ūkio Kita perleista privati žemė 
Metai plotas ha paskirties žemė paskirties žemė (sklypų skaičius) 
etai į TI 
dova- par- sklypų IGis sklypų | plotas | sodų |kitos pask. Žž.| iš jų —- namų 
nota duota skaičius |P“995 "4 | skaičius ha sklypai sklypai valdos 
2003 | 21875 | 66284 16792 58495 5914 | 25436 | 8023 16484 15557 
2004 | 46147 | 122936 34636 126880 | 8601 35844 | 10703 28210 23458 
2005 | 53773 | 157951 49555 169289 | 8767 35321 | 10335 27835 25333 
2006 | 63084 | 156042 58012 177437 | 8990 | 32901 | 10176 24081 17908 
2007 | 74137 | 167874 66216 188526 | 9347 32388 | 11750 29034 16744 
2008 | 59900 | 121927 57616 148645 | 8264 | 25036 | 3876 27789 19492 
2009 | 52612 | 87810 44434 108109 | 7593 27861 | 3072 22097 16174 
2010 | 54772 | 100974 45196 121941 | 7749 | 27830 | 3494 20629 14795 
2011 | 47331 | 128025 56941 136721 | 9384 | 29220 | 3811 33675 26329 
Šaltinis: VĮ Registrų centro duomenys. Prieiga per internetą: 


htip:/www.registrucentras.lt/ibi apps/WFServlet?IBIF ex=statistika ntr/stat start 


Iš viso per 2011 metus kitų asmenų nuosavybėn buvo perleista 4,7 proc. privačios žemės ūkio paskirties 
žemės sklypų, 5,3 proc. privačios miškų ūkio paskirties žemės sklypų, 6,5 proc. namų valdų žemės sklypų. 


4 lentelė. Valstybinės žemės pardavimas Lietuvoje 2003-2011 metais 


Zemės ūkio pa- | Sodininkų bendri- | Miškų ūkio pa- Kitos paskirties Iš jos — 
Metai skirties žemė jų sodų sklypai skirties žemė žemė namų valdos 

sklypų | Plotas | sklypų | plotas | sklypų |plotas | sklypų | plotas | sklypų | plotas 

skaičius ha skaičius ha skaičius ha skaičius ha skaičius ha 
2003 | 14514 | 15609 1525 102,0 11 32,4 13796 |2987,3 | 12230 |2791,3 
2004 | 23228 | 25036 2989 198,5 15 50,5 22166 | 43554 | 21162 | 40813 
2005 | 33087 | 41166 2697 167,1 21 58,8 22893 |47844 | 21514 |4279,8 
2006 | 31757 | 55243 2624 122,8 20 54,6 22643 |4751,3 | 20465 | 3987,1 
2007 | 26505 | 24543 2403 144,1 14 34,5 21963 |4361,6| 19288 |3592,3 
2008 | 23051 | 23423 2915 166,9 10 40,5 21450 |3945,1 | 19321 | 33644 
2009 | 16057 | 31969 2867 1595 26 64,9 15030 | 25993 | 13849 |2268,9 
2010 | 14157 | 36212 3747 234,5 23 1123 | 14041 |3082,5 | 12504 | 2058,9 
2011 15798 | 44111 3714 206,6 21 48,9 12018 | 19004 | 10774 |1629,8 


Šaltinis: VĮ Registrų centro duomenys. Prieiga per internetą: 


htip:/www.registrucentras.lt/ibi apps/WFServlet?IBIF ex=statistika ntr/stat start 

2012 m. sausio 1 d. galimos privatizuoti valstybinės žemės plotas sudarė: asmeninio ūkio žemėje — 
67,3 tūkst. ha, laisvoje valstybinėje žemėje kaimo vietovėje — 341,6 tūkst. ha, iš jų 135,4 tūkst. ha miškų. Be to, 
dar neįteisinta žemės naudotojų nuosavybėn 13,8 tūkst. sodininkų bendrijų ir jų narių sodų sklypų (6,5 tūkst. 
ha) ir 75,1 tūkst. namų valdų žemės sklypų (17,9 tūkst. ha). 

Privačios žemės sklypo perleidimo sąlygos. Pirmumo teisę įsigyti privačią žemę ta kaina, kuria ji par- 
duodama, ir kitomis tomis pačiomis sąlygomis, išskyrus atvejus, kai parduodama 1š viešųjų varžytynių, turi: 

1) fiziniai ir juridiniai asmenys — tuos privačios žemės sklypus, kuriuos užima nuosavybės teise jiems 
priklausantys statiniai ir įrenginiai. Žemės savininkas apie sprendimą parduoti žemės sklypą ir pardavimo są- 
lygas privalo registruotu laišku (įteikiant) pranešti nurodytam statinių ir įrenginių, esančių parduodamame 
žemės sklype, savininkui, kuris sprendimą pirkti tokį žemės sklypą ar atsisakyti jį pirkti turi priimti per 
30 dienų nuo pranešimo gavimo dienos. Atsisakius pirkti žemės sklypą arba per nustatytą terminą nepriėmus 
sprendimo, privačios žemės savininkas gali perleisti žemės sklypą kitiems asmenims; 

2) žemės sklypo bendraturčiai. Dalies, esančios bendrąja nuosavybe, pardavėjas privalo raštu pranešti 
kitiems bendraturčiams apie ketinimą parduoti savo dalį ne bendraturčiui ir kartu nurodyti kainą bei kitas 5ą- 
lygas, kuriomis ją parduoda. Kai parduodama dalis nekilnojamojo daikto, į kurį turima bendrosios nuosavy- 
bės teisė, apie tai pranešama per notarą. Kai kiti bendraturčiai atsisako pasinaudoti savo pirmenybės teise 
pirkti arba šios teisės į nekilnojamąjį daiktą neįgyvendina per vieną mėnesį, o į kitą daiktą — per dešimt dienų 
nuo pranešimo gavimo dienos, jeigu bendraturčių susitarimu nenustatyta kitaip, tai pardavėjas turi teisę par- 
duoti savo dalį bet kuriam asmeniui. Jeigu dalis parduota pažeidžiant pirmenybės teisę ją pirkti, kitas bendra- 
turtis turi teisę per tris mėnesius teismo tvarka reikalauti, kad jam būtų perkeltos pirkėjo teisės ir pareigos; 

3) parduodamo žemės sklypo naudotojas, naudojęs šią žemę žemės ūkio veiklai ne mažiau kaip metus, 
— jeigu jis Žemės ūkio paskirties žemės įsigijimo laikinajame įstatyme nustatytus reikalavimus. Žemės savi- 
ninkas apie sprendimą parduoti žemės ūkio paskirties žemės sklypą bei pardavimo sąlygas privalo raštu re- 
gistruotu laišku (jį įteikiant) pranešti parduodamo žemės ūkio paskirties žemės sklypo naudotojui. Šis savo 
sutikimą pirkti žemės ūkio paskirties žemės sklypą ar atsisakymą jį pirkti turi pateikti žemės ūkio paskirties 
žemės sklypą parduodančiam asmeniui per 15 dienų nuo pranešimo gavimo dienos. Kai parduodamo žemės 
ūkio paskirties žemės sklypo naudotojas atsisako pirkti žemės ūkio paskirties žemės sklypą arba nustatytu 
laiku nepateikia sutikimo pirkti žemės ūkio paskirties žemės sklypą, žemės savininkas šį žemės sklypą gali 
perleisti kitiems asmenims. Kai žemės ūkio paskirties žemės sklypas parduodamas kitiems asmenims už ma- 
žesnę kainą ir (ar) kitomis sąlygomis, negu buvo nurodyta pirminiame pranešime parduodamo žemės ūkio 
paskirties žemės sklypo naudotojui, pastarajam turi būti pateikiamas pakartotinis pranešimas; 

4) valstybė, savivaldybė ir kiti asmenys, kurių žemės sklypai priskirti žemės konsolidacijos projekto teri- 
torijai, — pirkti šioje teritorijoje esantį parduodamą privačios žemės sklypą ar jo dalį. Rengiant projektą, žemės 
savininkai, pageidaujantys parduoti žemės sklypą, pateikia VŽF rašytinį pasiūlymą, nurodydami sklypo plotą ir 
kitus kadastro duomenis. VŽF visiems suinteresuotiesiems asmenims išsiunčia informaciją apie siūlomus par- 
duoti žemės sklypus ir informuoja, kad ne vėliau kaip per vieną mėnesį nuo šios informacijos gavimo dienos jie 
turi pateikti žemės savininkui ir VŽF rašytinį sutikimą pirkti parduodamą žemės sklypą. Be to, VŽF parengia 
išvadą dėl tikslingumo VŽF įsigyti siūlomą parduoti žemės sklypą, o VŽF vadovas įvertina galimybę įsigyti 
valstybės nuosavybėn siūlomus parduoti privačios žemės sklypus ir priima sprendimą dėl šių žemės sklypų įsi- 
gijimo. Kai pirkti parduodamą žemės sklypą ar jo dalį pageidauja keli suinteresuotieji asmenys, žemės savinin- 
kas pats nusprendžia, kuriam projekte dalyvaujančiam asmeniui jo pasiūlytomis sąlygomis parduoti žemės 
sklypą, ir apie savo sprendimą raštu informuoja VŽF. VŽF, gavęs rašytinį žemės savininko patvirtinimą, ku- 
riam projekte dalyvaujančiam asmeniui jis parduoda savo žemės sklypą, žemės savininkui išduoda pažymą, kad 
šis žemės sklypas parduodamas pirmumo teisę turinčiam jį pirkti asmeniui. Jeigu iki nustatyto termino žemės 
savininkas negavo rašytinio sutikimo pirkti žemės sklypą pirmumo teise ir VŽF vadovas nepriėmė sprendimo 
įsigyti valstybės nuosavybėn parduodamo žemės sklypo, žemės savininkui išduodama pažymą, kad jo siūlomo 
parduoti žemės sklypo ar jo dalies nepageidavo pirkti asmenys, turintys pirmumo teisę jį pirkti, ir tokį žemės 
sklypą žemės savininkas gali parduoti įstatymų nustatyta tvarka. 

5) valstybė - pirkti parduodamus privačios žemės sklypus valstybinių parkų konservacinio, ekologinės 
apsaugos ir rekreacinio prioriteto zonose, valstybiniuose draustiniuose bei kitose saugomose teritorijose, ku- 
rioms suteiktas Natura 2000 statusas, tomis pačiomis sąlygomis pardavėjo ir pirkėjo sutarta kaina. Tačiau 
kaina, kurią valstybė gali mokėti už perkamus privačios žemės sklypus, negali viršyti šių žemės sklypų vidu- 
tinės rinkos vertės, apskaičiuotos atliekant vertinimą masiniu būdu Vyriausybės įgaliotos institucijos nustaty- 
ta tvarka. Žemės savininkas apie sprendimą parduoti žemės sklypą ir pardavimo sąlygas privalo registruotu 
laišku (įteikiant) NŽT Žemėtvarkos skyriui pagal žemės sklypo buvimo vietą. Nacionalinės žemės tarnybos 
vadovas sprendimą pirkti tokį žemės sklypą ar atsisakyti jį pirkti turi priimti per 30 dienų nuo pranešimo ga- 
vimo dienos. Nacionalinės žemės tarnybos vadovui atsisakius pirkti žemės sklypą arba per nustatytą terminą 
nepriėmus sprendimo, privačios žemės savininkas gali perleisti žemės sklypą kitiems asmenims. 

Jeigu žemės sklypas parduotas pažeidžiant nustatytą tvarką, pirmumo teisę jį pirkti turintis asmuo per 
3 mėnesius nuo sužinojimo dienos arba nuo momento, kai akivaizdžiai galėjo sužinoti apie žemės pardavimą, 
turi teisę teismo tvarka reikalauti, kad jam būtų perkeltos pirkėjo teisės ir pareigos. 


2.4, Kitos paskirties valstybinės žemės sklypų pardavimas 


Naudojamų žemės sklypų pardavimas [17]. Parduodamus pastatų savininkams valstybinės žemės 
sklypus sudaro namų valdų žemės sklypai, žemės sklypai prie daugiabučių gyvenamųjų namų, žemės sklypai 
prie individualių automobilių garažų ar garažų statybos ir eksploatavimo bendrijų garažų, ir žemės sklypai 
prie kitų nuosavybės teise turimų pastatų. 

Prieš parduodant prie šių pastatų turi būti suformuoti žemės sklypai. Namų valdų žemės sklypams tai- 
komi reikalavimai, jog jie atitiktų detaliuosiuose planuose nustatytas žemės sklypų ribas bei faktinį naudoji- 
mą. Formuojant namų valdos žemės sklypą kaimo vietovėje, jį turi sudaryti žemė, kurią užima statiniai, so- 
das, kiti sodybos želdiniai, kiemas ir sodyboje nuolat daržui naudojamas žemės sklypas. Prie individualių au- 
tomobilių garažų parduodami ne didesni kaip 0,01 ha žemės sklypai vieno individualaus automobilio gara- 
žui. Prie kitų statinių parduodamas žemės sklypas formuojamas tik tokio dydžio, kuris būtinas esamiems sta- 
tiniams ir įrenginiams eksploatuoti pagal Nekilnojamojo turto kadastre įrašytą jų tiesioginę paskirtį. 

Miestuose ir iki 1995 m. birželio 1 d. miestams priskirtose teritorijose, išskyrus Neringos miestą, par- 
duodami namų valdų žemės sklypai, kurių ribos nustatytos teritorijų planavimo dokumentuose, tačiau šie 
žemės sklypai negali būti didesni kaip 0,2 hektaro Vilniuje, Kaune, Klaipėdoje, Šiauliuose, Panevėžyje, Aly- 
tuje, Marijampolėje, Druskininkuose, Palangoje, Birštone ir ne didesni kaip 0,3 hektaro — kituose miestuose. 
Tačiau, rengiant teritorijų planavimo dokumentą ir nustačius didesnį naudojamą žemės plotą, gyvenamojo 
namo savininko (bendraturčių) pageidavimu teritorijų planavimo dokumente parduodamo namų valdos že- 
mės sklypo plotas gali būti padidinamas, bet ne daugiau kaip atitinkamai iki 0,3 hektaro ir iki 0,4 hektaro, 
jeigu tos žemės sklypo dalies, pagal teritorijų planavimo dokumentą suformavus atskirą atidalijamą žemės 
sklypą, nenumatoma panaudoti individualiai statybai ar visuomenės poreikiams. 

Kiekvieno gyvenamojo namo ar kito statinio arba įrenginio bendraturčio perkama žemės sklypo dalis 
bendrojoje nuosavybėje nustatoma atsižvelgiant į kiekvienam bendraturčiui priklausančią gyvenamojo namo 
ar kito statinio arba įrenginio dalį, į kurią neįskaitomos gyvenamojo namo ar kito statinio (pagrindinio daik- 
to) priklausinių bendraturčių nuosavybės teise turimos dalys. 

Išskiriant kiekvienam savarankiškai funkcionuojančiam statiniui ar įrenginiui eksploatuoti reikalingą 
atskirą žemės sklypo dalį, turi būti siekiama, kad ši dalis būtų taisyklingos formos, vientisa, kad kiekvieno 
statinio ar įrenginio savininkui būtų patogu naudotis žemės sklypu, ir tokio ploto, kad būtų užtikrinamas 
kiekvieno statinio ar įrenginio ir jų priklausinių tinkamas naudojimas pagal Nekilnojamojo turto kadastre įra- 
šytą jų tiesioginę paskirtį. Jeigu žemės sklype, be kiekvienam statiniui ar įrenginiui išskirtos atskiros žemės 
sklypo dalies, taip pat išskiriamas ir bendras visiems (ar keliems) žemės sklype esantiems statiniams ar įren- 
giniams reikalingas eksploatuoti žemės plotas (plotai) — bendro naudojimo plotas: kiemas, automobilių sto- 
vėjimo vieta, žalia veja, žaidimų aikštelė ir kita, šis bendro naudojimo plotas paskirstomas proporcingai 

kiekvienam savarankiškai funkcionuojančiam statiniui ar įrenginiui, kuriam išskirtas bendro naudojimo plo- 
tas. Taip pat turi būti užtikrinamas patekimas (privažiavimas) nuo įvažiavimo į žemės sklypą į kiekvienam 
statiniui ar įrenginiui su priklausiniais išskirtą eksploatuoti atskirą žemės sklypo dalį. 

Asmenys, pageidaujantys ir turintys teisę pirkti naudojamus žemės sklypus, pagal žemės sklypų buvi- 
mo vietą pageidaujamo pirkti valstybinės žemės sklypo patikėtiniui (dažniausiai - NŽT Žemėtvarkos sky- 
riui) turi pateikti: 

- prašymą parduoti žemės sklypą (jo dalį). Jeigu žemės sklypą pageidauja pirkti du ar daugiau asmenų 
bendrosios (dalinės ar jungtinės) nuosavybės teise, jie pateikia prašymą, pasirašytą visų arba vieno iš jų, jei 
jis turi notaro patvirtintą įgaliojimą atstovauti kitiems asmenims. Prašyme turi būti nurodyti statinių ir įrengi- 
nių, esančių prašomame parduoti naudojamame žemės sklype, unikalūs numeriai ir atsiskaitymo su valstybe 
už perkamą žemės sklypą būdas — iš karto ar išsimokėtinai. 

- žemės sklypo suteikimą ar naudojimo teisę patvirtinančių dokumentų kopijas (jeigu žemės sklype nė- 
ra statinių ir įrenginių); 

- fizinio asmens tapatybę patvirtinančio dokumento kopiją; 

- naudojamo žemės sklypo plano, kuriame būtų pažymėti esami statiniai ir įrenginiai, kopiją. 

Sprendimą nustatyti valstybinės žemės sklypo kadastro duomenis (suformuoti žemės sklypą) pagal 
patvirtintą teritorijų planavimo dokumentą, taip pat žemės sklypo planą ir kadastro duomenų bylą, priima 
NŽT vadovas arba jo įgaliotas Žemėtvarkos skyriaus vedėjas. Prireikus kartu priimamas sprendimas nustatyti 
žemės servitutą. 

NŽT Žemėtvarkos skyrius, turėdamas visus reikalingus dokumentus, per mėnesį: 

1) įregistruoja parduodamą valstybinės žemės sklypą Nekilnojamojo turto registre (jeigu parduodamas 
žemės sklypas šiame registre neįregistruotas) ir patikėjimo teisę į jį. 

2) asmeniui, pateikusiam prašymą parduoti žemės sklypą, įteikia arba registruotu laišku (įteikiant) iš- 
siunčia pranešimą, kuriame nurodomos žemės sklypo ir patikėjimo teisės į jį įregistravimo išlaidos, banko 
įstaiga (skyrius, filialas) ir sąskaita, į kurią valstybinės žemės patikėtiniui turi būti pervesta nurodyta pinigų 
suma; 

3) nustato ir (ar) apskaičiuoja parduodamų žemės sklypo dalių dydį; 

4) apskaičiuoja parduodamo žemės sklypo kainą, kurios nustatymui, teisės aktuose nurodytais atvejais, 
užsako parduodamų žemės sklypų individualų vertinimą. 

5) parengia valstybinės žemės pirkimo—pardavimo sutarties projektą. 

Sutarties projektas įteikiamas arba išsiunčiamas pirkėjui registruotu laišku (įteikiant). Pasirašydamas su- 
tarties projekte arba atskiru raštu pirkėjas patvirtina, kad sutinka su perkamo žemės sklypo kaina ir kitomis su- 
tarties projekte išdėstytomis žemės sklypo pirkimo sąlygomis. Per 10 darbo dienų nuo valstybinės žemės pir- 
kimo-pardavimo sutarties projekto suderinimo su pirkėju NŽT Žemėtvarkos skyriaus vedėjas priima sprendimą 
parduoti žemės sklypą ar jo dalį arba prašymo netenkinti. Jeigu priimamas sprendimas parduoti žemės sklypą, 
jame nurodoma, kad žemės sklypą leidžiama parduoti valstybinės žemės pirkimo-pardavimo sutarties projekte 
nurodytomis sąlygomis. Sutarties projektas pridedamas prie sprendimo parduoti žemės sklypą arba jo dalį kaip 
neatskiriamas priedas. 

Suderinus sutarties projektą, NŽT Žemėtvarkos skyrius įteikia pasirašytinai arba išsiunčia registruotu 
laišku (įteikiant) pirkėjui pranešimą, kuriame nurodo sumą, kurią jis turi sumokėti už parduodamą žemės 
sklypą. Ši suma apskaičiuojama iš valstybinės žemės pirkimo-pardavimo sutarties projekte nurodytos žemės 
sklypo kainos atėmus sumą, pirkėjo sumokėtą už valstybinės žemės sklypo ir NŽT patikėjimo teisės įregist- 
ravimą Nekilnojamojo turto registre. Pranešime nurodoma banko įstaiga (skyrius, filialas), sąskaitos, į kurią 
turi būti pervedama nurodyta suma, numeris, taip pat sutarties pasirašymo vieta ir laikas. Pirkėjas, sumokėjęs 
nurodytą sumą arba jos dalį, jeigu žemės sklypas perkamas išsimokėtinai, su apmokėjimą patvirtinančiu ban- 
ko įstaigos (skyriaus, filialo) dokumentu atvyksta pranešime nurodytu laiku į nurodytą vietą pasirašyti vals- 
tybinės žemės pirkimo-pardavimo sutarties. 

Valstybinės žemės pirkimo-pardavimo sutartį pasirašo atitinkamai NŽT Žemėtvarkos skyriaus vedėjas ir 
pirkėjas. Jeigu žemės sklypą perka du ar daugiau asmenų bendrosios nuosavybės teise, valstybinės žemės skly- 
po pirkimo-pardavimo sutartį pasirašo visi pirkėjai arba vienas iš jų, kai pateikia notaro patvirtintą įgaliojimą 
atstovauti kitiems pirkėjams. Prie pasirašytos sutarties pridedamas šio žemės sklypo planas. Jeigu žemės sklypą 
nusiperka du ar daugiau asmenų bendrosios nuosavybės teise, po vieną valstybinės žemės pirkimo-pardavimo 
sutarties egzempliorių įteikiama kiekvienam asmeniui. Sutarties sudarymo išlaidas, įskaitant notaro patvirtini- 
mą ir pažymos apie Nekilnojamojo turto registre įregistruotus nekilnojamuosius daiktus ir daiktines teises į 
juos, šių teisių suvaržymus ir nustatytus juridinius faktus išdavimo išlaidas, apmoka pirkėjas. 

Nuosavybės teisė į žemės sklypą pirkėjui pereina nuo žemės sklypo perdavimo dienos. Žemės sklypo 
perdavimas ir priėmimas įforminamas atitinkamai NŽT Žemėtvarkos skyriaus vedėjo ir pirkėjo pasirašytu 
valstybinės žemės sklypo perdavimo ir priėmimo aktu. Šis aktas pasirašomas ne vėliau kaip per 3 darbo die- 
nas nuo žemės pirkimo-pardavimo sutarties sudarymo. 

Kai valstybinės žemės sklypas perkamas išsimokėtinai, NŽT Žemėtvarkos skyrius žemės sklypo buvimo 
vietos Hipotekos skyriui pateikia prašymą įregistruoti parduoto žemės sklypo priverstinę hipoteką. Nekilnoja- 
mojo turto registre registruojant asmens, įsigijusio išsimokėtinai žemės sklypą, nuosavybės teisę į šį žemės 
sklypą, padaroma žyma apie apribojimus įkeisti ar perleisti tokį žemės sklypą: paskesnis įkeisto žemės sklypo 
įkeitimas neleidžiamas. Be to, žemės sklypo, įsigyto išsimokėtinai, savininkas, pagal sutartį neatsiskaitęs už įsi- 
gytą žemės sklypą, perleisti šį žemės sklypą tretiesiems asmenims gali tik tuo atveju, jeigu šie asmenys sutinka 
perimti visus pagal valstybinės žemės sklypo pirkimo-pardavimo sutartį žemės sklypo savininko prisiimtus įsi- 
pareigojimus, apmokėti priverstinės hipotekos perregistravimo išlaidas ir jeigu duotas hipotekos kreditoriaus 
sutikimas. 

Kai žemės sklypai perkami išsimokėtinai, už juos atsiskaitoma šia tvarka: 

- pirkėjai už perkamus žemės sklypus su valstybe turi atsiskaityti ne vėliau kaip per 15 metų ir ne ma- 
žiau kaip 20 procentų nustatytosios žemės kainos sumokėti iš karto, o kitą sumą — per tolesnius pirkėjo pasi- 
rinkto ir valstybinės žemės pirkimo-pardavimo sutartyje nustatyto pirkimo išsimokėtinai termino metus, 
pradėdami mokėti metines įmokas antraisiais kalendoriniais metais po valstybinės žemės pirkimo-pardavimo 
sutarties sudarymo; 

- įsiskolinimo už perkamą valstybinės žemės sklypą, kurio vertė apskaičiuota pagal Žemės įvertinimo 
metodiką, likutis perskaičiuojamas tuo atveju, jeigu LR Vyriausybei priima sprendimą indeksuoti žemės vertę; 

- pirkėjai už įsiskolinimo likutį moka 5 procentus metinių palūkanų; 

- metinės įmokos turi būti sumokamos atitinkamai ne vėliau kaip iki kitų metų sausio 15 dienos. Už 
kiekvieną pradelstą dieną skaičiuojami delspinigiai — 0,05 procento privalomos mokėti įsiskolinimo sumos: 
metinės įmokos ir palūkanų. 

Valstybinės žemės, įsiterpusios tarp kitos paskirties žemės sklypų, pardavimas. Laisvos valstybinės 
žemės plotai, įsiterpę tarp privačių žemės sklypų, taip pat tarp privačių valstybinės žemės sklypų ir kelių (gat- 
vių) ar miesto gyvenamojoje vietovėje esančių miškų sklypų (plotų), ne didesni kaip 0,04 ha ploto teritorijose, 
kuriose pagal teritorijų planavimo dokumentus suplanuotos gyvenamosios teritorijos, ir 0,5 ha — kitose teritori- 

jose, jeigu šiuose plotuose negalima suformuoti atskirų žemės sklypų, NŽT Žemėtvarkos skyriaus vedėjo 
sprendimu gali būti parduodami ne aukciono būdu besiribojančių Nekilnojamojo turto registre įregistruotų pri- 
vačios žemės sklypų savininkams. 

Jeigu įsiterpęs žemės plotas didesnis už šiame punkte nustatytus didžiausius parduodamus ar išnuomo- 
jamus įsiterpusius žemės plotus ir žemės plotą sudaro siaura juosta, šlaitai ar griovos, NŽT Žemėtvarkos sky- 
riaus vedėjo sprendimu parduodamas ar išnuomojamas įsiterpęs žemės plotas gali būti didinamas. 

Valstybinės žemės pirkimo-pardavimo sutartyje turi būti nurodyta, kad parduodamas ar išnuomojamas 
įsiterpęs žemės sklypas per 6 mėnesius nuo sutarties sudarymo turi būti sujungtas su pagrindiniu žemės skly- 
pu į vieną žemės sklypą pirkėjo ar nuomininko lėšomis. Įsiterpusio parduodamo ar išnuomojamo žemės 
sklypo sujungimas su pagrindiniu žemės sklypu turi būti numatytas detaliajame plane arba žemės sklypo 
plane, prilyginamame detaliojo teritorijų planavimo dokumentams, pagal kurį šis įsiterpęs žemės sklypas 

formuojamas. Nustatytu laiku nesujungus žemės sklypų, valstybės institucija, teisės aktų nustatyta tvarka 
įgaliota parduoti ar išnuomoti žemės sklypus, privalo reikalauti įvykdyti sutarties sąlygą arba inicijuoti vals- 
tybinės žemės pirkimo-pardavimo ar nuomos sutarties nutraukimą įstatymų nustatyta tvarka. 

Naujų žemės sklypų pardavimas [18]. Nauji kitos paskirties žemės sklypai — tai žemės sklypai, su- 
formuoti pagal detaliuosius planus kitai paskirčiai ir įregistruoti Nekilnojamojo turto registre. Juose neturi 
būti statinių bei įrenginių, tačiau gali būti nutiesti inžineriniai tinklai ar (ir) pastatyti neturintys aiškios funk- 
cinės priklausomybės ar apibrėžto naudojimo arba ūkinės veiklos pobūdžio statiniai. Šie žemės sklypai gali 
būti parduodami tik aukcione. Be to, individualiai statybai gali būti parduodami tik tie žemės sklypai, kurie 
lieka laisvi tada, kai savivaldybės parengia individualiai statybai žemės sklypų, numatomų perduoti neatly- 
gintinai nuosavybėn piliečiams pagal Lietuvos Respublikos piliečių nuosavybės teisių į išlikusį nekilnojamąjį 
turtą atkūrimo įstatymą, detaliuosius planus. 

Naujų valstybinės žemės sklypų detaliųjų planų rengimą (jeigu tokie planai neparengti) organizuoja sa- 
vivaldybės administracijos direktorius. NŽT Žemėtvarkos skyriaus vedėjo ir savivaldybės administracijos di- 
rektoriaus susitarimu detaliojo plano arba jam prilyginamo žemės sklypo plano rengimą gali organizuoti NŽT. 

NŽT Žemėtvarkos skyriaus vedėjas, turėdamas detaliojo plano, kuriame suprojektuotas parduodamas 
ar išnuomojamas naujas kitos paskirties valstybinės žemės sklypas, ir žemės sklypo kadastro duomenų bylą: 

- priima sprendimą nustatyti žemės sklypo kadastro duomenis (suformuoti žemės sklypą), jeigu žemės 
sklypas nesuformuotas; 

- pagal parengtą valstybinės žemės sklypo kadastro duomenų bylą nustato žemės servitutus, jeigu rei- 
kiami servitutai nenustatyti; 

- įregistruoja valstybinės žemės sklypą Nekilnojamojo turto registre, jeigu žemės sklypas neįregistruotas; 

- patvirtina apskaičiuotą žemės sklypo pradinę pardavimo kainą; 

- priima sprendimą parduoti aukcione valstybinės žemės sklypą. 

Sprendimo parduoti aukcione žemės sklypą kopija per 5 darbo dienas nuo jo priėmimo kartu su par- 
duodamo žemės sklypo kadastro duomenų bylos kopija perduodama VŽF. Įvykus aukcionui, patvirtintus 
aukciono rezultatus, dokumentai perduodami NŽT Žemėtvarkos skyriui, kuris su aukciono laimėtoju sudaro 
valstybinės žemės sklypo pirkimo-pardavimo sutartį. 

Nuosavybės teisė į žemės sklypą pirkėjui pereina nuo žemės sklypo perdavimo. Žemės sklypo perda- 
vimas ir priėmimas įforminami NŽT Žemėtvarkos skyriaus vedėjo ir pirkėjo pasirašytu perdavimo ir priė- 
mimo aktu. 

Už aukcione perkamus naujus žemės sklypus turi būti atsiskaitoma iš karto arba išsimokėtinai. Jeigu 
valstybinės žemės sklypas perkamas išsimokėtinai, valstybinės žemės pardavėjo prašymu žemės sklypo bu- 
vimo vietos Hipotekos skyriuje įregistruojama parduoto žemės sklypo priverstinė hipoteka. 

Perkant žemės sklypą išsimokėtinai, privalomos sumokėti iš karto žemės kainos dalies ir pradinio įna- 
šo skirtumas, žemės sklypo detaliojo plano, žemės sklypo plano parengimo atliekant kadastrinius matavimus, 
žemės sklypo individualaus vertinimo, valstybinės žemės sklypo ir NŽT patikėjimo teisės į šį žemės sklypą 
įregistravimo Nekilnojamojo turto registre, priverstinės hipotekos įregistravimo ir aukciono organizavimo iš- 
laidos turi būti sumokėtos iki valstybinės žemės pirkimo-pardavimo sutarties pasirašymo. 

Jeigu žemės sklypas perkamas išsimokėtinai, paskesnis įkeisto žemės sklypo įkeitimas neleidžiamas. 
Įsigijęs žemės sklypą išsimokėtinai, bet su valstybe galutinai neatsiskaitęs asmuo perleisti šį sklypą kitam 
asmeniui gali tik tais atvejais, kai naujasis žemės savininkas sutinka perimti buvusio savininko prievoles 
valstybei pagal valstybinės žemės sklypo pirkimo-pardavimo sutartį, apmokėti priverstinės hipotekos perre- 
gistravimo išlaidas ir yra duotas hipotekos kreditoriaus sutikimas. Sutikime nurodoma, kad priverstinės hipo- 
tekos perregistravimo išlaidos turi būti sumokėtos į hipotekos kreditoriaus nurodytą sąskaitą iki žemės skly- 
po perleidimo. Nuosavybės teisės apribojimai šį žemės sklypą įkeisti arba perleisti įregistruojami Nekilnoja- 
mojo turto registre. 

2.5. Žemės ūkio ir miškų ūkio paskirties valstybinės žemės sklypų 
pardavimas 


Žemės ūkio paskirties žemės pardavimas [25]. Be aukciono parduodami žemės valdos projektuose 
ar kituose teritorijų planavimo dokumentuose suformuoti ir įstatymų nustatyta tvarka Nekilnojamojo turto 
registre įregistruoti valstybinės žemės ūkio paskirties žemės sklypai, nustatytąja tvarka suteikti asmeniniam 
ūkiui, kiti žemės sklypai, teisės aktų nustatyta tvarka suteikti sodininkų bendrijoms bei šių bendrijų nariams 
(sodų sklypai), taip pat žemės sklypai, kuriuos pageidauja pirkti Žemės ūkio paskirties žemės įsigijimo laiki- 
najame įstatyme nurodyti asmenys — valstybės paramos įsigyjant žemės ūkio paskirties žemę subjektai. Jiems 
priskiriami: 

1) fiziniai asmenys, turintys profesinių įgūdžių ir kompetencijos. Tokiais laikomi ne anksčiau kaip me- 
tais, einančiais prieš paraiškos pateikimą, žemės ūkio naudmenas ir (ar) pasėlius deklaravę ir buhalterinę ap- 
skaitą tvarkantys fiziniai asmenys, kurie turi praktinio ūkininkavimo patirties ir Ūkininko ūkio įstatymo nu- 
statyta tvarka yra įregistravę ūkininko ūkį arba turi praktinio ūkininkavimo patirties ir žemės ūkio išsimoks- 
linimo diplomą arba dokumentą, patvirtinantį profesinį pasirengimą ūkininkauti; 

2) juridiniai asmenys — žemės ūkio produkcijos gamintojai, kurių metinės įplaukos už realizuotą prekinę 
žemės ūkio produkciją sudaro daugiau kaip 50 procentų visų gautų pajamų ir kurių ekonominis gyvybingumas 
gali būti įrodytas ŽŪM nustatyta tvarka įvertinus šio asmens perspektyvas. 

Pirmumo teisę be aukciono pirkti valstybinę žemės ūkio paskirties žemę turi: 

1) asmenys, nuosavybės teise turintys žemės ūkio veiklai naudojamus statinius ir įrenginius, — šiems 
statiniams ir įrenginiams eksploatuoti reikalingus žemės ūkio paskirties žemės sklypus; 

2) asmeninio ūkio žemės naudotojai, — jų naudojamus asmeninio ūkio žemės sklypus; 

3) valstybės paramos subjektai — ne mažiau kaip metus laiko savo naudojamus žemės ūkio paskirties 
žemės sklypus; 

4) valstybės paramos subjektai — nuosavybės teise turintys žemės sklypus, kurie ribojasi su parduoda- 
mu žemės ūkio paskirties žemės sklypu. Kai tą patį žemės ūkio paskirties žemės sklypą pageidauja pirkti keli 
vienodą pirmumo teisę turintys asmenys, pirmenybė teikiama jauniesiems ūkininkams iki 40 metų, Ūkininko 
ūkio įstatymo nustatyta tvarka įregistravusiems ūkininko ūkį; 

5) jaunieji ūkininkai iki 40 metų, Ūkininko ūkio įstatymo nustatyta tvarka įregistravę ūkininko ūkį ir 
naudoję ne mažesnį kaip 1 ha žemės sklypą žemės ūkio veiklai ne mažiau kaip metus; 

6) fiziniai asmenys, Ūkininko ūkio įstatymo nustatyta tvarka įregistravę ūkininko ūkį, neatitinkantys 3, 
4ir 5 punktuose nurodytų reikalavimų, bet naudoję ne mažesnį kaip 1 ha žemės sklypą žemės ūkio veiklai ne 
mažiau kaip metus. 

Valstybinės žemės ūkio paskirties žemės sklypų pirkėjai apmoka suformuoto valstybinės žemės skly- 
po ir NŽT patikėjimo teisės į šį žemės sklypą įregistravimą Nekilnojamojo turto registre. Pirkėjo sumokėta 
suma mažinama valstybinės žemės pirkimo-pardavimo sutartyje nurodyta žemės sklypo kaina. 

Išsimokėtinai parduoto valstybinės žemės ūkio paskirties žemės sklypo priverstinės hipotekos įregist- 
ravimas Lietuvos Respublikos hipotekos registre apmokamas pirkėjo lėšomis. 

Kai žemės ūkio paskirties žemės sklypas perkamas išsimokėtinai, pirkėjas ne mažiau kaip 10 procentų 
nustatytosios žemės kainos turi sumokėti iš karto, o kitą sumą — valstybinės žemės pirkimo-pardavimo sutar- 
tyje nustatytais terminais, pradėdamas mokėti antraisiais kalendoriniais metais po valstybinės žemės pirki- 
mo-pardavimo sutarties sudarymo. Valstybinės žemės pirkimo-pardavimo sutartyje numatytos sumos turi 
būti sumokamos atitinkamai ne vėliau kaip iki kitų metų sausio 15 dienos. Jeigu žemės ūkio paskirties žemės 
sklypą išsimokėtinai perka valstybės paramos subjektas, jis pradeda mokėti antraisiais metais, sumokėdamas 
10 procentų žemės ūkio paskirties žemės sklypo kainos, o jaunieji ūkininkai iki 40 metų, įregistravę ūkininko 
ūkį, už žemės ūkio paskirties žemės sklypą pradeda mokėti antraisiais metais ir iš karto sumoka 5 procentus 
žemės ūkio paskirties žemės sklypo kainos. Valstybės paramos subjektai, pirkdami išsimokėtinai žemės ūkio 
paskirties žemės sklypą, palūkanas pradeda mokėti antraisiais kalendoriniais metais po valstybinės žemės 

pirkimo-pardavimo sutarties sudarymo. Visi kiti asmenys, pirkdami išsimokėtinai žemės ūkio paskirties že- 
mės sklypą, palūkanas pradeda mokėti pirmaisiais kalendoriniais metais po valstybinės žemės pirkimo- 
pardavimo sutarties sudarymo. 

Valstybinių parkų ir valstybinių draustinių teritorijose tarp privačių žemės sklypų įsiterpę žemės ūkio 
veiklai tinkami naudoti ne didesni kaip 5 hektarų žemės sklypai privačion nuosavybėn parduodami tik greti- 
mų žemės sklypų savininkams. Jeigu keli gretimų žemės sklypų savininkai pageidauja pirkti šį žemės sklypą, 
žemės sklypas parduodamas jį nuomojančiam asmeniui, kuris atitinka valstybės paramos subjekto reikalavi- 
mus. Jeigu tokių asmenų nėra arba jų yra keletas, žemės sklypas parduodamas gretimų žemės sklypų savi- 
ninkams uždarojo aukciono būdu. 

Jeigu asmuo mirė, teisę pirkti iš valstybės jo naudotą asmeninio ūkio žemę įgyja jo įpėdiniai LR civi- 
linio kodekso nustatyta tvarka. Mirus asmeniui, kuris už suteiktą ir naudojamą žemės sklypą nustatytąja 
tvarka sumokėjo įmokas pinigais arba valstybės vienkartinėmis išmokomis, teisę pirkti šį žemės sklypą įgyja 
jo įpėdiniai, kuriems įskaitoma suma, mirusiojo asmens sumokėta už perkamą žemės sklypą. 

Sprendimus parduoti žemės sklypus, kurie neperduoti patikėjimo teise kitiems subjektams, priima ir 
valstybinės žemės pirkimo-pardavimo sutartis pasirašo NŽT Žemėtvarkos skyriaus vedėjas. Žemės sklypų 
pardavimą organizuoja NŽT Žemėtvarkos skyrius, gavęs dokumentus apie asmeninio ūkio žemės naudojimą 
arba sodininkų bendrijų sodų sklypų naudojimą bei šių žemės sklypų planus, parengtus atlikus kadastrinius 
matavimus. 

Kai žemę pageidauja pirkti valstybės paramos subjektai, jie NŽT Žemėtvarkos skyriui turi pateikti 
šiuos dokumentus: 

1) patvirtintą žemės reformos žemėtvarkos projektą, kurio priede nurodytas suformuoto parduoti že- 
mės sklypo numeris, plotas, jį pageidavusio pirkti fizinio asmens vardas ir pavardė, gyvenamosios vietovės 
adresas, asmens kodas, arba juridinio asmens teisinė forma, pavadinimas, kodas ir buveinė; 

2) žemės sklypo planą, parengtą atlikus kadastrinius matavimus, ir šį žemės sklypą apibūdinančius ka- 
dastro duomenis; 

3) prašymą parduoti žemės sklypą. Jeigu žemės sklypą pageidauja pirkti du ar daugiau asmenų ben- 
drosios (dalinės, jungtinės) nuosavybės teise, jie pateikia prašymą, pasirašytą visų pirkėjų (arba vieno iš jų, 
turinčio notaro patvirtintą įgaliojimą atstovauti kitiems pirkėjams). Prašyme turi būti nurodyta: 

- atsiskaitymo su valstybe už perkamą žemės sklypą būdas — iš karto ar išsimokėtinai; 

- ar asmuo pageidauja, kad jam būtų taikoma valstybės parama įsigyjant žemę — žemės sklypo rinkos 
kainą mažinantis koeficientas (0,6 koeficientas, jeigu žemės sklypą perka jaunasis ūkininkas ir už jį pagei- 
dauja sumokėti iš karto, ir 0,75 koeficientas, jeigu žemės sklypą perka jaunasis ūkininkas ir už jį pageidauja 
sumokėti išsimokėtinai); 

- ar buvo taikyta valstybės parama įsigyjant žemės ūkio paskirties žemę ir ar asmuo kreipėsi į kitas 
institucijas dėl valstybės paramos įsigyjant žemės ūkio paskirties žemę; 

- asmeniui nuosavybės teise priklausančio žemės sklypo, kuris yra ne mažesnis kaip 1 hektaras, ka- 
dastro ar unikalus numeris (kai asmuo pageidauja pirkti žemės sklypą pirmumo teise); 

- statinių ir įrenginių, esančių prašomame parduoti žemės sklype, unikalūs numeriai (kai asmuo pagei- 
dauja pirkti žemės ūkio veiklai naudojamiems statiniams ir įrenginiams eksploatuoti reikalingą žemės sklypą); 

- asmeniui nuosavybės teise priklausančio žemės sklypo, kuris ribojasi su parduodamu žemės sklypu, 
kadastro ar unikalus numeris (kai asmuo pageidauja pirkti žemės sklypą pirmumo teise); 

- ar asmuo, pageidaujantis pirkti žemės sklypą, yra įregistravęs ūkininko ūkį (kai fizinis asmuo pageidau- 
ja pirkti žemės sklypą pirmumo teise arba gauti valstybės paramą žemės sklypui įsigyti); 

4) fiziniams asmenims: 

- asmens tapatybę patvirtinančio dokumento kopiją; 

- žemės ūkio išsilavinimo diplomo arba dokumento, patvirtinančio profesinį pasirengimą ūkininkauti, 
ir dokumentų, patvirtinančių praktinio ūkininkavimo patirtį, kopijas. Tai — paraiškų tiesioginėms išmokoms 

už žemės ūkio naudmenų ir pasėlių plotus gauti patvirtintos kopijos, duomenys apie laikomus (laikytus) gy- 
vulius, periodiškai parduotą žemės ūkio produkciją, kiti su žemės ūkio veikla susiję dokumentai; 

- dokumentą, kurio pagrindų asmuo naudojasi žemės sklypu (perkant asmeninio ūkio žemę ar Valstie- 
čio ūkio steigimui suteiktą naudotis žemę); 

- paveldėjimo teisės liudijimą (kai asmeninio ūkio žemės sklypą pageidauja pirkti mirusio jos naudoto- 
jo įpėdinis arba asmens, kuris už suteiktą ir naudojamą žemės sklypą nustatytąja tvarka sumokėjo įmokas pi- 
nigais ir (ar) valstybės vienkartinėmis išmokomis, įpėdinis); 

- dokumentą, patvirtinantį, kad fizinis asmuo sumokėjo už nustatytąja tvarka ir sąlygomis leistą pirkti 
žemės ūkio paskirties žemės sklypą pinigais ir (ar) valstybės vienkartinėmis išmokomis (pagal mokėjimo 
pranešimus, perkant asmeninio ūkio žemę ar Valstiečio ūkio steigimui suteiktą naudotis žemę); 

5) užsienio subjektams papildomai reikia pateikti: 

- dokumentų, patvirtinančių teisėtą nuolatinį gyvenimą pastaruosius 3 metus kopijas; 

- dokumentų, patvirtinančių, kad užsienietis 3 metus Lietuvoje vertėsi žemės ūkio veikla, kopijas. Tai 
— paraiškų tiesioginėms išmokoms už žemės ūkio naudmenų ir pasėlių plotus gauti įstatymų nustatyta tvarka 
patvirtintos kopijos, duomenys apie laikomus (laikytus) gyvulius, periodiškai parduotą žemės ūkio produkci- 
ją, kiti su žemės ūkio veikla susiję dokumentai; 

6) kai žemės sklypą pageidaujama įsigyti pirmumo teise, papildomai reikia pateikti: 

- žemės sklypo, kuris yra ne mažesnis kaip 1 hektaras ir kurį asmuo naudoja ne mažiau kaip vienerius 
metus, naudojimo teisę suteikiančių dokumentų (žemės sklypo nuomos, panaudos ar kitais žemės sklypo 
naudojimo teisę suteikiančiais pagrindais sudarytos sutarties arba paraiškos tiesioginėms išmokoms už žemės 
ūkio naudmenų ir pasėlių plotus gauti) patvirtintas kopijas; 

- juridiniams asmenims — paskutinių metų balansą ir pažymą apie žemės ūkio veiklos subjekto paja- 
mas per praėjusius kalendorinius metus, sudarytą pagal Žemės ūkio veiklos subjektų pajamų dalies, gauna- 
mos iš žemės ūkio veiklos, įvertinimo metodiką; 

7) kai asmuo pageidauja gauti valstybės paramą, papildomai reikia pateikti: 

- paraiškų, pateiktų ne anksčiau kaip prieš vienerius metus iki prašymo parduoti žemės sklypą patei- 
kimo, tiesioginėms išmokoms už žemės ūkio naudmenų ir pasėlių plotus gauti, patvirtintas kopijas (fiziniams 
asmenims); 

- Valstybinės maisto ir veterinarijos tarnybos išduotą pažymą apie minimalių higienos ir gyvūnų gero- 
vės normų laikymąsi; 

- AM regiono aplinkos apsaugos departamento išduotą pažymą apie minimalių aplinkosaugos normų 
laikymąsi; 

- fiziniams asmenims - pinigų, pirkimo ir pardavimo žurnalo, parengto vadovaujantis Ūkininko ūkio ir 
gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės ap- 
skaitos tvarkos aprašo kopijas (kai asmuo buhalterinę apskaitą tvarko pagal supaprastintąją apskaitos siste- 
mą) arba Ūkininko ūkio balanso ir Ūkininko ūkio veiklos rezultatų ataskaitų, parengtų vadovaujantis Ūki- 
ninko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos 
buhalterinės apskaitos tvarkymo dvejybine apskaitos sistema rekomendacijomis, kopijas (kai asmuo buhalte- 
rinę apskaitą tvarko pagal dvejybinę apskaitos sistemą); 

- juridiniams asmenims — paraišką dėl ekonominio gyvybingumo nustatymo ir perspektyvų įvertinimo, 
parengtą ir įvertintą pagal Juridinių asmenų, turinčių teisę į valstybės paramą įsigyjant žemės ūkio paskirties 
žemę, ekonominio gyvybingumo nustatymo ir perspektyvų įvertinimo taisykles. 

NŽT Žemėtvarkos skyrius, gavęs nurodytus dokumentus, per 20 darbo dienų atlieka šiuos darbus: 

1) sutikrina asmens pateiktus duomenis su Juridinių asmenų registro duomenimis, patvirtinančiais Lie- 
tuvos Respublikos juridinio asmens įregistravimą arba Juridinių asmenų registro duomenimis, patvirtinan- 
čiais užsienio juridinio asmens ar kitos užsienio organizacijos Lietuvoje įsteigtos atstovybės ar filialo regist- 
ravimą ir informaciją apie atstovybę ar filialą įsteigusį asmenį (jeigu žemės sklypą pageidauja pirkti užsienio 
juridinis asmuo ar kita užsienio organizacija), Ūkininkų ūkių registro duomenimis, patvirtinančiais ūkininko 

ūkio įregistravimą, ir Nekilnojamojo turto registro centrinio duomenų banko duomenimis. Tikrinimo duome- 
nys turi patvirtinti: 

- žemės sklypo, kuris yra ne mažesnis kaip 1 hektaras ir kurį asmuo naudoja ne trumpiau kaip viene- 
rius metus, daiktinių teisių į jį, šių teisių suvaržymų ir juridinių faktų įregistravimą (kai asmuo pageidauja 
pirkti žemės sklypą pirmumo teise); 

- statinių ir įrenginių, esančių žemės sklype, daiktinių teisių į juos, šių teisių suvaržymų ir juridinių 
faktų įregistravimą (kai asmuo pageidauja pirkti žemės ūkio veiklai naudojamiems statiniams ir įrenginiams 
eksploatuoti reikalingą žemės sklypą); 

- žemės sklypo, kuris ribojasi su parduodamu žemės sklypu, daiktinių teisių į jį, šių teisių suvaržymų ir 
juridinių faktų įregistravimą (kai asmuo pageidauja pirkti žemės sklypą pirmumo teise); 

- jog asmeniui perkant žemės sklypą nebus viršytas įstatymuose nustatytas leistinas maksimalus gali- 
mos įsigyti iš valstybės nuosavybėn (susigrąžintos natūra, perduotos, suteiktos nuosavybėn, pirktos iš valsty- 
bės) žemės plotas (300 ha) ir maksimalus įsigyjamos nuosavybės teise žemės ūkio paskirties žemės plotas 
(500 ha); 

- jog asmeniui įsigijus žemės sklypą nebus viršytas maksimalus žemės ūkio paskirties žemės plotas, ku- 
rį įsigyjant gali būti taikoma valstybės parama (300 ha); 

2) įregistruoja žemės sklypą Nekilnojamojo turto registre; 

3) parengia valstybinės žemės pirkimo-—pardavimo sutarties projektą. 

Jeigu žemės sklypą perka asmenys, naudodamiesi pirmumo teise pirkti žemės sklypą, valstybinės že- 
mės pirkimo-pardavimo sutarties projekte nurodoma, kad teisę keisti pagrindinę žemės naudojimo paskirtį 
jie įgyja ne anksčiau kaip po 5 metų nuo žemės sklypo įsigijimo dienos. Taip pat sutarties projekte įrašoma 
sąlyga, kad nustačius, jog pirmumo teise įsigytas žemės sklypas naudojamas ne pagal paskirtį, valstybė įgyja 
teisę atpirkti šį žemės sklypą už tokią pat kainą, už kurią jis įsigytas iš valstybės. 

Jeigu žemės sklypą perka jaunasis ūkininkas ir jam taikomas žemės sklypo kainą mažinantis koefi- 
cientas, valstybinės žemės pirkimo-pardavimo sutarties projekte taip pat įrašoma sąlyga, kad šis asmuo teisę 
tokiu būdu įsigytą žemės sklypą perleisti kitiems asmenims įgyja ne anksčiau kaip po 5 metų nuo šios žemės 
įsigijimo dienos. 

Jeigu žemės sklypas perkamas išsimokėtinai, valstybinės žemės pirkimo-pardavimo sutarties projekte 
nurodoma, kad paskesnis įkeisto žemės sklypo įkeitimas neleidžiamas, ir asmuo, visiškai neatsiskaitęs už įsi- 
gytą žemės sklypą, neturi teisės jo perleisti kitiems asmenims. 

NŽT Žemėtvarkos skyrius parengtą sutarties projektą per 20 darbo dienų suderina su pirkėju, kuris 
raštu patvirtina, kad sutinka su perkamo žemės sklypo kaina ir kitomis sutarties projekte išdėstytomis žemės 
sklypo pirkimo sąlygomis. Tada priimamas sprendimas parduoti žemės sklypą valstybinės žemės pirkimo- 
pardavimo sutarties projekte nurodytomis sąlygomis (arba su atitinkamais tų sąlygų papildymais ir pakeiti- 
mais). NŽT Žemėtvarkos skyrius per 5 darbo dienas po sprendimo parduoti žemės sklypą priėmimo įteikia 
pirkėjui pranešimą (pasirašytinai arba registruotu laišku su įteikimu), kuriame nurodo sumą, kurią jis turi 
sumokėti už parduodamą žemės sklypą ir kuri apskaičiuojama iš sutarties projekte nurodytos žemės sklypo 
kainos atėmus sumą, pirkėjo sumokėtą už valstybinės žemės sklypo ir NŽT patikėjimo teisės įregistravimą 
Nekilnojamojo turto registre. Pranešime nurodoma banko įstaiga, sąskaitos, į kurią turi būti pervedama nuro- 
dyta suma, numeris, taip pat iš anksto su pirkėju suderinta sutarties pasirašymo vieta ir laikas. 

Pranešime nurodyta suma (arba jos dalis, jeigu žemės sklypas perkamas išsimokėtinai ir netaikomas 
mokėjimo atidėjimas) turi būti sumokama iki valstybinės žemės pirkimo-pardavimo sutarties sudarymo, ta- 
čiau ne vėliau kaip per 3 mėnesius nuo pranešimo gavimo. 

Pirkėjas, sumokėjęs nurodytą sumą (arba jos dalį, jeigu žemės sklypas perkamas išsimokėtinai), su do- 
kumentu, patvirtinančiu, kad nurodyta suma (arba jos dalis, jeigu žemės sklypas perkamas išsimokėtinai) su- 
mokėta, sutartu laiku atvyksta į pranešime nurodytą vietą pasirašyti valstybinės žemės pirkimo-pardavimo su- 
tarties. Sutartį pasirašo NŽT Žemėtvarkos skyriaus vedėjas, ją tvirtina notaras. Sutarties sudarymo išlaidos, 
įskaitant atlyginimą notarui, ir priverstinės hipotekos įregistravimo išlaidos (jeigu valstybinės žemės sklypas 

perkamas išsimokėtinai) apmokamos pirkėjo lėšomis. Kartu su pasirašyta sutartimi pirkėjui įteikiamas žemės 
sklypo planas. Jeigu žemės sklypą nusiperka du ar daugiau asmenų bendrosios (dalinės, jungtinės) nuosavybės 
teise, po vieną valstybinės žemės pirkimo-pardavimo sutarties egzempliorių įteikiama kiekvienam asmeniui. 

Nuosavybės teisė į žemės sklypą pirkėjui pereina nuo žemės sklypo perdavimo, kuris įforminamas 
valstybinės žemės sklypo perdavimo ir priėmimo aktu. Šį aktą pasirašo pirkėjas ir NŽT Žemėtvarkos sky- 
riaus vedėjas per 3 darbo dienas nuo valstybinės žemės pirkimo-pardavimo sutarties sudarymo. 

Registruojant valstybinės žemės pirkimo-pardavimo sutartį Nekilnojamojo turto registre, įregistruo- 
jami ir apribojimai perleisti, įkeisti žemės sklypą ir (arba) keisti pagrindinę žemės naudojimo paskirtį. 

Miškų ūkio paskirties žemės sklypų pardavimas [33]. Žemės reformos įstatymo 10 straipsnyje nu- 
statyta, jog privatizuotini valstybinėje žemėje esantys miškai ir vandens telkiniai, įsiterpę į žemės ūkio pa- 
skirties žemės sklypus, gali būti parduodami šių žemės sklypų savininkams, o besiribojantys su žemės ūkio 
paskirties žemės sklypais valstybinėje žemėje esantys miškai ir vandens telkiniai gali būti parduodami šių 
žemės sklypų savininkams, jeigu miškai sudaro atskirus, ne didesnius kaip 10 ha masyvus, o vandens telki- 
niai yra iki 3 ha. Tačiau, vadovaujantis Saugomų teritorijų įstatymo 31 straipsniu, valstybinių draustinių, 
valstybinių parkų ir biosferos stebėsenos (monitoringo) teritorijų draustinių, rekreacinių zonų valstybiniai 
miškai neparduodami, išskyrus sklypus iki 5 hektarų ploto, įsiterpusius į žemės ūkio naudmenas ir esančius 
tarp privačios žemės valdų. 

Valstybinės miškų ūkio paskirties žemės sklypus įsigyti nuosavybėn turi teisę Lietuvos Respublikos 
piliečiai ir juridiniai asmenys, taip pat Lietuvos Respublikos Konstitucijos 47 straipsnio 3 dalies įgyvendini- 
mo konstituciniame įstatyme nustatyti užsienio subjektai. 

Kai prašymą pirkti valstybinės žemės sklypą pateikia vienas aplinkinio sklypo savininkas, valstybinės 
žemės sklypas parduodamas be aukciono. Tačiau įsigyti pirmumo teise galima valstybinės žemės sklypus, 
jeigu jie įsiterpę tarp privačių žemės sklypų ir neviršija 1 hektaro dydžio. Stambesnius žemės sklypus (iki 
5 ha saugomose vietovėse ir iki 10 ha kitose vietovėse) pirkti galima tik aukciono tvarka. Kai prašymą pirkti 
tokį žemės sklypą pateikia keli aplinkinių sklypų savininkai, valstybinės žemės sklypas parduodamas uždaro 
aukciono būdu asmeniui, kuris už parduodamą valstybinės žemės sklypą pasiūlo didžiausią kainą. Kitais at- 
vejais valstybinės žemės sklypai parduodami atviro aukciono būdu asmeniui, kuris už parduodamą valstybi- 
nės žemės sklypą pasiūlo didžiausią kainą. 

Apie pageidavimus ir galimybes pirkti valstybinėje žemėje esančius miškus NŽT Žemėtvarkos sky- 
riaus vedėjas turi išsiaiškinti prieš organizuodamas žemėtvarkos planavimo dokumentų rengimo darbus. Par- 
duodamų valstybinės žemės sklypų plotai ir ribos nustatomi pagal žemės valdos projektą (valstybinės žemės 
sklypų formavimo ir pertvarkymo arba žemės reformos žemėtvarkos projektą). Jo parengimą organizuoja 
NŽT Žemėtvarkos skyriaus vedėjas. Prieš pradėdamas organizuoti žemės valdos projekto rengimą, NŽT 
Žemėtvarkos skyrius turi gauti Valstybinės miškų tarnybos rašytinę išvadą, kad parduodamas valstybinės 
žemės sklypas nepriskirtas valstybinės reikšmės miškams, o jeigu valstybinės žemės sklypas patenka į sau- 
gomą teritoriją, - ir Valstybinės saugomų teritorijų tarnybos prie AM rašytinę išvadą, kad parduodamas vals- 
tybinės žemės sklypas atitinka Saugomų teritorijų įstatymo 31 straipsnio 7 dalyje nurodytas išimtis. Patvirti- 
nus projektą, NŽT Žemėtvarkos skyriaus vedėjas: 

1) organizuoja suformuotų pardavimui žemės sklypų kadastrinius matavimus; 

2) organizuoja valstybinės žemės sklypo vertės nustatymą ir apskaičiuoja valstybinės žemės sklypo 
pradinę pardavimo kainą. Į kainą įeina žemės sklypo vertė, šios vertės nustatymo išlaidos, projekto rengimo 
išlaidos, kadastrinių matavimų ir žemės sklypo kadastro duomenų bylos parengimo išlaidos ir (prireikus) 
žemės sklypo pardavimo aukciono organizavimo išlaidos; 

3) priima sprendimą dėl valstybinės žemės sklypo pardavimo; 

4) patvirtina valstybinės žemės sklypo pradinę pardavimo kainą; 

5) prireikus nustato žemės servitutus; 

6) priima sprendimą nustatyti valstybinės žemės sklypo kadastro duomenis (suformuoti valstybinės 
žemės sklypą); 

7) per 20 darbo dienų nuo sprendimo parduoti valstybinės žemės sklypą priėmimo įregistruoja valsty- 
binės žemės sklypą Nekilnojamojo turto registre. 

Atlikus šiuos veiksmus, NŽT Žemėtvarkos skyrius per 10 darbo dienų nuo žemės sklypo įregistravimo 
Nekilnojamojo turto registre praneša registruotu laišku aplinkinių sklypų savininkams apie valstybinės žemės 
sklypo pardavimą ir nurodo, kad asmuo per 20 darbo dienų nuo laiško įteikimo dienos gali pateikti prašy- 
mą pirkti valstybinės žemės sklypą. 

Aplinkinio sklypo savininkas, gavęs laišką, turi teisę pateikti NŽT Žemėtvarkos skyriaus vedėjui pra- 
šymą pirkti valstybinės žemės sklypą. Prašyme nurodomas fizinio asmens vardas ir pavardė, asmens kodas, 
gyvenamosios vietos adresas arba juridinio asmens ar kitos užsienio organizacijos pavadinimas, teisinė for- 
ma, kodas, buveinė, asmeniui nuosavybės teise priklausančio žemės sklypo, kuris ribojasi su parduodamu 
valstybinės žemės sklypu ar į kurį yra įsiterpęs parduodamas valstybinės žemės sklypas, kadastro ar unikalus 
numeris. NŽT Žemėtvarkos skyrius per 20 darbo dienų nuo prašymo ir kitų dokumentų gavimo sutikrina as- 
mens pateiktus duomenis su Juridinių asmenų registro duomenimis, taip pat su Nekilnojamojo turto registro 
duomenimis, patvirtinančiais žemės sklypo (kuris ribojasi ar į kurį yra įsiterpęs parduodamas valstybinės 
žemės sklypas) daiktinių teisių į jį, šių teisių suvaržymų ir juridinių faktų įregistravimą, ir prideda šių regist- 
rų išrašus prie asmens pateikto prašymo. 

Kai prašymą pateikia vienas aplinkinio sklypo savininkas, NŽT Žemėtvarkos skyrius parengia pirkimo- 
pardavimo sutarties projektą ir nurodo jame žemės sklypo pardavimo kainą. Sutarties projektas per 20 darbo 
dienų suderinamas su aplinkinio sklypo savininku, kuris raštu turi patvirtinti, kad sutinka su perkamo valstybi- 
nės žemės sklypo kaina ir kitomis pirkimo—pardavimo sutarties projekte išdėstytomis valstybinės žemės sklypo 
pirkimo sąlygomis. NŽT Žemėtvarkos skyriaus vedėjas per 10 darbo dienų nuo pirkimo-pardavimo sutarties 
projekto suderinimo su aplinkinio sklypo savininku priima sprendimą parduoti valstybinės žemės sklypą aplin- 
kinio sklypo savininkui arba prašymo netenkinti. Uždaras aukcionas vykdomas, jeigu per nustatytą 20 dienų 
terminą nuo NŽT Žemėtvarkos skyrius gavo kelių aplinkinių sklypų savininkų prašymus. Atviras aukcionas 
vykdomas, jeigu per nustatytą terminą NŽT Žemėtvarkos skyrius negavo aplinkinių sklypų savininkų prašymų 
pirkti valstybinės žemės sklypą arba buvo priimtas sprendimas prašymo netenkinti. 

Sutartys su valstybinės miškų ūkio paskirties žemės sklypus perkančiais asmenimis sudaromos ir pat- 
virtinamos bei žemės sklypo nuosavybės teisės įregistruojamos tokia pačia tvarka, kaip ir parduodant kitus 
valstybinės žemės sklypus. 


2.6. Valstybinės žemės sklypų pardavimo aukcione tvarka 


Parduodant valstybinės žemės sklypus aukciono būdu, NŽT Žemėtvarkos skyrius VŽF perduoda 
sprendimo parduoti valstybinės žemės sklypą kopiją ir parduodamo valstybinės žemės sklypo kadastro duo- 
menų bylos kopiją, o jei vykdomas uždaras aukcionas, — nurodomi ir aplinkinių sklypų savininkų vardai ir 
pavardės, gyvenamosios vietos adresai arba juridinio asmens ar kitos užsienio organizacijos pavadinimai, 
buveinių adresai. 

VŽF direktorius priima sprendimą dėl žemės sklypo pardavimo aukciono paskelbimo ir aukciono ko- 
misijos sudėties. Aukcionus skelbia, organizuoja ir vykdo VŽF direktoriaus sudaryta aukciono komisija, į 
kurios sudėtį įeinantys asmenys paprastai skiriami iš NŽT ir savivaldybės administracijos tarnautojų. 

Jeigu žemės sklypas parduodamas uždarame aukcione, apie aukcioną ne vėliau kaip prieš 15 kalendo- 
rinių dienų iki aukciono dokumentų registravimo pradžios aukciono komisija skelbia VŽF interneto svetainė- 
je ir registruotu laišku praneša privačių žemės sklypų, į kuriuos įsiterpęs valstybinės žemės sklypas, savinin- 
kams, pateikusiems prašymus pirkti žemės sklypą. Jeigu žemės sklypas parduodamas atvirame aukcione, 
apie aukcioną ne vėliau kaip prieš 15 kalendorinių dienų iki aukciono dokumentų registravimo pradžios auk- 
ciono komisija skelbia VŽF interneto svetainėje, valstybės įmonės Valstybės turto fondo leidžiamame In- 
formaciniame privatizavimo biuletenyje, vietiniame arba regioniniame laikraštyje. Skelbime ar pranešime tu- 
ri būti nurodoma: 

- duomenys apie parduodamą valstybinės žemės sklypą (kadastrinis numeris, adresas, plotas, pagrindi- 
nė žemės naudojimo paskirtis, naudojimo būdas ir pobūdis, žemės servitutai, naudojimo apribojimai); 

- žemės sklypo pradinė pardavimo kaina, 

- ar parduodamą žemės sklypą turi teisę įsigyti nuosavybėn užsienio subjektai; 

- aukciono vieta (paprastai aukcionas vykdomas tos savivaldybės, kurioje yra parduodamas aukcione 
žemės sklypas, teritorijoje), data ir laikas; 

- darbuotojo, atsakingo už aukciono organizavimą ir vykdymą, vardas ir pavardė, pareigos, adresas, te- 
lefono ir fakso numeriai, elektroninio pašto adresas; 

- aukciono dalyvių registravimo vieta, registravimo pradžios ir pabaigos datos ir tikslus laikas; 

- banko įstaigos (skyriaus, filialo), kurioje atidaryta sąskaita atsiskaityti už įsigyjamą aukcione žemės 
sklypą, pavadinimas, kodas, adresas ir sąskaitos numeris; 

- galimybė pirkti valstybinės žemės sklypą atsiskaitant išsimokėtinai ir pagrindinės atsiskaitymo išsi- 
mokėtinai sąlygos; 

- kita informacija ir papildomi reikalavimai, kurie bus privalomi aukciono laimėtojui. 

Prieš atvykdami registruotis kandidatais į aukciono dalyvius arba prieš išsiųsdami paštu arba perduo- 
dami per kurjerį dokumentus fiziniai ir juridiniai asmenys arba jų įgalioti asmenys (atstovai), turi pervesti į 
skelbime ar pranešime nurodytą finansų įstaigos sąskaitą pradinį įnašą — 5 procentus norimo pirkti žemės 
sklypo pradinės pardavimo kainos. Sumokėtas pradinis įnašas įskaitomas į žemės sklypo pardavimo kainą. 
Aukciono dalyvius registruoja aukciono komisija. 

Kandidatas aukciono komisijai turi pateikti: 

- paraišką dalyvauti aukcione. Paraiškoje nurodoma siūloma žemės sklypo kaina; ji negali būti mažes- 
nė už žemės sklypo pradinę pardavimo kainą; 

- asmens tapatybę patvirtinančio dokumento arba juridinio asmens ar užsienio subjektų registravimo 
dokumento patvirtintą kopiją; 

- įgaliojimą, jeigu aukciono dalyviui atstovauja kitas asmuo. Kai aukciono dalyvis yra fizinis asmuo, 
įgaliojimas turi būti patvirtintas notaro; 

- banko įstaigos (skyriaus, filialo) išduotus dokumentus apie pradinio įnašo sumokėjimą; 

- banko įstaigos (skyriaus, filialo) sąskaitos, į kurią aukciono komisija turi pervesti grąžinamą pradinį 
mokestį, numerį, banko pavadinimą, kodą ir adresą. 

Dokumentai ir duomenys aukciono komisijai pateikiami užklijuotame voke arba siunčiami paštu regist- 
ruotu laišku, arba perduodami per kurjerį. Vokai su aukciono dokumentais turi būti registruojami pažymoje 
apie aukciono dalyvius. Pažymoje nurodomi kandidatų eilės numeriai, paraiškos registracijos numeris, vokų 
priėmimo data ir tikslus laikas (valanda ir minutės). Minėti duomenys taip pat rašomi ant gauto užklijuoto voko 
su aukciono dokumentais. Aukciono komisija iki aukciono pradžios neturi teisės atplėšti vokų ir supažindinti 
kitų asmenų su duomenimis apie kandidatus. 

Aukcionas vykdomas, jeigu dalyvauti jame įregistruojamas bent vienas asmuo. Jeigu pasibaigus skel- 
bime ar pranešime nustatytam registracijos laikui negaunama nė vienos paraiškos dalyvauti aukcione, auk- 
ciono komisija privalo aukcioną skelbti pakartotinai. Naujame aukcione anksčiau nustatyta pradinė valstybi- 
nės žemės sklypo pardavimo kaina nesikeičia. 

Aukcionas turi būti surengtas ne anksčiau kaip po 20 kalendorinių dienų ir ne vėliau kaip po 35 kalen- 
dorinių dienų nuo paskutinio skelbimo apie aukcioną išspausdinimo. Dalyvauti aukcione turi teisę tik nusta- 
tyta tvarka įsiregistravę asmenys. Asmenys, pageidaujantys būti aukciono žiūrovais, į salę įleidžiami nemo- 
kamai. Aukciono metu 4 egzemplioriais pildomas kitos paskirties valstybinės žemės sklypo pardavimo auk- 
ciono protokolas. 

Vykdydamas aukcioną, komisijos pirmininkas privalo apibūdinti parduodamą žemės sklypą ir pa- 
skelbti skelbime ar pranešime nurodytą jo pradinę pardavimo kainą. Paskui aukciono komisija atplėšia užkli- 
juotus vokus su aukciono dokumentais. Patikrinus kiekviename voke esančius dokumentus ir nustačius, kad 
jie atitinka aukciono taisyklių reikalavimus, pirmininkas skelbia, kad kandidatas pripažįstamas aukciono da- 

lyviu, taip pat jo siūlomą aukciono objekto pirkimo kainą, nenurodydamas kandidato rekvizitų. Ši valstybi- 
nės žemės sklypo kaina kartu su nurodytu ant voko paraiškos registracijos numeriu įrašoma į pažymą apie 
aukciono dalyvius ir aukciono protokolo priedą. 

Paskelbus kandidatų, aukciono komisijos pripažintų aukciono dalyviais, pateiktų paraiškų registracijos 
numerius ir vokuose nurodytą didžiausią žemės sklypo kainą, aukciono dalyviams suteikiama teisė toliau 
varžytis — didinti žemės sklypo kainą. Esant pageidavimui, aukciono dalyviai turi pateikti aukciono komisijai 
dalyvio tapatybę patvirtinančius dokumentus, o aukciono komisija — išduoti jiems korteles su tuo pačiu nu- 
meriu, kuris nurodytas ant šių asmenų pateikto voko ir įrašytas pažymoje apie aukciono dalyvius. Išdavus 
korteles, aukciono komisijos pirmininkas pakartoja vokuose nurodytą didžiausią valstybinės žemės sklypo 
kainą ir pasiūlo aukciono dalyviams šią kainą didinti, fiksuodamas tai plaktuko dūžių. Minimalus paskelbtos 
žemės sklypo kainos didinimo intervalas — 1 procentas vokuose nurodytos didžiausios kainos. 

Aukciono dalyviai turi pakelti korteles su numeriais, nukreiptais į pirmininko pusę, ir garsiai skelbti 
savo siūlomą kainą. Pirmininkas pakartoja kiekvieną pasiūlytą sumą, fiksuodamas ją plaktuko dūžiu. Interva- 
las tarp plaktuko dūžių turi būti ne trumpesnis kaip viena minutė. Jeigu nė vienas iš aukciono dalyvių dides- 
nės žemės sklypo kainos nebesiūlo, pirmininkas skelbia galutinę valstybinės žemės sklypo kainą, ją pasiūliu- 
sio aukciono dalyvio kortelės numerį, pasiūlytą sumą pakartoja 3 kartus, fiksuodamas 3-imis plaktuko dū- 
žiais. Nuskambėjus trečiajam plaktuko dūžiui, laikoma, kad valstybinės žemės sklypas parduotas, o didžiau- 
sia pasiūlyta kaina ir ją pasiūliusio dalyvio kortelės numeris įrašomi į aukciono protokolą. 

Jeigu nė vienas iš asmenų, užklijuotame voke pateikusių dokumentus, nepareiškia noro didinti voke pa- 
siūlytą žemės sklypo kainą, aukciono laimėtoju pripažįstamas aukciono dalyvis, pasiūlęs didžiausią kainą. Jeigu 
vokuose vienodą didžiausią valstybinės žemės sklypo kainą pasiūlo 2 ar keletas aukciono dalyvių ir niekas iš 
aukciono dalyvių nepareiškia noro ją didinti, laimėtoju pripažįstamas aukciono dalyvis, anksčiausiai įregistra- 
vęs voką su aukciono dokumentais. Šiais atvejais 3-mis plaktuko dūžiais fiksuojama aukciono pabaiga. 

Didžiausią žemės sklypo kainą pasiūlęs aukciono dalyvis aukciono komisijai turi nedelsdamas pateikti 
asmens tapatybę patvirtinantį dokumentą, o kai asmeniui atstovauja kitas asmuo, — ir įstatymų ar kitų teisės 
aktų nustatyta tvarka patvirtintą įgaliojimą, taip pat parašu patvirtinti, kad galutinė valstybinės žemės sklypo 
kaina, nurodyta aukciono protokole, atitinka jo pasiūlytą kainą. Kai aukcioną laimi voke pasiūlęs didžiausią 
sumą, bet į aukcioną neatvykęs dalyvis, ne vėliau kaip per 7 darbo dienas po aukciono komisijos pranešimo 
apie aukciono rezultatus įteikimo jis turi atvykti pasirašyti aukciono protokolo. Jeigu aukciono dalyvis iki 
nurodytos dienos neatvyksta pasirašyti aukciono protokolo, aukciono komisija per 5 darbo dienas nuo termi- 
no, iki kurio aukciono dalyvis turėjo atvykti pasirašyti aukciono protokolo, pabaigos teikia pasiūlymą VŽF 
direktoriui nutraukti aukciono procedūrą, o pradinis įnašas neatvykusiam pasirašyti aukciono protokolo auk- 
ciono dalyviui negrąžinamas. 

Aukciono dalyviams, nelaimėjusiems aukcione, aukciono komisija per 5 darbo dienas po aukciono 
grąžina pradinius įnašus (be atskaitymų) į jų sąskaitas, nurodytas pateiktoje paraiškoje dalyvauti aukcione. 

Per 5 darbo dienas po aukciono pabaigos aukciono komisija VŽF direktoriui pateikia aukciono proto- 
kolą ir finansų įstaigos dokumentą, patvirtinantį, kad sumokėtas pradinis įnašas į skelbime ar pranešime nu- 
rodytą sąskaitą. VŽF direktorius per 5 darbo dienas patvirtina aukciono rezultatus ir grąžina juos aukciono 
komisijai, kuri per 15 darbo dienų parengia valstybinės žemės sklypo pirkimo-pardavimo sutarties projektą. 
Šis sutarties projektas pateikiamas NŽT administracijai, o aukciono laimėtojui įteikiama ar išsiunčiama (re- 
gistruotu laišku) pirkimo-pardavimo sutarties projekto kopija. Apie pirkimo-pardavimo sutarties pasirašymo 
vietą, dieną bei tikslų laiką aukciono laimėtojui praneša NŽT administracija. 

Žemės sklypo pardavimo aukciono laimėtojo sumokėtas pradinis įnašas įskaitomas į žemės sklypo 
pirkimo kainą. Jeigu žemės sklypo pardavimo aukcioną laimėjęs asmuo atsisako pasirašyti žemės sklypo pir- 
kimo-pardavimo sutartį ar nustatytu laiku neatvyksta jos pasirašyti arba neapmoka sutarties sudarymo ar kitų 
privalomų sumokėti iki sutarties sudarymo išlaidų, laikoma, kad žemės sklypas neparduotas. Aukciono lai- 
mėtojui tokiais atvejais pradinis įnašas negrąžinamas. 

2.7. Žemės nuoma ir panauda 


Bendrosios nuostatos [42]. Žemės nuoma — tai sandoris, kai viena šalis (nuomotojas) įsipareigoja 
perduoti už užmokestį kitai šaliai (nuomininkui) sutartyje nurodytą žemės sklypą laikinai valdyti ir naudotis 
pagal sutartyje numatytą paskirtį ir naudojimo sąlygas, o nuomininkas įsipareigoja mokėti sutartyje nustatytą 
žemės nuomos mokestį. Žemės nuomos sutartis turi būti rašytinė. Prie žemės nuomos sutarties turi būti pri- 
dėtas nuomojamo žemės sklypo planas, o kai žemė nuomojama iki trejų metų, - žemės sklypo schema. 

Keliems asmenims bendrosios nuosavybės teise priklausantis žemės sklypas gali būti išnuomojamas, 
jeigu visi bendraturčiai raštu sutinka. 

Privačios žemės nuomos sutarties terminas nustatomas nuomotojo ir nuomininko susitarimu. Šalys ga- 
li sudaryti ir neterminuotą žemės nuomos sutartį. Privačios žemės nuomos sutarties terminas negali būti il- 
gesnis kaip 100 metų. Valstybinės žemės nuomos sutarties terminas nustatomas nuomotojo ir nuomininko 
susitarimu, bet ne ilgiau kaip 25 metams žemės ūkio paskirties žemės sklypų nuomai ir 99 metams kitų že- 
mės sklypų nuomai. Šis terminas gali būti pratęsiamas Vyriausybės nustatytais atvejais. 

Jeigu pagal teritorijų planavimo dokumentus žemės sklypą numatyta naudoti visuomenės poreikiams, šis 
žemės sklypas išnuomojamas tik iki to laiko, kol jis bus paimtas naudoti pagal paskirtį. Jeigu sutartis sudaryta 
ilgesniam terminui, tai laikoma, kad ji sudaryta tik iki žemės sklypo paėmimo. 

Valstybinės žemės sklypai laikiniems statiniams statyti ir eksploatuoti išnuomojami Statybos įstatymo 
nustatytam tokių statinių naudojimo terminui. Visais kitais atvejais žemės sklypų, išnuomojamų statiniams ar 
įrenginiams eksploatuoti arba statyti ir eksploatuoti, nuomos terminas nustatomas atsižvelgiant į ekonomiš- 
kai pagrįstą statinio ar įrenginio naudojimo trukmę. Žemės nuomos termino nustatymo motyvai turi būti iš- 
dėstyti sprendime išnuomoti valstybinės žemės sklypą. 

Žemės nuomos sutartyje turi būti nurodyta: 

1) žemės nuomotojas; žemės nuomininkas; 

2) žemės nuomos objekto duomenys, įrašyti žemės kadastre bei viešame registre; 

3) žemės nuomos terminas; 

4) pagrindinė žemės naudojimo paskirtis; 

5) išnuomojamoje žemėje esančių žemės savininkui ar kitiems asmenims nuosavybės teise priklausančių 
statinių ir įrenginių naudojimo sąlygos bei naujų pastatų, statinių statybos, kelių tiesimo, vandens telkinių įren- 
gimo ir kitos sąlygos, taip pat kam pastatai ar įrenginiai bus naudojami pasibaigus žemės nuomos terminui; 

6) išnuomojamoje žemėje esančių požeminio bei paviršinio vandens, naudingųjų iškasenų (išskyrus 
gintarą, naftą, dujas ir kvarcinį smėlį) naudojimo sąlygos, neprieštaraujančios įstatymams; 

7) specialiosios žemės naudojimo sąlygos bei kiti žemės naudojimo apribojimai; 

8) žemės servitutai ir kitos daiktinės teisės; 

9) užmokestis už žemės nuomą. Privačios žemės nuomos mokesčio dydis nustatomas nuomotojo ir 
nuomininko susitarimu, aukcione išnuomotos valstybinės žemės — pagal aukciono laimėtojo pasiūlytą nuo- 
mos mokestį, o valstybinės žemės, nuomojamos ne aukciono būdu, teisės aktų nustatyta tvarka; 

10) kiti su nuomojamo žemės sklypo naudojimu bei žemės sklypo grąžinimu pasibaigus žemės nuo- 
mos sutarčiai susiję nuomotojo ir nuomininko įsipareigojimai; 

11) atsakomybė už žemės nuomos sutarties pažeidimus. 

Į žemės nuomos sutartį negali būti įrašyta: įgaliojimas nuomininkui atstovauti žemės savininkui ir dis- 
ponuoti šio savininko privačia žeme bei joje esančiu kitu nekilnojamuoju turtu; 2) privačios žemės nuomi- 
ninko teisė keisti pagrindinę tikslinę žemės naudojimo paskirtį. 

Žemės nuomininkas, gavęs rašytinį nuomotojo sutikimą, turi teisę išsinuomotą žemę subnuomoti pagal 
žemės nuomos sutartyje nustatytus reikalavimus ir sąlygas. Tačiau žemės ūkio paskirties žemės kitai paskir- 
čiai, negu numatyta žemės nuomos sutartyje, subnuomoti negalima. 

Jeigu įstatymai ar žemės nuomos sutartis nenumato ko kita, žemės nuomotojas privalo remontuoti sa- 
vo lėšomis jam priklausančius melioracijos įrenginius, kelius, tiltus, kitus inžinerinius įrenginius. Jeigu nuo- 

motojas nedaro numatyto remonto, kurį atitinkamos valdymo institucijos pripažino būtinu ir neatidėliotinu, 
tai nuomininkas turi teisę padaryti remontą ir iš nuomotojo teismo tvarka išieškoti remonto išlaidas, būtinas 
išnuomoto turto funkcionavimui užtikrinti. 

Jeigu žemės nuomininkas žemės ūkio naudmenas naudoja netinkamai ir dėl to pablogėja jų kokybė, 
žemės nuomininkas privalo atlyginti nuomotojui atsiradusius nuostolius. Nuomininko išlaidos žemės ūkio 
paskirties žemei pagerinti nuomininkui atlyginamos, kai tai numato žemės nuomos sutartis arba kai abi šalys 
iki žemės pagerinimo darbų pradžios susitaria (papildomu rašytiniu susitarimu) dėl šių darbų pobūdžio, mas- 
to ir išlaidų dydžio. 

Pasibaigus žemės nuomos terminui arba nutraukus žemės nuomos sutartį prieš terminą, už pastatytus 
pastatus, statinius ir įrenginius, kurių statybos galimybė buvo numatyta žemės nuomos sutartyje, nuomininkui 
žemės savininkas kompensuoja, o kai pastatai lieka buvusiam žemės nuomininkui nuosavybės teise, šis turi tei- 
sę į žemės servitutą, jeigu tai buvo numatyta žemės nuomos sutartyje arba papildomame rašytiniame susitari- 
me. Jeigu pastatai, statiniai ar įrenginiai pastatyti be leidimo arba pastatyti žemės nuomos sutartyje nenumatyti 
pastatai, statiniai ar įrenginiai, nuomininkas privalo juos nugriauti ir sutvarkyti žemės sklypą. Kai nuomininkas 
to nepadaro, jo lėšomis tai padaro nuomotojas arba tie pastatai, statiniai bei įrenginiai pereina nuomotojui nuo- 
savybės teise, jeigu jie tenkina teritorijų planavimo dokumentų nustatytus reikalavimus, ir įteisinami įstatymų 
nustatyta tvarka. 

Po žemės nuomininko mirties su nuomos sutartimi susijusios teisės ir pareigos pereina jo įpėdiniams, 
jeigu šie jų neatsisako. 

Kai dėl žemės savininko mirties arba kitu teisiniu pagrindu žemės nuosavybės teisė pereina kitam sa- 
vininkui, taip pat kai pasikeičia valstybinės žemės nuomotojas, žemės nuomos sutartis galioja naujajam že- 
mės savininkui arba valstybinės žemės nuomotojui, jeigu sutartis buvo įstatymų nustatyta tvarka įregistruota 
viešame registre. 

Prieš parduodamas ar kitaip perleisdamas nuomojamą žemės sklypą arba jį įkeisdamas ar kitaip teises į 
jį suvaržydamas, nuomotojas privalo pranešti žemės sklypo įgijėjui ir būsimam įkaito turėtojui apie nuomos 
sutartį, 0 nuomininkui — apie numatomą žemės sklypo perleidimą, įkeitimą ar kitokį teisių į jį suvaržymą. 

Jeigu įkeistos žemės savininkas sutartyje nustatytu laiku neįvykdo skolinio įsipareigojimo ir hipotekos 
teisėjas priima nutartį areštuoti įkeistą žemę, šią žemę draudžiama išnuomoti. 

Žemės nuomos sutartis baigiasi: 

1) kai sueina nuomos terminas; 

2) po žemės nuomininko mirties, jeigu įpėdiniai neperima su nuomos sutartimi susijusių teisių ir pa- 
reigų arba įpėdinių nėra; 

3) kai juridinis asmuo, kuris buvo žemės nuomininkas, likviduojamas; 

4) kai nuomojama žemė parduodama, padovanojama ar kitaip perleidžiama nuomininkui; 

5) šalių susitarimu; 

6) kai žemės nuomos sutartis nutraukiama prieš terminą nuomininko reikalavimu, apie tai iš anksto 
pranešus žemės ūkio paskirties žemės savininkui (nuomotojui) ne vėliau kaip prieš tris mėnesius, o kai nuo- 
mojama kitokios paskirties žemė, — ne vėliau kaip prieš du mėnesius. 

7) žemės nuomos sutartis nutraukiama prieš terminą nuomotojo reikalavimu. Šiuo atveju apie žemės 
nuomos sutarties nutraukimą nuomotojas privalo raštu pranešti žemės ūkio paskirties žemės nuomininkams 
ne vėliau kaip prieš tris mėnesius, o kitos paskirties žemės nuomininkams — prieš du mėnesius iki nuomos 
sutarties nutraukimo. Sutartį nutraukti galima: 

- kai išnuomota žemė paimama visuomenės poreikiams (žemės naudotojui atlyginant dėl to susidariu- 
sius nuostolius); 

- jeigu žemės nuomininkas naudoja žemę ne pagal sutartį ar pagrindinę tikslinę žemės naudojimo pa- 
skirtį; 

- jeigu žemės nuomininkas ilgiau kaip tris mėnesius nuo žemės nuomos sutartyje nustatyto nuomos 
mokesčio mokėjimo termino šio mokesčio nesumoka; 

- kitais įstatymų nustatytais atvejais. 

Jeigu žemės ūkio paskirties žemės nuomos sutartis nutraukiama prieš terminą nuomotojo reikalavimu, 
derlių nusiima nuomininkas arba nuomotojas atlygina nuomininkui su sutarties nutraukimu susijusius nuos- 
tolius. 

Kai žemės nuomos sutarties terminas pasibaigęs ir kartu su buvusiu nuomininku tokiomis pat sąlygomis 
išsinuomoti žemę pretenduoja ir kiti asmenys, pirmumo teisę sudaryti naują žemės nuomos sutartį turi buvęs 
tos žemės nuomininkas, jeigu jis tvarkingai vykdė pagal žemės nuomos sutartį prisiimtus įsipareigojimus. 

Valstybinės žemės sklypų nuoma. Valstybinės žemės sklypus išnuomoja: 

1) savivaldybė — valstybinės žemės sklypus, Vyriausybės nutarimais perduotus patikėjimo teise savi- 
valdybėms. Sprendimą išnuomoti valstybinės žemės sklypą priima savivaldybės taryba, o valstybinės žemės 
nuomos sutartį sudaro savivaldybės administracijos direktorius arba jo įgaliotas kitas savivaldybės administ- 
racijos valstybės tarnautojas; 

2) Valstybės turto fondas (VTF) — kai valstybinės žemės sklypai yra priskirti privatizuotiems ir (ar) 
privatizuojamiems statiniams ir įrenginiams, kitus valstybinės žemės sklypus, naudojamus akcinių ir uždarų- 
jų akcinių bendrovių, kurių valstybei nuosavybės teise priklausę kontroliniai akcijų paketai buvo privatizuoti, 
ir valstybinės žemės sklypus, reikalingus įgyvendinti valstybei svarbiems ekonominiams projektams, kurių 
valstybinę svarbą savo sprendimu pripažino Seimas arba Vyriausybė ir kurių valdymą Seimas arba Vyriau- 
sybė pavedė valstybės turto privatizavimo institucijai. Sprendimą išnuomoti valstybinės žemės sklypą priima 
VTF vadovas, o valstybinės žemės nuomos sutartį sudaro VTF vadovas ar jo įgaliotas darbuotojas; 

3) kituose įstatymuose nurodyti valstybinės žemės patikėtiniai — šių įstatymų nustatytais atvejais, kai 
valstybinės žemės sklypai jiems perduoti patikėjimo teise; 

4) Nacionalinė žemės tarnyba — visais kitais atvejais. Sprendimą išnuomoti valstybinės žemės sklypą 
priima ir valstybinės žemės nuomos sutartį sudaro NŽT Žemėtvarkos skyriaus vedėjas. 

Valstybinės žemės nuomos sutartyje turi būti numatoma, kad ši sutartis Nekilnojamojo turto registro 
įstatymo nustatyta tvarka per 3 mėnesius nuo jos sudarymo dienos turi būti žemės sklypo nuomininko lėšo- 
mis įregistruota Nekilnojamojo turto registre. 

Valstybinės žemės sklypų nuomos aukcionai organizuojami tokia pat tvarka, kaip ir aukcionai valsty- 
binės žemės pardavimui. Žemės sklypas išnuomojamas asmeniui, kuris aukcione pasiūlo didžiausią nuomos 
mokestį. 

Valstybinė žemė išnuomojama be aukciono, jeigu: 

1) ji užstatyta fiziniams ir juridiniams asmenims nuosavybės teise priklausančiais ar jų nuomojamais 
statiniais ar įrenginiais (išskyrus laikinuosius statinius, inžinerinius tinklus bei neturinčius aiškios funkcinės 
priklausomybės ar apibrėžto naudojimo arba ūkinės veiklos pobūdžio statinius, kurie skirti pagrindiniam sta- 
tiniui ar įrenginiui arba jo priklausiniui). Žemės sklypai, užstatyti fizinių ar juridinių asmenų nuomojamais 
statiniais ar įrenginiais, išnuomojami tik šių statinių ar įrenginių nuomos terminui. Žemės sklypai išnuomo- 
jami teritorijų planavimo dokumentuose nustatyto dydžio, kuris būtinas statiniams ar įrenginiams eksploa- 
tuoti pagal Nekilnojamojo turto kadastre įrašytą jų tiesioginę paskirtį; 

2) Žemės gelmių įstatymo nustatyta tvarka gautas leidimas naudoti žemės gelmių išteklius ir ertmes; 

3) jos reikia įgyvendinti valstybei svarbiems ekonominiams ar kultūriniams projektams, kurių valsty- 
binę svarbą savo sprendimu pripažįsta Seimas arba LR Vyriausybė; 

4) LR Vyriausybės nustatyto dydžio neviršijantys žemės sklypai yra įsiterpę tarp valstybinės žemės iš- 
nuomotų žemės sklypų — šių sklypų valstybinės žemės nuomininkams; 

5) ji reikalinga koncesijos projektui įgyvendinti — LR koncesijų įstatymo nustatytais atvejais; 

6) ji reikalinga valdžios ir privataus subjektų partnerystės sutarčiai įgyvendinti — LR investicijų įsta- 
tymo nustatytais atvejais. 

7) tai valstybinės žemės ūkio paskirties žemės sklypai kaimo vietovėje, formuojami pagal žemės re- 
formos žemėtvarkos projektus. Pirmumo teisę išsinuomoti tokią žemę turi: 

- fiziniai asmenys, įregistravę ūkininko ūkį Ūkininko ūkio įstatymo nustatyta tvarka arba turintys Vy- 
riausybės įgaliotos institucijos nustatytą pasirengimą ūkininkauti; 

- juridiniai asmenys — žemės ūkio produkcijos gamintojai, kurių metinės įplaukos iš prekinės žemės 
ūkio produkcijos realizavimo sudaro daugiau kaip 50 procentų visų gaunamų pajamų. 

Jeigu keli vienodą pirmumo teisę turintys asmenys pageidauja išsinuomoti tą patį valstybinės žemės 
ūkio paskirties žemės sklypą, žemės sklypas išnuomojamas tam asmeniui, kurio nuosavybės teise turimas ar 
iš valstybės nuomojamas žemės ūkio paskirties žemės sklypas ribojasi su pageidaujamu išsinuomoti žemės 
ūkio paskirties žemės sklypu. Jeigu tokių asmenų nėra arba jų yra keletas, žemės ūkio paskirties žemės skly- 
pas išnuomojamas asmeniui, anksčiau pateikusiam prašymą išsinuomoti valstybinės žemės ūkio paskirties 
žemės sklypą. Tais atvejais, kai yra keli asmenys, pageidaujantys išsinuomoti tą patį valstybinės žemės ūkio 
paskirties žemės sklypą, šis žemės sklypas jiems išnuomojamas aukcione. 

8) tai žemės sklypai, teisės aktų nustatyta tvarka suteikti asmeniniam ūkiui, valstiečio ūkiui steigti, 
tarnybinėms daloms ar sodininkystei. 

Žemės sklypo, išnuomoto be aukciono, nuomos sutartyje turi būti numatyta nuomotojo teisė kas 3 
metus LR Vyriausybės ar jos įgaliotos institucijos nustatyta tvarka perskaičiuoti žemės sklypo vertę, nuo ku- 
rios skaičiuojamas žemės nuomos mokestis. 

Valstybinės žemės perdavimas naudotis (panauda) [12]. Sudarant valstybinės žemės panaudos su- 
tartis, valstybinė žemė gali būti perduodama laikinai neatlygintinai naudotis valstybės institucijoms, savival- 
dybėms, miškų urėdijoms, valstybinių rezervatų direkcijoms, valstybinių parkų direkcijoms, kitoms iš vals- 
tybės ar savivaldybių biudžetų išlaikomoms įstaigoms, tradicinėms religinėms bendruomenėms ir bendri- 
joms, viešosioms įstaigoms, veikiančioms pagal Viešųjų įstaigų įstatymą, kai bent vienas 1š jų dalininkų yra 
valstybės ar savivaldybės institucija, viešosioms įstaigoms, turinčioms Švietimo ir mokslo ministerijos lei- 
dimus (licencijas) mokyti. Kitiems asmenims, kuriems valstybės turtas (statiniai ar įrenginiai) perduotas pa- 
naudos pagrindais neatlygintinai naudotis, gali būti perduodami laikinai neatlygintinai naudotis valstybinės 
žemės sklypai, reikalingi šiems statiniams ar įrenginiams eksploatuoti. 

Valstybinės žemės sklypus neatlygintinai naudotis įstatymų ir kitų teisės aktų nustatyta tvarka perduoda: 

1) savivaldybė — kai valstybinės žemės sklypai LR Vyriausybės nutarimais perduoti patikėjimo teise 
savivaldybėms. Sprendimą perduoti neatlygintinai naudotis valstybinės žemės sklypą priima savivaldybės ta- 
ryba, o valstybinės žemės panaudos sutartį sudaro savivaldybės administracijos direktorius arba jo įgaliotas 
kitas savivaldybės administracijos valstybės tarnautojas; 

2) kituose įstatymuose nurodyti valstybinės žemės patikėtiniai — šių įstatymų nustatytais atvejais, kai 
valstybinės žemės sklypai jiems perduoti patikėjimo teise; 

3) Nacionalinė žemės tarnyba — visais kitais atvejais. Sprendimą perduoti neatlygintinai naudotis vals- 
tybinės žemės sklypą priimti ir valstybinės žemės panaudos sutartį sudaryti turi teisę NŽT vadovas arba jo 
įgaliotas Žemėtvarkos skyriaus vedėjas. 

Valstybinės žemės panaudos sutartyje turi būti įrašoma, kad ši sutartis per 3 mėnesius nuo jos sudary- 
mo dienos turi būti panaudos gavėjo lėšomis įregistruota Nekilnojamojo turto registre. 

Įteisintos naudotis valstybinės žemės apimtys pateiktos 5 lentelėje. 

Iš viso valstybinės žemės nuomos ir panaudos sutartys įregistruotos apie 20 proc. valstybinės žemės 
ploto. Kitos valstybinės žemės naudotojai taip pat moka nuomos mokestį valstybei iki šių naudojamų žemės 
sklypų įteisinimo nuosavybėn ar terminuotai nuomai. Tai atvejai, kai žemės sklypai valdymo institucijų buvo 
nustatyta tvarka suteikti naudotis (namų valdoms, asmeniniam ūkiui, sodų sklypams ir kt.) arba yra suteikia- 
mi šiuo metu (pvz., žemės ūkio paskirties žemės suteikimo tvarka nustatyta NŽT direktoriaus 2012 m. kovo 
16 d. įsakymu Nr. 1P-(1.3.)-112 „Dėl valstybinės žemės suteikimo laikinai naudotis žemės ūkio veiklai vyk- 
dyti tvarkos aprašo patvirtinimo“). 

5 lentelė. Nekilnojamojo turto registre įregistruotų valstybinės žemės sklypų naudojimas 2012 01 01 
ha 
Iš to ploto 


Iš viso Pagal žemės | NT registre 


R Rodikliai įregistruota nas perduota kiti apskaitos neįregistruota 
r. nuomos | mi 2. 
NT registre panaudai atvejai duomenis žemė 
sutartys 
1: | SeMEmRRIOENSĖS IT s9jg 202 - 177 6452 6073 


jų žemė 


2. | Kita žemės ūkio 


0 226985 137552 10885 78488 746234** 319249** 
paskirties žemė 


3. | Miškų ūkio pa- 


iškų ūkio 738860 100 364 |738396* | 1301575 562715 
skirties žemė 

4. | Vandens ūkio pa- ||| 3933 1112 92 1829 172548 169515 
skirties žemė 

5. | Konservacinės 4100 169 791 3140 43420 39320 
paskirties žemė 

6. D paskirties || 105478 43833 | 21558 | 40087 274589 169111 
Iš jos — namų 4849 1369 244 3236 17887 13038 
valdų sklypai 
Išvis 1078835 | 182968 | 33600 |862117*| 2544818 1465983 


Šaltinis: VĮ Registrų centro duomenys Prieiga per internetą:. 

http:/www.nzt. lt/nzt/selectPage.do ?docLocator=29C5C1DE0E651 1E06600746164617373 kamp;inlanguage=ltkpathI 
d=638 

Pastabos: * iš to ploto 738320 ha užima patikėjimo teise valdomi ir naudojami valstybinės reikšmės miškai 
** 18 to ploto 320481 ha sudaro nesuteikta naudotis ir neišnuomota žemės ūkio paskirties žemė 


2.8. Žemės naudotojai 


Privačios ir valstybinės žemės naudotojais Lietuvos Respublikoje gali būti: 

1) fiziniai asmenys. Tai individai, turintys civilinį teisinį subjektiškumą (t. y. galintys dalyvauti civili- 
niuose teisiniuose santykiuose). Civilinį teisinį subjektiškumą sudaro šių asmenų civilinis teisnumas ir civili- 
nis veiksnumas. Teisnumas — tai asmens galėjimas turėti civilines įstatymų suteikiamas teises ir pareigas. 
Veiksnumas — tai fizinio asmens galėjimas savo veiksmais savarankiškai įgyti civilines teises ir susikurti ci- 
vilines pareigas. Civilinis veiksnumas atsiranda sulaukusiems aštuoniolika metų fiziniams asmenims, t. y. 
pilnamečiams. Nepilnamečiai nuo keturiolikos iki aštuoniolikos metų amžiaus sandorius sudarinėja turėdami 
tėvų arba globėjų (rūpintojų) sutikimą. Už nepilnamečius iki keturiolikos metų sandorius jų vardu sudaro tė- 
vai arba globėjai; 

2) juridiniai asmenys. Tai turinčios savo pavadinimą Lietuvoje registruotos įmonės, įstaigos arba or- 
ganizacijos, kurios gali savo vardu įgyti ir turėti teises ir pareigas, būti ieškovu ar atsakovu teisme. Paprastai 
juridinis asmuo veikia pagal patvirtintus bei įregistruotus įstatus ir savo turtą valdo, naudoja bei juo dispo- 
nuoja nuosavybės ar patikėjimo teise. Juridinis asmuo registruojamas juridinių asmenų registre ir turi savo 
unikalų kodą. Sudarant sandorius, juridiniam asmeniui atstovauja direktorius (administracijos vadovas) ar ki- 
tas jo įgaliotas darbuotojas. 

Žemė įsigyjama nuosavybėn tam tikrai veiklai, todėl dažniausiai žemės savininkas yra ir žemės naudo- 
tojas. Tačiau, išnuomodamas žemę, jos savininkas kartu perleidžia jos naudojimo teisę kitiems asmenims. 
Tai būdinga neužstatytoms teritorijoms kitos paskirties žemėje bei žemės ūkio paskirties žemės sklypams, 
sugrąžintiems žemės nedirbantiems asmenims. Be to, fiziniai ir juridiniai asmenys gali naudotis jiems iš- 
nuomota ar suteikta naudotis, sudarant panaudos sutartis, valstybine žeme. Taip pat jie laikomi žemės naudo- 
tojais ir be nuomos ar panaudos sutarčių sudarymo, jeigu žemę anksčiau, nustatyta tvarka, jiems suteikė val- 
dymo institucijos. 

Visiems žemės savininkams ir ją naudojantiems pagal nuomos ar panaudos sutartis asmenims taikomi 
bendrieji reikalavimai žemei racionaliai tvarkyti ir naudoti (Žemės įstatymo 21 str.). Jie privalo: 

1) naudoti žemę pagal pagrindinę naudojimo paskirtį, naudojimo būdą bei pobūdį; 

2) laikytis žemės sklypui nustatytų specialiųjų žemės naudojimo sąlygų, teritorijų planavimo doku- 
mentuose nustatytų reikalavimų; 

3) racionaliai naudoti ir tausoti žemę, mišką, vandenį, įstatymų nustatyta tvarka leistas eksploatuoti 
naudingąsias iškasenas ir kitus gamtos bei rekreacinius išteklius; 

4) įgyvendinti teisės aktų nustatytas žemės, miško ir vandenų apsaugos nuo užteršimo, dirvožemio ap- 
saugos nuo erozijos ir nualinimo, aplinkos apsaugos priemones, kad neblogėtų aplinkos ekologinė būklė; 

5) laikytis teisės aktų nustatytų melioracijos statinių ir kelių priežiūros bei eksploatavimo reikalavimų; 

6) vykdydami statybas ir eksploatuodami naudingąsias iškasenas, laikytis teisės aktų nustatytų reikala- 
vimų, kad būtų išsaugotas derlingasis dirvožemio sluoksnis ir rekultivuotos pažeistos žemės; 

7) savo naudojamuose žemės sklypuose vykdydami ūkinę ir kitą veiklą, nepažeisti gretimų žemės 
sklypų savininkų ar naudotojų ir gyventojų teisių ir įstatymų saugomų interesų; 

8) leisti vykdyti žemės ir jos gelmių bei paviršinio vandens tyrimus ir matavimus šalims suderinus ty- 
rimų trukmę, tiriamo ploto ribas, darbų atlikimo laiką ir nuostolių kompensaciją, nenaikinti ir nežaloti už- 
konservuotų gręžinių ir mokslo tikslams naudojamų įrenginių; 

9) leisti statyti geodezinius, geofizinius ženklus statiniuose ir žemėje bei juos saugoti; 

10) leisti kitiems asmenims prieiti prie paviršinio vandens telkinių nustatytomis pakrantės apsaugos 
juostomis, lankyti gamtos ir kultūros paveldo teritorinius kompleksus bei objektus ir bendro naudojimo rek- 
reacinius objektus (teritorijas); 

11) statyti statinius ir įrenginius tik teisės aktų nustatyta tvarka gavus reikalingus leidimus; 

12) laikytis kitų įstatymų nustatytų reikalavimų. 

Specialieji žemės naudojimo reikalavimai priklauso nuo žemės naudojimo paskirties ypatumų. 

Žemės ūkio paskirties žemės naudotojai privalo: 

1) saugoti našias žemės ūkio naudmenas ir melioruotą žemę nuo jų plotų sumažėjimo; 

2) laikytis teisės aktais patvirtintų geros ūkininkavimo praktikos reikalavimų; 

3) įgyvendinti priemones dirvožemių apsaugai nuo erozijos ir nualinimo; 

4) tinkamai naudoti ir prižiūrėti melioracijos statinius bei kelius; 

5) laikytis bendrųjų reikalavimų racionaliam žemės naudojimui ir žemės, kitų gamtos išteklių bei ap- 
linkos apsaugai. 

Pagal žemės ūkio ministro patvirtintus žemės ūkio naudmenų geros agrarinės ir aplinkosaugos būklės 
reikalavimus nustatyti tokie reikalavimai žemės ūkio naudmenų naudojimui: 

1. Siekiant išvengti dirvos erozijos, ariamojoje žemėje turi būti auginami žemės ūkio augalai arba lai- 
komas juodasis pūdymas. Juodąjį pūdymą iki kiekvienų metų lapkričio 1 d. būtina apsėti arba apsodinti že- 
mės ūkio augalais (juodasis pūdymas yra toks laukas, kuriame nuo rudens po derliaus nuėmimo iki kitų metų 
sėjos žemė yra įdirbta, o piktžolės užima ne daugiau kaip 10 proc. viso deklaruoto lauko ploto). 

2. Ganyklos arba pievos, taip pat daugiametės ganyklos arba pievos turi būti geros agrarinės būklės, 
naudojamos gyvuliams ganyti (iki kiekvienų metų rugpjūčio 1 d. turi būti bent kartą nuganytos) arba ne re- 
čiau kaip kartą per metus (iki kiekvienų metų rugpjūčio 1 d.) nušienaujamos. Soduose ir uogynuose, kurių 
tarpueiliuose laikoma veja ar pieva, turi būti laikomasi šiame punkte nurodytų šienavimo ar ganymo terminų. 
Ganymo faktą patvirtina gyvulių buvimo lauke požymiai (ekskrementų liekanos, išguldyta žolė ir pan.) ir pa- 
reiškėjo laikomų ūkinių gyvūnų skaičius, kuris turi sudaryti ne mažiau kaip 0,2 sutartinių galvijų (SG)/ha. 

3. Šienas ar žalioji masė ganyklose arba pievose, taip pat daugiametėse ganyklose arba pievose turi būti 
sutvarkyta (išvežta iš lauko; žalioji masė šienavimo metu susmulkinta ir tolygiai paskleista ganyklų arba pievų, 
taip pat daugiamečių ganyklų arba pievų plotuose; šienas sudėtas į kūgius arba lauke paliekamas supresuotas 
šienas) iki kiekvienų metų rugpjūčio 1 d. Soduose ir uogynuose, kurių tarpueiliuose laikoma veja ar pieva, turi 
būti laikomasi šiame punkte nurodytų reikalavimų. 

4. Ariamojoje žemėje, ganyklų arba pievų, taip pat daugiamečių ganyklų arba pievų plotuose neturi 
būti medžių ir krūmų, išskyrus pavienius medžius, kurie yra tradicinio kraštovaizdžio dalis. Žemės ūkio pa- 
skirties žemės plotas, didesnis nei 0,01 ha, medžiais neturi būti apaugęs taip tankiai, kad žemė nebūtų priei- 
nama gyvuliams, o auginama produkcija turi būti gaunama panašiu būdu kaip plotuose be pavienių medžių. 

5. Žemės ūkio augalų laukuose neturi būti juos stelbiančių piktžolių. Piktžolės stelbia žemės ūkio auga- 
lus, tuomet, kai šių augalų vegetacija ten, kur yra piktžolių, yra sulėtėjusi arba jie, palyginti su kitomis to paties 
lauko vietomis, yra visiškai išnykę ir tokie plotai užima daugiau kaip 10 proc. viso deklaruoto lauko ploto. 

6. Ariamosios žemės, ganyklų arba pievų, taip pat daugiamečių ganyklų arba pievų plotuose, sodų ir 
uogynų tarpueiliuose neturi būti sustabarėjusių, taip pat sėklas subrandinusių arba išbarsčiusių piktžolių (kie- 
čių, usnių, varnalėšų, dilgėlių ir kt.). Pavienių piktžolių ar žolės kupstų buvimas nelaikomas pažeidimu (pa- 
vienės piktžolės yra tokios piktžolės, kurios nestelbia auginamų augalų). 

7. Juodąjį pūdymą bei sodų ir uogynų tarpueilius (išskyrus tuos tarpueilius, kuriuose laikoma veja ar 
pieva) reikia periodiškai įdirbti arba naudoti chemines kovos su piktžolėmis priemones. 

8. Žolė ganyklose arba pievose, taip pat daugiametėse ganyklose arba pievose negali būti deginama, 
išskyrus atvejus, numatytus Aplinkos apsaugos reikalavimuose deginant sausą žolę, nendres, šiaudus bei lau- 
kininkystės ir daržininkystės atliekas (pagal šiuos reikalavimus sausą žolę, nendres, nukritusius medžių la- 
pus, šiaudus, laukininkystės ir daržininkystės augalinės kilmės atliekas lauko sąlygomis leidžiama deginti tik 
sugrėbtas į krūvas, kai nėra galimybių jų kompostuoti ar kitaip panaudoti, ne arčiau kaip 30 m nuo pastatų; 
be to, jas draudžiama deginti miške, aukštapelkėse, durpingose vietose ar vietovėse, esančiose arčiau kaip 
100 m nuo miško, aukštapelkės ar durpingos vietos, taip pat miestuose ir miesteliuose. Be to, draudžiama 
deginti ražienas, taip pat nenupjautas ir nesugrėbtas žolę, nendres, javus ir kitas žemės ūkio kultūras). 

9. Statesniuose negu 12“ šlaituose negalima auginti kaupiamųjų žemės ūkio augalų (bulvių, kukurūzų, 
pašarinių ir cukrinių runkelių). 

10. Žemės ūkio veiklos subjektai privalo laikytis sėjomainos reikalavimų. Rapsai tame pačiame lauke 
gali būti auginami ne ilgiau kaip 3 metus iš eilės (žieminiai ir vasariniai rapsai laikomi skirtingomis augalų 
rūšimis). 

Įgyvendinant žemės reformą ir žemės ūkio įmonių turto privatizavimą reglamentuojančius teisės aktus, 
šalyje susiformavo trys pagrindiniai ūkių tipai: I — neprekiniai šeimos ūkiai; II — prekiniai fizinių asmenų 
ūkiai; III — prekiniai juridinių asmenų ūkiai. Pirmajai ūkininkaujančių asmenų grupei priskirtinos kaime gy- 
venančios šeimos, kurių naudojama asmeniniam pagalbiniam ūkiui buvusi sodybinė ir visuomeninė žemė 
1990 m. Aukščiausiosios Tarybos nutarimu buvo juridiškai įteisinta (suteikiant iki 2—3 ha žemės ūkio naud- 
menų), taip pat nedidelius sugrąžintos ar kitaip įsigytos žemės plotus (iki 5 ha) naudojančios šeimos. II gru- 
pei priskirti ūkininkaujantys fiziniai asmenys, kurių pagrindinės pajamos yra iš prekinės žemės ūkio veiklos 
— žemės ūkio produkcijos auginimo ir realizavimo. Dauguma šių asmenų savo ūkius yra įregistravę Ūkininkų 
ūkių registre. III grupei priskirtinos žemės ūkio bendrovės ir kitų organizacinių formų juridinių asmenų, užsi- 
imančių žemės ūkio veikla, ūkiai (žemės ūkio įmonės). 2010 m. I grupės ūkių buvo apie 117 tūkst., II grupės 
— 82 tūkst., III grupės — apie 0,6 tūkst. Vykstant ūkių persitvarkymui, mažėja smulkiųjų ūkių skaičius ir didė- 
ja stambiųjų ūkių skaičius (6 lentelė). 

2010 m. žemės ūkio naudmenas deklaravo 172,2 tūkst. asmenų, arba 86 proc. visų surašytų ūkių. Iš jų 
Ūkininkų ūkių registre buvo įregistruota 107,3 tūkst., arba 62 proc. 2011 m. pasėlius deklaravo 166,8 tūkst. 
asmenų, 1š jų įregistruotų ūkininkų skaičius sudarė (metų pabaigoje) 111,7 tūkst. Vidutiniškai vienam ūkiui 
teko 19,7 ha nuosavoje ir nuomojamoje žemėje esančių naudojamų (deklaruojamų) žemės ūkio naudmenų. 

6 lentelė. Fizinių ir juridinių asmenų ūkių skaičiaus ir naudojamų žemės ūkio naudmenų ploto 
pokyčiai 2003-2010 m. laikotarpiu pagal Visuotinio žemės ūkio surašymo duomenis 


Rodikliai Ūkių grupės pagal žemės ūkio naudmenų plotą, ha Iš viso 
<5 5-10 | 10-20 | 20-50 |50-100|  100-500 >500 


1. Ūkių skaičius tūkst.: 


2003 m. | 168,9 | 57,2 28,5 12,5 3,0 1,7 0,3 |272,1 


2010 m.| 117,5 | 39,9 21,5 12,4 4,8 3,4 0,4 | 199,9 


2. Naudojamų žemės ūkio 
naudmenų plotas tūkst. ha: 


2003 m.| 4746 | 398,8 | 389,8 | 368,9 | 205,6 330,5 322,8 |2491,0 

2010m.| 3129 | 277,0 | 2960 | 387,5 | 325,5 646,5 489,3 |2734,7 

Skirtumas: tūkst. ha -161,7| -121,8 | -93,8 | +18,6 | +119,9 +316,0 +166,5|+243,7 
proc.| -34,1 | —30,5 | —24,1 +5,0 +58,3 +95,6 +51,6| +98 
3. Ploto struktūra 2010 m. proc. | 11,4 10,1 10,8 14,2 11,9 23,7 17,9 100 


Šaltinis: Statistikos departamento duomenys. Prieiga per internetą: 
http:/www.stat.gov.lt/lt/pages/view/?id=2631 


Miškų ūkio paskirties žemės bei kitoje žemėje esančių miškų naudotojai privalo: 

1) saugoti mišką nuo gaisrų, kenkėjų ir ligų, neteisėto kirtimo, miško naudojimo tvarkos pažeidimų ir 
kitų veiksmų, darančių žalą miškui ir aplinkai; 

2) laikytis teisės aktais patvirtintų miškų priešgaisrinės apsaugos reikalavimų bei miško sanitarinės ap- 
saugos reikalavimų; 

3) želdintinas kirtavietes ir degavietes dirbtiniu būdu atkurti ne vėliau kaip per 3 metus, o paliekant žė- 
limui — vėliau kaip per 4 metus; žuvusius želdinius ir žėlinius atkurti ne vėliau kaip per 2 metus; 

4) atlikti miško naudojimo, atkūrimo ir priežiūros darbus tais būdais ir priemonėmis, kurie turi ma- 
žiausią neigiamą poveikį aplinkai, išsaugo dirvožemio našumą ir biologinę įvairovę; 

5) atlikti miško želdinių ir žėlinių priežiūros ir apsaugos darbus, šviesinimo ir valymo kirtimus; 

6) laikytis privalomų vykdyti miškotvarkos projekto dalių; 

7) užtikrinti riboženklių priežiūrą, ribinių linijų prakirtimą ir atnaujinimą [49]. 

Vandens telkinių naudotojai privalo: 

1) naudoti vandenį mažiausią poveikį vandens telkiniui darančiomis priemonėmis ir būdais; 

2) taupiai naudoti vandenį, neviršyti nustatytų vandens naudojimo limitų bei į gamtinę aplinką išlei- 
džiamų teršalų ribinių verčių, neleistinai nebloginti vandens telkinių būklės; 

3) naudojant plaukiojimo priemones užtikrinti, kad jos neleistinai neterštų vandens, neardytų krantų, 
negadintų hidrotechnikos statinių bei komunikacijų, nekeltų pavojaus žmonėms ir aplinkai; 

4) naudojant hidrotechnikos statinius nepažeisti nustatyto vandens lygio svyravimo režimo, tvarkyti 
tekančio vandens apskaitą ir teikti apskaitos duomenis, imtis priemonių erozijos procesams tvenkinių kran- 
tuose mažinti, įrengti ir naudoti veiksmingas žuvisaugos priemones bei užtikrinti galimybę žuvims migruoti; 

5) naudojant vandens telkinius žvejybai laikytis teisės aktuose ir nuomos sutartyse nustatytų žuvų iš- 
teklių apsaugos ir atkūrimo sąlygų; 

6) užtikrinti ypač saugomų vandens augalų ir gyvūnų rūšių, jų buveinių, radaviečių, augaviečių apsaugą; 

7) nepažeisti kitų vandens naudotojų teisių ir teisėtų interesų [62]. 

Konservacinės paskirties žemės naudotojai privalo: 

1) laikytis įstatymuose ir kituose teisės aktuose nustatytų reikalavimų teritorijos tvarkymui ir gamtinės 
aplinkos bei paveldo objektų apsaugai; 

2) laikytis saugomoms teritorijoms ir paveldo objektams nustatytų bendrųjų bei individualių apsaugos 
reglamentų. 

Kitos paskirties žemės naudotojai privalo: 

1) naudoti žemę pagal teritorijų planavimo dokumentuose nustatytą naudojimo būdą ir pobūdį; 

2) planuojant naudoti teritoriją pastatų ir kitų statinių statybai bei šiuos statinius eksploatuojant laikytis 
Teritorijų planavimo įstatyme ir Statybos įstatyme bei įstatymų įgyvendinamuosiuose teisės aktuose nustaty- 
tų reikalavimų; 

3) naudojant teritoriją naudingųjų iškasenų eksploatavimui išsaugoti derlingąjį dirvožemį ir laikytis ki- 
tų Žemės gelmių įstatymo bei įstatymų įgyvendinamųjų teisės aktų reikalavimų. 

Kiti žemės naudojimo ypatumai. Žemės naudojimas medžioklei. Laisvėje gyvenantys laukiniai gyvūnai 
nuosavybės teise priklauso valstybei, iš jų dalis yra priskirti medžiojamiesiems gyvūnams. Laukai, miškai ir 
vandens telkiniai gali būti naudojami medžioklei LR medžioklės įstatymo [46] nustatytomis sąlygomis. Tam 
tikslui parengiami medžioklės plotų vienetų projektai. Medžioklės plotų vienetas turi apimti ne mažiau kaip 
1000 ha vientisų medžioklės plotų, išskyrus atvejus, kai mažesni medžioklės plotų vienetai sudaromi mokslo ir 
mokymo tikslams arba žuvininkystės tvenkinių teritorijose. Medžioklės plotų vienetų sudarymo ir jų ribų pa- 
keitimo projektus kiekvienoje savivaldybėje rengia šios savivaldybės administracijos direktoriaus sudaryta ko- 
misija, susidedanti iš savivaldybės administracijos, aplinkos apsaugos, žemėtvarkos, valstybinių miškus prižiū- 
rinčių institucijų, medžiotojų visuomeninių organizacijų, vienijančių medžiotojų klubus ir būrelius, žemės ir 
miško savininkų savivaldos organizacijų atstovų. Į medžioklės plotus negali būti įjungti plotai, kuriuose me- 
džioklė draudžiama pagal teisės aktus (kapinės, urbanizuotos teritorijos, valstybiniai rezervatai, valstybinių 
parkų ir biosferos rezervatai, rezervatinės apyrubės ir kt.), taip pat žemės sklypai, kuriuose jų savininkai už- 
draudė medžioti. Teritorijas, kuriose medžioklė draudžiama, komisija pažymi medžioklės plotų vieneto plane. 

Medžioklės plotų naudotojai privalo: 

1) racionaliai naudoti medžiojamųjų gyvūnų išteklius, globoti medžiojamuosius gyvūnus ir saugoti 
medžiojamųjų gyvūnų išteklius nuo neteisėto naudojimo; 

2) naudodami medžiojamųjų gyvūnų išteklius, laikytis teisės aktų, reglamentuojančių medžiojimą ir 
medžioklę, reikalavimų, taip pat leidime naudoti medžiojamųjų gyvūnų išteklius medžioklės plotų vienete 
nustatytų sąlygų; 

3) gauti žemės sklypo savininko sutikimą ar valdytojo leidimą arba sudaryti su juo atitinkamą sutartį dėl 
biotechninių priemonių taikymo ir stacionarių medžioklės įrenginių statymo bei eksploatavimo jo žemėje; 

4) teisės aktų nustatyta tvarka mokėti mokesčius už medžiojamųjų gyvūnų išteklių naudojimą. 

Metinio mokesčio už medžiojamuosius gyvūnus tarifai, nustatyti LR mokesčio už valstybinius gamtos 
išteklius įstatymu, sudaro (priklausomai nuo medžioklės ploto kategorijos): miškams — 0,45—1,8 Lt/ha, lau- 
kams — 0,25—0,3 Lt/ha, vandens telkiniams — 0,1 Lt/ha. 

Privačios žemės sklypo savininkas, turintis medžiotojo bilietą, turi teisę, susitaręs su medžioklės plotų 
naudotojais, šio Įstatymo ir Medžioklės Lietuvos Respublikos teritorijoje taisyklių nustatyta tvarka kartu su 
medžioklės plotų naudotojais medžioti visuose medžioklės plotų vienetuose, į kuriuos patenka jam nuosavy- 
bės teise priklausantis žemės sklypas. 

Privačios žemės sklypo savininkas, kurio žemė yra numatoma priskirti arba yra priskirta medžioklės 
plotų vienetui, turi teisę uždrausti medžioti jam priklausančioje žemėje, apie tai pranešdamas komisijai. 

Teisė medžioti suteikiama ir medžiotojo bilietas išduodamas Lietuvos Respublikos piliečiams, nuolat 
Lietuvos Respublikoje gyvenantiems užsieniečiams ir asmenims be pilietybės, atitinkantiems Medžioklės 
įstatymo nustatytus reikalavimus: sulaukusiems 13 metų; baigusiems medžiotojų mokymo kursus ir atliku- 
siems 1 metų stažuotę; išlaikiusiems medžioklės egzaminą. 

Medžiotojo pareigos: 

1) laikytis LR medžioklės įstatymo, kitų teisės aktų, reglamentuojančių medžioklę, taip pat racionalios 
ir etiškos medžioklės reikalavimų; 

2) kasmet individualiai arba per medžiotojų visuomeninę organizaciją, kuriai medžiotojas priklauso, 
pateikti patikslintą informaciją medžiotojų sąvadui; 

3) medžiojant turėti su savimi medžiotojo bilietą bei kitus Medžioklės Lietuvos Respublikos teritorijo- 
je taisyklių nustatytus dokumentus; 

4) pristatyti į medžioklės trofėjų apžiūras sumedžiotų medžiojamųjų gyvūnų trofėjus. 

Laisvėje gyvenančių medžiojamųjų gyvūnų padarytą žalą žemės, miško ir vandens telkinių sklypų sa- 
vininkams, valdytojams ir naudotojams atlygina medžioklės plotų naudotojai arba valstybės vardu instituci- 
jos, jeigu neįrodoma, kad žala atsirado dėl nenugalimos jėgos ar nukentėjusio asmens tyčios. Padarytą žalą 
apskaičiuoja atitinkamos savivaldybės mero sudaryta nuostolių skaičiavimo komisija. 

Medžioklės plotų naudotojai padarytą žalą dėl žemės ūkio pasėlių, miško ir hidrotechnikos įrenginių 
pakenkimo atlygina šiais atvejais, kai: 

1) žalos žemės ūkio pasėliams ar hidrotechnikos įrenginiams padaro kanopiniai žvėrys ar bebrai, jeigu 
juos medžioti nėra uždrausta ištisus metus; 

2) kanopiniai žvėrys ar bebrai padaro žalos miškui, jeigu juos medžioti nėra uždrausta ištisus metus ir 
jeigu pagal Aplinkos ir Žemės ūkio ministerijų patvirtintą Medžiojamųjų gyvūnų padarytos žalos žemės ūkio 
pasėliams ir miškui apskaičiavimo metodiką apskaičiuota stipriai pažeistų bei žuvusių tikslinės rūšies mede- 
lių jaunuolynuose dalis viršija 20 proc. (arba vyresnio amžiaus medynuose stipriai pažeistų perspektyvių 
tikslinės rūšies medžių dalis viršija 10 proc.) ir jeigu neįvykdomi žvėrių, kurių sumedžiojimas yra limituoja- 
mas, sumedžiojimo limitai. 

Teisės aktuose nurodytos institucijos atlygina laisvėje gyvenančių medžiojamųjų gyvūnų padarytą ža- 
lą, jeigu ją padarė medžiojamieji gyvūnai, kuriuos medžioti yra uždrausta ištisus metus. 

Norėdami gauti kompensaciją, žemės sklypų savininkai, valdytojai ar naudotojai apie laisvėje gyve- 
nančių medžiojamųjų gyvūnų padarytą žalą nedelsdami privalo pranešti atitinkamai seniūnijai, ne vėliau kaip 
per 3 darbo dienas nuo žalos pastebėjimo išsiųsdami rašytinį prašymą dėl žalos įvertinimo ir atlyginimo. Se- 
niūnijos seniūnas, gavęs pranešimą, privalo tą pačią dieną pranešti medžioklės plotų naudotojui ir per 7 die- 
nas organizuoti žalos įvertinimą. Lėšos už laisvėje gyvenančių medžiojamųjų gyvūnų padarytą žalą turi būti 
sumokėtos per vieną mėnesį nuo žalos dydžio apskaičiavimo dienos. 

Tačiau medžiojamųjų gyvūnų padaryta žala neatlyginama, jeigu ji padaryta žemės sklypuose, kuriuose 
jų savininkas uždraudė medžioti, o žala žemės ūkio pasėliams atlyginama, tik tuo atveju jeigu žemės savi- 
ninkas augina pasėlius pagal agrotechninius reikalavimus ir vykdo pasėlių apsaugojimo nuo medžiojamųjų 
gyvūnų daromos žalos priemones, patvirtintas Medžiojamųjų gyvūnų padarytos žalos žemės ūkio pasėliams 
ir miškui apskaičiavimo metodikoje. 

Vandens telkinių naudojimas žvejybai. Vandens telkinius galima naudoti verslinei, mėgėjiškai ar spe- 
cialiajai žvejybai LR žuvininkystės įstatymo [70] ir LR mėgėjiškos žūklės įstatymo [48] nustatytomis sąly- 
gomis. Verslinės žvejybos jūrų vandenyse tvarką nustato Žemės ūkio ministerija, o žvejybos leidimus išduo- 
da šios ministerijos įgaliota institucija. Verslinės žvejybos vidaus vandenyse, išskyrus privačius žuvininkys- 
tės tvenkinius, tvarką nustato Aplinkos ministerija, o žvejybos leidimus išduoda šios ministerijos įgaliotos 
institucijos. Privačiuose žuvininkystės vandens telkiniuose užsiimti versline žvejyba galima gavus šių telki- 
nių savininkų rašytinį sutikimą. Specialiosios žvejybos tvarką jūrų vandenyse nustato ir žvejybos leidimus 
išduoda Žemės ūkio ministerija, o vidaus vandenyse — Aplinkos ministerija. Naudojant vandens telkinius 
mėgėjiškai žvejybai, pagrindinės žuvų išteklių apsaugos, kontrolės ir atkūrimo priemonės nustatomos aplin- 
kos ministro patvirtintose Mėgėjiškos žūklės taisyklėse. 

Valstybiniuose vandens telkiniuose žūklės plotams naudoti išduodami leidimai, išskyrus gamtosaugai 
svarbius telkinius (esantys valstybiniuose rezervatuose ir valstybinių parkų rezervatuose, svarbūs vertingų 
gamtinių kompleksų ir biologinės įvairovės išsaugojimo požiūriu, svarbūs žuvų migracijai ir nerštui, rekrea- 
cijai bei žuvivaisai). Leidimus naudoti žūklės plotus, vadovaudamasis vandens telkinio valdytojo sprendimu, 
išduoda atitinkamo regiono aplinkos apsaugos departamentas 10 metų laikotarpiui, nustatant atitinkamą mo- 
kestį. Priimti sprendimą išduoti leidimą naudoti žūklės plotą be aukciono leidžiama paskutiniam žūklės ploto 
naudotojui, vykdžiusiam prisiimtus įsipareigojimus. Kitais atvejais rengiamas aukcionas, jame pirmumo teisę 
turi asmenys, kurių privati žemė ribojasi su valstybiniu vandens telkinių arba jo pakrantės apsaugos juosta. 

Žuvininkystės produktų gamyba priskiriama žemės ūkio veiklai, o žuvininkystės tvenkiniai priskiriami 
žemės ūkio paskirties žemei. Privačių žuvininkystės tvenkinių žuvų ištekliai nuosavybės teise priklauso šių 
tvenkinių savininkams. Žuvivaisos valstybiniuose žuvininkystės vandens telkiniuose tvarką nustato Žemės 

ūkio ministerija kartu su Aplinkos ministerija. Pramoninių žuvininkystės tvenkinių ūkių sąrašą ir plotus tvir- 
tina LR Vyriausybė. 

Naudojant žuvų išteklius, turi būti užtikrinamos jų natūralaus atsikūrimo galimybės, palaikomas opti- 
malus žuvininkystės vandens telkinių produktyvumas ir vengiama neigiamų vandens ekosistemų pakitimų. 

Žuvų išteklių (žūklės plotų) naudotojai turi teisę: 

1) užsiimti žvejyba žvejybos leidime nustatytomis sąlygomis; 

2) naudoti žuvininkystės vandens telkinių pakrantės apsaugos juostas veiklai, susijusiai su žvejyba, 
pagal žemės servitutus. 

Žūklės plotų naudotojai privalo: 

1) įgyvendinti vandens telkinio valdytojo patvirtintas žuvų išteklių naudojimo, atkūrimo ir apsaugos 
priemones; 

2) išduoti žūklės leidimus vandens telkiniuose, kuriuose turi teisę žvejoti pagal leidimą naudoti žūklės 
plotus; 

3) nustatyta forma ir terminais teikti vandens telkinių tvarkymo metines ataskaitas; 

4) Aplinkos ministerijos nustatyta tvarka teikti informaciją apie vandens telkinį, žūklės leidimų kainas 
1r sąlygas bei teikiamas papildomas paslaugas; 

5) leisti kitiems asmenims naudotis vandens telkiniais teisės aktų nustatyta tvarka; 

6) laikytis nustatytų specialiųjų vandens telkinių naudojimo sąlygų, mėgėjiškos žūklės taisyklių, kitų 
aplinkos apsaugą ir gamtos išteklių naudojimą reglamentuojančių teisės aktų, leidimo naudoti žūklės plotus 
sąlygų reikalavimų. 

Teisė mėgėjiškai žūklei valstybiniuose žuvininkystės vandens telkiniuose, į kuriuos neišduoti leidimai 
naudoti žūklės plotą, įgyjama LR Vyriausybės įgaliotos institucijos nustatyta tvarka sumokėjus įmoką žuvų 
ištekliams atkurti ir išsaugoti: 

1) už teisę mėgėjiškai žūklei valstybiniuose žuvininkystės vandens telkiniuose, į kuriuos neišduoti lei- 
dimai naudoti žūklės plotą: dvi paras — 5 litai; mėnesį — 20 litų; metus — 50 litų; 

2) už teisę mėgėjiškai žūklei valstybiniuose žuvininkystės vandens telkiniuose, į kuriuos neišduoti lei- 
dimai naudoti žūklės plotą ir kuriuose organizuota limituota žvejyba: parą — 10 litų; savaitę — 30 litų; mėnesį 
— 50 litų. 

Žvejoti nesumokėjus įmokos turi teisę asmenys iki 16 metų, asmenys, vyresni negu 62 metų, ir neįga- 
lūs asmenys. 

Žūklės leidimus išduoda: 

1) vandens telkinių savininkai — žvejoti jiems nuosavybės teise priklausančiuose vandens telkiniuose; 

2) žūklės plotų naudotojai — žvejoti vandens telkiniuose, kuriuose jiems išduoti leidimai naudoti žūklės 
plotus. 

Žvejoti be žūklės leidimų, turėdami šią teisę patvirtinančius dokumentus, gali: 

1) vandens telkinių savininkai jiems nuosavybės teise priklausančiuose vandens telkiniuose; 

2) žūklės plotų naudotojai — fiziniai asmenys vandens telkiniuose, kuriuose jiems išduoti leidimai nau- 
doti žūklės plotus; 

3) asmenys iki 16 metų, asmenys, vyresni negu 62 metų, ir neįgalūs asmenys. 

Žūklės plotų naudotojai turi teisę sumažinti žūklės leidimo kainą ar suteikti teisę žvejoti nemokamai. 

Privačiame žuvininkystės vandens telkinyje žūklės leidimo kainą nustato ar nemokamą žvejybos teisę 
suteikia vandens telkinio savininkas. 

Žuvininkystės kontrolę pagal kompetenciją organizuoja, koordinuoja ir kontroliuoja Aplinkos ministe- 
rija ar jos įgaliota institucija ir Žemės ūkio ministerija, o vykdo aplinkos apsaugos valstybinės kontrolės ins- 
titucijos ir Žuvininkystės tarnyba. Į privačias teritorijas žuvininkystės kontrolės pareigūnai turi teisę patekti 
(įeiti ar įvažiuoti) kartu su teritorijos savininku, valdytoju ar jų įgaliotu atstovu arba jų leidimu. Prireikus, kai 
privačios teritorijos savininko arba valdytojo negalima rasti arba jie atsisako dalyvauti patikrinime ir vengia 
skirti įgaliotą atstovą, arba atsisako įleisti žuvininkystės kontrolės pareigūnus į privačią teritoriją, žuvinin- 

kystės kontrolės pareigūnai gali į privačią teritoriją patekti ir atlikti žuvininkystės kontrolę ir be jų. Tokiu at- 
veju turi dalyvauti bent du kviestiniai asmenys. Apie kviestinių asmenų dalyvavimą įrašoma patikrinimo akte 
ir jie šį aktą pasirašo. 


2.9, Žemės paėmimas visuomenės poreikiams 


Valstybei paimti daiktą iš savininko visuomenės poreikiams teisingai atlyginant, taip pat valstybei neat- 
lygintinai paimti daiktą, kaip sankciją už teisės pažeidimą, leidžiama tik įstatymų numatytais atvejais ir tvarka. 
Lietuvos Respublikos Konstitucijos 23 straipsnio 3 dalyje nurodyti visuomenės poreikiai, kuriems paimama 
nuosavybė — tai visos visuomenės ar jos dalies interesai, kuriuos valstybė, vykdydama savo funkcijas, yra kons- 
tituciškai įpareigota užtikrinti ir tenkinti. Valstybė (jos institucijos) turi veikti visuomenės interesais, todėl vals- 
tybės institucijų veiklos sąlygų užtikrinimas, vykdant jų funkcijas, taip pat yra visuomenės poreikis. 

Žemė visuomenės poreikiams iš privačios žemės savininkų gali būti paimama ir privačios žemės nuo- 
mos ir panaudos sutartys prieš terminą nutraukiamos arba tam tikslui valstybinės žemės nuomos ir panaudos 
sutartys prieš terminą nutraukiamos tik išimtiniais atvejais NŽT vadovo sprendimu pagal valstybės instituci- 
jos ar savivaldybės tarybos prašymą, kai ši žemė pagal specialiuosius ar detaliuosius planus, parengtus Teri- 
torijų planavimo įstatymo nustatyta tvarka, tenkinant viešąjį interesą reikalinga: 

1) valstybei svarbiems ekonominiams projektams, kurių svarbą visuomenės poreikiams savo sprendi- 
mu pripažįsta LR Seimas arba LR Vyriausybė, įgyvendinti; 

2) krašto ir valstybės sienos apsaugai; 

3) tarptautiniams oro uostams, valstybiniams aerodromams, valstybiniams uostams ir jų įrenginiams; 

4) viešosios geležinkelių infrastruktūros objektams, keliams, magistraliniams vamzdynams, aukštos 
įtampos elektros linijoms tiesti, taip pat jiems eksploatuoti reikalingiems visuomenės reikmėms skirtiems in- 
žineriniams statiniams; 

5) socialinei infrastruktūrai plėsti — švietimo ir mokslo, kultūros, sveikatos apsaugos ir priežiūros, ap- 
linkos apsaugos, socialinės apsaugos, viešosios tvarkos užtikrinimo, kūno kultūros ir sporto plėtojimo objek- 
tams statyti (įrengti) ir eksploatuoti; 

6) išžvalgytų naudingųjų iškasenų ištekliams eksploatuoti; 

7) komunalinių atliekų tvarkymo objektams (sąvartynams) statyti (įrengti) ir eksploatuoti; 

8) kapinėms ir jų priežiūrai užtikrinti reikalingų objektų statybai ir eksploatacijai; 

9) gamtos ir kultūros paveldo teritorinių kompleksų ir objektų (vertybių) apsaugos reikalams [64]. 

Visuomenės poreikiams reikalingam konkrečiam objektui statyti (įrengti) vietos ir ploto motyvuotas 
pagrindimas turi būti atliktas rengiant detaliojo ar specialiojo teritorijų planavimo dokumentą. Šis pagrindi- 
mas gali būti sudedamoji teritorijų planavimo dokumento dalis arba parengtas kaip atskiras dokumentas, tei- 
kiamas kartu su detaliuoju ar specialiuoju planu. 

Valstybės institucija ar savivaldybės taryba, pateikdamos NŽT Žemėtvarkos skyriui pagal prašymą pa- 
imti žemę visuomenės poreikiams, taip pat raštu praneša žemės savininkui ar kitam naudotojui apie tokio 
prašymo pateikimą ir nurodo konkrečius tikslus, kuriems numatoma panaudoti paimamą žemę. 

NŽT Žemėtvarkos skyrius gautą prašymą išnagrinėja, nustatydamas, ar: 

1) pateiktas konkretaus visuomenės poreikio objektyvaus egzistavimo pagrindimas yra paremtas są- 
naudų ir naudos analize bei visuomeninės naudos, efektyvumo ir racionalumo principais; 

2) galioja specialusis ar detalusis planas, kuriame nurodytas konkretus visuomenės poreikis ir pateik- 
tas konkretaus žemės sklypo paėmimo visuomenės poreikiams būtinumo pagrindimas. 

Esant teigiamai išvadai, NŽT vadovas priima sprendimą pradėti žemės paėmimo visuomenės poreikiams 
procedūrą. Apie sprendimą per 5 darbo dienas nuo jo priėmimo dienos pranešama institucijai, suinteresuotai 
žemės sklypo paėmimu, taip pat registruotu laišku, įteikiamu pasirašytinai, pranešama žemės sklypo, kurį nu- 
matoma paimti visuomenės poreikiams, savininkui ir (ar) kitam naudotojui. Jeigu registruoto laiško nepavyksta 
įteikti, apie sprendimą viešai paskelbiama viename iš nacionalinių ir viename iš žemės sklypo buvimo vietos 

laikraščių. Šis informavimo būdas taip pat taikomas, kai nežinoma žemės sklypo, kurį numatoma paimti vi- 
suomenės poreikiams, savininko ar kito naudotojo gyvenamoji vieta. Informacija apie sprendimą pradėti žemės 
paėmimo visuomenės poreikiams procedūrą taip pat skelbiama NŽT interneto tinklalapyje. 

Apie sprendimą pradėti žemės paėmimo visuomenės poreikiams procedūrą nedelsiant, bet ne vėliau 
kaip kitą darbo dieną, pranešama Nekilnojamojo turto registro tvarkytojui, kuris įregistruoja šį juridinį faktą. 
Nuo sprendimo pradėti žemės sklypo paėmimo visuomenės poreikiams procedūrą įregistravimo Nekilnoja- 
mojo turto registre žemės sklypo savininkas neturi teisės jo perleisti, įkeisti ar kitaip suvaržyti daiktinių teisių 
į šį žemės sklypą, taip pat neturi teisės šio žemės sklypo pertvarkyti (atidalyti, padalyti, perdalyti, sujungti). 

NŽT vadovo sprendimas pradėti žemės paėmimo visuomenės poreikiams procedūrą ar jos nepradėti 
gali būti skundžiamas administraciniam teismui. Toks skundas turi būti išnagrinėtas per 45 kalendorines die- 
nas nuo skundo priėmimo dienos, o apeliacinis skundas dėl pirmosios instancijos administracinio teismo 
sprendimo — per 45 kalendorines dienas nuo apeliacinio skundo priėmimo dienos. Teismui priėmus sprendi- 
mą, kad konkretus visuomenės poreikis objektyviai egzistuoja ir kad jis negalės būti patenkintas, jeigu nebus 
paimtas konkretus žemės sklypas ar jo dalis, arba per nustatytą terminą neapskundus sprendimo pradėti že- 
mės paėmimo visuomenės poreikiams procedūros, konkretaus visuomenės poreikio egzistavimas negali būti 
ginčijamas vėlesniais žemės paėmimo visuomenės poreikiams procedūros etapais. 

Kai NŽT vadovas priima sprendimą pradėti žemės paėmimo visuomenės poreikiams procedūrą ir pa- 
sibaigia šio sprendimo apskundimo terminas, gali būti rengiamas žemės paėmimo visuomenės poreikiams 
projektas ir atliekamas visuomenės poreikiams planuojamos paimti žemės ir kito turto vertinimas. Į žemės 
paėmimo visuomenės poreikiams projekto teritoriją privalomai įtraukiamas laisvos valstybinės žemės, kuri 
ribojasi su paimamu privačios žemės sklypu, plotas, kuriame pagal teisės aktus vietoj paimamo visuomenės 
poreikiams žemės sklypo gali būti formuojamas suteikiamas nuosavybėn kitas žemės sklypas. Jeigu reikia, 
projekto rengimo metu atliekamas privačios ar valstybinės žemės padalijimas suformuojant atskirą žemės 
sklypą, paimamą visuomenės poreikiams. Po padalijimo suformuotus žemės sklypus NŽT Žemėtvarkos sky- 
rius įregistruoja Nekilnojamojo turto registre padalyto žemės sklypo savininko vardu. 

Rengiant žemės paėmimo visuomenės poreikiams projektą [30], atliekamas žemės sklypo ir kitų gali- 
mų nuostolių vertinimas. Žemės savininkui ir (ar) kitam naudotojui turi būti teisingai atlyginama už žemę pi- 
nigais pagal rinkos vertę arba žemės savininko rašytiniu sutikimu jam suteikiamas valstybinės žemės skly- 
pas, kuris ribojasi su paimamu visuomenės poreikiams žemės sklypu, taip pat žemės savininkui ar kitam 
naudotojui pinigais atlyginama paimamoje visuomenės poreikiams žemėje esančių želdinių, medynų tūrio, 
negauto derliaus ir įdėtų lėšų žemės ūkio produkcijai ir miškui auginti vertė bei visi kiti savininko ar kito 
naudotojo nuostoliai, patirti dėl žemės sklypo ir jame statomų ar jau pastatytų statinių, įrenginių, žemės skly- 
pe esančių želdinių paėmimo visuomenės poreikiams. Paimamo žemės sklypo rinkos vertė apskaičiuojama 
pagal pagrindinę žemės naudojimo paskirtį, naudojimo būdą ir pobūdį, nustatytus iki žymos Nekilnojamojo 
turto registre apie pradėtą žemės paėmimo visuomenės poreikiams procedūrą padarymo, taikant Turto ir 
verslo vertinimo pagrindų įstatyme nustatytą individualų turto vertinimą, o turto vertinimo metodas paren- 
kamas atsižvelgiant į LR Vyriausybės nustatytus kriterijus. Taip pat nustatoma žemės sklype esančių želdi- 
nių, medynų tūrio, negauto derliaus ir įdėtų lėšų žemės ūkio produkcijai ir miškui auginti vertė ir suteikiamo 
valstybinės žemės sklypo rinkos vertė. Visuomenės poreikiams paimamo turto vertinimą užsako ir už turto 
vertinimo darbus sumoka žemės paėmimu suinteresuota institucija. 

Parengus turto vertinimo ataskaitą, žemės savininkui ar kitam naudotojui siūloma sudaryti sutartį dėl 
žemės paėmimo visuomenės poreikiams ir atlyginimo už ją. Žemės paėmimu suinteresuota institucija paimamo 
žemės sklypo savininkui ar kitam naudotojui registruotu laišku, įteikiamu pasirašytinai, siunčia sutarties dėl 
žemės paėmimo visuomenės poreikiams ir atlyginimo už ją projektą (jame nurodomas siūlomas atlyginimo bū- 
das, paimamo visuomenės poreikiams žemės sklypo ir kito turto rinkos vertė, kitų su žemės sklypo paėmimu 
visuomenės poreikiams susijusių nuostolių dydis ir atlyginimo terminai bei tvarka) ir pasiūlymą sudaryti šią su- 
tarųį. Pasiūlyme taip pat nurodoma, kur galima susipažinti su visuomenės poreikiams paimamo turto vertinimo 
ataskaita. Jeigu registruoto laiško nepavyksta įteikti, apie pasiūlymą sudaryti sutartį dėl žemės paėmimo visuo- 

menės poreikiams ir atlyginimo už ją viešai paskelbiama viename iš nacionalinių ir viename iš žemės sklypo 
buvimo vietos laikraščių. Šis informavimo būdas taip pat taikomas, kai nežinoma žemės sklypo, kurį numato- 
ma paimti visuomenės poreikiams, savininko ir (ar) kito naudotojo gyvenamoji vieta. Atlyginimo būdas — kito 
žemės sklypo, kuris ribojasi su paimamu visuomenės poreikiams žemės sklypu, suteikimas — žemės savininkui 
siūlomas tik tuo atveju, jeigu laisvos valstybinės žemės plotas, kuriame numatoma formuoti žemės sklypą, yra 
įtrauktas į žemės paėmimo visuomenės poreikiams projekto teritoriją. Pasiūlyme, siunčiamame kitam žemės 
naudotojui, nurodomas tik vienas atlyginimo būdas - kompensacija pinigais. 

Žemės savininkas ar kitas naudotojas per 30 kalendorinių dienų nuo pasiūlymo gavimo dienos privalo 
raštu informuoti žemės paėmimu visuomenės poreikiams suinteresuotą instituciją apie sutikimą arba nesuti- 
kimą sudaryti sutartį. Jeigu apie pasiūlymą sudaryti sutartį viešai paskelbiama viename iš nacionalinių ir vie- 
name iš žemės sklypo buvimo vietos laikraščių, laikoma, kad žemės savininkui ar kitam naudotojui apie tokį 
pasiūlymą pranešta skelbimo išspausdinimo viename iš nacionalinių laikraščių dieną. Jeigu žemės savininkas 
ar kitas žemės naudotojas sutinka su sutarties sąlygomis, žemės paėmimu visuomenės poreikiams suintere- 
suota institucija ir žemės savininkas ar kiti naudotojai sudaro sutartį dėl žemės paėmimo visuomenės porei- 
kiams ir atlyginimo už ją. Jeigu žemės savininkas ar kitas naudotojas per nurodytą terminą nepateikia atsa- 
kymo dėl pasiūlymo, laikoma, kad jis nesutinka su sutarties sąlygomis. 

Atlikus šiuos veiksmus, NŽT vadovas priima sprendimą paimti žemės sklypą visuomenės poreikiams. 
Sprendime nurodoma paimamo žemės sklypo rinkos vertė ir su žemės paėmimu susiję nuostoliai ir jų atlygi- 
nimo būdas. Šis sprendimas per 5 darbo dienas nuo jo priėmimo dienos išsiunčiamas žemės sklypo paėmimu 
suinteresuotai institucijai ir registruotu laišku, įteikiamu pasirašytinai, — žemės sklypo savininkui ar kitam 
naudotojui, taip pat Nekilnojamojo turto registro tvarkytojui. 

Jeigu žemės savininkas sutinka su vertinimo ataskaitoje nustatytu atlyginimu ir pasirenka atlyginimo 
būdą — kito žemės sklypo, kuris ribojasi su paimamu visuomenės poreikiams žemės sklypu, suteikimą, žemės 
paėmimo visuomenės poreikiams projekte pagal vertinimo ataskaitoje nustatytą visuomenės poreikiams pai- 
mamo žemės sklypo rinkos vertę formuojamas numatomas suteikti nuosavybėn žemės sklypas, kuris turi būti 
lygiavertis paimamam visuomenės poreikiams žemės sklypui arba mažesnės vertės. Kai suformuojamas že- 
mės sklypas, sudaroma sutartis dėl žemės paėmimo visuomenės poreikiams ir atlyginimo už ją. Jeigu sufor- 
muoto žemės sklypo vertė mažesnė už vertinimo ataskaitoje nustatytą paimamo visuomenės poreikiams že- 
mės sklypo rinkos vertę, žemės sklypų vertės skirtumas atlyginamas pinigais. Žemės sklypas, kuriuo numa- 
toma atlyginti už paimamą visuomenės poreikiams žemės sklypą, formuojamas valstybinėje žemėje, kurios 
nenumatoma grąžinti natūra pagal įstatymus, reglamentuojančius piliečių nuosavybės teisių į išlikusį nekil- 
nojamąjį turtą atkūrimą. Sprendimą suteikti valstybinės žemės sklypą, kuris ribojasi su paimamu visuomenės 
poreikiams žemės sklypu, NŽT vadovas priima kartu su sprendimu paimti žemę visuomenės poreikiams. 

Jeigu sutartis dėl žemės paėmimo visuomenės poreikiams ir atlyginimo už ją nesudaroma, laikoma, 
kad tarp žemės paėmimu suinteresuotos institucijos ir žemės savininko ar kito naudotojo yra ginčas, ir insti- 
tucija, pateikusi prašymą paimti žemę visuomenės poreikiams, per 60 kalendorinių dienų nuo sprendimo pa- 
imti žemę visuomenės poreikiams gavimo dienos privalo kreiptis į teismą dėl leidimo paimti žemės sklypą 
pagal priimtą sprendimą paimti žemę visuomenės poreikiams. Žemės paėmimu suinteresuota institucija at- 
leidžiama nuo žyminio mokesčio. Prieš kreipdamasi į teismą žemės paėmimu suinteresuota institucija perve- 
da sprendime paimti žemę visuomenės poreikiams nurodytą atlyginimo sumą į notaro, banko ar kitos kredito 
įstaigos depozitinę sąskaitą. 

Teismas, gavęs šio straipsnio 5 dalyje nurodytą žemės paėmimu visuomenės poreikiams suinteresuo- 
tos institucijos pareiškimą, nustato ne trumpesnį kaip 14 dienų, bet ne ilgesnį kaip 30 dienų terminą žemės 
savininkui ar kitam naudotojui, atsisakiusiam sudaryti sutartį dėl žemės paėmimo visuomenės poreikiams ir 
atlyginimo už ją, pateikti rašytiniam atsiliepimui į institucijos pareiškimą. Teismas ne vėliau kaip per 7 die- 
nas nuo paaiškinimų pateikimo arba termino, nustatyto tokiems paaiškinimams pateikti, pabaigos, priimda- 
mas nutartį išsprendžia klausimą, ar leidžiama įregistruoti paimtą visuomenės poreikiams žemės sklypą Ne- 

kilnojamojo turto registre valstybės vardu ir pradėti šį žemės sklypą naudoti sprendime paimti žemę visuo- 
menės poreikiams nurodytiems tikslams. 

Kai teismo nutartis dėl leidimo įregistruoti bei naudoti žemės sklypą yra teigiama ir įsiteisėja, žemės 
savininkas tampa pinigų sumos, kurią žemės paėmimu suinteresuota institucija pervedė į notaro, banko ar ki- 
tos kredito įstaigos depozitinę sąskaitą, savininku ir įgyja teisę šia pinigų suma neribotai disponuoti, 0 ginčas 
dėl nuostolių kompensacijos dydžio toliau nagrinėjamas teisme. Jeigu teismas nustato kitą paimamo žemės 
sklypo ar kito turto vertę ir jo savininkų ar kitų naudotojų patirtų nuostolių dydį, negu nurodyta sprendime 
paimti žemę visuomenės poreikiams, už paimtą žemę atsiskaitoma teismo sprendime nurodytomis sąlygomis. 

Kai žemės paėmimu visuomenės poreikiams suinteresuota institucija atsiskaito su paimamos žemės sa- 
vininku ar kitu naudotoju pagal sutartį dėl žemės paėmimo visuomenės poreikiams ir atlyginimo už ją, NŽT 
Žemėtvarkos skyrius paimamą visuomenės poreikiams žemės sklypą įregistruoja Nekilnojamojo turto registre 
kaip valstybinę žemę. Įregistravus valstybės nuosavybę, žyma apie juridinį faktą panaikinama. Šis valstybinės 
žemės sklypas nustatyta tvarka perduodamas patikėjimo teise, perduodamas neatlygintinai naudotis arba iš- 
nuomojamas tik toms reikmėms, kurioms šis žemės sklypas buvo paimtas visuomenės poreikiams. 

Kai nuo sprendimo paimti žemę visuomenės poreikiams priėmimo dienos praėjus ne daugiau kaip 10 
metų pagal Teritorijų planavimo įstatymo nustatyta tvarka naujai parengtus arba pakeistus detaliojo ar spe- 
cialiojo teritorijų planavimo dokumentus žemės sklypo nenumatoma naudoti toms reikmėms, kurioms šis 
žemės sklypas buvo paimtas visuomenės poreikiams, NŽT privalo raštu pasiūlyti žemės savininkui, iš kurio 
šis žemės sklypas buvo paimtas visuomenės poreikiams, išpirkti šį žemės sklypą už kainą, nustatytą atlikus 
individualų turto vertinimą pagal Turto ir verslo vertinimo pagrindų įstatymą. Apie sutikimą išpirkti žemės 
sklypą buvęs žemės savininkas NŽT Žemėtvarkos skyriui pagal žemės sklypo buvimo vietą turi pranešti per 
6 mėnesius nuo pasiūlymo gavimo dienos. Žemės sklypo išpirkimas įforminamas įstatymų nustatyta tvarka 
sudaroma žemės sklypo pirkimo-pardavimo sutartimi. Kai buvęs žemės savininkas atsisako išpirkti žemės 
sklypą arba per nustatytą terminą nepraneša apie sutikimą išpirkti žemės sklypą, taip pat kai nuo sprendimo 
paimti žemę visuomenės poreikiams priėmimo dienos praėjo daugiau kaip 10 metų, žemės sklypas valdomas, 
naudojamas ir juo disponuojama įstatymų nustatyta tvarka. 


II skyriaus klausimai 

1. Kokia žemė priklauso Lietuvos valstybei išimtine nuosavybės teise? 

2. Kokia žemė priklauso nuosavybės teise savivaldybėms? 

3. Kokiais atvejais privati žemė tampa valstybine? 

4. Kokiomis sąlygomis Lietuvoje žemę gali įsigyti nuosavybėn užsienio valstybės, užsienio fiziniai ir 
juridiniai asmenys? 

5. Kas ir kokiomis sąlygomis gali įsigyti žemę privačion nuosavybėn? 

6. Kas yra valstybinės žemės patikėtiniai? 

7. Išvardinkite pagrindines LR Vyriausybės, Žemės ūkio ministerijos ir savivaldybių tarybų funkcijas 
žemės administravimo srityje. 

8. Išvardinkite pagrindines Nacionalinės žemės tarnybos prie Žemės ūkio ministerijos funkcijas žemės 
administravimo srityje. 

9. Išvardinkite pagrindines valstybės įmonės Valstybės žemės fondas funkcijas žemės tvarkymo srityje. 

10. Apibūdinkite žemės sandoriuose privalomus įrašyti punktus ir kitus dokumentus, reikalingus per- 
leidžiant nuosavybėn žemės sklypą. 

11. Kuo skiriasi žemės pirkimo-pardavimo sutartis nuo žemės dovanojimo sutarties? 

12. Kokios yra privačios žemės sklypų perleidimo sąlygos? 

13. Kokius dokumentus asmeniui reikia pateikti norint pirkti iš valstybės jo naudojamą kitos paskirties 
žemės sklypą? 

14. Kokia atsiskaitymo tvarka perkant valstybinę žemę? 

15. Kuriais atvejais galima parduoti valstybinės žemės sklypus, įsiterpusius tarp privačios žemės sklypų? 

16. Kokia tvarka gali būti parduodami nauji kitos paskirties valstybinės žemės sklypai? 

17. Kokia tvarka gali būti parduodami žemės ūkio paskirties valstybinės žemės sklypai? 

18. Kokius dokumentus reikia pridėti prie prašymo pirkti pirmumo teise ir pasinaudojant valstybės pa- 
rama žemės ūkio paskirties žemę? 

19. Koks maksimalus žemės ūkio paskirties žemės plotas, galimas įsigyti iš valstybės ir turėti vienam 
asmeniui nuosavybės teise? 

20. Kokiomis sąlygomis galima parduoti valstybinės miškų ūkio paskirties žemės sklypus? 

21. Kaip organizuojamas valstybinės žemės pardavimo aukcionas? 

22. Apibūdinkite bendruosius reikalavimus nuomojant valstybinę žemę. 

23. Apibūdinkite bendruosius reikalavimus nuomojant privačią žemę. 

24. Kokie yra bendrieji reikalavimai žemės racionaliam tvarkymui ir naudojimui? 

25. Apibūdinkite reikalavimus žemės ūkio paskirties žemės ir joje esančių žemės ūkio naudmenų nau- 
dojimui. 

26. Kaip naudojama teritorija medžioklei ir žvejybai? 

27. Kokią žemę galima paimti visuomenės poreikiams? 

28. Apibūdinkite privačios žemės paėmimo visuomenės poreikiams procesą. 

3. ŽEMĖS NAUDOJIMO IR TERITORIJŲ TVARKYMO SĄLYGOS | 
3.1. Specialiosios žemės ir miško naudojimo sąlygos 


Rengiant teritorijų planavimo dokumentus, statybų ar kitokios veiklos projektus, turi būti laikomasi nu- 
statytų specialiųjų žemės naudojimo sąlygų. Specialiąsias žemės ir miško naudojimo sąlygas nustato Žemės 
įstatymas, Saugomų teritorijų įstatymas, kiti įstatymai ir Vyriausybės nutarimai. Konkrečiam žemės sklypui 
taikomos specialiosios žemės naudojimo sąlygos įrašomos į Nekilnojamojo turto kadastrą ir Nekilnojamojo tur- 
to registrą registruojant suformuotus naujus (teritorijose, kuriose iki teritorijų planavimo dokumentų patvirtini- 
mo nebuvo suformuoti žemės sklypai) žemės sklypus pagal teritorijų planavimo dokumentus. Kai, patvirtinus 
naują teritorijų planavimo dokumentą ar jo patikslinimą, Nekilnojamojo turto registre įregistruotam žemės 
sklypui (ar jo daliai) turi būti taikomos papildomos specialiosios žemės naudojimo sąlygos arba panaikinamos 
anksčiau sklypui taikytos sąlygos, teritorijų planavimo dokumento ar jo patikslinimo organizatorius per vieną 
mėnesį nuo teritorijų planavimo dokumento ar jo patikslinimo patvirtinimo apie tai raštu praneša žemės sklypo 
savininkui arba valstybinės ar savivaldybės žemės naudotojui, nurodydamas konkrečias taikytinas ar panaiki- 
namas specialiąsias žemės naudojimo sąlygas, ir pateikia Nekilnojamojo turto kadastro ir registro tvarkytojui 
pranešimą, kurio pagrindu žemės sklypo registro įraše padaroma atitinkama žyma apie taikomas ar panaikintas 
specialiąsias žemės naudojimo sąlygas. Nustatytos specialiosios žemės naudojimo sąlygos konkrečiam žemės 
sklypui taikomos nuo jų įrašymo į Nekilnojamojo turto registrą. 

Žemės savininkas ar kitas naudotojas dėl nuostolių, patiriamų dėl Nekilnojamojo turto registre įregist- 
ruoto žemės sklypo papildomų specialiųjų žemės naudojimo sąlygų nustatymo, atlyginimo turi teisę kreiptis į 
teritorijų planavimo dokumento rengimo ar patikslinimo organizatorių arba tiesiogiai į teismą, bet ne vėliau 
kaip per vienus metus nuo pranešimo apie papildomų specialiųjų sąlygų žemės sklypui nustatymą gavimo 
dienos. Žemės savininko ar kito naudotojo patirtų nuostolių dydis ir atlyginimo terminai nustatomi teritorijų 
planavimo dokumento rengimo ar patikslinimo organizatoriaus ir žemės sklypo savininko ar kito naudotojo 
susitarimu. Šalims nesusitarus, ginčus dėl nuostolių atlyginimo sprendžia teismas. 

Žemės įstatymu [64] nustatytos specialiosios žemės naudojimo sąlygos: 

1) ariamoji žemė, kurios dirvožemio našumas didesnis už vidutinį šalyje, taip pat žemė, kurioje yra eksp- 
loatuojamos melioracijos sistemos, turi būti naudojama taip, kad nesumažėtų jos plotas, išskyrus ekologiškai 
nuskurdintose gamtinio karkaso teritorijose, ir nepablogėtų dirvožemio savybės; 

2) žemės ūkio naudmenos, kurių dirvožemis yra veikiamas vėjo ir vandens erozijos, turi būti naudoja- 
mos taikant antierozinių priemonių kompleksą; 

3) žemės naudmenų plotai, kuriuos sudaro dirvožemio ir vandens apsauginę reikšmę turintys ir ekolo- 
giškai vertingi miškai bei medžių ir krūmų želdiniai, taip pat pelkės, akmenynai, natūralios pievos ir ganyk- 
los, pažymėti teritorijų planavimo dokumentuose, turi būti naudojami atsižvelgiant į kraštovaizdžio forma- 
vimo ir aplinkos apsaugos reikalavimus. 

Saugomų teritorijų įstatymu [56] nustatytos specialiosios žemės ir miško naudojimo sąlygos: 

1. Veiklos rezervatuose reglamentavimas. Gamtiniuose rezervatuose leidžiama tik ši veikla: natūralių 
gamtinių procesų eigos tyrimai ir stebėjimai; priešgaisrinių priemonių vykdymas; epizootijų atvejais sanita- 
rinių priemonių vykdymas; statinių, kurių reikia rezervato steigimo ir veiklos tikslams įgyvendinti, statyba; 
gamtinio kraštovaizdžio, ekosistemų bei objektų, pažeistų veiklos, atkūrimas; kitų priemonių, atitinkančių 
rezervato steigimo tikslus, įgyvendinimas. Kultūriniuose rezervatuose (rezervatuose-muziejuose) leidžiama 
tik ši veikla: mokslinio tyrimo ir muziejinis darbas; veiklos pažeistų kultūrinio kraštovaizdžio teritorinių 
kompleksų bei objektų (vertybių) atkūrimas; kultūrinio kraštovaizdžio kompleksų bei objektų (vertybių) re- 
montavimas, tyrinėjimas, restauravimas ir konservavimas; kultūrinio kraštovaizdžio kompleksų bei objektų 
(vertybių) pritaikymas lankymui ir eksponavimas; statinių, kurių reikia rezervato steigimo tikslams įgyven- 
dinti, statyba; kita veikla, atitinkanti rezervato steigimo tikslus ir nurodyta kultūrinių rezervatų nuostatuose 
bei teritorijų planavimo dokumentuose. 

2. Veiklos draustiniuose reglamentavimas. Gamtiniuose ir kompleksiniuose draustiniuose draudžiama: 

1) naikinti ar žaloti reljefo formas bei saugomus objektus; 

2) kasti durpes ir ežerų nuosėdas (sapropelį), išskyrus pradėtas kasti iki draustinio įsteigimo; 

3) rengti naujus naudingųjų iškasenų karjerus ir šachtas, taip pat naujus gręžinius naftos ir dujų žval- 
gybai bei gavybai, statyti pramonės įmones, kurioms būtini taršos integruotos prevencijos ir kontrolės leidi- 
mai, aerodromus, vėjo jėgaines, išskyrus atstatomus vėjo malūnus, rengti sąvartynus, kitus aplinką teršian- 
čius, įskaitant vizualiai, statinius; 

4) rinkti, sprogdinti, pjaustyti ar kitaip naikinti didesnius kaip 0,5 kubinio metro natūraliai juose esan- 
čius akmenis; 

5) tvenkti ir reguliuoti natūralias upes, keisti jų vagas ir natūralų ežerų vandens lygį. Atstatyti buvusias 
užtvankas, kitus hidrotechninius statinius, tvirtinti krantus, valyti vagas, įrengti dirbtinius vandens telkinius, 
atlikti kitus darbus galima tik tais atvejais, kai tai reikia draustinyje esantiems kultūros paveldo objektams 
(nekilnojamosioms kultūros vertybėms) atkurti bei tvarkyti ir vykdant prevencines priemones miestuose, 
miesteliuose ir kaimuose stichinėms nelaimėms išvengti; 

6) įrengti naujus su draustinio paskirtimi nesusijusius, didesnius kaip 0,1 hektaro vandens telkinius; 

7) sausinti ir keisti į kitas žemės naudmenas pelkes ir jų apypelkius; 

8) statyti su draustinio steigimo tikslais nesusijusius statinius, išskyrus pastatus esamose ir buvusiose 
sodybose (kai yra išlikę buvusių statinių ir (ar) sodų liekanų arba kai sodybos yra pažymėtos vietovės ar ki- 
tuose planuose, taip pat nustatant juridinį faktą), taip pat vietas, nustatytas draustinių tvarkymo planuose ar 
projektuose ir bendrojo planavimo dokumentuose, statyti pastatus ar didinti jų tūrius šlaituose, kurių nuolydis 
didesnis kaip 15 laipsnių, taip pat arčiau kaip 50 metrų nuo šių šlaitų viršutinės bei apatinės briaunos; 

9) sodinti želdinius, užstojančius istorinę, kultūrinę bei estetinę vertę turinčias panoramas; 

10) įrengti išorinę reklamą, išskyrus miestų ir miestelių teritorijas, nesusijusią su draustinyje saugo- 
mais kompleksais ir objektais (vertybėmis); 

11) atlikti kitą veiklą, kuri gali pakenkti saugomiems kompleksams bei objektams (vertybėms). 

Kultūriniuose draustiniuose draudžiama: naikinti ar žaloti kultūros paveldo kompleksus ir objektus 
(vertybes), naikinti jų autentiškumą; iš esmės pakeisti kultūros paveldo objektų aplinką, mažinant kultūros 
paveldo objektų vertę. 

3.Veiklos valstybiniuose parkuose reglamentavimas. Valstybinių parkų apsaugos ir tvarkymo ypatu- 
mus nustato Saugomų teritorijų įstatymas, Vyriausybės patvirtinti nacionalinių ir regioninių parkų nuostatai, 
kiti veiklos saugomose teritorijose reglamentavimo dokumentai. 

Valstybiniuose parkuose draudžiama arba ribojama veikla, galinti pakenkti saugomiems kompleksams 
ir objektams (vertybėms), taip pat rekreaciniams ištekliams. Valstybiniuose parkuose draudžiama: 

1) rengti naujus naudingųjų iškasenų karjerus ir šachtas, taip pat naujus gręžinius naftos ir dujų žval- 
gybai bei gavybai, statyti pramonės įmones, kurioms būtini taršos integruotos prevencijos ir kontrolės leidi- 
mai, aerodromus, vėjo jėgaines, išskyrus atstatomus vėjo malūnus, tiesti tranzitinius inžinerinius tinklus, 
keisti reljefo formas, hidrografinio tinklo natūralius elementus, naikinti ir keisti istoriškai susiformavusio 
kultūrinio kraštovaizdžio pobūdžio, urbanistinių ir architektūrinių jo elementų bei kitų saugomų kompleksų 
ir objektų (vertybių) vertės požymius; 

2) mechaniškai ardyti natūralių pelkių augalinę dangą, kasti jose durpes, taip pat sausinti ir keisti į že- 
mės ūkio naudmenas bei vandenis aukštapelkes, tarpinio tipo pelkes ir jų apypelkius bei žemapelkes, kurių 
plotas didesnis kaip 0,5 hektaro, o durpių sluoksnis didesnis kaip 1 metras, ir jų apypelkius; 

3) tvenkti ir reguliuoti natūralias upes, keisti jų vagas ir natūralų ežerų vandens lygį. Atstatyti buvusias 
užtvankas, kitus hidrotechninius statinius, tvirtinti krantus, valyti vagas, įrengti dirbtinius vandens telkinius, 
atlikti kitus darbus galima tik tais atvejais, kai tai reikia draustinyje esantiems kultūros paveldo objektams 
(nekilnojamosioms kultūros vertybėms) atkurti bei tvarkyti ir vykdant prevencines priemones miestuose, 
miesteliuose ir kaimuose stichinėms nelaimėms išvengti; 

4) statyti statinius valstybinių parkų tvarkymo planuose (planavimo schemose) ir bendrojo planavimo 
dokumentuose nenustatytose vietose; 

5) statyti naujus gyvenamuosius namus, ūkininko ūkio ir kitus pastatus ar didinti jų tūrius šlaituose, 
kurių nuolydis didesnis kaip 15 laipsnių, taip pat arčiau kaip 50 metrų nuo šių šlaitų viršutinės bei apatinės 
briaunos, statyti statinius, mažinančius kraštovaizdžio estetinę vertę, ir sodinti želdinius, užstojančius istori- 
nę, kultūrinę bei estetinę vertę turinčias panoramas; 

6) įrengti išorinę reklamą, išskyrus miestų ir miestelių teritorijas, nesusijusią su valstybiniuose parkuo- 
se saugomais kompleksais ir objektais (vertybėmis). 

Statiniai valstybiniuose parkuose projektuojami, statomi ar rekonstruojami vadovaujantis teisės aktais, 
valstybinių parkų tvarkymo planų (planavimo schemų) sprendiniais, atsižvelgiant į miestelių ir kaimų archi- 
tektūros, kraštovaizdžio ypatumus, paveldo objektų apsaugos reikalavimus. Leistinas ir rekomenduojamas 
statinių formas, dydžius, teritorijos užstatymo procentą, atstumus nuo vandens telkinių ir šlaitų nustato vals- 
tybinių parkų individualūs apsaugos reglamentai ir (ar) statybų saugomose teritorijose regioniniai architektū- 
riniai reglamentai. Juose reikalavimai gali būti sugriežtinti arba nustatyti papildomi reikalavimai. 

4. Veiklos vandens telkinių apsaugos zonose reglamentavimas. Kad į vandens telkinius nepatektų pa- 
vojingų medžiagų, vandens telkinių krantai būtų apsaugoti nuo erozijos, būtų užtikrintas vandens telkinių 
pakrančių ekosistemų stabilumas, saugomas vandens telkinių pakrančių gamtinis kraštovaizdis bei jo esteti- 
nės vertybės, sudarytos palankios sąlygos rekreacijai, išskiriamos paviršinio vandens telkinių ekologinės ap- 
saugos zonos. Paviršinio vandens telkinių apsaugos zonos dalyje prie vandens telkinio nustatoma pakrantės 
apsaugos juosta. 

Vadovaujantis aplinkos ministro patvirtinta tvarka, vandens telkinių pakrantės apsaugos juosta nustato- 
ma (plotis skaičiuojamas nuo pakrantės šlaito, o kai pakrantės šlaito nėra, — nuo kranto linijos): 

1) prie ilgesnių kaip 10 km upių ir ant tokių upių įrengtų tvenkinių bei prie ežerų ir tvenkinių, kurių 
plotas didesnis kaip 0,5 ha, dirbtinių nepratekamų paviršinių vandens telkinių, kurių plotas didesnis kaip 2 
ha. Juostos plotis, kai pakrantės žemės paviršiaus vidutinis nuolydžio/polinkio kampas iki 5— 5 m; nuo 5" iki 
10? — 10 m; 10“ ir didesnis — 25 m; 

2) prie 10 km ir trumpesnių upių, ežerų ir tvenkinių, kurių plotas ne didesnis kaip 0,5 ha, dirbtinių ne- 
pratekamų paviršinių vandens telkinių, kurių plotas 0,1—2 ha, bei prie visų kanalų — du kartus mažesniu at- 
stumu nei nurodyta 1-3 punktuose; 

3) prie valstybiniuose parkuose, draustiniuose arba biosferos rezervatuose esančių paviršinių vandens 
telkinių — du kartus didesniu atstumu nei nurodyta 1-2 punktuose. 

Miestų ir miestelių gyvenamosiose teritorijose nurodyti atstumai didinami 2 kartus, o infrastruktūros, 
pramonės ir sandėlių teritorijose —3 kartus. 

Vandens telkinio apsaugos zona nustatoma (nuo kranto linijos): 

1) prie Nemuno, Neries bei prie ežerų ir tvenkinių, kurių plotas didesnis kaip 200 ha, - 500 m; 

2) prie 1 punkte nenurodytų ilgesnių kaip 50 km upių ir ant tokių upių įrengtų tvenkinių bei prie ežerų 
ir tvenkinių, kurių plotas 10—200 ha, —- 200 m; 

3) prie 50 km ir trumpesnių upių ir ant tokių upių įrengtų tvenkinių bei prie ežerų ir tvenkinių, kurių 
plotas mažesnis kaip 10 ha, bet didesnis kaip 0,5 ha, taip pat prie dirbtinių nepratekamų paviršinių vandens 
telkinių, kurių plotas didesnis kaip 2 ha - 100 m; 

Prie ežerų ir tvenkinių, kurių plotas ne didesnis kaip 0,5 ha, dirbtinių nepratekamų paviršinių vandens 
telkinių, kurių plotas ne didesnis kaip 2 ha, ir prie visų kanalų apsaugos zonų plotis apsaugos juostų pločiui. 
Miško žemėje prie 10 km ir trumpesnių upių bei ežerų ir tvenkinių, kurių plotas mažesnis kaip 50 ha, miestų 
ir miestelių teritorijose prie visų paviršinių vandens telkinių apsaugos zonų plotis lygus tokiems paviršiniams 
vandens telkiniams nustatomų apsaugos juostų pločiui. 

Paviršinio vandens telkinių apsaugos zonose draudžiama: 

1) lieti srutas arba skystą mėšlą neįterpiant į gruntą; 

2) įrengti kapines, sąvartynus; 

3) statyti pastatus potvynių užliejamose teritorijose (išskyrus jose esančias sodybas) bei vandens telki- 
nių šlaituose, kurių nuolydis didesnis kaip 10 laipsnių; 

4) keisti esamą užstatymo liniją, rekonstruojant ar perstatant statinius esamose ir buvusiose sodybose 
(kai yra išlikę buvusių statinių ir (ar) sodų liekanų arba kai sodybos yra pažymėtos vietovės ar kituose pla- 
nuose, taip pat nustatant juridinį faktą), išskyrus atvejus, numatytus teritorijų planavimo dokumentuose; 

5) statyti vagonėlius paežerėse, paupiuose, miškuose, kitose vietose. 

Pakrantės apsaugos juostoje draudžiama: 

1) tverti tvoras, išskyrus atvejus, kai aptverti numatyta normatyviniuose dokumentuose dėl eksploata- 
vimo saugumo; 

2) naudoti trąšas, pesticidus ir kitus chemikalus; 

3) dirbti žemę, ardyti velėną, išskyrus kultūrinių pievų atsėjimą, arčiau kaip 2 metrai nuo kranto ganyti 
gyvulius; 

4) statyti autotransporto priemones arčiau kaip 25 metrai nuo vandens telkinio kranto. 

Pakrantės apsaugos juostoje leidžiama statyti tik hidrotechninius statinius, vandens paėmimo ir išlei- 
dimo į vandens telkinius įrenginius, vandenvietes, tiltus, prieplaukas, rekreacinėse zonose —- paplūdimių įran- 
gą, jachtų ir valčių elingus, kitus rekreacinius įrenginius, draustiniuose — su draustinio steigimo tikslais susi- 
jusius statinius. Esamose sodybose už pakrantės apsaugos juostos ribų, teritorijų planavimo dokumentuose 
numatytose vietose, gali būti statoma tik po vieną ne didesnio kaip 25 kvadratinių metrų bendrojo ploto su 
priklausiniais ir ne aukštesnę kaip 4 metrų (aukštis skaičiuojamas nuo užstatomo sodybos ploto žemės pavir- 
šiaus vidurkio) asmeninio naudojimo pirtį be rūsio. 

LR Vyriausybės nutarimu [9] nustatytų Specialiųjų žemės ir miško naudojimo sąlygų pagrindiniai 
reikalavimai: 

I. Ryšių linijų apsaugos zonos. Šias zonas sudaro nustatyto pločio (pvz., 2 m) žemės juosta abipus pože- 
minio kabelio trasos arba oro linijos kraštinių laidų. Šioje zonoje be raštiško įmonių, prižiūrinčių ryšių linijas, 
leidimo 1r darbų metu nesant tos įmonės atstovo draudžiama: kasti žemę giliau kaip 0,3 metro; vykdyti statybas, 
geologinių tyrinėjimų, sprogdinimo darbus; lyginti gruntą buldozeriais ar kita technika; sodinti medžius; sandė- 
liuoti medžiagas, pašarus, pilti gruntą, kurti laužus, įrengti transporto priemonių stovėjimo aikšteles. 

Ryšių linijas eksploatuojančios įmonės techniniams darbuotojams suteikiama teisė laisvai vaikščioti 
ryšių linijų apsaugos zonose, o atliekant remonto darbus, važiuoti per jas, kasti jose duobes, tranšėjas, sude- 
rinus šiuos darbus su žemės savininkais ir naudotojais ir atlyginant žemės naudotojams padarytus nuostolius. 
Šiems darbuotojams taip pat leidžiama persodinti medžius, genėti medžių šakas, kad būtų užtikrintas nustaty- 
tasis proskynų plotis. 

II. Kelių apsaugos zonos. Šių zonų plotis nustatomas priklausomai nuo kelio reikšmės, į abi puses nuo 
kelio briaunų: magistralinių kelių — po 70 m; krašto kelių — po 50 m; rajoninių kelių — po 20 m; vietinės 
reikšmės kelių — po 10 metrų. Kelių apsaugos zonos miestuose ir kaimo gyvenamosiose vietovėse nustato- 
mos pagal teritorijų planavimo dokumentus. Kelių apsaugos zonose draudžiama statyti gyvenamuosius na- 
mus ir visuomeninius pastatus, kurie nesusiję su transporto ir keleivių aptarnavimu, įrengti išorinę reklamą, 
jeigu ji gali bloginti matomumą, statyti paminklinius akcentus-simbolius, įrengti karjerus, vandens telkinius, 
sandėliuoti medžiagas be kelio ir žemės valdytojo ar jų savininko leidimo, vykdyti kitus darbus (iš jų antže- 
minių ar požeminių inžinerinių tinklų tiesimo ar rekonstrukcijos) be kelio ir žemės valdytojo ar jų savininko 
leidimo. Kelių apsaugos zonose medžiai, jų grupės ir krūmai, augantys ne miško žemėje, nukertami ar kitaip 
pertvarkomi nustatytąja tvarka savivaldybės institucijai išdavus leidimą. 

III. Geležinkelio kelių ir jų įrenginių apsaugos zona. Šios zonos plotis: 

1) miestuose — po 20 m abipus kraštinių kelio ašių, bet ne arčiau kaip 5 metrai iki kelio statinio; 

2) kaimo vietovėse — po 45 m abipus kraštinių kelio ašių, bet ne arčiau kaip 5 metrai iki kelio statinio; 

3) nesaugomose pervažose kaimo vietovėse — po 70-45 m abipus kelio ašių. 

Geležinkelio želdinių apsaugos zona kaimo vietovėse yra 25 metrų pločio juostos abipus viešojo (ben- 
drojo) naudojimo geležinkelio ir prasideda 20 metrų nuotoliu nuo kraštinių kelių ašių. 

73 


Geležinkelio kelių ir jų įrenginių apsaugos zonoje draudžiama statyti ir rekonstruoti pastatus, nesusiju- 
sius su geležinkelio reikmėmis, bei naudoti žemę ne pagal nustatytą paskirtį. Be geležinkelių valdytojo ar ge- 
ležinkelio želdinius eksploatuojančios įmonės rašytinio sutikimo draudžiama: kasti žemę giliau kaip 0,3 met- 
ro, mechanizuotai lyginti gruntą, vykdyti sprogdinimo ir melioravimo darbus; tiesti kelius, vamzdynus, kabe- 
lius, oro elektros ir ryšių linijas; sodinti ir kirsti medžius bei krūmus; įrengti pervažas; statyti naujus ir re- 
konstruoti esamus pastatus bei statinius, skirtus geležinkelio reikmėms. 

Geležinkelio viešojo (bendrojo) naudojimo kelių ir jų įrenginių apsaugos zoną prižiūrinčios įmonės te- 
chniniai darbuotojai turi teisę laisvai vaikščioti šių kelių ir jų įrenginių apsaugos zonoje, atlikti remonto, sta- 
tybos ar kitus darbus, susijusius su geležinkelio naudojimu, važinėti, kasti žemę, tiesti vamzdynus, kabelius, 
oro elektros ir ryšių linijas, šiai įmonei informavus apie tai žemės savininkus ar naudotojus ir atlyginus jiems 
padarytus nuostolius įstatymų nustatyta tvarka. 

IV. Navigacijos ženklų, naudojamų Klaipėdos valstybiniame jūrų uoste bei valstybinės reikšmės vidaus 
vandenų keliuose, veikimo zonos. Šios zonos veikimo ribos vidaus vandenų keliuose — 20 m pakrantės juostoje. 
Ženklų veikimo zonoje, nesuderinus su jūrų uosto kapitono valdyba ar Vidaus vandens kelių direkcija, drau- 
džiami statybos, mechanizuoti žemės kasybos bei žemės ūkio darbai. 

V. Aerodromų apsaugos ir sanitarinės apsaugos zonos. Apsaugos zonos plotis, priklausomai nuo reg- 
lamentavimo sąlygų, yra nuo 300 m iki 15 km atstumu nuo aerodromo kilimo ir tūpimo tako, o sraigtaspar- 
niams — nuo 300 m iki 2 km. Šioje zonoje nesuderinus su Civilinės aviacijos administracija ir kariuomenės 
vadu draudžiama statyti objektus nustatytu atstumu, tiesti oro ryšių ir aukštos įtampos elektros tiekimo lini- 
jas, statyti gyvulininkystės fermas, įrengti sąvartynus, jeigu tai pablogina matomumą ar sudaro kitokias kliū- 
tis aeronavigacijai. Sanitarinės apsaugos zonos plotis nustatomas atsižvelgiant į triukšmo lygį, taip pat į 
elektromagnetinės energijos dydžius bei oro, dirvožemio ir vandens cheminę taršą. Šioje zonoje draudžiama 
statyti gyvenamuosius namus, sveikatos priežiūros, vaikų ugdymo bei auklėjimo, socialinės globos ir poilsio 
įstaigas, stadionus, įrengti rekreacinius objektus. Aerodromų sanitarinėje apsaugos zonoje objektų statyba bei 
rekonstrukcija ir ūkinė veikla šioje zonoje turi būti suderinta su Valstybine visuomenės sveikatos priežiūros 
tarnyba prie Sveikatos apsaugos ministerijos ir Civilinės aviacijos administracija. Teritorijos naudojimas 
konkrečiai žemės ūkio veiklai turi būti papildomai suderintas su Žemės ūkio ministerija. 

VI. Elektros linijų apsaugos zonos. Zonų plotis nustatomas priklausomai nuo linijų galingumo: kai li- 
nijos galingumas 1 kV — 2 m nuo kraštinių laidų; 6—10 kV — 10 m; 35 KV — 15 m; 110 kV — 20 m; 330 kV — 
30 m; 750 kV — 40 metrų. Zonos plotis nuo elektros kabelių — po 1 metrą. Šiose zonose be elektros tinklų 
įmonės raštiško leidimo draudžiama: statyti, kapitališkai remontuoti, rekonstruoti arba griauti pastatus, stati- 
nius ir inžinerinius tinklus; vykdyti žemės kasimo, sprogdinimo, melioravimo ir laistymo darbus. Be to, z0- 
nose visais atvejais draudžiama sandėliuoti pašarus ir medžiagas, įrengti degalines bei kuro sandėlius, sąvar- 
tynus, teršti gruntą ir atmosferą. 

Elektros tinklų įmonių darbuotojams suteikiama teisė elektros oro linijos apsaugos zonoje laisvai vaikš- 
čioti, o atliekant eksploatavimo bei remonto darbus — važinėti ir kasti žemę, įspėjus apie tai žemės savininkus ar 
naudotojus. Kirsti medžius, esančius už proskynos, leidžiama tik suderinus tai su miško valdytoju ar savininkų 
ir nustatytąja tvarka įforminus medžių kirtimo dokumentus. Visais atvejais žemės ir miško savininkams ir nau- 
dotojams turi būti atlyginti padaryti nuostoliai. 

VII. Magistralinių dujotiekių ir naftotiekių bei jų įrenginių apsaugos zonos. Zonų plotis yra po 25-50 
m nuo tiesinių ir po 100 m nuo įrenginių. Apsaugos zonose be raštiško šiuos įrenginius eksploatuojančių 
įmonių sutikimo draudžiama: statyti pastatus ir įrenginius; vykdyti žemės melioravimo ir sprogdinimo dar- 
bus, lyginti gruntą; sodinti medžius ir krūmus, kasti žemę giliau kaip 0,3 metro; įrengti aikšteles, sandėliuoti 
medžiagas; įrengti sąvartynus. 

Magistralinius dujotiekius ir naftotiekius eksploatuojančios įmonės (organizacijos), atlikusios plani- 
nius arba avarinius vamzdyno remonto ir atstatymo darbus, turi atlyginti žemės savininkams ir (ar) naudoto- 
jams nurodytųjų darbų metu padarytus nuostolius ir žemės naudmenas šių darbų rajone sutvarkyti taip, kad 
jos būtų tinkamos toliau naudoti pagal paskirtį. 

VIII. Kuro tiekimo bazių degalinių ir kietojo kuro apsaugos zonos. Šią zoną sudaro ne mažiau kaip 10 
m pločio juosta už aptvertos šių objektų teritorijos ribos. Zonoje draudžiama statyti pastatus ir naudoti degias 
medžiagas. Atstumai nuo skystojo kuro degalinių kolonėlių ir požeminių rezervuarų iki pastatų, jų teritorijų, 
gatvių, automobilių kelių, orinių elektros tiekimo linijų, geležinkelių, dujotiekių, miško (daugiau kaip 3 hek- 
tarų ploto) ribos nustatomi teritorijų planavimo dokumentuose. Nuo didelių kuro tiekimo bazių atstumai turi 
būti ne mažesni: iki miškų — 40 m, geležinkelių — 40-50 m, automobilių kelių — 20-50 m, gyvenamųjų ir vi- 
suomeninių pastatų — 100-200 metrų. Minimalus atstumas nuo degalinių iki gyvenamųjų ir visuomeninių 
pastatų - 50 m, gatvių važiuojamosios dalies — 10 m, orinių elektros tiekimo linijų — 1,5 atramos aukščio. 

IX. Dujotiekių apsaugos zonos. Zonos plotis — 2—10 m abipus vamzdyno ašies. Zonoje draudžiami sta- 
tybų darbai, medžiagų sandėliavimas, medžių ir krūmų sodinimas ir kiti darbai (atitinkantys VII zonos reg- 
lamentus). 

X. Suskystintųjų dujų įrenginių apsaugos zonos. Zonos plotis priklauso nuo dirvožemio, veiklos pobū- 
džio ir rezervuarų talpos. Nustatyti draudimai — elektros linijų ir kabelių tiesimas, ūkinių pastatų bei gyve- 
namųjų namų statyba. 

XI. Suskystintųjų dujų pildymo stočių apsaugos zonos. Zonos plotis — 10 m juosta aplink dujų pildymo 
stoties tvorą. Zonoje draudžiama statyti pastatus ir kitus statinius, naudoti degias medžiagas bei kūrenti ugnį 
atvirame ore. Už apsaugos zonos, priklausomos nuo dujų rezervuarų talpos, nustatyti reikalavimai pastatų 
statybai (nuo 80 iki 300-500 metrų atstumu), taip pat -— kelių tiesimui (nuo 25 iki 40 metrų atstumu). 

XII. Suskystintųjų dujų degalinių apsaugos zonos. Reikalavimai apsaugos zonose atitinka XI zonos 
reglamentus. Minimalūs atstumai pastatų statybai - 40-50 m, kelių tiesimui — 15-30 metrų. 

XIII. Suskystintųjų dujų balionų sandėlių zonos. Atstumas nuo sandėlių iki pastatų — 20—100 m, aukštos 
įtampos elektros linijos — 10-30 m. Zonoje draudžiama naudoti degias medžiagas, užversti arba perkasti kelius. 

XIV. Gamybinių ir komunalinių objektų sanitarinės apsaugos ir taršos poveikio zonos. Sanitarinės zo- 
nos plotis priklausomai nuo įmonių kenksmingumo aplinkai klasės yra: I klasės įmonių - 1000 m, II - 500 m, 
III — 300 m, IV — 100 m, V - 50 metrų. Zonos plotis: prie respublikinės atliekų perdirbimo įmonės — 1000 
metrų; buitinių atliekų sąvartyno — 500 metrų; regioninių toksinių atliekų aikštelių —- 500 metrų; gyvulių lai- 
dojimo vietų — 500 metrų; steigiamų naujų kapinių — 100 metrų (prie tradicinio laidojimo esamų kapinių zo- 
nos plotis buvo nustatytas 300 metrų); krematoriumų — 200 metrų; antrinių žaliavų surinkimo bazės — 300 
metrų; rajoninių antrinių žaliavų surinkimo punktų — 100 metrų; automobilių (sunkvežimių, autobusų) te- 
chninės priežiūros įmonių — 100 metrų. Gamybinių ir komunalinių objektų sanitarines apsaugos zonas gali 
tikslinti institucijos, turinčios teisę tvirtinti teritorijų planavimo dokumentus (bendruosius, detaliuosius, spe- 
cialiuosius planus), kai jie įvertina teritorijų planavimo dokumento sprendinių poveikį žmonių sveikatai bei 
aplinkai ir juos suderina su Aplinkos ministerija ir Sveikatos apsaugos ministerija. 

Gamybinių objektų sanitarinėse apsaugos zonose draudžiama: 

1) statyti pramonės įmones, gamybinius pastatus ir įrenginius, kurių gamybos teršalai gali pakenkti jau 
esančios įmonės darbuotojų sveikatai, sugadinti medžiagas, įrenginius, produkciją, taip pat padidinti gyve- 
namosios zonos taršą; 

2) statyti gyvenamuosius namus, sporto įrenginius, vaikų įstaigas, mokyklas, medicinos įstaigas, sana- 
torijas ir profilaktoriumus bei kitas panašias įstaigas, taip pat įrengti parkus. 

Gamybinių objektų sanitarinėse apsaugos zonose, atsižvelgiant į tai, kiek ir kokių kenksmingų me- 
džiagų jose esama, gali būti leidžiama verstis žemės ūkiu, reglamentuojant kultūrų sėjomainą ir sudėtį, ūkio 
pobūdį, suderinus šį klausimą su Sveikatos apsaugos ministerija. 

XV. Pastatų, kuriuose laikomi ūkiniai gyvūnai, su esančiais prie jų mėšlo ir srutų kaupimo įrenginiais 
arba be jų, sanitarinės apsaugos zonos. Sių sanitarinių apsaugos zonų dydžiai yra: 


Pastatuose, kuriuose laikomi ūkiniai gyvūnai, nustatytų sutartinių gyvulių Sanitarinės apsaugos zonos 
(SG) skaičius dydis (metrais) 
Triušių (nuo 300) 


Arklių, avių, ožkų, žvėrelių, paukščių, išskyrus broilerius ir vištas (nuo 300) 3 
Kiaulių (nuo 300 iki 499) 500 


Broilerių, vištų (nuo 300) 1000 
Galvijų: nuo 300 iki 1199 
nuo 1200 


00 
Kiaulių (nuo 500 iki 2300) 1500 
() 
0 


Sutartinių gyvulių skaičius nustatomas vadovaujantis šiais normatyvais: vienas sutartinis gyvulys — 2,9 pa- 
ršavedės kiaulės, 8 kiaulės > 8 mėn., 10 kiaulių 3-8 mėn., 100 paršelių, 1 karvė, 1,4 galvijų prieauglio 1-2 m., 
4 veršeliai, 14 avių ar ožkų, 1 arklys > 1 m., 2,5 kumeliukų, 140 vištų (dedeklių), 2500 broilerių, 116 ančių, 
63 žąsys — 63; 75—157 kalakutai, 40 triušių, 714 šinšilų, 40 audinių ar kiaunių (> 10 mėn.), 15 lapių (> 10 mėn.). 

Pastatų, kuriuose laikomi ūkiniai gyvūnai, sanitarinėse apsaugos zonose draudžiama statyti gyvenamuo- 
sius namus ir visuomeninius objektus, išskyrus su įmonės ar ūkininko ūkio ūkine veikla susijusius objektus. 
Esamus pastatus, kuriuose laikomi ūkiniai gyvūnai ir kurių sanitarinėse apsaugos zonose yra gyvenamųjų namų 
ir (ar) visuomeninių objektų, galima rekonstruoti tik įstatymuose ir kituose teisės aktuose nustatyta tvarka nu- 
stačius, kad ūkinė veikla nedarys neigiamos įtakos visuomenės sveikatai. Ši nuostata taikoma tik tuo atveju, kai 
rekonstravimo tikslas yra keisti ūkinės komercinės veiklos rūšį, didinti laikomų ūkinių gyvūnų skaičių. 

XVI. Kurortų apsaugos zonos. Jas sudaro: 

- I juosta (griežto režimo) apima teritoriją su mineralinio vandens telkiniais, vandenimis ir pliažais. Jo- 
je draudžiama gyventi žmonėms ir vykdyti darbus, nesusijusius su gydomųjų išteklių eksploatavimu; 

- II juosta (apribojimų) apima sanatorijų teritorijas ir želdinius. Joje draudžiama vykdyti kasybos dar- 
bus, nesusijusius su kurorto plėtojimu ir aplinkos tvarkymu, steigti kapines, įrengti sąvartynus, naudoti nuo- 
dinguosius chemikalus, vykdyti pagrindinius kasimus; 

- III juosta (stebėjimų) apima likusią kurorto apsaugos zonos teritoriją. Joje leidžiama vykdyti visus 
darbus, kurie nedaro neigiamo poveikio gamtiniams gydomiesiems ištekliams ir kurorto higienos būklei. 

XVII. Valstybinio geodezinio pagrindo punktų apsaugos zonos. Šią zoną sudaro 1 m pločio žemės 
juosta aplink ženklo ribą (išorinį griovio kraštą, aptvarą arba signalo pagrindą). Zonoje draudžiama vykdyti 
žemės kasybos ir žemės ūkio darbus, išskyrus šienavimą, bei sandėliuoti pašarus ir kitas medžiagas. 

XVIII. Hidrometeorologijos stočių apsaugos zonos. Zonos plotis —- 200 metrų. Ribojami statybų darbai, 
medžių sodinimas, trąšų laikymas. 

XIX. Nekilnojamųjų kultūros vertybių teritorija ir apsaugos zonos. Kol nenustatytos nekilnojamųjų 
kultūros vertybių individualios apsaugos zonos, taikomos šios laikinosios zonos: apsaugos nuo fizinio povei- 
kio zona — 50 metrų ir vizualinės apsaugos zona — 500 metrų. Apsaugos nuo fizinio poveikio zonoje drau- 
džiama: atlikti darbus, deformuojančius gruntą ir sukeliančius jo vibraciją; laikyti aktyviąsias chemines, 
lengvai užsidegančias bei sprogstamąsias medžiagas; statyti statinius, kurie nėra skirti nekilnojamosioms 
kultūros vertybėms apsaugoti ir šių vertybių naudojimui garantuoti; atlikti kitokius darbus, galinčius pakenkti 
nekilnojamosioms kultūros vertybėms ar jų teritorijoms. Vizualinės apsaugos zonoje draudžiami darbai, ku- 
rie gali pakenkti nekilnojamųjų kultūros vertybių kraštovaizdžiui ar optimaliai jų apžvalgai. Be to, nekilno- 
jamųjų kultūros vertybių teritorijose ir apsaugos zonose numatomų atlikti žemės ir statybos darbų projektai 
turi būti suderinti su Kultūros vertybių apsaugos departamentu. 

XX. Požeminių vandens telkinių (vandenviečių) sanitarinės apsaugos zonos. Vandenviečių (įskaitant grę- 
žinius, kurie teikia gėlą vandenį daugiau kaip 10 m“ per parą) nustatomos trys sanitarinės apsaugos juostos: 

- 1-oji (griežto režimo) apsaugos juosta. Jos plotis nustatomas pagal požeminio vandens ėmimo gręži- 
nio pasą, arba ne mažiau kaip 50 metrų veikiančio gruntinio horizonto gręžiniui ir 30 metrų giliau slūgsančių 
vandeningų horizontų gręžiniui. Joje draudžiama bet kokia ūkinė veikla, tiesiogiai nesusijusi su požeminio 
vandens eksploatavimu, jo gerinimu ir tiekimu. Ši juosta turi būti aptverta ir saugoma. 

- 2-0ji (mikrobinės taršos apribojimo) juosta. Ji nustatoma prie vandenvietei parinktų paviršinių van- 
dens telkinių 500 m spinduliu, o kitais atvejais — pagal mikrobinės taršos duomenis. Ši juosta turi būti pažy- 
mėta specialiais riboženkliais. Juostos teritoriją draudžiama teršti šiukšlėmis, mėšlu, srutomis, buitinėmis ir 
pramoninėmis atliekomis. Teritorijoje draudžiama: statyti tepalų, degalų, mineralinių, nuodingųjų medžiagų 
sandėlius, degalines ir kitus objektus, kurie gali chemiškai ir bakteriologiškai užteršti požeminius ir atvirus 
vandens telkinius; steigti kapines, įrengti mėšlo saugyklas, statyti gyvulininkystės ir paukštininkystės įmo- 
nes, nustatytais atvejais statyti gyvenamuosius ir visuomeninius namus; naudoti organines ir mineralines trą- 
šas bei nuodinguosius chemikalus; ganyti gyvulius 300 m pločio pakrantės juostoje. 

- 3-i0j1 (cheminės taršos apribojimo) juosta. Ji nustatoma 3 km atstumu nuo vandenviečių, parinktų 
paviršinio vandens telkinių, o kitais atvejais — pagal apskaičiavimus, kad cheminiai teršalai nepasiektų kop- 
tažinio įrenginio per visą vandenvietės eksploatavimo laiką (25-50 metų). Ši juosta turi būti pažymėta terito- 
rijų planavimo dokumentuose. Juostos teritorijoje draudžiama statyti mineralinių trąšų, nuodingųjų chemika- 
lų, degalų ir tepalų požeminius ir antžeminius sandėlius, įrengti nuodingų atliekų saugojimo aikšteles, sąvar- 
tynus, naudoti chemikalus. 

XXI. Žemės sklypai, kuriuose įrengtos valstybei priklausančios melioracijos sistemos bei įrenginiai. 
Žemės savininkas arba naudotojas, turintis sklypą, kuriame įrengtos valstybei priklausančios melioracijos 
sistemos bei įrenginiai, privalo: 

1) tausoti melioracijos sistemas ir įrenginius; 

2) neatlygintinai atlikti jam priskirtų melioracijos įrenginių smulkius priežiūros darbus pagal Žemės 
ūkio ministerijos patvirtintą sąrašą; 

3) leisti Žemės ūkio ministerijos ir valstybinių melioracijos tarnybų įgaliotiems asmenims tikrinti ir 
remontuoti jų žemėje esančius melioracijos įrenginius, atlikti nustatytuosius priežiūros darbus (suderinus šį 
klausimą su naudotojais); 

4) derinti su valstybinėmis melioracijos tarnybomis melioruotoje žemėje atliekamus žemės kasimo 
darbus. 

Be to, žemės savininkai turi leisti įrengti jų žemėje melioracijos įrenginius, kurių reikia kitų savininkų 
žemei melioruoti. Dėl to padaryti nuostoliai turi būti atlyginti, o melioracijos įrenginių užimta žemė — išpirkta. 

XXII. Žemės sklypai, kuriuose įrengtos drėkinimo sistemos kiaulininkystės kompleksų skysto mėšlo filt- 
ratui ir atskirų objektų nutekamiesiems vandenims utilizuoti. Šioje žemėje neturi būti trukdoma vegetacijos 
laikotarpiu utilizuoti skysto mėšlo filtratą ir nutekamuosius vandenis, o žemės naudotojai privalo leisti vyk- 
dyti arba patys vykdyti reikiamus agrotechnikos darbus. 

XXIII. Naudingųjų iškasenų telkiniai. Telkiniuose, kurių ištekliai patvirtinti, ir prie jų esančiuose per- 
spektyviuose naudingųjų iškasenų telkinių plotuose žemės naudotojams draudžiama statyti gyvenamuosius 
namus, gamybinius statinius ir įrenginius bei kasti naudingąsias iškasenas, išskyrus kasamas savo reikmėms. 

XXIV. Karstinis regionas (intensyvaus karsto zona). Zonoje, suskirstytoje į 4 grupes pagal karstinio 
proceso intensyvumą (įgriuvų skaičių ploto vienete), draudžiama statyti objektus, galinčius turėti neigiamos 
įtakos požeminių vandenų kokybei ar skatinančius karstinį procesą. Pasėlių struktūra ir agrotechninių prie- 
monių taikymo sistema reguliuojama taip: 

- I grupės žemėje javai turi sudaryti ne daugiau kaip 50 proc., kaupiamosios kultūros — 10 proc. ploto. 
Maksimali tręšimo norma 1 ha — 90 kg NPK (azoto, fosforo ir kalio trąšų veikiančiąja medžiaga) ir 80 t krai- 
kinio mėšlo; 

- II grupės žemėje javai turi sudaryti ne daugiau kaip 43 proc. Negalima auginti kaupiamųjų kultūrų ir 
veisti naujų pramoninių sodų. Maksimali tręšimo norma 1 ha — 60 kg NPK ir 60 t kraikinio mėšlo; 

- III grupės žemėje turi vyrauti daugiamečių žolių pievos ir ganyklos; javai gali būti sėjami tik kaip 
daugiamečių žolių priešsėlis. Maksimali tręšimo norma 1 ha — 60 kg PK. Draudžiama tręšti azoto trąšomis ir 
vartoti pesticidus (išskyrus beicus); 

- IV grupės žemėje aplink karstines įgriuvas paliekama 25 m juosta, kurioje galima tik šienauti. 

XXV. Molėtų astronominės observatorijos apsaugos zona. Zonos plotis — 3—4 km. Ribojami statybų 
darbai ir plyni miško kirtimai. 

XXVI. Miško naudojimo apribojimai. Miško kirtimai apribojami miestų ir kurortų miškuose, miško 
parkuose, miškuose iki 1 km nuo sanatorijų, poilsio namų, Baltijos jūros ir Kuršių marių; miškuose, saugan- 
čiuose dirvas nuo erozijos; miškuose, kuriuose yra vertingų rūšių medynų arba atliekami tyrimai; rekreacinės 
paskirties miškuose, miškuose su retųjų paukščių lizdavietėmis, miškuose, esančiuose iki 100 m juostose prie 
automobilių kelių. 

XXVII. Saugotini želdiniai (medžiai ir krūmai), augantys ne miškų ūkio paskirties žemėje. Dendrolo- 
giškai, ekologiškai, estetiškai vertingus, kultūros paveldui ir kraštovaizdžiui reikšmingus želdinius, augan- 
čius privačioje žemėje, saugotinais skelbia savivaldybės, vadovaudamosi Aplinkos ministerijos nustatytais 
kriterijais. 

XXVIII. Vandens telkiniai. Draudžiama: 

1) reguliuoti natūralias upes ir keisti jų vagą bei ežerų natūralų vandens lygį; 

2) reguliuoti dirbtinių vandens telkinių lygį didesne amplitude, negu numatyta eksploatavimo taisyklė- 
se, nuleisti juos be Aplinkos ministerijos leidimo; 

3) tvenkti upes, atstatyti buvusias užtvankas, kitus hidrotechninius statinius, vykdyti upių vagose va- 
lymo, krantų tvirtinimo ir kitus darbus be Aplinkos ministerijos leidimo; 

4) naudoti per parą daugiau kaip 10 m? vandens, neturint nustatytąja tvarka Aplinkos ministerijos iš- 
duoto gamtos išteklių naudojimo leidimo. 

XXIX. Vandens telkinių apsaugos juostos ir zonos. Jos nustatomos pagal patvirtintus jų nuostatus ir 
pažymimos ūkinės veiklos apribojimų planuose. Pakrantės apsaugos juostose draudžiama: 

1) statyti statinius (išskyrus hidrotechninius, vandens paėmimo ir išleidimo į vandens telkinius įrengi- 
nius, vandenvietes, paplūdimių įrangą), tverti tvoras; 

2) tiesti kelius; 

3) naudoti trąšas, pesticidus ir kitus chemikalus; 

4) dirbti žemę, ardyti velėnas (išskyrus kultūrinių pievų atsėjimą, suderinus šį darbą su aplinkos ap- 
saugos tarnybomis), ganyti gyvulius; 

5) įrengti poilsiavietes (išskyrus paplūdimius), statyti autotransporto priemones, kūrenti laužus; 

6) ne miškų ūkio paskirties žemėje kirsti saugotinus medžius ir krūmus; 

7) vykdyti pagrindinius plynus miško kirtimus, naikinti miško paklotę. 

Vandens telkinių apsaugos zonose draudžiama: 

1) įrengti galvijų vasaros aikšteles, neišsprendus klausimų, susijusių su nuotekų surinkimu ir nu- 
kenksminimu; 

2) lieti srutas arba skystą mėšlą: neįterpiant jų į gruntą, arčiau nei per 100 metrų nuo kranto linijos, kai 
pakrantės nuolydis mažesnis kaip 5“, ir arčiau nei per 200 metrų nuo kranto linijos, kai pakrantės nuolydis 
didesnis kaip 57, arba įterpiant juos į gruntą, arčiau nei per 5 metrus nuo sureguliuotų upelių, melioracijos 
griovių ir kanalų, kai jų baseino plotas mažesnis kaip 10 km“, ir arčiau nei per 10 metrų nuo vandens apsau- 
gos juostos, kai vandens telkinių baseino plotas ne mažesnis kaip 10 km?; 

3) statyti pramonės įmones, cechus, nuodingųjų chemikalų, trąšų sandėlius bei aikšteles, pavojingų at- 
liekų surinkimo punktus, naftos produktų sandėlius, degalines, mechanines remonto dirbtuves bei technikos 
aikšteles, taip pat kitus objektus, galinčius turėti neigiamos įtakos gamtinei aplinkai, nesuderinus šio klausi- 
mo su Aplinkos ministerija; 

4) steigti kapines; 

5) užkasti kritusius gyvulius bei šiukšles, įrengti sąvartynus; 

6) barstyti iš lėktuvų pesticidus ir mineralines trąšas; 

7) plynai kirsti medžius ir krūmus šlaituose, kurių nuolydis didesnis kaip 10 laipsnių, išskyrus pilia- 
kalnių šlaitus, tvarkomus pagal projektus; 

8) auginant žemės ūkio kultūras, hektarui sunaudoti daugiau kaip 80 kilogramų azoto ir 15 kilogramų 
fosforo veikliosios medžiagos, jeigu skaičiavimų nenustatytos kitos ekologiniu požiūriu pagrįstos normos; 

9) statyti naujus gyvenamuosius namus, vasarnamius, ūkininko ūkio ir kitus pastatus už miestų, mies- 
telių ir kaimų ribų arčiau kaip: 

- 100 metrų iki vandens telkinio kranto linijos arba 50 metrų — nuo terasos šlaito briaunos (bet visais 
atvejais — potvynio metu neužliejamoje teritorijoje). Esamose sodybose mažesniu atstumu gali būti statomas 
ir rekonstruojamas gyvenamasis namas bei jo priklausiniai (tvartas, garažas, lauko virtuvė, klėtis, daržinė, 
malkinė, asmeninio naudojimo pirtis, kurios bendrasis plotas ne didesnis kaip 25 m“, ir kt.), kai projektuose 
numatomos neigiamo poveikio aplinkai išvengimo priemonės, suderintos su Aplinkos ministerija. Nurody- 
tuosius pastatus taip pat draudžiama statyti vandens telkinių šlaituose, kurių nuolydis didesnis kaip 109; 

- 50 metrų nuo kranto šlaito viršutinės briaunos, kai vandens telkiniams — sureguliuotoms upėms ir ka- 
nalams, kurių baseino plotas mažesnis kaip 10 km*, ir ežerams bei tvenkiniams, kurių plotas mažesnis kaip 
0,5 hektaro — nustatytos tik pakrantės apsaugos juostos. 

XXIX". Žuvininkystės tvenkinių apsaugos juostos. Aplink žuvininkystės tvenkinius ir jų vandens tieki- 
mo ir išleidimo kanalus nustatomos 20 metrų pločio apsaugos juostos. Šiose juostose draudžiama: 

1) statyti statinius (išskyrus hidrotechnikos, vandens paėmimo ir išleidimo į vandens telkinius įrengi- 
nius, vandenvietes, statinius, skirtus žuvininkystės tvenkiniams eksploatuoti ir prižiūrėti); 

2) naudoti pesticidus ir kitus chemikalus, neskirtus žuvininkystės tvenkiniams eksploatuoti ir prižiūrėti; 

3) dirbti žemę, ardyti velėnas, ganyti gyvulius; 

4) įrengti poilsiavietes, kūrenti laužus; 

5) statyti autotransporto priemones, išskyrus specialiąsias, kurių reikia žuvininkystės tvenkiniams 
eksploatuoti ir prižiūrėti; 

6) užkasti kritusius gyvulius ir šiukšles, įrengti sąvartynus. 

XXX. Pelkės ir šaltinynai. Draudžiama: 

1) sausinti ir transformuoti į žemės ūkio naudmenas ir vandenis: aukštapelkes bei tarpinio tipo pelkes ir 
jų apypelkius; žemapelkes, kurių plotas didesnis kaip 0,5 ha, o durpių gylis didesnis kaip 1 m, ir jų apypelkius; 

2) mechaniškai ardyti natūralių pelkių augalinę dangą; 

3) kasti durpes giliuose durpynuose be Aplinkos ministerijos leidimo; 

4) keisti neišdžiūvančių šaltinių hidrologinį režimą. 

XXXI. Natūralios (užliejamosios ir sausminės) pievos bei ganyklos. Draudžiama sausinti ir suarti užlie- 
jamas ir sausmines pievas bei ganyklas, jeigu jos buvo neariamos ne mažiau kaip 25 metus ir kuriose vyrauja 
natūralūs žolynai. 

XXXII. Akmenynai. Akmenynas — tai žemės plotas, kuriame akmenys užima per 40 proc. paviršiaus 
arba iki 30 cm gylyje viename ha yra daugiau kaip 100 m? akmenų. Šiuos akmenis draudžiama naikinti, o 
akmenynai turi būti paliekami natūralios būklės. Be aplinkos apsaugos tarnybos leidimo draudžiama sprog- 
dinti ar kitaip naikinti stambesnius kaip 0,5 m? akmenis. 

XXXIII. Rekreacinės teritorijos. Nustatytose pagal teritorijų planavimo dokumentus rekreacinėse teri- 
torijose žemės naudotojai turi vystyti tokią veiklą, kad nebūtų keičiamas kraštovaizdis, bloginama jo fizinė 
būklė bei estetinė vertė. Be to, žemės naudotojai privalo šią teritoriją prižiūrėti ir tvarkyti, gerinti kelius ir ta- 
kus, sodinti smulkius želdynus. Žemės naudotojui draudžiama: 

1) statyti pastatus ir įrenginius, nesusijusius su rekreacija; 

2) statyti objektus arba sodinti medžius, užstojančius vertingas panoramas ir mažinančius kraštovaiz- 
džio estetinę vertę; 

3) užteršti aplinką ar kitaip trukdyti ilsėtis tam tikslui skirtose vietovėse; kelti pavojų poilsiaujančiųjų 
saugumui; 

4) užtverti nustatytas turistines trasas, takus, kelius prie rekreacijai skirtų objektų; 

5) trukdyti pagal parengtus projektus vykdomiems stovyklaviečių įrengimo, apželdinimo ir turistinių 
trasų tiesimo darbams. 

Skyriai, reglamentuojantys veiklos sąlygas saugomose teritorijose. Joms priskiriama: XXXIV. Nacio- 
naliniai ir regioniniai parkai; XXXV. Kraštovaizdžio draustiniai; XXXVI. Geologiniai draustiniai; XXXVII. 
Geomorfologiniai draustiniai; XXXVIII. Telmologiniai (pelkių) draustiniai; XXXIX. Hidrografiniai drausti- 
niai; XL. Pedologiniai (dirvožemių) draustiniai; XL/. Botaniniai draustiniai; XLII. Zoologiniai (teriologiniai, 
herpetologiniai, entomologiniai) draustiniai; XLII. Ornitologiniai draustiniai; XLIV. Ichtiologiniai drausti- 
niai; XLV. Botaniniai zoologiniai draustiniai. Šiose teritorijose ūkinės veiklos sąlygos nustatytos Saugomų 
teritorijų įstatymu, šių saugomų teritorijų nuostatais, specialiaisiais teritorijų planavimo dokumentais, indivi- 
dualiais apsaugos reglamentais. LR Vyriausybės patvirtintais bendraisiais reglamentais. Dažniausiai taikomi 
tokie bendrieji draudimai: 

- žaloti ir keisti reljefo formas; 

- įrengti naujus naudingųjų iškasenų karjerus; 

- plėsti ir statyti pramonės įmones; 

- sausinti žemę, išskyrus atviro drenažo rekonstrukciją; 

- keisti hidrografinį tinklą, tiesinti ir gilinti upių vagas, statyti užtvankas, įrengti didesnius kaip 0,05 ha 
vandens telkinius; 

- statyti statinius ir sodinti mišką, jeigu tai pažeidžia reljefo raiškumą. Naujos statybos ir žemės naud- 
menų sudėties keitimas turi būti suderintas su Aplinkos ministerija; 

- tręšti ir kultūrinti natūralius plotus. 

XLVI. Rezervatų apsaugos zonos. Šiose zonose draudžiama: įrengti naujus naudingųjų iškasenų karje- 
rus; keisti hidrologinį režimą; naudoti trąšas ir pesticidus ne žemės ūkio naudmenose; vykdyti miškų plynus 
kirtimus, išskyrus atkuriamuosius; steigti nuolatines poilsiavietes. Naujų statybų vieta parenkama, statiniai 
arba įrenginiai rekonstruojami, tiesiami keliai ir kiti įrenginiai, poilsio bei transporto stovėjimo aikštelės 
įrengiamos tiktai suderinus su rezervato administracija. 

XLVII. Gamtos paminklų apsaugos zonos. Jos nustatomos prie reljefo formų, atodangų, akmenų, šalti- 
nių, medžių 5-25 m atstumu. Šiose zonose draudžiama: žaloti ir keisti reljefą; arti žemę; statyti statinius ir 
įrenginius, nesusijusius su gamtos paminklų eksponavimu. 

XLVIIL Šilumos ir karšto vandens tiekimo tinklų apsaugos zonos. Jas sudaro žemės juosta po 5 metrus 
nuo kanalo (vamzdyno) kraštų. Zonose draudžiama statyba, aikštelių įrengimas, medžių sodinimas arčiau 
kaip 2 m nuo krašto, kiti darbai. 

XLIX. Vandentiekio, lietaus ir fekalinės kanalizacijos tinklų ir įrenginių apsaugos zonos. Zonos plotis — 
po 5 metrus nuo vamzdynų ašies, o prie magistralinių vamzdynų bei kitų įrenginių — 10-25 metrų. Zonoje 
draudžiama medžiagų sandėliavimas, sprogdinimo darbai, sąvartynų įrengimas. 

L. Kietyjų buitinių atliekų sąvartynai ir sanitarinės apsaugos zonos. Sąvartynus draudžiama įrengti ar- 
čiau kaip per 500 m nuo gyvenamųjų pastatų, 25 m nuo miško, 150—500 m nuo vandens telkinių. 

LI. Pavojingų atliekų laikinojo saugojimo aikštelės ir surinkimo punktai bei jų sanitarinės apsaugos 
zonos. Zonos plotis — per 500 m nuo sodybų ir gyvenviečių, 100 m — nuo miškų ar žemės ūkio naudmenų, 
200-500 m — nuo vandens telkinių. Zonoje draudžiama įrengti vandenvietes, magistralinius vamzdynus ir 
žvalgyti žemės gelmių išteklius. 

LII. Dirvožemių apsauga. Atliekant žemės kasybos darbus būtina išsaugoti derlingąjį dirvožemio 
sluoksnį. 

LIII. Valstybinių parkų apsaugos zonos. Jose žemės naudmenų sudėtis gali būti keičiama tik pagal pro- 
jektus, suderintus su Aplinkos ministerija ir parko administracija. Draudžiama statyti statinius, jei tai pažei- 
džia reljefo raiškumą, didina parkų teritorijos vizualiąją taršą. Nesuderinus su LR aplinkos ministerija ir par- 
ko administracija draudžiama statyti bei rekonstruoti statinius arba įrenginius, tiesti arba rekonstruoti kelius, 
vamzdynus, elektros ir ryšių linijas, įrengti poilsio bei transporto aikšteles. 

LIV. Valstybės sienos apsaugos objektų, įrenginių veikimo ir apsaugos zonos. Pasienio juostos veiki- 
mo zonos plotis — 5 metrai. Valstybinės sienos ženklo apsaugos zona yra 2,5 m. Šiose zonose draudžiama bet 
kokia veikla, nesusijusi su valstybės sienos apsauga. Prie pasienio juostos įrengtais keliais ir takais naudojasi 
tik pasienio policijos padaliniai, saugantys valstybės sieną. 

Kontrolės pėdsakų juostos (vienos ar dviejų) veikimo zona — 10-15 metrų. Prie jų gali būti įrengtos 
inžinerinės užtvaros, kurių veikimo zona — 5-20 metrų. Šioje zonoje draudžiama bet kokia veikla, nesusijusi 
su valstybės sienos apsauga. 

LV. Radiolokacinių stočių apsaugos zonos. Apsaugos zonos plotis — 1,5 km spindulio teritorija nuo ra- 
diolokacinių stočių. Zonoje, nesuderinus su radiolokacinės pozicijos vadu, draudžiama statyti pastatus ir 
įrenginius, tiesti aukštos įtampos elektros tiekimo oro linijas, dirbti keičiančius reljefą žemės darbus. 

LVI. Krašto apsaugos objektų įtakos zonos. Be raštiško dalinio vado sutikimo 5 m atstumu nuo sau- 
gomų krašto apsaugos objektų teritorijos ribos draudžiama bet kokia ūkinė veikla. 

LVII. Valstybės saugumo departamento ar Vadovybės apsaugos departamento prie Vidaus reikalų mi- 
nisterijos saugomų objektų apsaugos zona. Zonos plotis — 200 metrų. Joje statyti naujus ar rekonstruoti esa- 
mus statinius, keisti žemės sklypų pagrindinę naudojimo paskirtį, naudojimo būdą ar pobūdį, taip pat nustaty- 
tą naudojimo ir tvarkymo režimą, perleisti ar nuomoti žemės sklypus ir (ar) statinius užsienio valstybių dip- 
lomatinėms atstovybėms ar konsulinėms įstaigoms leidžiama tik suderinus su Valstybės saugumo departa- 
mentu ar Vadovybės apsaugos departamentu. 


3.2. Žemės servitutai ir kiti įpareigojimai žemės savininkams 


Žemės servitutai ir kiti įpareigojimai žemės savininkams nustatomi įstatymais. Be to, žemės servitutai 
gali būti nustatyti sandoriais, teismų sprendimais ir administraciniais aktais. 

Įstatymai numato atvejus, kai privačia teritorija gali naudotis ir kiti asmenys, dažniausiai nereikalau- 
jant už tai kompensacijos. Tai: 

1. Žemės įstatymo [64] 21 straipsnis numato tokias pareigas žemės savininkams: leisti statyti geodezi- 
nius, geofizinius ženklus statiniuose ir žemėje bei juos saugoti; leisti kitiems asmenims prieiti prie paviršinio 
vandens telkinių nustatytomis pakrantės apsaugos juostomis, lankyti gamtos ir kultūros paveldo teritorinius 
kompleksus bei objektus ir bendro naudojimo rekreacinius objektus (teritorijas). 

2. Miškų įstatymo [49] 8 straipsnis numato, jog fiziniai asmenys turi teisę laisvai lankytis miškuose, 
išskyrus rezervatų ir specialios paskirties objektų (pasienio zona, kariniai objektai ir kt.) miškus ir miškus, 
kuriuose tai apriboja kiti įstatymai. Asmenys gali rinkti vaisius, vaistažoles ir vaistinę žaliavą, išskyrus auga- 
lų rūšis, kurių sąrašą tvirtina Aplinkos ministerija, riešutauti, uogauti ir grybauti, valstybiniuose miškuose 
laikyti bites aviliuose ir bitidėse, laikydamiesi teisės aktų reikalavimų. 

3. Energetikos įstatymo [43] 14 straipsnis numato, jog energetikos objektų apsaugai ir eksploatavimui 
užtikrinti nustatomos apsaugos zonos, kuriose ribojami statybos, želdinimo ir žemės darbai. Apsaugos zonoje 
esančių žemės ir kitų nekilnojamųjų daiktų servitutus nustato energetikos objektų apsaugos taisyklės, kiti tei- 
sės aktai. Apsaugos zonoje esančių nekilnojamųjų daiktų savininkai ar jų naudotojai turi leisti energetikos 
įmonėms patekti prie jiems priklausančių ar jų eksploatuojamų energetikos objektų ir atlikti modernizavimo 
ar eksploatavimo darbus. 

4. Civilinis kodeksas ]42] numato, kad: 

- savininkas žemės sklypo, netekusio susisiekimo su viešuoju keliu, būtinu sklypui naudoti pagal pa- 
skirtį, gali reikalauti iš kaimyninių sklypų savininkų ar naudotojų, kad šie susisiekimo tikslui leistų jam nau- 
dotis savo žemės sklypais, kol bus pašalinta kliūtis, dėl kurios nutrūko susisiekimas. Kaimyninių žemės 
sklypų, kuriais nutiestas laikinas kelias, savininkams iš anksto turi būti atlyginti dėl kelio nutiesimo atsiradę 
nuostoliai. Ginčus dėl laikino kelio krypties 1r teisių juo naudotis, jeigu būtina, sprendžia teismas (4.43 str.). 

- pagal pastato, įrenginio ar kitokio nekilnojamojo daikto pirkimo-pardavimo sutartį pirkėjui kartu su 
nuosavybės teise į tą daiktą pardavėjas perduoda ir teises į tą žemės sklypo dalį, kurią tas daiktas užima ir 

kuri būtina jam naudoti pagal paskirųį (6.394 str.). Jeigu žemės sklypas, kuriame yra pardavėjui nuosavybės 
teise priklausančių pastatų ar kitokių nekilnojamųjų daiktų, parduodamas neperduodant pirkėjui nuosavybės 
teisės į tuos nekilnojamuosius daiktus, tai pardavėjui paliekama teisė naudotis ta žemės sklypo dalimi, kurią 
užima nekilnojamieji daiktai ir kuri yra būtina jų naudojimui užstatymo ar kitokia pirkimo-pardavimo sutar- 
tyje numatyta teise ir sąlygomis. Jeigu pirkimo-pardavimo sutartyje pardavėjo teisė naudotis žemės sklypo 
dalimi ir jos sąlygos neaptartos, tai pardavėjui nustatomas servitutas į tą žemės sklypo dalį, kurią užima ne- 
kilnojamasis daiktas ir kuri būtina jo naudojimui pagal jo paskirtį (6.395 str.). 

Šalių susitarimu žemės servitutai nustatomi sudarant notariškai tvirtinamus sandorius. 

Administraciniu aktu pagal patvirtintų teritorijų planavimo dokumentų sprendinius servitutai nustato- 
mi Nacionalinės žemės tarnybos vadovo ar jo įgalioto NŽT Žemėtvarkos skyriaus vedėjo sprendimu: 

1) valstybinės žemės sklypams, kurie pagal teritorijų planavimo dokumentus numatomi grąžinti, per- 
duoti ar suteikti nuosavybėn neatlygintinai, parduoti ar kitaip perleisti; 

2) valstybinės žemės sklypams, kurie pagal teritorijų planavimo dokumentus numatomi išnuomoti ar 
perduoti neatlygintinai naudotis; 

3) išnuomotiems ar perduotiems neatlygintinai naudotis valstybinės žemės sklypams, taip pat savival- 
dybių ir privačios žemės sklypams, kai pagal teritorijų planavimo dokumentus numatomas kelio servitutas, 
suteikiantis teisę įvairiomis transporto priemonėmis privažiuoti ar naudojantis juo kaip pėsčiųjų taku prieiti 
prie kapinių, rekreacinių ir kitų gyventojų bendram naudojimui skirtų teritorijų bei gamtos ir kultūros pavel- 
do teritorinių kompleksų ir objektų; 

4) išnuomotiems ar perduotiems neatlygintinai naudotis valstybinės žemės sklypams, taip pat savival- 
dybių ir privačios žemės sklypams, kai pagal teritorijų planavimo dokumentus numatomas servitutas, sutei- 
kiantis teisę tiesti centralizuotus (bendrojo naudojimo) inžinerinės infrastruktūros tinklus (požemines ir ant- 
žemines komunikacijas), kelius bei takus, jais naudotis ir juos prižiūrėti; 

5) valstybinės, savivaldybių ir privačios žemės sklypams, konsoliduotiems (pertvarkytiems) pagal že- 
mės konsolidacijos projektą [28]. 

Sprendimas nustatyti servitutą negali būti priimtas, jeigu iki teritorijų planavimo dokumento patvirti- 
nimo neišreikšta viešpataujančiuoju tampančio daikto savininko valia dėl servituto reikalingumo. Viešpatau- 
jančiuoju tampančio daikto savininkas savo valią išreiškia NŽT Žemėtvarkos skyriui, pateikdamas prašymą 
dėl siūlomo servituto pagal parengtą teritorijų planavimo dokumentą nustatymo. Kai siūloma nustatyti servi- 
tutą išnuomotiems ar perduotiems neatlygintinai naudotis valstybinės žemės sklypams, taip pat savivaldybių 
ir privačios žemės sklypams, kad būtų galima privažiuoti ar prieiti prie kapinių, rekreacinių ir kitų gyventojų 
bendram naudojimui skirtų teritorijų bei gamtos ir kultūros paveldo teritorinių kompleksų ir objektų, taip pat 
centralizuotiems (bendrojo naudojimo) inžinerinės infrastruktūros tinklams (požeminėms ir antžeminėms 
komunikacijoms), keliams ir takams tiesti, jais naudotis bei juos prižiūrėti, prašymą dėl siūlomo servituto 
pagal teritorijų planavimo dokumentą nustatymo pateikia: 

- esamų statinių, prie kurių reikia prieiti ar privažiuoti, savininkai arba patikėjimo teisės subjektai; 

- kai rekreacinėse bei kitose gyventojų bendram naudojimui skirtose teritorijose gamtos ir kultūros pa- 
veldo teritorinių kompleksų ir objektų teritorijose statinių nėra — šiose teritorijose esančių žemės sklypų sa- 
vininkai arba valstybinės žemės patikėtiniai, o tais atvejais, kai žemės sklype numatoma tiesti centralizuotus 
(bendrojo naudojimo) inžinerinės infrastruktūros tinklus (požemines ir antžeminės komunikacijas), kelius ir 
takus — šių darbų užsakovas. 

Kai siūloma nustatyti servitutą prieiti ar privažiuoti prie gamtos ir kultūros paveldo teritorinių komp- 
leksų ir objektų, įrašytų į LR Vyriausybės įgaliotos institucijos patvirtintą sąrašą, valią dėl servituto reikalin- 
gumo išreiškia valstybės ar savivaldybės institucija, atsakinga už šių kompleksų ir objektų apsaugą. Jeigu 
viešpataujančiuoju tampančio daikto patikėtinis yra NŽT, jo valia išreiškiama priimant sprendimą dėl servi- 
tuto nustatymo. 

3.3. Teritorijų tvarkymo darbų reglamentavimas 


Miško įveisimas ne miško žemėje. Miško įveisimu laikomas jo želdinimas (sėjant miško medžių ir 
krūmų sėklas arba sodinant iš jų išaugintus sodmenis) arba jo žėlimas (be žmogaus pagalbos arba taikant žė- 
limą skatinančias priemones). Leidimus įveisti mišką ne miško žemėje pagal žemės sklypų savininkų prašy- 
mus išduoda NŽT Žemėtvarkos skyriaus vedėjas nustatęs, kad teisės aktai toje žemėje nedraudžia kitų žemės 
naudmenų paversti miško naudmena [74]. 

Leidimai įveisti mišką negali būti išduodami: 

1) teritorijose, kuriose įveisti miškus draudžiama pagal Specialiąsias žemės ir miško naudojimo sąly gas; 

2)į Lietuvos Respublikos nekilnojamųjų kultūros vertybių registrą įrašytų ar saugomų objektų teritori- 
jose ir jų apsaugos zonose, išskyrus atvejus, kai miško įveisimą suderina Kultūros vertybių apsaugos depar- 
tamentas prie Kultūros ministerijos; 

3) detaliai išžvalgytuose ir naudojamuose naudingųjų iškasenų telkiniuose; 

4) pievose ir ganyklose esančiuose botaniniuose, entomologiniuose, teriologiniuose, hepertologiniuo- 
se, ornitologiniuose, botaniniuose, zoologiniuose draustiniuose; 

5) žemės sklypuose, kuriuos pagal patvirtintus ar pradėtus rengti teritorijų planavimo dokumentus nu- 
matoma naudoti visuomenės poreikiams; 

6) žemės sklypuose, kurie pagal patvirtintus detaliuosius planus numatyti užstatyti arba kitaip panau- 
doti ne žemės ūkio ir ne miškų ūkio veiklai; 

7) teisės aktais nustatytose (patvirtintose) paukščių apsaugai svarbiose teritorijose, jeigu jose aptinka- 
ma europinės svarbos saugomų rūšių paukščių, dėl kurių apsaugos negalima įveisti miško; 

8) teisės aktais nustatytose (patvirtintose) vietovėse, kuriose randamos europinės svarbos augalų ir gy- 
vūnų rūšys ir natūralios buveinės, dėl kurių apsaugos negalima įveisti miško; 

9) kitose saugomų gyvūnų, augalų, grybų rūšių ir jų bendrijų (įrašytų į Lietuvos raudonąją knygą) rad- 
vietėse ir vertingose gamtinėse buveinėse; 

10) kitais teisės aktų nustatytais atvejais. 

Kitose vietovėse leidimai įveisti mišką gali būti išduodami, jeigu tai: 

1) urbanizuotose teritorijose esantys žemės sklypai, kuriose pagal parengtus detaliuosius planus numa- 
tomas miškų įveisimas; 

2) žemės ūkiui netinkamos ir nenaudojamos žemės, pagal gamtines sąlygas ir teritorinį išsidėstymą 
tinkamuose miškams įveisti (smėlynai, žvyrynai, eroduojami šlaitai, išgraužos ir baigti eksploatuoti karjerai); 

3) intensyvaus karsto teritorijos III ir IV grupių žemėje; 

4) žemės ūkio naudmenos plotuose, atrinktuose pagal mažiau palankių ūkininkauti vietovių kriterijus. 
Šiuose plotuose, lyginant su šalies vidurkiu, žemės ūkio naudmenų, įvertintų ne daugiau kaip 32 našumo ba- 
lais, dalis turi būti 20 proc. didesnė, grūdinių augalų derlingumas mažesnis negu 80 proc. šalies vidurkio, gy- 
ventojų tankumas mažesnis negu 50 proc. šalies vidurkio, vidutinis metinis gyventojų skaičiaus regresas yra 
0,5 proc. ir daugiau, darbingo amžiaus gyventojų, užimtų žemės ūkyje, medžioklėje ir miškininkystėje, dalis 
didesnė negu 15 proc. Jeigu teritorija, kurioje yra žemės sklypas, šiuos kriterijus atitinka, leidimas išduoda- 
mas, tačiau tik tiems žemės plotams, kurių dirvožemio našumas ne didesnis kaip 39 balai, ir šie plotai yra 
nemelioruoti arba tuose plotuose melioracijos sistemos teisės aktų nustatyta tvarka nurašytos; 

5) žemės ūkio naudmenų plotai, kurių dirvožemio našumas ne didesnis kaip 32 balai; 

6) žemės ūkio naudmenų plotai, kurių dirvožemio našumas didesnis kaip 32 balai, įsiterpę tarp miškų, 
vandens telkinių, prie kurių nėra privažiavimo; 

7) žemės ūkio naudmenų plotai, kurių dirvožemio našumas didesnis kaip 32 balai, esantys požeminio 
vandens, kraštovaizdžio rekreacinių išteklių, gamtinio karkaso, karstinio regiono apsaugos zonose, teritorijo- 
se erozijai sustabdyti bei kitose teritorijose atsižvelgiant į gretimų teritorijų ekologinį stabilumą ir miškų iš- 
dėstymo žemėtvarkos schemas; 

8) žemės ūkio naudmenų plotai, kurių dirvožemio našumas didesnis kaip 32 balai, tačiau jie yra apleisti, 
t. y. daugiau kaip penkerius metus neįdirbti, nešienaujami, nenuganomi, taip pat besiribojantys su miškais, me- 
džių ir krūmų želdiniais, pelkėmis ir pradėję savaime apaugti medžiais ir krūmais. 

Jeigu 7 ir 8 punktuose nurodyti žemės plotai, kuriuose prašoma įveisti mišką, neįeina į savivaldybės 
teritorijos miškų išdėstymo žemėtvarkos schemoje pažymėtus žemės plotus, kuriuos galima perduoti miškų 
įveisimui, leidimas gali būti išduodamas tik pagal parengtus parengus kaimo plėtros žemėtvarkos projektus 
miškui įveisti ne miško žemėje (juos tvirtinant sprendimas paversti žemės ūkio naudmenas mišku bus priim- 
tas įvertinus ne tik planavimo organizatoriaus — žemės sklypo savininko pageidavimą, bet ir atsižvelgiant į 
projektą derinusių institucijų bei projekto svarstyme dalyvavusios suinteresuotos visuomenės nuomonę). 

Žemės savininkas, norintis ne miško žemės sklype įveisti mišką, NŽT Žemėtvarkos skyriui pateikia pra- 
šymą, pridėdamas žemės sklypo plano M1:10 000 su pažymėtomis ribomis, pagal kurias jis pageidauja įveisti 
mišką, kopiją. Žemėtvarkos skyrius per 15-30 darbo dienų nuo prašymo pateikimo arba nuo kaimo plėtros že- 
mėtvarkos projekto miškui įveisti ne miško žemėje pateikimo pažymi žemės savininko pateiktame žemės skly- 
po plane numatomo įveisti miško ribas bei plotą ir išduoda žemės savininkui leidimą įveisti mišką. 

Kai savininkas pageidauja įveisti mišką žemės sklypo plotuose, įtrauktuose į melioruotos žemės ap- 
skaitą, Žemėtvarkos skyrius žemės sklypo savininko prašymą ir kitus dokumentus perduoda savivaldybei, 
kuri įvertinusi galimybę melioruotame plote įveisti mišką išduoda drenažu arba grioviais nusausinto ploto 
plano M 1:2000 ištrauką ir miško įveisimo šiame plote technines sąlygas arba motyvuotai atsisako jas išduo- 
ti. Miško įveisimo techninėse sąlygose nurodoma, jog mišką leidžiama įveisti paliekant neapželdintas arba 
neapžėlusias griovių priežiūros juostas ir drenažo rinktuvų apsaugines juostas 15 m nuo griovio šlaito viršu- 
tinės briaunos ir po 15 m į abi puses nuo valstybei nuosavybės teise priklausančių ir bendro naudojimo dre- 
nažo rinktuvų, o melioruotam plotui apžėlus mišku, griovių priežiūros juostose ir drenažo rinktuvų apsaugi- 
nėse juostose medžius ir krūmus išnaikina ir valstybei nuosavybės teise priklausančius sugadintus melioraci- 
jos statinius atstato žemės sklypo savininkas. 

Tais atvejais, kai žemės sklypo savininkas iš žemėtvarkos skyriaus gauna leidimą įveisti mišką ne 
miško žemėje, jis turi parengti miško želdinimo ir žėlimo projektą, kurį patvirtina miškų urėdas ar jo įgalio- 
tas valstybinis miškų pareigūnas. Vadovaujantis šiuo projektu miškas veisiamas, saugomas ir prižiūrimas. 

Žemės savininkas, apželdinęs ne miško žemę, ne anksčiau kaip po pusės metų po miško įveisimo, jei- 
gu miškas įveistas pavasarį, ir ne anksčiau kaip po vienerių metų po miško įveisimo, jeigu miškas įveistas 
rudenį, o žemėje, kurioje miškas želia savaime, ne anksčiau kaip po vienerių metų po Miško želdinimo ir žė- 
limo projekto sudarymo, apie tai praneša AM regiono aplinkos apsaugos departamento rajono (savivaldybės) 
agentūrai, kuri parengia pažymą apie miško želdinių / žėlinių apskaitą. Gautą pažymą žemės savininkas pa- 
teikia Žemėtvarkos skyriui. Žemės naudmenų sudėtis tikslinama žemės savininko lėšomis atlikus kadastri- 
nius matavimus ir pateikus duomenis Nekilnojamojo turto kadastro ir registro tvarkytojui. 

Tuo atveju, kai įveistas miškas yra melioruotoje žemėje, Žemėtvarkos skyrius pateikia pažymos apie 
miško želdinių / žėlinių apskaitą ir žemės sklypo, kuriame įveistas miškas, plano teisės aktų nustatyta tvarka 
patvirtintas kopijas savivaldybei, kad ši išbrauktų tuos žemės plotus iš melioruotos žemės ir melioracijos sta- 
tinių apskaitos. 

Miško žemės pavertimas kitomis naudmenomis. Miško žemė gali būti paverčiama kitomis naudme- 
nomis tik Miškų įstatyme numatytais išimtiniais atvejais, kai ji reikalinga šiems tikslams: 

1) valstybinės svarbos objektams įrengti; 

2) inžinerinės infrastruktūros teritorijoms, apimančioms komunikacinius koridorius, inžinerinius tink- 
lus, susisiekimo komunikacijas ir priežiūros objektus, formuoti; 

3) visuomeninės paskirties ir bendrojo viešojo naudojimo teritorijoms formuoti; 

4) naudingųjų iškasenų eksploatavimo teritorijoms formuoti, kai nėra galimybės šių iškasenų eksploa- 
tuoti ne miško žemėje; 

5) krašto apsaugos teritorijoms, skirtoms valstybės sienos apsaugai ir specialiems krašto apsaugos tiks- 
lams, formuoti; 

6) atliekų saugojimo, rūšiavimo ir utilizavimo teritorijoms formuoti, kai nėra galimybės tokių teritorijų 
formuoti ne miško žemėje [32]. 

Visais atvejais miško žemės pavertimas kitomis naudmenomis turi būti suplanuotas specialiuosiuose 
arba detaliuosiuose planuose. Pakeitimo procedūra užbaigiama (pakeitimas laikomas įvykusiu), kai kitomis 
naudmenomis paverčiamas miško žemės plotas išregistruojamas iš LR miškų valstybės kadastro ir pakeiti- 
mai įregistruojami Nekilnojamojo turto kadastre ir registre. 

Asmenys, inicijuojantys valstybinės miško žemės pavertimą kitomis naudmenomis (toliau — pareiškė- 
jai), miško žemės pavertimą kitomis naudmenomis kompensuoja sumokėdami į Lietuvos Respublikos vals- 
tybės biudžetą piniginę kompensaciją. Privačios miško žemės savininkai, organizuojantys privačios miško 
žemės pavertimą kitomis naudmenomis, miško žemės pavertimą kitomis naudmenomis kompensuoja įveis- 
dami mišką nuosavybės teise jiems priklausančioje žemėje, ne mažesniame plote, negu kitomis naudmeno- 
mis paverčiamas miško žemės plotas, arba sumokėdami į Lietuvos Respublikos valstybės biudžetą piniginę 
kompensaciją. 

Piniginę kompensaciją sudaro: 

1) miško žemės sklypo vertė rinkos kainomis. Ji apskaičiuojama pagal žemės verčių žemėlapius; 

2) miško žemės sklype augančio medyno įveisimo ir išauginimo iki amžiaus, kurį šis medynas pasiekė 
pavertimo kitomis naudmenomis metu, išlaidos. Tai išlaidos miško želdinių įveisimui, miško želdinių prie- 
žiūrai ir apsaugai, jaunuolynų ugdymo kirtimams, kasmetinei miško priešgaisrinei ir sanitarinei apsaugai; 

3) prarasto medienos prieaugio, kurį miško žemės sklype augantis medynas sukauptų iki nustatyto pa- 
grindinių kirtimų amžiaus, vertė nenukirsto miško kainomis. 

Piniginę kompensaciją į valstybės biudžetą privaloma sumokėti prieš išregistruojant kitomis naudme- 
nomis paverčiamą miško žemę iš LR miškų valstybės kadastro. Sumokėta piniginė kompensacija įtraukiama 
į valstybės biudžeto pajamas, taip pat į specialiąją Bendrųjų miškų ūkio reikmių finansavimo programą ir 
naudojama naujiems miškams įveisti skirtai žemei įsigyti, miškams įveisti ir kitoms su miškų priežiūra, ap- 
sauga ir tvarkymu susijusioms priemonėms finansuoti. 

Piniginės kompensacijos dydį apskaičiuoja ir planavimo organizatoriui pateikia Valstybinė miškų tar- 
nyba. Planavimo organizatoriaus prašyme apskaičiuoti kompensaciją už miško žemę, kurią planuojama pa- 
versti kitomis naudmenomis, turi būti nurodytas miško žemės sklypo kadastro numeris (jeigu yra suteiktas) ir 
pridėtas planuojamo paversti kitomis naudmenomis miško žemės sklypo planas, parengtas Valstybinės miš- 
kų tarnybos nustatyta tvarka. 

Kompensuodamas miško žemės pavertimą kitomis naudmenomis miško įveisimu, privačios miško 
žemės savininkas privalo, nustatyta tvarka gavęs leidimą, įveisti mišką jam nuosavybės teise priklausančia- 
me ne miško žemės plote, ne mažesniame už paverčiamą kitomis naudmenomis, patikslinti žemės sklypo, 
kuriame įveistas miškas, kadastro duomenis ir įregistruoti įveistą miško plotą LR miškų valstybės kadastre. 

Paverčiant miško žemę kitomis naudmenomis III miškų grupės miškuose, mokama dvigubo dydžio 
piniginė kompensacija, II miškų grupės miškuose — trigubo dydžio piniginė kompensacija. Atitinkamai III 
miškų grupės miškuose įveisiamo miško plotas turi būti ne mažesnis nei dvigubo dydžio kitomis naudme- 
nomis paverčiamos miško žemės sklypo plotas, II miškų grupės miškuose — ne mažesnis nei trigubo dydžio 
kitomis naudmenomis paverčiamos miško žemės sklypo plotas. 

Sprendimą miško žemę paversti kitomis naudmenomis priima detalųjį arba specialųjį teritorijų plana- 
vimo dokumentą tvirtinanti institucija kartu su sprendimu patvirtinti šį dokumentą. Jame nurodoma: 

1) žemės sklypo savininkas arba valstybinės miško žemės patikėtinis; 

2) žemės sklypo plotas ir kitomis naudmenomis paverčiamos miško žemės plotas; 

3) žemės sklypo pagrindinė žemės naudojimo paskirtis, būdas ir pobūdis; 

4) miško žemės pavertimo kitomis naudmenomis sąlygos, įskaitant miško žemės pavertimo kitomis 
naudmenomis kompensavimo būdą. 

Žemės sklypo, kuriame teritorijų planavimo dokumentą tvirtinančios institucijos sprendimu miško 
žemė paverčiama kitomis naudmenomis, duomenys LR miškų valstybės kadastre keičiami tik kompensavus 

miško žemės pavertimą kitomis naudmenomis. Valstybinė miškų tarnyba žemės sklypo duomenis LR miškų 
valstybės kadastre pakeičia gavusi pareiškėjo arba privačios miško žemės savininko prašymą ir patikrinusi 
piniginės kompensacijos sumokėjimo į valstybės biudžetą arba kompensavimo įveistu mišku faktą. 

Pareiškėjai arba privačios miško žemės savininkai kartu su prašymu išduoti leidimą kirsti mišką lydi- 
mo kirtimais pagal detaliojo arba specialiojo plano sprendinius AM regiono aplinkos apsaugos departamento 
rajono agentūrai pateikia: detaliojo arba specialiojo plano kopiją ir sprendimo paversti miško žemę kitomis 
naudmenomis kopiją. 

Miško iškirtimas technologinėms ir gamybinėms miško ūkio reikmėms (medelynams įrengti, miško 
ūkiniams keliams tiesti, priešgaisrinėms juostoms, technologiniams proskiebiams, poilsio aikštelėms ir me- 
dienos sandėliams įrengti, nustatyta tvarka žvyrui ir smėliui kasti miško ūkio reikmėms) nėra miško žemės 
pavertimas kitomis naudmenomis. Be to, miško žeme nelaikomi ir atskirais mišku apaugusiais plotais apskai- 
tomi buvusių žemės ūkio naudmenų plotai, apaugę savaiminukais, kurių vidutinis amžius ne mažesnis kaip 
20 metų. 

Statinių projektavimas ir statyba [58]. Pagrindinės sąlygos statinių statybai: 

1) pageidaujantis statyti fizinis ar juridinis asmuo (statytojas) žemės sklypą, kuriame bus statomas sta- 
tinys, turi valdyti nuosavybės teise arba valdyti ir naudoti kitais įstatymų nustatytais pagrindais; 

2) žemės sklypui turi būti nustatyta tokia žemės naudojimo paskirtis, naudojimo būdas ir pobūdis, ku- 
rie leistų statyti pageidaujamą pastatą. Pastatus statyti dažniausiai galima kitos paskirties žemės sklypuose. 
Žemės ūkio paskirties žemėje galima statyti tik ūkininkų sodybas ir žemės ūkio paskirties gamybinius pasta- 
tus. Atitinkamai ribojamos statybos ir miškų ūkio bei konservacinės paskirties žemėse. 

3) statyba galima tik turint parengtą detalųjį planą (išskyrus kai kurias išimtis), parengtą statinio pro- 
jektą ir leidimą statybai. 

4) statinių projektai rengiami ir leidimai statybai išduodami vadovaujantis Statybos įstatymu ir aplin- 
kos ministro patvirtintais reglamentais. 

Jeigu teritorijų planavimo dokumentai numato galimybę statyti statinius, techniniam statinio projektui 
parengti reikia gauti projektavimo sąlygas. Statinio projektavimo sąlygos — tai privalomieji reikalavimai, ap- 
imantys: 

- reikalavimus tiesti komunalinius ir vietinius inžinerinius tinklus, prijungti prie jų statinio ir technolo- 
gines inžinerinės sistemas, taip pat statybos sklypo inžinerinius tinklus; 

- reikalavimus nutiesti susisiekimo komunikacijas, prijungti prie jų statybos sklypo susisiekimo komu- 
nikacijas; 

- statinio architektūros ir statybos sklypo tvarkymo urbanistinius reikalavimus, kuriuos savivaldybės 
administracija nustato atsižvelgdama į statinio paskirtį, konkrečią statybos vietą, gretimybes bei trečiųjų as- 
menų pagrįstų teisių apsaugą, susijusią su statinio statyba; 

- daugiabučio gyvenamojo namo bendrojo naudojimo patalpų rekonstravimo ir gyvenamųjų patalpų 
paskirties keitimo reikalavimus; 

- planuojamos ūkinės veiklos poveikio aplinkai vertinimo dokumentų parengimo reikalavimus (Pla- 
nuojamos ūkinės veiklos poveikio aplinkai vertinimo įstatymo nustatytais atvejais); 

- aplinkos apsaugos institucijos nustatytus gamtos išteklių naudojimo reikalavimai (tuo atveju, kai ne- 
privalomas planuojamos ūkinės veiklos poveikio aplinkai vertinimas, bet užbaigus statyti statinį reikia šios 
institucijos leidimo naudoti gamtos išteklius); 

- už nekilnojamųjų kultūros paveldo vertybių apsaugą atsakingos įgaliotos institucijos patvirtintą ne- 
kilnojamosios kultūros paveldo vertybės apsaugos reglamentą; 

- Vyriausybės įgaliotos institucijos patvirtintą saugomos teritorijos reglamentą; 

- kitus įstatymų nustatytus reikalavimus. 

Norėdamas gauti statinio projektavimo sąlygų sąvadą, statytojas turi pateikti savivaldybės administraci- 
jos direktoriui ar jo įgaliotam savivaldybės administracijos valstybės tarnautojui (savivaldybės administracijos 
subjektui) prašymą, pridėdamas duomenis apie statinį bei apie žemės sklypo nuosavybės teisę ar kitą valdymo 

ir naudojimo teisę patvirtinančius dokumentus. Savivaldybės administracijos subjektas, gavęs dokumentus, pa- 
teikia paraišką statinio projektavimo sąlygoms parengti: 

1) inžinerinių tinklų bei susisiekimo komunikacijų savininkams ar naudotojams; 

2) AM regiono aplinkos apsaugos departamentui; 

3) už nekilnojamųjų kultūros paveldo vertybių apsaugą atsakingai įgaliotai institucijai (kai projekta- 
vimo sąlygos nustatomos nekilnojamosios kultūros paveldo vertybės tvarkymo statybos darbų projektui 
rengti); 

4) už saugomos teritorijos apsaugą atsakingai institucijai (kai projektavimo sąlygos nustatomos stati- 
nio, statomo saugomoje teritorijoje, projektui rengti); 

5) kitoms institucijoms, jei tai nustatyta įstatymų. 

Projektavimo sąlygos parengiamos per 10 dienų nuo paraiškos gavimo. Per tą patį laiką parengiamos 
projektavimo sąlygos, priklausančios savivaldybės kompetencijai. 

Statinio projektas rengiamas vadovaujantis įstatymais, reglamentuojančiais statinio saugos ir paskirties 
reikalavimus, kitais teisės aktais, teritorijų planavimo ir normatyviniais statybos techniniais dokumentais bei 
normatyviniais statinio saugos ir paskirties dokumentais. Projektas rengiamas dviem etapais (parengiamas 
techninis projektas ir darbo projektas) arba vienu etapu, kai parengiamas techninis darbo projektas arba (ne- 
sudėtingo statinio atveju) supaprastintas projektas. 

Parengus projektą, jis turi būti patvirtintas. Projekto patvirtinimas reiškia statytojo pritarimą parengtam 
projektui, bet neatleidžia projektuotojo nuo atsakomybės už normatyvinę projekto kokybę. 

Statybą leidžiantys dokumentai yra: 

1) naujo ypatingo ir neypatingo statinio statybos, rekonstravimo ar pastato atnaujinimo (modernizavi- 
mo) atveju — leidimas statyti naują statinį, arba rekonstruoti statinį, arba atnaujinti (modernizuoti) pastatą; 

2) kitais atvejais — rašytinis įgalioto valstybės tarnautojo pritarimas statinio projektui (kai jis yra priva- 
lomas); 

3) tais atvejais, kai 1-2 punktuose nurodyti statybą leidžiantys dokumentai neprivalomi, tačiau pagal 
teisės aktų nuostatas privaloma gauti žemės sklypo ar gretimų žemės sklypų savininkų ar valdytojų sutiki- 
mus, — šių sklypų savininkų ar valdytojų rašytiniai sutikimai. 

Leidimą statyti naują statinį, leidimą rekonstruoti statinį ir leidimą atnaujinti (modernizuoti) pastatą 
išduoda savivaldybės administracijos subjektas. Kad gautų statybos leidimą, statytojas jam turi pateikti: 

1) nustatytos formos prašymą; 

2) žemės sklypo nuosavybės teisę ar kitą valdymo ir naudojimo teisę patvirtinančius dokumentus, taip 
pat žemės sklypo bendraturčių sutikimą, jei žemės sklypas priklauso jiems bendrosios nuosavybės teise; 

3) statinio bendraturčių sutikimą; 

4) sutartį su gretimo žemės sklypo savininku dėl šio sklypo dalies laikino naudojimo statybos metu ir 
servitutų naudojant pastatytą statinį, dėl kompensacijų už naudojimąsi žemės sklypu bei žalą (jei ji padaro- 
ma) tais atvejais, kai pagal statinio projektavimo sąlygų sąvadą inžineriniai tinklai ar susisiekimo komunika- 
cijos numatomi tiesti už statytojui priklausančio žemės sklypo ribų ar kai gretimo sklypo dalį numatoma pa- 
naudoti statybvietei įrengti; 

5) statinio projektą; 

10) statinių kadastrinių matavimų bylą (kopiją) ir pažymėjimą apie Nekilnojamojo turto registre įre- 
gistruotą statinį (butą, patalpas) ir teises į jį arba Nekilnojamojo turto registro centrinio duomenų banko išra- 
šą (kai statinys rekonstruojamas ar kapitališkai remontuojamas). 

Įregistravęs prašymą, savivaldybės administracijos subjektas visus dokumentus perduoda Nuolatinei 
statybos komisijai, kuri privalo juos patikrinti ir nustatyti, ar statinio projektas atitinka teritorijų planavimo 
dokumentuose nustatytus statybos sklypo tvarkymo reikalavimus (reglamentą) bei projektavimo sąlygų są- 
vado reikalavimus, taip pat Nuolatinės statybos komisijos nuostatuose nurodytus teisės aktų reikalavimus. 
Komisija protokolu įformina statinio projekto patikrinimo rezultatus ir sprendimu nurodo savivaldybės ad- 
ministracijos subjektui išduoti statytojui jo prašomą statybos leidimą ar jo neišduoti. 

Statybos leidimas galioja 10 metų. Leidimas statyti ir naudoti laikiną statinį galioja iki leidime nurody- 
to laiko, kuris nustatomas Nuolatinės statybos komisijos protokolu, atsižvelgiant į statinio paskirtį, ir įrašo- 
mas statybos leidime, tačiau jis negali būti ilgesnis kaip 3 metai. 

Juridiniam ar fiziniam asmeniui, įsigijusiam nebaigtą statyti, rekonstruoti ar kapitališkai remontuoti 
statinį, visos statytojo, gavusio statybos leidimą, prievolės ir teisės pereina tik tada, kai šis leidimas perregist- 
ruojamas statinį įsigijusio asmens vardu. 

Jei statybos metu arba iki statybos pradžios yra keičiami statinio esminiai projektiniai sprendiniai (sta- 
tinio paskirtis, vieta, gabaritai, pagrindinės konstrukcijos, fasadų išvaizda, technologija), kuriems pritarė 
Nuolatinė statybos komisija, statybos leidime ir leidimų registracijos žurnaluose (laikmenose) padaromos 
žymos apie dalinį projekto pakeitimą. 

Užbaigus naujo statinio statybą, statinio rekonstravimą, atnaujinus (modernizavus) daugiabutį namą ar 
negyvenamosios paskirties pastatą, Aplinkos ministerijos nustatyta tvarka surašomas statybos užbaigimo aktas. 
Užbaigus statinio kapitalinį remontą, pakeitus statinio (patalpų) paskirtį, pastačius, rekonstravus ar atnaujinus 
(modernizavus) vieno ar dviejų butų namą, Valstybinei teritorijų planavimo ir statybos inspekcijai prie AM pa- 
teikiama statytojo (užsakovo) deklaracija apie statybos užbaigimą. Naujo vieno ar dviejų butų namo ar nesudė- 
tingo statinio statybos ir šių statinių rekonstravimo atvejais deklaraciją apie statybos užbaigimą tvirtina Valsty- 
binė teritorijų planavimo ir statybos inspekcija prie AM, o konservacinio prioriteto, kompleksinėse saugomose 
teritorijose ir jų apsaugos zonose deklaraciją tvirtina ir institucija, pagal kompetenciją atsakinga už šių teritorijų 
apsaugą. 

Užbaigęs statybas, žemės savininkas ar kitas statytojas teikia dokumentus įregistruoti statinį ar patiks- 
linti jo kadastro duomenis Nekilnojamojo turto kadastro ir registro tvarkytojui. 

Naudingųjų iškasenų eksploatavimas ir pažeistos žemės rekultivavimas. Naudingąsias iškasenas 
pramoniniuose telkiniuose galima eksploatuoti gavus nustatytąja tvarka leidimus, kuriuos išduoda Lietuvos 
geologijos tarnyba, Aplinkos ministerija arba LR Vyriausybė [21]. Privačios ir valstybinės žemės sklypų sa- 
vininkai ir naudotojai (žemės valdytojai) savo žemėje gali eksploatuoti naudingąsias iškasenas (išskyrus gin- 
tarą, naftą, dujas ir kvarcinį smėlį) tik savo ūkio reikmėms ir prieš tai nustatyta tvarka įregistravę mažuosius 
karjerus [77]. 

Žemės valdytojas savivaldybės teritorijoje gali įsirengti po vieną skirtingų rūšių naudingųjų iškasenų 
(smėlis ir žvyras laikomi vienos rūšies naudingąja iškasena) mažąjį karjerą, kai jo turimų žemės sklypų ben- 
dras plotas šioje teritorijoje yra ne didesnis kaip 1000 ha. Mažojo karjero plotas gali sudaryti iki 1 proc. tu- 
rimos žemės ploto, bet ne daugiau kaip 0,5 ha. 

Įrengti mažuosius karjerus neleidžiama vietose, kur tai draudžia Saugomų teritorijų įstatymas, Specia- 
liosios žemės ir miško naudojimo sąlygos ir kiti teisės aktai. Kitose vietose suinteresuotieji žemės valdytojai 
savo lėšomis gali organizuoti vietos naudingųjų iškasenų eksploatavimui parinkimą (nustatymą) ir mažojo 
karjero paso parengimo darbus. Šiuos darbus gali atlikti asmuo, turintis NŽT išduotą kvalifikacijos pažymė- 
jimą rengti žemės sklypų formavimo ir pertvarkymo projektus. 

Mažojo karjero vieta pažymima riboženkliais, atitinkančiais žemės sklypų ribų paženklinimui nustatytus 
standartus. Mažojo karjero pasas rengiamas naujausioje kartografinėje medžiagoje (M 1:5000 arba 1:10000) 
pažymint karjero vietą, karjero centro koordinates LKS-94 koordinačių sistemoje ir absoliutinį aukštį. Žemės 
valdytojas AM regiono aplinkos apsaugos departamento (RAAD) rajono agentūrai turi pateikti: 

1) prašymą dėl mažojo karjero įrengimo. Prašyme nurodoma naudingosios iškasenos pavadinimas, 
naudingosios iškasenos panaudojimo savo ūkio reikmėms tikslai, bendras savivaldybės teritorijoje naudoja- 
mos žemės sklypų plotas ir pageidaujamas mažojo karjero plotas; 

2) nuosavybės teise turimo ar patikėjimo teise valdomo žemės sklypo plano ir pažymėjimo apie Nekil- 
nojamojo turto registre įregistruotą žemės sklypą ir teises į jį patvirtintas kopijas; 

3) mažojo karjero paso projektą, suderintą su NŽT Žemėtvarkos skyriumi ir Lietuvos geologijos tar- 
nyba (įrengiant didesnį kaip 0,1 ha mažąjį karjerą). 

Nustačiusi, kad pateikti dokumentai tinkami ir nėra kliūčių tenkinti prašymą, RAAD rajono agentūra 
teikia siūlymą departamento direktoriui derinti mažojo karjero pasą. Suderinus pasą regiono aplinkos apsau- 
gos departamente, žemės savininkų ar naudotojų mažasis karjeras registruojamas RAAD rajono agentūros 
Mažųjų karjerų registracijos žurnale. 

Parengiant karjerą eksploatavimui, prie įvažiavimo turi būti pastatytas stendas su informacija apie že- 
mės sklypo savininką ar naudotoją, nurodant fizinio asmens vardą, pavardę arba juridinio asmens pavadini- 
mą, mažojo karjero plotą ir karjero paso numerį. Virš stačių karjero šlaitų (kasavietės) turi būti pastatyti įspė- 
jamieji ženklai. Derlingasis dirvožemio sluoksnis turi būti nuimtas prieš pradedant naudingosios iškasenos 
gavybą. Jis saugomas šūsnyse atskirai nuo kitų dangos uolienų ir panaudojamas iškasto karjero rekultivavi- 
mui. Jei kasant susiformuoja vandens telkinys, sukauptas derlingasis dirvožemio sluoksnis panaudojamas 
žemės sklypo savininko ar naudotojo turimos žemės ūkio paskirties žemės gerinimui ar ūkio aplinkos tvar- 
kymo darbams. Dangos grunto (jeigu tokio yra) ir dirvožemio sluoksnio panaudojimo būdas turi būti nurody- 
tas mažojo karjero pase. 

Teisę pradėti eksploatuoti naudingąsias iškasenas savo ūkio reikmėms žemės valdytojas įgyja tik tada, 
kai RAAD rajono agentūros pareigūnas apžiūri eksploatacijai paruoštą kasavietę ir įsitikina, kad yra įrengtas 
informacinis stendas, pastatyti standartus atitinkantys riboženkliai, nuimtas ir susandėliuotas derlingasis 
grunto sluoksnis. Apie atliktą apžiūrą pažymima mažojo karjero pase. 

Eksploatuojamame karjere šlaitų polinkis (išskyrus kasavietę) turi būti ne didesnis kaip 40“. Nesaugius 
šlaitus suformuojantys įsikasimai karjero bortuose ir sprogdinimo darbai draudžiami. 

Mažojo karjero naudotojas kartą per metus privalo padaryti įrašą mažojo karjero pase apie per metus iš- 
gautą naudingosios iškasenos kiekį. Be to, karjero naudojimą turi teisę tikrinti RAAD rajono agentūros, NŽT 
Žemėtvarkos skyriaus ir Valstybinės geologijos tarnybos pareigūnai. Patikrinimo metu įvertinama mažojo kar- 
jero būklė bei nustatomas apytikris išgautos naudingosios iškasenos kiekis. Apie patikrinimo rezultatus įrašoma 
mažojo karjero pase ir Mažųjų karjerų registracijos žurnale. 

Teisė naudoti naudingąsias iškasenas savo ūkio reikmėms nesuteikia teisės juo disponuoti. Draudžia- 
ma mažajame karjere išgautas naudingąsias iškasenas parduoti, naudoti komercinei veiklai arba kaip atsiskai- 
tymo priemonę kitaip perleisti, taip pat išnuomoti, įkeisti arba kitokiu būdu keisti šio valstybės turto teisinę 
būklę. 

Įrengtame mažajame karjere išnaudojus naudingosios iškasenos išteklius ir atlikus rekultivavimo dar- 
bus, žemės valdytojas gali įsirengti naują mažąjį karjerą savivaldybės teritorijoje ne anksčiau kaip praėjus 
10 metų po turėto karjero įregistravimo datos. 

Baigęs naudoti mažąjį karjerą, žemės savininkas ar naudotojas per metus savo lėšomis turi jį 
rekultivuoti. Gavę prašymą leisti atlikti mažojo karjero rekultivavimo darbus, RAAD rajono agentūros 
atstovai turi vietoje patikrinti mažojo karjero būklę, o užbaigus darbus — sudaryti komisiją rekultivuotam 
karjerui priimti. 

Rekultivuojant pramoninius arba mažuosius karjerus, privaloma laikytis AM patvirtintos naudingųjų iš- 
kasenų karjerų ir durpynų rekultivavimo tvarkos [82]. Šių plotų rekultivavimas turi būti vykdomas pagal telki- 
nio naudojimo-rekultivavimo projektą, kuriame numatoma rekultivavimo kryptis, darbų vykdymo tvarka, der- 
lingojo dirvožemio sluoksnio ir dangos uolienų (grunto) kaupų (sandėliavimo) vietos, taip pat dalinis rekultiva- 
vimas ir priemonės naudingųjų iškasenų likučio apsaugai. 

Derlingasis dirvožemio sluoksnis turi būti saugomas kaupuose (voluose). Jiems parenkamos sausos 
vietos, kuo arčiau rekultivuojamo ploto. Kaupų aukštis neturi viršyti 10 metrų, o šlaitų nuolydis — 300 metrų. 
Jeigu derlingojo dirvožemio sluoksnio kaupai išbus daugiau kaip dvejus metus, jie apsaugomi nuo erozijos ir 
defliacijos apsėjant daugiamečių žolių mišiniais. Derlingasis dirvožemio sluoksnis kaupuose gali būti laiko- 
mas ne ilgiau kaip 20 metų. 

Pagrindinės pažeistų žemių rekultivavimo kryptys yra: 

- į žemės ūkio naudmenas — kai karjere yra priesmėlio, priemolio ar molio gruntai, o derlingojo dirvože- 
mio pakanka plotui padengti 0,2-0,3 m storio (po suslūgimo) sluoksniu, arba kai iškastuose durpynuose palik- 
tas ne plonesnis kaip 0,5 m storio priedugninis žemapelkinių durpių sluoksnis; 

- į mišką — kai karjere yra lengvos granuliometrinės sudėties (smėlio, žvyro) gruntai, o sukaupto der- 
lingojo dirvožemio pakanka plotui padengti 0,1 m (po suslūgimo) sluoksniu. Durpynuose miškui sodinti turi 
būti paliktas 0,3 m storio priedugninis durpių sluoksnis; 

- į vandens telkinius (vandens saugyklas, žuvininkystės, rekreacinius ir kitos paskirties tvenkinius) — 
kai juos galima įrengti ne seklesnius kaip 2 m. Durpynuose, numatomuose rekultivuoti į žuvininkystės tven- 
kinius, turi būti paliktas 0,15 m storio priedugninis durpių sluoksnis; 

- Į statybai skirtus plotus — kai juose teritorinio planavimo dokumentai numato gyvenamąją ar pramo- 
ninę statybą; 

- į kitos paskirties plotus — kai yra poreikis įrengti autolenktynių trasas, sporto aikštynus ir kt. 

Rekultivavimo darbai pradedami techninėmis priemonėmis — karjero ir durpyno dugno lyginimu bei 
šlaitų formavimu. Rekultivuojant į žemės ūkio naudmenas, išlyginto karjero (durpyno) dugno polinkis neturi 
viršyti: į ariamąją žemę — 2“, kalvotame reljefe — 5“, išimtiniais atvejais (šlaituose) — 8“; į kultūrines pievas ir 
ganyklas — 8“, išimtiniais atvejais (šlaituose) — 14“; į sodus — 119. Rekultivuojant į mišką, išlyginto karjero 
(durpyno) dugno ir šlaitų polinkis neturi viršyti 15“, išimtiniais atvejais (karjero šlaite) — 25“. Aukštuose ir 
stačiuose šlaituose kas 5—7 m įrengiamos ne mažiau kaip 2 m pločio pakopos (terasos), kurios padidina šlaitų 
atsparumą erozijai. Pakopų (terasų) paviršius formuojamas su nežymiu polinkiu šlaito kilimo kryptimi. Re- 
kultivuoti šlaitai turi būti stabilūs, atsparūs erozijai ir defliacijai bei grunto slinkimui (nuogriuvoms, nuo- 
šliaužoms ir kt). Pašlapusiuose plotuose atliekama sausinamoji melioracija. Teritorijos sausinimas atvirais 
grioviais taikomas tik tais atvejais, kai sausinti drenažu neįmanoma arba ekonomiškai netikslinga. Prieš pa- 
skleidžiant derlingąjį dirvožemio sluoksnį, pažeista žemė suariama iki 0,5 m gylio. Paskleidžiamo derlingojo 
dirvožemio sluoksnio storis turi būti ne mažesnis kaip: nustatytas normatyvas. Vėliau vykdomi biologinės 
rekultivacijos darbai. 

Rekultivuojant į žemės ūkio naudmenas, žemės plotas apsėjamas ankštinėmis ir varpinėmis žolėmis, 
sutvirtinančiomis dirvožemį ir papildančiomis jį azotu. Žolė šienaujama ne rečiau kaip 2 kartus per metus ir 
pašalinama iš lauko. Iškastų durpynų rekultivavimas į žemės ūkio naudmenas turi atitikti šias sąlygas: drėg- 
mės dirvožemio humusiniame sluoksnyje išlaikymą augalų vegetacijos laikotarpiu; žemės ūkio augalų ap- 
saugą nuo išmirkimo; galimybes mechanizuotai atlikti žemės įdirbimą. Po 1-3 metų rekultivuotas plotas 
naudotinas tokia pat tvarka, kaip ir kitos panašias dirvožemio savybes turinčios žemės ūkio naudmenos. 

Rekultivuojant į mišką, medžių rūšys parenkamos pagal reikalavimus miško želdinimo ir žėlimo pro- 
jektų rengimui. Spygliuočių masyvuose būtina grupėmis pasodinti lapuočių (taip sukuriamas įvairesnis bio- 
topas). Želdinių pakraščiuose gali būti numatoma pasodinti 3—5 m pločio krūmų ir antro ardo medžių juostą, 
apsaugančią nuo vėjų. Mažiausiai užterštose vietose galima numatyti plotus vaistiniams, prieskoniniams, 
aromatiniams, vaisiniams ir medingiesiems augalams (aukštutinio ir tarpinio tipo iškastuose durpynuose ga- 
lima įveisti spanguolynus, žemutinio tipo durpynuose — valerijonus, pipirmėtes ir kt.). Šlaitų apsaugai nuo 
erozijos naudojami lengvai prigyjantys, greitai išauginantys tvirtas šaknų sistemas augalai, kad apsaugotų 
juos nuo erozijos ir defliacijos bei stabdytų vandens srautus (krūmai, gluosniai, ievos, baltalksniai, šaltalan- 
kiai, erškėtrožės ir kt.) 

Vandens telkiniai gali būti įrengiami karjeruose, kuriuose naudingųjų iškasenų gavyba buvo vykdoma 
žemiau gruntinio vandens lygio, bei durpynuose, kuriuose po gavybos pakeliamas vandens lygis. Juos įren- 
giant numatomos priemonės gretimų plotų užpelkėjimui išvengti. Vandens telkinio šlaitai po vandeniu for- 
muojami 30“ nuolydžiu. Rekreaciniuose vandens telkiniuose įrengiamas ne mažiau kaip 20 m pločio atabra- 
das 5-6" nuolydžiu. Vandens gylis atabrade negali viršyti 2 m. Kranto šlaitų nuolydis paplūdimių zonose 
formuojamas 4-117. Vandens apsaugai labai reikšminga pakrantės vandenyje auganti šiurkščioji vandens 
augmenija (paprastoji nendrė, siauralapis švendras ir ežerinis meldas). Ji numatoma sodinti siauroje juostoje 
prie vandens ir vėliau paplinta savaime. Vandens telkinių pakrančių tvirtinimui numatomi sodinti medžiai ir 

krūmai: karklai, baltalksniai, juodalksniai, ievos ir kt. Prie vandens dažniausiai sodinami karklai. Kiti me- 
džiai ir krūmai sodinami kiek aukščiau vidutinio vandens lygio taip, kad jų šaknys pasiektų gruntinį vandenį. 
Gamtosauginiai vandens telkiniai, skirti vandens paukščių biotopų sukūrimui, gali būti įrengiami toliau nuo 
gyvenamųjų vietų ir kelių, kur yra minimali žmogaus invazijos galimybė. 


III skyriaus klausimai 

„Kokios specialiosios žemės naudojimo sąlygos yra nustatytos Žemės įstatymu? 
„Kokia veikla draudžiama ar ribojama draustiniuose? 

„Kokia veikla draudžiama ar ribojama valstybiniuose parkuose? 

„Kokia veikla draudžiama ar ribojama vandens telkinių apsaugos zonose? 
„Kokie žemės servitutai nustatyti įstatymuose? 

. Kokiais atvejais žemės servitutas gali būti nustatomas administraciniu aktu? 

.„ Kuriuose žemės plotuose neleidžiama įveisti mišką? 

„Kokia tvarka išduodamas leidimas įveisti mišką žemės ūkio paskirties žemėje? 


L ULO ELN- 


„ Kuriais atvejais ir kokia tvarka išduodamas leidimas paversti mišką kitomis naudmenomis? 
10. Kokius dokumentus reikia turėti norint gauti leidimą pastato statybai? 

11. Kokia tvarka leidžiama eksploatuoti naudingąsias iškasenas savo ūkio reikmėms? 

12. Kokia tvarka rekultivuojamos pažeistos žemės? 

4.1. Teritorijų planavimo sistema 


Bendrosios nuostatos [59]. Teritorijų planavimo rūšys yra šios: 1) bendrasis teritorijų planavimas; 2) 
specialusis teritorijų planavimas; 3) detalusis teritorijų planavimas. 

Teritorijų planavimo lygmenys pagal teritorijų planavimo dokumentą tvirtinančią instituciją yra: vals- 
tybės (dokumentus tvirtina Seimas), Vyriausybės (dokumentus tvirtina LR Vyriausybė), Vyriausybės įgalio- 
tos institucijos (dokumentus tvirtina LR Vyriausybės įgaliota institucija) ir savivaldybės (dokumentus tvirti- 
na savivaldybės taryba ar savivaldybės administracijos direktorius). 

Teritorijų planavimo lygmenys pagal planuojamos teritorijos dydį ir sprendinių konkretizavimo lygį 
yra šie: 

1) nacionalinis — visa valstybės teritorija (rengiami bendrojo ir specialiojo teritorijų planavimo doku- 
mentai); 

2) regiono — valstybės teritorijos dalys, išsiskiriančios teritoriniu, administraciniu, principiniu funkci- 
niu bendrumu (rengiami bendrojo ir specialiojo teritorijų planavimo dokumentai); 

3) rajono — regiono dalys, išsiskiriančios administraciniu (savivaldybės), konkrečiu funkciniu bendru- 
mu (rengiami bendrojo ir specialiojo teritorijų planavimo dokumentai); 

4) vietovės — žemės sklypai ar jų grupės (rengiami detaliojo ir specialiojo teritorijų planavimo doku- 
mentai). 

Bendrojo teritorijų planavimo objektai yra valstybės teritorija, apskrities teritorija ir savivaldybės teri- 
torija arba jos dalys (miestai ir miesteliai). 

Specialiojo teritorijų planavimo objektai yra šie: 

1) žemės ūkio, miškų ūkio, konservacinė ir kitos paskirties žemė; 

2) vandens ūkio paskirties žemė; 

3) inžinerinės, susisiekimo, rekreacinės, turizmo, socialinės, kultūrinės ir kitos infrastruktūros, taip pat 
urbanistinės sistemos ar jų dalys; 

4) saugomų teritorijų sistema ir jos dalys; 

5) rekreacinių teritorijų sistema ir jos dalys; 

6) komunikaciniai koridoriai. 

Žemėtvarkos dokumentų sistemą sudaro šie specialiojo planavimo žemėtvarkos dokumentai: 

1) žemėtvarkos schemos; 

2) kaimo plėtros žemėtvarkos projektai; 

3) žemės valdos projektai. 

Žemės valdos projektai, atsižvelgiant į planavimo tikslus ir uždavinius, skirstomi į žemės reformos 
žemėtvarkos projektus, žemės sklypų formavimo ir pertvarkymo projektus, žemės paėmimo visuomenės po- 
reikiams projektus ir žemės konsolidacijos projektus. 

Teritorijų planavimo politikos bendrąsias kryptis nustato Seimas. LR Vyriausybė formuoja valstybės 
teritorijų planavimo politiką ir numato priemones jai įgyvendinti. Aplinkos ministerija pagal Teritorijų pla- 
navimo įstatymu priskirtas funkcijas: 

1) įgyvendina valstybės teritorijų planavimo politiką; 

2) koordinuoja ir organizuoja valstybės lygmens teritorijų planavimo dokumentų rengimą; 

3) rengia teritorijų planavimo politikai įgyvendinti reikiamus teisės aktus; 

4) pagal kompetenciją išduoda planavimo sąlygas; 

5) teikia planavimo organizatoriams reikalavimus dėl teritorijų planavimo dokumentų privalomo pa- 
rengimo, jeigu vykdoma arba numatoma veikla ar jos nevykdymas turi ar gali turėti neigiamų pasekmių gy- 
venimo ar aplinkos kokybei; 

6) pagal kompetenciją atlieka valstybinę teritorijų planavimo priežiūrą; 

7) atlieka valstybės lygmens teritorijų planavimo dokumentų įgyvendinimo stebėseną (monitoringą) ir 
kitas teisės aktų nustatytas funkcijas. 

LR Vyriausybės įgaliotos institucijos: 

1) pagal kompetenciją organizuoja teritorijų planavimo dokumentų rengimą; 

2) pagal kompetenciją rengia Teritorijų planavimo įstatymui įgyvendinti reikiamus teisės aktus; 

3) atlieka kitas teisės aktų nustatytas funkcijas. 

Savivaldybės institucijos: 

1) įgyvendina valstybės teritorijų planavimo politiką rengiant savivaldybės lygmens teritorijų plana- 
vimo dokumentus; 

2) koordinuoja ir organizuoja savivaldybės lygmens teritorijų planavimo dokumentų rengimą; 

3) pagal kompetenciją atlieka savivaldybės lygmens teritorijų planavimo dokumentų įgyvendinimo 
stebėseną (monitoringą) ir kitas teisės aktų nustatytas funkcijas. 

Numatomi įstatymo pakeitimai. LR Vyriausybės 2010 m. kovo 31 d. nutarimu Nr. 422 patvirtinta 
naujos redakcijos Teritorijų planavimo įstatymo koncepcija pateikia esamos teritorijų planavimo praktikos 
trūkumus ir numato tobulinti teritorijų planavimo dokumentų rengimo tvarką. Koncepcijoje nurodytas esamo 
Teritorijų planavimo įstatymo pakeitimo poreikis ir numatomi pakeitimų privalumai. Tai: 

1) teritorijų planavimas bus vykdomas užtikrinant darnaus vystymosi principus, pagal kuriuos 
privaloma kompleksiškai nagrinėti ir vertinti aplinkosaugos, socialinę ir ekonominę raidą; 

2) pagal savivaldybės ar jos dalies kompleksinį planą nenumatytoje urbanizuoti teritorijoje užstatymo 
planai nebus rengiami; 

3) teritorijų planavimo dokumentai galės numatyti apribojimus keisti pagrindinę tikslinę žemės naudo- 
jimo paskirtį ar žemės naudojimo būdą; 

4) kompleksinio teritorijų planavimo dokumentuose bus atskirtos urbanizuojamos ir neurbanizuojamos 
teritorijos, neurbanizuojamose teritorijose bus griežtai ribojama naujų statinių statyba (išskyrus įstatymuose 

5) savivaldybių, jų dalių (tarp jų ir valstybinių parkų) kompleksiniai planai, atsižvelgiant į valstybės ir 
regionų lygmens erdvinės raidos schemose nurodytą nacionalinį interesą, nustatys atitinkamų teritorijų nau- 
dojimo strategijas, funkcinių prioritetų sklaidą ir tvarkymo principus bei zoninius žemės naudojimo reikala- 
vimus; 

6) kompleksinio teritorijų planavimo dokumentai bus rengiami pagal darnaus vystymosi principus, 
derinant skirtingų sektorių ir interesų grupių poreikius; 

7) įstatyme nustatytu teisiniu reglamentavimu bus apibrėžtas visuomenės interesas teritorijų planavimo 
srityje ir panaikintos spekuliavimo visuomenės interesu galimybės. 

Naujos redakcijos Teritorijų planavimo įstatymo projekte numatyti tokie esminiai dabartinės teritorijų 
planavimo tvarkos pakeitimai: 

1. Vietoj bendrųjų planų bus rengiami kompleksiniai planai. Kompleksinis planas — tai savivaldybės, 
jos dalies, valstybinio parko, biosferos rezervato kompleksinio teritorijos planavimo dokumentas, kuriame 
pagal teritorijų planavimo lygmenį ir uždavinius nustatomi planuojamos teritorijos naudojimo privalomieji 
reikalavimai ir teritorijos apsaugos priemonės. 

2. Vietoj detaliųjų planų bus rengiami užstatymo planai. Užstatymo planas — tai urbanizuotos arba urba- 
nizuojamos teritorijos vietovės lygmens kompleksinio teritorijos planavimo dokumentas, kuriame nustatomas 
teritorijos naudojimo reglamentas (statybos ir kitos veiklos privalomosios sąlygos). 

3. Įvedamos kvartalo, kompaktiškai užstatytos teritorijos, teritorijos naudojimo tipo, teritorijos naudo- 
jimo reglamento, urbanizuotų teritorijų sąlygos. Kvartalas — tai gyvenamosios vietovės urbanizuotos teritori- 
jos struktūros elementas, mažiausiai iš 3 pusių ribojamas inžinerinių komunikacijų koridoriais ar aplinkos 
elementais (žemės paviršiaus, vandens, augalų, antropogeninių komponentų ir kt.). Kompaktiškai užstatyta 
teritorija — tai didesnė kaip 3 ha užstatyta teritorija, kurioje atstumas tarp pastatų ne didesnis kaip 50 metrų. 
Teritorijos naudojimo tipas — tai pagal teritorijų planavimo normas teritorijų planavimo dokumentuose nu- 

statomas teritorijos naudojimo apibūdinimas, numatant pagrindinę žemės naudojimo paskirtį, galimus žemės 
naudojimo būdus (prireikus ir pobūdžius), maksimalius užstatymo intensyvumo ir užstatymo tankio rodik- 
lius. Teritorijos naudojimo reglamentas — tai vietovės lygmens kompleksinio teritorijų planavimo dokumen- 
tų sprendiniuose nustatyta teritorijos naudojimo ir apsaugos nuostatų, veiklos teritorijoje plėtojimo reikala- 
vimų ir apribojimų visuma. Urbanizuotos teritorijos — tai pastatais užstatytos miestų, miestelių ir kompaktiš- 
kai užstatytų kaimų teritorijos su inžinerinių komunikacijų koridoriais ir intensyviam naudojimui pritaikytais 
želdynais. 

4. Suteikiama didesnė reikšmė visuomenės viešojo intereso poreikiams. Visuomenės (viešąjį) interesą 
teritorijų planavime sudaro: 

4.1. visuomenės gyvenimo kokybė, pagrįsta objektyviais visuomenės poreikiais ir ištekliais, nustatyta 
teritorijų planavimo, želdynų, statybos, visuomenės sveikatos saugos, insoliacijos, gaisrinės saugos ir kitais 
normatyvais; 

4.2. gamtos ir nekilnojamųjų kultūros vertybių, žemės ūkio naudmenų su derlinguoju dirvožemiu, 
miškų, žemės gelmių išteklių, kitų gamtos išteklių apsauga ir racionalus naudojimas, darnaus kultūrinio kraš- 
tovaizdžio formavimas; 

4.3. valstybės ir savivaldybių funkcijoms ir teritorijų funkcionavimui būtina socialinė ir inžinerinė inf- 
rastruktūra, šių teritorijų plėtojimas; 

4.4. valstybei svarbūs projektai; 

4.5. visuomenės informavimas ir dalyvavimas priimant sprendimus. 

Visuomenės (viešasis) interesas įgyvendinamas per reglamentuotą viešą teritorijų planavimo procesą, 
privalomą visiems planavimo organizatoriams, ir yra nurodomas teritorijų planavimo dokumentuose — nusta- 
tant teritorijoje privalomas ar galimas veiklas ir jų apribojimus. Suinteresuotos visuomenės atstovai (kurią 
sudaro ne mažiau kaip 3 asmenys) turi teisę ginti visuomenės (viešąjį) interesą ir kreiptis į teismą. 

5. Detaliau nustatytas kompleksinių planų rengimo turinys. Nustatyta, jog: 

5.1. kompleksiniai planai privalo būti parengti kiekvienos savivaldybės teritorijai, kiekvienam valsty- 
biniam parkui ir biosferos rezervatui. Valstybei svarbiam projektui įgyvendinti rengiami valstybei svarbių 
projektų teritorijų planavimo dokumentai; 

5.2. vietovės lygmens kompleksiniai planai rengiami savivaldybės lygmens kompleksiniuose planuose 
nurodytiems numatomiems plėtoti objektams — miestams, jų dalims, miesteliams, kompaktiškai užstatytoms 
kaimų teritorijoms ir kt. arba savivaldybės tarybai priėmus sprendimą atitinkamoje savivaldybės teritorijos 
dalyje rengti kompleksinį planą; 

5.3. kompleksiniai planai yra privalomi valstybės ir savivaldybių institucijoms ir įgalioja jas veikti 
planuojant investicijas ir rengiant užstatymo planus. Jie privalomi visiems suplanuotoje teritorijoje veikian- 
tiems fiziniams ir juridiniams asmenims ar kitoms organizacijoms, jei užstatymo planai neparengti. 

6. Savivaldybės lygmens kompleksiniuose planuose, atsižvelgiant į kompleksinio plano rengimo mas- 
telį ir pagal kompleksinio teritorijų planavimo dokumentų rengimo taisykles konkretizuojant atitinkamų erd- 
vinės raidos schemų nuostatas, nustatomi šie teritorijos naudojimo privalomieji reikalavimai: 

6.1. teritorijos funkcinis zonavimas; 

6.2. teritorijos gyvenamųjų vietovių sistemos hierarchija — savivaldybės urbanistinių centrų, įvardintų 
planavimo darbų programoje, įskaitant vietinius, sistema ir jų funkciniai ryšiai, savivaldybės urbanistinių 
centrų vystymo galimybės ir prioritetinės urbanizuotų teritorijų plėtros kryptys; 

6.3. gamtinio karkaso sistema, papildant ją vietinės reikšmės gamtinio karkaso dalimis su atskiraisiais 
želdynais ir į jo sudėtį įeinančiu ekologiniu tinklu; 

6.4. saugomos teritorijos (išskyrus ekologines apsaugos zonas), kultūros paveldo objektai, vietovės ir 
jų apsaugos zonos, paveldosauginiai reikalavimai; 

6.5. inžinerinės ir socialinės infrastruktūros objektai (ar jų išdėstymo reikalavimai); 

6.6. teritorijos, skiriamos objektams, kurių išdėstymas planuojamoje teritorijoje priklauso nuo jų veik- 
los poveikio aplinkai; 

6.7. teritorijos, pagal rengiamo plano mastelį išskiriant urbanizuotas, numatomas urbanizuoti ir neur- 
banizuojamas teritorijas (arba nurodant urbanizuotų teritorijų plėtros kryptis), nustatant prioritetines ir kitas 
galimas veiklas, galimą plėtros mastą; 

6.8. prekybinių įstaigų išdėstymo privalomieji reikalavimai (miesto teritorijoje) nurodant didžiausią 
galimą vieno prekybos centro plotą atskirose planuojamos teritorijos dalyse; 

6.9. miestai, jų dalys, miesteliai ir kitos teritorijos, kurioms būtina rengti vietovės lygmens kompleksi- 
nius planus masteliu M 1:2000-10000; 

6.10. savivaldybei svarbiems objektams rezervuotinos teritorijos; 

6.11. žemės gelmių išteklių telkiniai. 

7. Vietovės lygmens kompleksiniuose planuose nustatomi šie teritorijos naudojimo privalomieji reika- 
lavimai pagal kompleksinio teritorijų planavimo dokumentų rengimo taisykles detalizuojantys savivaldybės 
lygmens kompleksinius planus: 

7.1. detalizuojami aukštesnio lygmens kompleksinio plano nustatyti teritorijos naudojimo erdvinės 
struktūros elementai (įskaitant gamtinį karkasą ir želdynų sistemą); 

7.2. konkretizuojami aukštesnio lygmens kompleksinio plano teritorijos naudojimo privalomieji reikala- 
vimai, nustatant teritorijos naudojimo tipą, galimus užstatymo tipus, užstatymo aukštį, principinius urbanisti- 
nius reikalavimus, nustatomos atskirų gamtinio karkaso struktūrų ir jų elementų, atskirųjų želdynų ribos ir kt. 

8. Išsamiai išdėstyta užstatymo planų turinys ir rengimo atvejai ir tvarka. Numatyta, jog užstatymo 
planai rengiami kompleksiniuose planuose nustatytose urbanizuotose ir urbanizuojamose teritorijose, kai 
numatomas teritorijos vystymas ir (ar) keičiamas urbanizuotų teritorijų esamas teritorijos naudojimo regla- 
mentas arba planuojamos naujos urbanizuojamos teritorijos. Užstatymo planai nerengiami: 

1) nenumatytose urbanizuoti teritorijose. Tokiose teritorijose, vadovaujantis kompleksiniais planais, 
rengiami žemėtvarkos planavimo dokumentai, miškotvarkos projektai, žemės gelmių naudojimo ir rekultiva- 
cijos planai, gamtinio karkaso ir ekologinio tinklo, želdynų sistemos, atskirųjų želdynų ir kiti planai, kurie 
nustato viešųjų ir privačių subjektų ūkinės veiklos galimybes; 

2) urbanizuotoje teritorijoje, jei statybai numatyto sklypo teritorijos naudojimo reglamentai gali būti 
nustatyti pagal kompleksinio plano teritorijos naudojimo privalomuosius reikalavimus ir atsižvelgiant į besi- 
ribojančių sklypų užstatymo tipą, statinių parametrus ir į planavimo, statybos, visuomenės sveikatos saugos, 
insoliacijos, gaisrinės saugos, želdynų, nekilnojamojo kultūros paveldo apsaugos ir kitas normas. Tokiu atve- 
ju sprendimą nerengti užstatymo plano priima savivaldybės administracijos direktorius ir pagal statytojo pa- 
teiktus projektinius pasiūlymus specialiuosiuose architektūros reikalavimuose statiniui projektuoti nustato 
statybai numatyto sklypo teritorijos naudojimo reglamentą; 

3) jei miestų ir miestelių ar jų dalių, kompaktiškai užstatytų kaimų kompleksiniai planai parengti mas- 
teliu M 1: 2000 ir juose nustatyti visi užstatymo planams privalomo teritorijos naudojimo reglamento reika- 
lavimai; 

4) teritorijose, kurioms parengti ir patvirtinti valstybei svarbių projektų teritorijų planavimo dokumentai; 

5) inžinerinės infrastruktūros objektams. 


4.2. Teritorijų planavimo dokumentų rengimo tvarka 


Teritorijų planavimo dokumentų rengėjai [59]. Rengti bendrojo teritorijų planavimo dokumentus 
turi teisę: 

- juridiniai asmenys ir įmonių, įsteigtų Europos Sąjungos valstybėse narėse ir kitose Europos ekono- 
minės erdvės susitarimą pasirašiusiose valstybėse, filialai Lietuvos Respublikoje, jeigu jų steigimo dokumen- 
tuose numatyta teritorijų planavimo veikla, o darbams vadovauja atestuotas teritorijų planavimo specialistas; 

- teritorijų planavimo specialistas ar atitinkamos kvalifikacijos aukštąjį išsilavinimą turintis specialis- 
tas (bendrojo plano dalims rengti). 

Rengti specialiuosius planus turi teisę: 

- juridiniai asmenys ir įmonių, įsteigtų Europos Sąjungos valstybėse narėse ir kitose Europos ekonomi- 
nės erdvės susitarimą pasirašiusiose valstybėse, filialai Lietuvos Respublikoje, jeigu jų steigimo dokumentuose 
numatyta teritorijų planavimo veikla, o planavimo darbams vadovauja teritorijų planavimo specialistas; tais at- 
vejais, kai kiti įstatymai ar teisės aktai nustato privalomą tokių specialistų atestavimą, — atestuotas specialistas; 

- teritorijų planavimo specialistas ar atitinkamos kvalifikacijos aukštąjį išsilavinimą turintis specialis- 
tas, išskyrus atvejus, kai kiti įstatymai ar teisės aktai nustato privalomą tokių specialistų atestavimą. 

Rengti detaliuosius planus turi teisę: 

- juridiniai asmenys ir įmonių, įsteigtų Europos Sąjungos valstybėse narėse ir kitose Europos ekono- 
minės erdvės susitarimą pasirašiusiose valstybėse, filialai Lietuvos Respublikoje, jeigu steigimo dokumen- 
tuose numatyta teritorijų planavimo veikla, o planavimo darbams vadovauja atestuotas teritorijų planavimo 
specialistas; 

- teritorijų planavimo specialistas ar atitinkamos kvalifikacijos aukštąjį išsilavinimą turintis specialis- 
tas (detaliojo plano dalims rengti). 

Žemėtvarkos planavimo dokumentus gali rengti Europos Sąjungos valstybių narių ar Europos ekono- 
minės erdvės valstybių piliečiai, kiti fiziniai asmenys, kurie naudojasi Europos Sąjungos teisės aktų jiems su- 
teiktomis judėjimo valstybėse narėse teisėmis, valstybėje narėje įsteigti juridiniai asmenys ar kitos organiza- 
cijos, ar jų padaliniai. Fiziniai asmenys gali rengti žemėtvarkos planavimo dokumentus turėdami jiems nusta- 
tyta tvarka išduotus kvalifikacijos pažymėjimus žemėtvarkos planavimo dokumentams rengti arba kitos vals- 
tybės narės išduotus dokumentus, įrodančius, kad jie turi teisę rengti žemėtvarkos planavimo dokumentus. 
Juridiniai asmenys gali rengti žemėtvarkos planavimo dokumentus, kai jų specialistas turi jam nustatyta 
tvarka išduotą kvalifikacijos pažymėjimą arba kitos valstybės narės išduotą dokumentą, įrodantį, kad jis turi 
teisę rengti žemėtvarkos planavimo dokumentus. Pažymėjimų išdavimo tvarka nustatyta Lietuvos Respubli- 
kos Vyriausybės 2011 m. gegužės 18 d. nutarimu Nr. 586 patvirtintose Kvalifikacijos pažymėjimų žemėt- 
varkos planavimo dokumentams rengti išdavimo, galiojimo sustabdymo, galiojimo sustabdymo panaikinimo 
ir galiojimo panaikinimo taisyklėse. 

Kvalifikacijos pažymėjimai išduodami neterminuotam laikui asmenims, atitinkantiems šiuos Žemės 
įstatymo 41 str. ir Žemės reformos įstatymo 16 str. nustatytus kvalifikacijos reikalavimus: 

1) asmenys, rengiantys žemėtvarkos schemas, privalo turėti aukštąjį žemėtvarkos, geografijos ar kraš- 
totvarkos išsilavinimą, ne mažesnę kaip 5 metų darbo patirtį žemėtvarkos schemų, kaimo plėtros žemėtvar- 
kos projektų arba žemės valdos projektų rengimo srityje, kvalifikacijos tobulinimo kursuose turi būti išklausę 
ne mažiau kaip 20 valandų paskaitų žemėtvarkos planavimo dokumentų rengimo tema, išlaikę profesinių ži- 
nių, susijusių su žemėtvarkos planavimo dokumentų rengimu, patikrinimo testą; 

2) asmenys, rengiantys kaimo plėtros žemėtvarkos projektus, žemės sklypų formavimo ir pertvarkymo 
projektus, žemės paėmimo visuomenės poreikiams projektus, žemės konsolidacijos projektus, privalo turėti 
aukštąjį žemėtvarkos, kraštotvarkos, geodezijos ar hidrotechnikos išsilavinimą, ne mažesnę kaip 3 metų dar- 
bo patirtį žemėtvarkos schemų, kaimo plėtros žemėtvarkos projektų arba žemės valdos projektų rengimo sri- 
tyje, kvalifikacijos tobulinimo kursuose turi būti išklausę ne mažiau kaip 20 valandų paskaitų žemėtvarkos 
planavimo dokumentų rengimo tema, išlaikę profesinių žinių, susijusių su žemėtvarkos planavimo dokumen- 
tų rengimu, patikrinimo testą; 

3) asmenys, rengiantys žemės reformos žemėtvarkos projektus, privalo turėti aukštąjį išsilavinimą, ne 
mažesnę kaip trejų metų darbo patirtį žemės reformos žemėtvarkos projektų rengimo srityje, kvalifikacijos 
tobulinimo kursuose turi būti išklausę ne mažiau kaip 20 valandų paskaitų žemės reformos žemėtvarkos pro- 
jektų rengimo tema ir išlaikę profesinių žinių, susijusių su žemės reformos žemėtvarkos projektų rengimu, 
patikrinimo testą. Iki 2015 m. birželio 30 d. kvalifikacijos pažymėjimas gali būti išduotas ir aukštesnįjį išsi- 
lavinimą turinčiam asmeniui, jeigu jis atitinka kitus nustatytus kvalifikacinius reikalavimus. 

Kvalifikacijos pažymėjimo rengti žemėtvarkos planavimo dokumentus turėtojas privalo per trejus me- 
tus nuo kvalifikacijos pažymėjimo išdavimo ir vėliau kas treji metai tobulinti kvalifikaciją pagal NŽT patvir- 
tintas Kvalifikacijos tobulinimo kursų programas. 

Teritorijų planavimo dokumentų rengimo sąlygos. Prieš pradedant rengti teritorijų planavimo do- 
kumentus, turi būti gautos planavimo sąlygos — planuojamai teritorijai taikomi specialiųjų žemės naudojimo 
sąlygų ir teritorijų planavimo normų reikalavimai. Planavimo organizatorius kreipiasi į šias sąlygas išduo- 
dančią savivaldybės administraciją ar kitą instituciją (nurodytą atskirų teritorijų planavimo dokumentų ren- 
gimo taisyklėse), kuri per 20 darbo dienų šias sąlygas turi išduoti. Jei planavimo sąlygos per nustatytą termi- 
ną neišduodamos, planavimo organizatorius turi teisę pradėti planavimo darbus, tačiau apie tai po 5 darbo 
dienų po sąlygų išdavimo termino pabaigos raštu praneša sąlygas turėjusiai išduoti institucijai. 

Rajono ir vietovės lygmens teritorijų planavimo dokumentų rengimo organizatoriai kartu su prašymu 
pateikia: planavimo tikslus ir uždavinius; planuojamos teritorijos situacijos schemą ar topografinį planą su 
nurodytomis planuojamos teritorijos ribomis. Kai numatoma planuoti privačią žemę, turi būti pateikti jos 
nuosavybės teisę patvirtinantys dokumentai. 

Planavimo sąlygos parengiamos vadovaujantis: 

1) institucijos kompetencija; 

2) planuojamoje teritorijoje galiojančiais teritorijų planavimo dokumentų sprendiniais, regioninės plėt- 
ros planais; 

3) patvirtintomis investicinėmis ir atskirų ūkio šakų plėtros programomis (projektais) bei kitų strategi- 
nių dokumentų nuostatų reikalavimais, turinčiais įtakos numatomo rengti teritorijų planavimo dokumento 
sprendiniams; 

4) įstatymais ir kitais teisės aktais, reglamentuojančiais atitinkamą planuojamą veiklą; 

5) specialiųjų žemės naudojimo sąlygų reikalavimais, nustatančiais planuojamo sklypo (teritorijos) 
naudojimo apribojimus. 

Tuo atveju, kai įstatymais bei kitais teisės aktais sąlygas išduodančių institucijų kompetencijai priskirti 
klausimai nėra reglamentuoti, sąlygos rengiamos vadovaujantis sąžiningumo bei protingumo principais. 

Planavimo sąlygų reikalavimai turi būti konkretūs, tiesiogiai susieti su planuojama teritorija ir plana- 
vimo tikslais, vietovės ypatumais ir ribomis, parengti atsižvelgiant į gretimų sklypų pagrindinę tikslinę že- 
mės naudojimo paskirtį, naudojimo būdus ir (ar) pobūdžius bei trečiųjų asmenų pagrįstų teisių apsaugą. Pla- 
navimo sąlygos nerengiamos ir neišduodamos, kai numatomo rengti teritorijų planavimo dokumento tikslai 
prieštarauja įstatymų ir kitų teisės aktų nuostatoms. Institucija planavimo organizatoriui pateikia raštu moty- 
vuotą atsakymą, nurodydama šių teisės aktų konkrečius straipsnius ir nuostatas, kurie būtų ar pažeisti, ar 
draudžia numatomą veiklą. 

Kai planavimo sąlygas išduoda NŽT Žemėtvarkos skyriai, rekomenduotina vadovautis teisės aktais, 
reglamentuojančiais vertingų žemės ūkio naudmenų išsaugojimą, nuosavybės teisių bei viešųjų interesų gy- 
nimą ir kraštovaizdžio formavimą: 

1. Rengiant bendruosius ir specialiuosius planus: 

- žemės ūkio paskirties žemėje planuojant teritorijas užstatymui bei komunikacijoms, taip pat paren- 
kant teritorijas, kuriose numatoma rengti detaliuosius planus, turi būti vadovaujamasi Lietuvos Respublikos 
Konstitucijos 56 straipsnio ir Žemės įstatymo 21 bei 22 straipsnių reikalavimais tausoti vertingas žemės ūkio 
naudmenas ir nemažinti jų plotų; 

- atliekant teritorijos funkcinį zonavimą, miškų ūkio prioriteto teritorijos turi būti planuojamos tose 
vietose, kur vyrauja ne žemės ūkio naudmenos arba, vadovaujantis teisės aktų reikalavimais miško įveisimui 
ne miško žemėje, mažos ūkinės vertės žemės ūkio naudmenos; 

- planuojamas vietinės reikšmės kelių tinklo išdėstymas turi būti suderintas su žemės reformos žemėt- 
varkos projektuose suformuotu bendram naudojimui skirtų (neprivatizuotų) vietinės reikšmės kelių tinklu; 

- gamtinio karkaso teritorijose turi būti planuojamos priemonės, sudarančios sąlygas tausojamajam ir 
ekologiniam ūkininkavimui. 

2. Rengiant detaliuosius planus: 

- formuojamų žemės sklypų ribos turi būti suderintos su žemės savininkais arba asmenimis, kuriems 
šią žemę numatoma sugrąžinti natūra; 

- vertingose žemės ūkio naudmenose, kurių dirvožemių našumas didesnis kaip 39 balai, taip pat nu- 
sausintoje žemėje neturi būti planuojami žemės sklypai, skirti ne žemės ūkio veiklai (arba — gali būti planuo- 
jami tik užtikrinus teisės aktų nustatytas sąlygas); 

- planuojamas statinių ir privažiavimo kelių išdėstymas turi būti derinamas su žemėtvarkos planavimo 
dokumentų (žemės reformos žemėtvarkos projektų, žemėtvarkos schemų, kaimo plėtros žemėtvarkos projek- 
tų) sprendiniais arba su šių rengiamų dokumentų planavimo organizatoriais; 

- planuojant darbus, susijusius su derlingojo dirvožemio sluoksnio pažeidimu, privalo būti numatyti 
pažeistos žemės rekultivavimo darbai arba žemės ūkio naudmenų plotai, kurie bus pagerinti derlinguoju dir- 
vožemiu, taip pat šių darbų vykdytojai ir finansavimas. 

Teritorijų planavimo dokumentų sprendinių poveikio vertinimas. Teritorijų planavimo pasekmių 
vertinimas — tai privaloma kiekvieno teritorijų planavimo dokumento sudėtinė dalis. Atlikus įvertinimą, paren- 
giama Teritorijų planavimo dokumentų sprendinių poveikio vertinimo ataskaita. 

Sprendinių poveikis vertinamas šiais aspektais: 

- poveikis teritorijos vystymo darnai ir (ar) planuojamai veiklos sričiai; 

- poveikis ekonominei aplinkai (ūkio raidos procesams, investicijų ir verslo sąlygoms, valstybės ir sa- 
vivaldybių biudžetams); 

- poveikis socialinei aplinkai; 

- poveikis gamtinei aplinkai ir kraštovaizdžiui (įvertinamas galimas poveikis gamtinės aplinkos koky- 
bei, kraštovaizdžio struktūrai ir ekologinei pusiausvyrai, gamtos ir kultūros paveldo išsaugojimui). 

Sprendinių poveikio vertinimo procesas apima status guo situacijos vertinimą, sprendinių poveikio (jų 
alternatyvų) vertinimą ir ataskaitos parengimą. 

Sprendinių poveikio vertinimo ataskaitoje turi būti: 

1) aprašyta numatoma veikla; 

2) įvertinta sprendinių atitiktis numatomiems planavimo tikslams įgyvendinti ir institucijų išduotoms 
planavimo sąlygoms; 

3) nurodytas dokumento ryšys su galiojančiais teritorijų planavimo dokumentais ir (ar) patvirtintais il- 
galaikiais ir vidutinės trukmės strateginio planavimo dokumentais; 

4) įvertinta status guo situacija; 

5) įvertintas numatomas sprendinių teigiamas ar neigiamas, trumpalaikis ar ilgalaikis poveikis; 

6) įvertinta, ar numatytos neigiamą sprendinių poveikį pašalinančios ar mažinančios priemonės. 

Atlikus sprendinių poveikio vertinimą, planavimo organizatorius sprendinius kartu su ataskaita patei- 
kia svarstyti visuomenei. 

Teritorijų planavimo dokumentų svarstymas su visuomene. Teritorijų planavimo dokumentų vie- 
šas svarstymas — teritorijų planavimo viešumą užtikrinanti procedūra, kurios metu visuomenė nustatyta tvar- 
ka supažindinama su parengtu teritorijų planavimo dokumentu. Teritorijų bendrojo, specialiojo ir detaliojo 
planavimo viešumą užtikrina šios procedūros: 

1. Visuomenės informavimas apie teritorijų planavimo dokumento projekto rengimo pradžią ir plana- 
vimo tikslus, apie tai, ar bus atliekamas strateginis pasekmių aplinkai vertinimas (SPAV). 

2. Konsultavimasis su suinteresuota visuomene dėl rengiamų teritorijų planavimo dokumento sprendi- 
nių ir supažindinimas su koncepcijos stadijos teritorijų planavimo dokumento sprendiniais bei jų alternaty- 
vomis (reikia tik rengiant nacionalinio ir regiono lygmenų teritorijų planavimo dokumentus). 

3. Skelbimas visuomenės informavimo priemonėse apie parengtą teritorijų planavimo dokumento pro- 
jektą, susipažinimo su juo ir svarstymo tvarką, vietą ir laiką, viešos ekspozicijos vietą ir laiką. 

4. Supažindinimas su parengtais teritorijų planavimo dokumento sprendiniais, teritorijų planavimo do- 
kumento sprendinių poveikio vertinimo ataskaita, taip pat su SPAV ataskaita. 

5. Vieša ekspozicija. 

6. Baigiamasis susirinkimas arba konferencija. 

Susipažinti su parengtais rajono lygmens bendrojo ir specialiojo teritorijų planavimo dokumentais ski- 
riamas ne trumpesnis kaip vieno mėnesio laikotarpis, iš jo ne mažiau kaip 15 darbo dienų — viešai ekspozicijai. 

Susipažinti su parengtais detaliaisiais planais skiriamas ne trumpesnis kaip 20 darbo dienų laikotarpis, 
iš jo ne mažiau kaip 10 dienų — viešai ekspozicijai. 

Pasiūlymus dėl teritorijų planavimo dokumento projekto asmenys gali teikti planavimo organizatoriui 
raštu per visą teritorijų planavimo dokumento rengimo laikotarpį iki viešo susirinkimo ir jo metu, taip pat 
konsultavimosi metu. Pasiūlymuose nurodomos aplinkybės, kuriomis jie pagrindžiami, ir jas patvirtinantys 
įrodymai. Teikiamus pasiūlymus planavimo organizatorius privalo registruoti. 

Visus gautus pasiūlymus planavimo organizatorius kartu su plano rengėju išnagrinėja, apsvarsto, įver- 
tina ir priima arba atmeta. Sprendimus dėl pritarimo pasiūlymams ar jų atmetimo priima planavimo organiza- 
torius. 

Planavimo organizatorius pasiūlymus dėl vietovės lygmens detaliųjų ir specialiųjų planų pateikusiems 
asmenims motyvuotai atsako raštu ne vėliau kaip per 20 darbo dienų, o pasiūlymus dėl bendrųjų planų ir aukš- 
tesnio nei vietovės lygmens, specialiųjų planų sprendinių pateikusiems asmenims — ne vėliau kaip per 30 darbo 
dienų po pasiūlymų gavimo dienos. Atmesdamas pasiūlymą, planavimo organizatorius nurodo pasiūlymo atme- 
timo motyvą. Gautas atsakymas gali būti apskųstas valstybinę teritorijų planavimo priežiūrą atliekančiai insti- 
tucijai per mėnesį nuo jo gavimo dienos. Valstybinę teritorijų planavimo priežiūrą atliekanti institucija per 
20 darbo dienų nuo skundo gavimo dienos pateikia motyvuotą atsakymą, kuris įstatymų nustatyta tvarka gali 
būti apskųstas teismui. 

Atlikus teritorijų planavimo viešumą užtikrinančias procedūras, planavimo organizatorius parengia pa- 
siūlymus apibendrinančią medžiagą, kurią kartu su parengtu teritorijų planavimo dokumento projektu teikia te- 
ritorijų planavimo dokumentą derinančioms institucijoms. Visuomenės dalyvavimo ataskaita kartu su suderintų 
teritorijų planavimo dokumento projektu pateikiama valstybinės teritorijų planavimo priežiūros institucijai. 

Viešas svarstymas su visuomene gali būti vykdomas supaprastinta tvarka. Tai tokia tvarka, kai su- 
trumpinama viešumą užtikrinančių procedūrų trukmė ir taikomos ne visos viešumą užtikrinančios procedūros 
(apie pradedamą rengti detaliojo ar specialiojo plano projektą neskelbiama vietos spaudoje, neįrengiamas 
stendas, nerengiama vieša ekspozicija, nešaukiamas viešas susirinkimas). Supaprastinta tvarka taikoma: 
1) rengiant detaliuosius planus, kuriose numatomas žemės sklypų padalijimas, atidalijimas ar sujungimas, 
naudojamų žemės sklypų ribų ir ploto keitimas, žemės sklypų formavimas prie naudojamų statinių; 2) ren- 
giant žemės valdų planus; 3) rengiant specialiuosius teritorijų planavimo dokumentus, jeigu jų rengimo tai- 
syklėse numatyta supaprastinta viešo svarstymo tvarka. 

Supaprastinta tvarka detalieji ir specialieji planai svarstomi su planuojamos teritorijos kaimyninių 
žemės sklypų valdytojais ir naudotojais, laikantis šių reikalavimų: 

1) planavimo organizatorius apie rengiamą planą skelbia savivaldybės interneto tinklalapyje ir raštu 
informuoja planuojamos teritorijos kaimyninių žemės sklypų valdytojus ir naudotojus, nurodydamas galimy- 
bes susipažinti su parengtu teritorijų planavimo dokumentu, arba su šiuo dokumentu supažindina juos asme- 
niškai; 

2) jeigu planuojamos teritorijos kaimyninių žemės sklypų valdytojų ir naudotojų negalima surasti Ne- 
kilnojamojo turto registre nurodytais jų deklaruotos gyvenamosios vietos ar buveinės adresais, planavimo 
organizatorius turi paskelbti informaciją apie rengiamą teritorijų planavimo dokumentą vietos laikraštyje ir 
savivaldybės interneto tinklalapyje; 

3) susipažinti su specialiuoju ar detaliuoju planu skiriamas ne trumpesnis kaip 10 darbo dienų laiko- 
tarpis. Rekomenduojama su planu supažindinti seniūnijos ar savivaldybės patalpose; 

4) susipažinimo laikotarpiu planavimo organizatorius privalo registruoti pasiūlymus dėl plano spren- 
dinių, juos išnagrinėti ir raštu atsakyti pasiūlymus pateikusiems asmenims per savaitę po susipažinimo laiko- 
tarpio pabaigos; 

5) planavimo organizatorius parengtą specialųjį ar detalųjį planą i1r dokumentus, įrodančius, kad pla- 
nuojamos teritorijos kaimyninių žemės sklypų valdytojai ir / ar naudotojai buvo informuoti apie galimybes 

susipažinti su detaliojo ar specialiojo plano sprendiniais (skelbimo savivaldybės interneto tinklalapyje, skel- 
bimų ir išsiųstų registruotų laiškų kopijos, kvitai), teikia derinančioms institucijoms ir teritorijų planavimo 
priežiūros institucijai išvadoms dėl projekto tvirtinimo tikslingumo pareikšti. 

Teritorijų planavimo dokumentų derinimas. Parengto teritorijų planavimo dokumento sprendiniai 
turi būti suderinti su atitinkamo lygmens galiojančiais teritorijų planavimo dokumentais, įregistruotais terito- 
rijų planavimo dokumentų registre. Be to, turi būti gautos planavimo sąlygas išdavusių institucijų motyvuo- 
tos išvados dėl parengtų teritorijų planavimo dokumentų sprendinių derinimo. 

Savivaldybės lygmens teritorijų planavimo dokumentų derinimo procedūra atliekama savivaldybės 
Nuolatinėje statybos komisijoje kompleksiškai ir turi būti baigta per 15 darbo dienų nuo planavimo organiza- 
toriaus prašymo derinti teritorijų planavimo dokumentą pateikimo dienos. 

Valstybinė teritorijų planavimo priežiūra. Valstybinė teritorijų planavimo priežiūra — tai tikrinimas, 
ar planavimo sąlygos ir planavimo sąlygų sąvadas atitinka teisės aktų reikalavimus, bendrųjų, specialiųjų ir 
detaliųjų teritorijų planavimo dokumentų rengimo, svarstymo ir derinimo procedūrų kontrolė, taip pat tikri- 
nimas, ar sprendiniai atitinka Teritorijų planavimo įstatymo ir kitų teritorijų planavimą reglamentuojančių 
teisės aktų reikalavimus. 

Valstybinę teritorijų planavimo priežiūrą atlieka: 

1) žemėtvarkos schemų, žemėtvarkos projektų ir žemėvaldų planų (projektų) — Nacionalinė žemės tar- 
nyba prie ŽŪM; 

2) miškų tvarkymo schemų — Aplinkos ministerijai pavaldi Valstybinė miškų tarnyba (ši tarnyba yra 
biudžetinė įstaiga, pagal kompetenciją tvarkanti Lietuvos Respublikos miškų valstybės kadastrą, miškų in- 
formacinę sistemą, vykdanti visos Lietuvos miškų inventorizaciją, kontroliuojanti valstybinių ir privačių 
miškų būklę, miško naudojimą ir atkūrimą valstybės lygiu); 

3) kitų specialiojo planavimo dokumentų, visų bendrųjų planų ir detaliųjų planų — Valstybinė teritorijų 
planavimo ir statybos inspekcija prie Aplinkos ministerijos. 

Vykdant priežiūrą tikrinama: 

- ar planavimo sąlygos ir planavimo sąlygų sąvadai atitinka teisės aktų reikalavimus; 

- ar teritorijų planavimo dokumentų sprendiniai atitinka planavimo sąlygas ir teritorijų planavimą reg- 
lamentuojančių teisės aktų reikalavimus; 

- ar teritorijų planavimo dokumentai parengti nepažeidžiant kitų įstatymų ir teisės aktų nuostatų bei 
reikalavimų; 

- ar teritorijų planavimo dokumentų sprendiniai neprieštarauja aukštesnio lygmens teritorijų planavimo 
dokumentams ir yra suderinti su atitinkamo lygmens galiojančiais teritorijų planavimo dokumentais; 

- ar atliktos visos teritorijų planavimo dokumentų rengimo, svarstymo ir derinimo procedūros. 

Valstybinę teritorijų planavimo priežiūrą atliekanti institucija teritorijų planavimo dokumento patikri- 
nimo aktą turi pateikti per 20 darbo dienų nuo teritorijų planavimo dokumento pateikimo dienos. 

Be to, ši institucija nagrinėja ir sprendžia ginčus dėl teritorijų planavimo procesų ir procedūrų tvarkos 
pažeidimų. Įstatymas numato, jog asmenys, manantys, kad patvirtintų teritorijų planavimo dokumentų spren- 
diniai pažeidžia jų teises ar teisėtus interesus, atitinkamus teritorijų planavimo dokumentus gali apskųsti 
valstybinę teritorijų planavimo priežiūrą atliekančiai institucijai arba teismui. Jei fiziniai ir juridiniai asmenys 
raštu pateikė pasiūlymus dėl teritorijų planavimo dokumentų (per visą teritorijų planavimo dokumentų ren- 
gimo laikotarpį iki viešojo susirinkimo ir jo metu, taip pat konsultavimosi metu), ir gavę planavimo organi- 
zatoriaus motyvuotą atsakymą per mėnesį jį apskundė valstybinę priežiūrą atliekančiai institucijai, ji per 
20 darbo dienų nuo skundo gavimo dienos turi pateikti šiems fiziniams ir juridiniams asmenims motyvuotą 
atsakymą. Šiais atvejais dokumentai teikiami tikrinti pagal valstybinės priežiūros subjektui pasibaigus ap- 
skundimo terminui. 

Teritorijų planavimo dokumentų tvirtinimas ir registravimas. Teritorijų planavimo dokumentus 
tvirtina: 

1) Lietuvos Respublikos teritorijos bendrąjį (generalinį) planą - Lietuvos Respublikos Seimas; 

2) apskrities teritorijos bendrąjį (generalinį) planą — Lietuvos Respublikos Vyriausybė; 

3) savivaldybės teritorijos arba jos dalies bendrąjį planą — savivaldybės taryba; 

4) specialiuosius planus — šių planų rengimo taisyklėse nurodytos institucijos; 

5) detaliuosius planus — savivaldybės taryba arba savivaldybės administracijos direktorius tarybos pa- 
vedimu. 

Sprendimai dėl teritorijų planavimo dokumentų patvirtinimo paskelbiami spaudoje. Planavimo doku- 
mentai įsigalioja kitą dieną po to, kai jie paskelbiami. 

Visus patvirtintus teritorijų planavimo dokumentus planavimo organizatoriai privalomai pateikia re- 
gistruoti teritorijų planavimo dokumentų registro tvarkytojams ne vėliau kaip per 15 dienų nuo jų patvirtini- 
mo dienos. Teritorijų planavimo dokumentų registro tvarkytojai apie įregistruotą planavimo dokumentą per 
15 dienų praneša Nekilnojamojo turto kadastro tvarkytojui. 


4.3. Bendrieji planai 


Bendrojo teritorijų planavimo pagrindiniai uždaviniai yra: 

1) suformuoti teritorijos tvarkymo, naudojimo ir apsaugos koncepciją; 

2) optimizuoti teritorijos urbanistinę struktūrą ir infrastruktūros sistemą; 

3) numatyti priemones ir apribojimus, užtikrinančius gamtos išteklių racionalų naudojimą, kraštovaiz- 
džio ekologinę pusiausvyrą, gamtinio karkaso formavimą, gamtos ir kultūros paveldo vertybių išsaugojimą; 

4) numatyti priemones užstatytų teritorijų urbanistinei erdvinei kompozicijai tobulinti, gyvenimo ir ap- 
linkos kokybei gerinti, bendrojo naudojimo želdynų sistemai formuoti; 

5) rezervuoti teritorijas, kuriose būtų plėtojami komunikaciniams koridoriams, inžinerinei bei susisie- 
kimo infrastruktūrai ir kitiems visuomenės poreikiams tenkinti reikalingi objektai. 

Lietuvos Respublikos teritorijos bendrasis planas yra patvirtintas Lietuvos Respublikos Seimo 
2002 m. spalio 29 d. nutarimu Nr. IX-1154. Juo privaloma vadovautis formuojant regioninę politiką, ren- 
giant ūkio šakų plėtros strategijas ir prognozes, išduodant planavimo sąlygas žemesnio lygmens (apskričių 
teritorijų) bendriesiems planams rengti. Pagrindiniai šio bendrojo plano sprendiniai: 1) urbanistinės sistemos 
optimizavimas; 2) kraštovaizdžio naudojimas ir apsauga. 3) bioprodukcinio ūkio plėtros planavimas; 4) rek- 
reacinės teritorijos; 5) techninė infrastruktūra; 6) pramonės ir verslo teritorinė plėtra; 7) socialinės ir kultūri- 
nės infrastruktūros teritorinė raida. 

Planuojant agrarinių teritorijų naudojimą, bendrajame plane buvo siekiama suderinti ūkių pagrindines 
gamybos šakas su gamtines sąlygas geriausiai atitinkančia agrarinės veiklos specializacija. Žemės ūkio ga- 
myba turėtų būti plėtojama specializuojantis šaliai reikalingų ir paklausą užsienio rinkose turinčių žemės 
ūkio produktų gamybai. Numatoma, jog agrarinių teritorijų plotas mažės vidutiniškai 0,7 procento per metus, 
žemės ūkio naudmenų plotas — 0,5 procento. Ekologiškai švarių produktų gamyba (ekologinis ūkininkavi- 
mas) numatoma tik iki 5 procentų teritorijoje, todėl žemės ūkio gamybos intensyvumo rodikliai turėtų atitikti 
Europos Sąjungos ir Vidurio Europos šalių lygį. 

Pagal bendrąjį planą žemės naudojimo valstybinis reglamentavimas turėtų apimti juridiškai įteisintą 
(norminiai dokumentai arba regioninės valdžios sprendimai) žemės naudojimo tvarką, ribojančią arba įparei- 
gojančią vykdyti tam tikrą veiklą. Valstybinės paramos priemonės (subsidijos, kreditai, mokesčių reguliavi- 
mas, infrastruktūros finansavimas) naudotinos pagal Lietuvos Respublikos žemės ūkio ir kaimo plėtros stra- 
tegijoje numatytas prioritetines kaimo plėtros kryptis. Teritorijos tvarkymo srityje tai būtų: 

- melioracijos sistemų rekonstrukcija siekiant užtikrinti aplinkos apsaugą ir išsaugoti biologinę įvairo- 
vę, žemės renatūralizavimas; 

- žemdirbystei netinkamų ir eroduojamų žemių apsodinimo mišku projektų ir miško gerinimo priemo- 
nių įgyvendinimas, tarp jų kai kurių plotų išpirkimas ir perdavimas miškų urėdijoms; 

- rekomenduojamą specializaciją atitinkančių žemės ūkio augalų ir gyvulių auginimas; 

- derlingų dirvožemių našumo išsaugojimas ir pagerinimas, tarp jų rūgščių dirvų kalkinimas; 

- daugiamečių ganyklų atnaujinimo ir įrengimo dalinis finansavimas, pievų ir ganyklų, įrengtų derlin- 
gose žemėse, apsauga nuo supelkėjimo, apaugimo krūmais ir mišku, užleidimo piktžolėmis; 

- užliejamų pievų ir jų hidrotechninių įrenginių renovacijos ir modernizavimo finansavimas; 

- alternatyvios veiklos (kaimo turizmo, miškų sodinimo, žuvininkystės, amatų ir kitų ne žemės ūkio 
verslų) rėmimas nepalankių ūkininkavimo sąlygų teritorijose; 

- žemės ūkio funkcionavimui būtinų infrastruktūros objektų (kelių, elektros tiekimo linijų) remonto 
arba naujos statybos finansavimas; 

- taršos židinių liekanų, pastatų likvidavimo ir teritorijų sutvarkymo projektų finansavimas. 

Lietuvos Respublikos teritorijos bendrajame plane numatytos tokios pagrindinės agrarinių teritorijų 
tvarkymo priemonės: 

1) žemės reformos žemėtvarkos projektų rengimas likusiai neprivatizuotai teritorijai kaimo vietovėse ir 
pagal šiuos projektus suformuotų žemės sklypų nuosavybės ir naudojimosi jais įteisinimas; 

2) žemės konsolidavimui skirtų žemėtvarkos projektų rengimas, kai smulkios žemėnaudos bus per- 
tvarkomos į racionalesnių ribų bei rekomenduojamų dydžių ūkių žemėnaudas, sudarant sąlygas ūkiams kon- 
kuruoti Europos Sąjungos bendros rinkos sąlygomis; 

3) žemės informacinės sistemos įdiegimas parengiant skaitmeninius žemėlapius, apibūdinančius žemės 
ūkio naudmenų dirvožemio savybes, melioruotus plotus ir žemės naudojimo sąlygas, ūkių žemėnaudų ribas, 
žemės našumą ir vertę; 

4) teritorijų planavimo dokumentų (apskričių ir savivaldybių teritorijų bendrųjų planų bei žemėtvarkos 
schemų) parengimas numatant žemės ūkiui ir kaimui remti skiriamų lėšų administravimą, taip pat aplinkos 
kokybės apsaugai įgyvendinti reikiamus sprendinius. 

Apskričių teritorijų bendrieji (generaliniai) planai [6]. Šių bendrųjų planų rengimo tikslai ir uždaviniai: 

1) įgyvendinti ir detalizuoti Lietuvos Respublikos teritorijos bendrojo plano sprendinius apskrities teri- 
torijoje; 

2) parengti apskrities teritorijos tvaraus bei darnaus vystymo pagrindus ir principines nuostatas; 

3) plėtoti ir tobulinti apskrities erdvinę struktūrą, formuoti ir vystyti urbanistinę sistemą; 

4) numatyti priemones gyvenimo ir aplinkos kokybei gerinti; 

5) plėtoti techninę ir kitą visuomenės poreikiams tenkinti reikiamą infrastruktūrą; 

6) numatyti bioprodukcinio ūkio, pramonės, verslo, rekreacinės ir kitos paskirties teritorijų vystymo 
kryptis; 

7) suformuoti planavimo sąlygas apskrities lygmens specialiesiems planams bei savivaldybės bendrie- 
siems ir specialiesiems planams. 

Planavimo sąlygas apskrities teritorijos bendrajam planui rengti išduoda Aplinkos, Žemės ūkio, Susi- 
siekimo, Kultūros, Ūkio ir kitos ministerijos, taip pat besiribojančios apskritys ir apskrities savivaldybės. Ap- 
skrities teritorijos bendrajame plane nustatoma: 

1) šalies urbanistinio karkaso konkretizavimo ir apskrities urbanistinio tinklo plėtojimo, kur apibrė- 
žiamos gyvenamųjų vietovių sistemos raidos pagrindinės nuostatos, nustatomos urbanistinių centrų plėtros 
strateginės kryptys ir numatoma jų, kaip urbanistinio tinklo elementų, sąveika, konkretizuojamas urbanisti- 
nės integracijos ašių vystymas; 

2) šalies gamtinio karkaso konkretizavimo, apskrities ekologinio tinklo plėtojimo, biologinės įvairovės 
išsaugojimo, kraštovaizdžio, kultūros paveldo panaudojimo ir išsaugojimo; 

3) bioprodukcinio ūkio, pramonės, verslo, rekreacinės ir kitokios paskirties teritorijų vystymo; 

4) techninės, socialinės, kultūrinės infrastruktūros apskrities teritorijoje vystymo priemonės; 

5) svarbiems valstybės, apskrities ar jos savivaldybių (tarpsavivaldybiniams) objektams ir infrastruktū- 
rai rezervuojamos teritorijos. 

Pagrindiniai brėžiniai, parengiami sprendinių konkretizavimo stadijos: apskrities teritorijos raidos ir 
naudojimo, urbanistinio karkaso ir gyvenamųjų vietovių sistemos vystymo, ekologinės pusiausvyros užtikri- 
nimo, rekreacijos ir kultūros paveldo teritorijų; techninės infrastruktūros, bioprodukcinio ūkio plėtros, pra- 

monės ir kitų ūkio šakų plėtros, socialinės bei kultūrinės infrastruktūros, teritorijų rezervavimo visuomenės 
poreikiams. Kitų brėžinių ir schemų parengimas priklauso nuo konkrečios planavimo situacijos ir sąlygų. 

Suderintas ir patikrintas apskrities teritorijos bendrasis planas turi būti aprobuotas apskrities regioninės 
plėtros taryboje. Šį planą tvirtina LR Vyriausybė. 

Savivaldybių teritorijų bendrieji planai [84]. Teritorijų tvarkymo darbams tiesioginę įtaką gali turėti 
Respublikos ir apskričių bendrųjų planų sprendinius savivaldybės lygmeniu detalizuojantys savivaldybių terito- 
rijų bendrieji planai. Šiais planais vadovaujamasi numatant teritorijas, kuriose galima rengti detaliuosius planus, 
ir išduodant planavimo sąlygas specialiųjų bei detaliųjų planų rengimui. 

Savivaldybės teritorijos bendrojo plano uždaviniai yra: 

1) suformuoti savivaldybės teritorijos vystymo koncepciją, nustatyti teritorijos tvarkymo, naudojimo ir 
apsaugos prioritetus; 

2) tobulinti susiklosčiusią rajono teritorijos erdvinę struktūrą, vystyti jos urbanistinę sistemą; 

3) formuoti miškų ir želdynų sistemas, numatyti užstatytų teritorijų gyvenimo ir aplinkos kokybę geri- 
nančias priemones; 

4) nustatyti priemones, užtikrinančias gamtos išteklių racionalų naudojimą, kraštovaizdžio tvarkymą, 
ekologinę pusiausvyrą, gamtinio karkaso formavimą, gamtos ir kultūros paveldo objektų išsaugojimą; 

5) plėtoti inžinerinę, susisiekimo ir kitą visuomenės poreikiams tenkinti reikiamą infrastruktūrą; 

6) rezervuoti teritorijas visuomenės poreikiams reikiamų objektų plėtrai; 

7) nustatyti pagrindines tikslines žemės naudojimo paskirtis; 

8) atlikti teritorijos funkcinį zonavimą. 

Sprendimą dėl bendrojo plano rengimo pradžios ir planavimo tikslų priima savivaldybės taryba. Ben- 
drojo plano organizatorius yra savivaldybės administracijos direktorius. 

Planavimo organizatorius parengiamojo etapo metu viešai paskelbia apie priimtą savivaldybės tarybos 
sprendimą dėl bendrojo plano rengimo tikslų bei numatomą atlikti sprendinių strateginio pasekmių aplinkai 
vertinimą ir gauna planavimo sąlygas. 

Esamos būklės analizės stadijos metu atliekama: 

1) savivaldybės teritorijos gamtinio, socialinio, kultūrinio, ekonominio potencialo ir kraštovaizdžio 
struktūros vertinimas; 

2) aplinkos (oro, vandenų, dirvožemio, fizikinės taršos lygio ir kt.) kokybės vertinimas; 

3) probleminių situacijų ir arealų ištyrimas, nustatant tendencijas. 

Koncepcijos rengimo stadijos metu nustatoma: 

1) teritorijos planinės ir erdvinės struktūros vystymosi principai; 

2) teritorijos naudojimo funkciniai prioritetai; 3) teritorijos tvarkymo reglamentavimo, naudojimo ir 
apsaugos principai. 

Rajono teritorijos vystymo erdvinės raidos koncepcija rengiama 20 metų laikotarpiui ir aprobuojama 
savivaldybės taryboje. 

Esant sprendinių konkretizavimo stadijai atliekami šie planavimo darbai: 

1) planuojamos veiklos prioritetų nustatymas, teritorijos funkcinis zonavimas; 

2) gyvenamųjų vietovių tinklo ir konkrečių urbanistinių centrų vystymo nustatymas; 

3) gamtinio karkaso formavimas rajono teritorijoje, miškų, kraštovaizdžio tvarkymo, gamtos ir kultū- 
ros paveldo objektų panaudojimas ir išsaugojimas; 

4) žemės ūkio rekreacinės, pramonės, verslo ar kitos paskirties teritorijų tvarkymas ir plėtra; 

5) techninės, socialinės, kultūrinės infrastruktūros rajono teritorijoje vystymas; 

7) teritorijų rezervavimas visuomenės poreikiams. 

Pagrindiniai bendrojo plano brėžiniai: žemės naudojimo brėžinys; inžinerinės infrastruktūros ir susi- 
siekimo brėžinys, teritorijos vystymo erdvinės struktūros ir funkcinių prioritetų brėžiniai; žemės naudojimo 
ir apsaugos reglamentų; teritorijos inžinerinės infrastruktūros ir susisiekimo; rekreacijos, turizmo, gamtos ir 
kultūros paveldo plėtojimo; miškų išdėstymo. 

Aiškinamąjį raštą sudaro: tekstinė dalis, kurioje pagal bendrojo plano rengimo etapus aprašoma esa- 
mos būklės analizės rezultatai, planuojamos teritorijos plėtojimo prognozės, teritorijų naudojimo reglamentai 
ir kiti sprendiniai. Be to, vadovaujantis Vyriausybės patvirtintu Planų ir programų strateginio pasekmių ap- 
linkai vertinimo tvarkos aprašu, parengiama strateginio pasekmių aplinkai vertinimo ataskaita (SPAV). 

Bendrasis planas svarstomas su visuomene teisės aktų nustatyta tvarka. Derinimui kitoms institucijoms 
(savivaldybės Nuolatinėje statybos komisijoje) pateikiami bendrojo plano sprendiniai (aiškinamasis raštas ir 
brėžiniai), visuomenės dalyvavimo ir strateginio pasekmių aplinkai vertinimo bei sprendinių poveikio verti- 
nimo ataskaitos. Bendrojo plano sprendinių apskundimo terminas yra vienas mėnuo nuo viešo susirinkimo 
dienos. Skundai dėl bendrojo plano sprendinių pateikiami Aplinkos ministerijos Valstybinei teritorijų plana- 
vimo ir statybos inspekcijai ar kitam struktūriniam padaliniui, pagal savo funkcijas vykdančiam teritorijų 
planavimo dokumentų rengimo valstybinę priežiūrą. Jos metu šis padalinys patikrina planavimo organizato- 
riaus parengtus, viešai apsvarstytus ir suderintus bendrojo plano dokumentus. Tikrinimo metu nustatoma: ar 
planavimo sąlygos ir planavimo sąlygų sąvadas atitinka teisės aktų reikalavimus; ar bendrojo plano sprendi- 
niai atitinka planavimo sąlygas; ar atliktos visos teritorijų planavimo dokumento rengimo, svarstymo, deri- 
nimo procedūros; ar sprendiniai atitinka Teritorijų planavimo įstatymo ir kitų teisės aktų reikalavimus. 

Planavimo organizatorius, gavęs teigiamą išvadą dėl bendrojo plano sprendinių tvirtinimo tikslingu- 
mo, teikia bendrojo plano sprendinius (aiškinamąjį raštą ir brėžinius) tvirtinti savivaldybės tarybai. Patvirtin- 
tas bendrasis planas įsigalioja kitą dieną po to, kai vietinėje spaudoje paskelbiamas savivaldybės tarybos 
sprendimas dėl teritorijų planavimo dokumento patvirtinimo, jeigu pačiame sprendime nenustatyta vėlesnė jo 
įsigaliojimo data. Bendrasis planas įgauna teisinę galią ir tampa pagrindu rengti ar keisti to paties arba že- 
mesnio lygmens teritorijų planavimo dokumentus. 

Bendrojo plano sprendiniai rengiami 10 metų laikotarpiui. Jų galiojimas savivaldybės tarybos spren- 
dimu gali būti pratęstas, bet ne ilgiau kaip iki 4 metų. 

Patvirtintą bendrąjį planą planavimo organizatorius pateikia registruoti savivaldybės teritorijų plana- 
vimo dokumentų registro tvarkytojui. 

Savivaldybės teritorijų daliai rengiami bendrieji planai dažniausiai yra miestų ir miestelių teritorijų 
bendrieji planai [73]. Sprendimą dėl jų rengimo pradžios ir planavimo tikslų priima savivaldybės taryba. 
Bendrųjų planų rengimą organizuoja savivaldybės administracijos direktorius analogiška tvarka, kaip ren- 
giant savivaldybės teritorijos bendrąjį planą. 


4.4, Detalieji planai 


Detalusis planas - tai teritorijų planavimo dokumentas, kuriame yra nustatytos žemės sklypų ribos, te- 
ritorijos tvarkymo ir naudojimo režimas (statybos ir kitos veiklos privalomosios sąlygos). Šie planai rengia- 
mi miestų ir miestelių teritorijų dalims (kvartalams), kaimų teritorijoms, žemės sklypų grupėms arba atski- 
ram žemės sklypui [34]. Juos privaloma rengti: 

1) teritorijoms, kuriose pagal savivaldybių teritorijų ir jų dalių (miestų, miestelių) bendruosius ar spe- 
cialiuosius planus numatyta plėtoti gyvenamųjų namų, visuomeninės paskirties, rekreacinių ir bendro naudo- 
jimo, pramonės ir sandėliavimo, komercinių ir prekybos, inžinerinių tinklų, susisiekimo komunikacijų ir kitų 
objektų statybą; 

2) kai yra formuojami žemės sklypai naujų statinių statybai ar kitai ne žemės ir miškų veiklai plėtoti; 

3) kai keičiama pagrindinė tikslinė žemės naudojimo paskirtis statinių statybai ir kitai veiklai plėtoti; 

4) kai keičiamas bent vienas iš šių privalomų teritorijų tvarkymo ir naudojimo režimo reikalavimų: te- 
ritorijos naudojimo tipas ir leistinas pastatų aukštis, leistinas sklypo užstatymo tankumas, leistinas sklypo už- 
statymo intensyvumas. Kiti teritorijos tvarkymo ir naudojimo režimo reikalavimai, jeigu jie nepažeidžia įsta- 
tymų ar kitų teisės aktų ir juos nustačiusi institucija raštu pritaria, gali būti tikslinami savivaldybės tarybos 
sprendimu arba savivaldybės tarybos pavedimu savivaldybės administracijos direktoriaus sprendimu statybos 
techninio projekto rengimo metu, nesukeliant naujų neigiamų padarinių gyvenimo ir aplinkos kokybei; 

5) kai formuojamos teritorijos pramoniniams parkams; 

6) kai keičiamos naudojamų žemės sklypų ribos ir plotas, jei keitimai nesiejami su žemės sklypų ribų 
ir ploto pakeitimu laisvoje valstybinėje žemėje, išskyrus atvejus, kai, nesant galimybės suformuoti atskirą 
sklypą, esami žemės sklypai padidinami ne daugiau kaip 6 arais; 

7) elektros įrenginiams (statiniams), skirtiems elektros perdavimui ir skirstymui statyti, kai tokie įren- 
giniai (statiniai) nenumatyti savivaldybės ar jos dalies bendruosiuose planuose. 

Detalieji planai nerengiami: 

1) jeigu numatomiems statyti statiniams leidimas statyti naują statinį ar leidimas rekonstruoti statinį 
yra nereikalingas 1r teritorijų planavimo dokumentuose nustatytas teritorijos naudojimo tipas nesikeičia; 

2) kai statant (rekonstruojant) statinius, žemės sklypo tvarkymo ir naudojimo režimas ir nustatyti sta- 
tybos reglamentai yra nekeičiami; 

3) miestų dalims, miesteliams ir kaimams, esantiems teritorijose, kurių bendrasis planas parengtas 
masteliu M 1:2000 ar stambesniu ir jo reglamentai apibrėžia teritorijoje galimas veiklos rūšis, užstatymo tipą 
ir užstatymo rodiklius (užstatymo tankumą, aukštį ir intensyvumą); 

4) daugiabučių ir gyvenamųjų namų bei socialinės infrastruktūros objektams atnaujinti (modernizuoti), 
jei nekeičiamas pastato užimamas plotas, aukštis ir tūris ir (ar) statinių naudojimo paskirtis; 

5) kai žemės ūkio paskirties žemėje numatoma nustatyta tvarka įveisti mišką; 

6) tais atvejais, kai rengiami žemės sklypų planai, prilyginami detaliojo teritorijų planavimo dokumen- 
tams. Tai: 

6.1. žemės reformos metu formuojami grąžinamai natūra žemei parengti ir nustatyta tvarka patvirtinti 
žemės sklypų planai; 

6.2. miestų teritorijose parengti ir savivaldybės administracijos direktoriaus patvirtinti žemės sklypų 
planai: 

- esamiems statiniams eksploatuoti pagal Nekilnojamojo turto kadastre įrašytą jų tiesioginę paskirtį su- 
formuotų žemės sklypų planai; 

- žemės sklypų padalijimo, atidalijimo, sujungimo ar perdalijimo planai, jei keitimai nesiejami su že- 
mės sklypų ribų ir ploto pakeitimu laisvoje valstybinėje žemėje, taip pat nekeičiami užstatymo ir teritorijos 
naudojimo tipai ir privalomieji teritorijos tvarkymo ir naudojimo režimo reikalavimai (leistinas pastatų aukš- 
tis, užstatymo tankumas ir intensyvumas); 

- formuojamų valstybinės žemės sklypų esamoms susisiekimo komunikacijoms, aikštėms, miestų miš- 
kams, parkams, skverams ir kitiems želdynams eksploatuoti, kultūros paveldo objektų užimamų žemės skly- 
pų planai; 

- esamo žemės sklypo padidinimo ne daugiau kaip 6 arais laisvoje valstybinėje žemėje planas, kai nėra 
galimybės suformuoti atskirą sklypą. 

6.3. pramoniniuose parkuose, laisvosiose ekonominėse zonose ir valstybinių jūrų uostų teritorijose, 
kuriems yra parengti detalieji planai, žemės sklypai padalijami, atidalijami, sujungiami ar perdalijami (išsky- 
rus atvejus, kai tai draudžia įstatymai) Vyriausybės įgaliotos institucijos nustatyta tvarka, o parengti žemės 
sklypų planai prilyginami detaliojo teritorijų planavimo dokumentams. Ši nuostata taikoma tik tuo atveju, jei 
nekeičiamas pradiniame detaliajame plane numatytas privalomas teritorijos tvarkymo ir naudojimo režimas. 

7) jeigu saugomose teritorijose sodybų (gyvenamojo namo su priklausiniais) statyba numatyta tvar- 
kymo plane (planavimo schemoje) arba naujo statinio statyba vykdoma atstatant buvusį (sugriuvusį, sunai- 
kintą, nugriautą) statinį; 

8) statant pavienes ne didesnės kaip 250 kW galios vėjo jėgaines kaimo vietovėse ir miesteliuose, kai 
atstumas nuo jėgainės pastatymo vietos iki sklypo ribos yra ne mažesnis kaip 1,5 vėjo jėgainės maksimalaus 
aukščio; 

9) statant vėjo jėgainių grupes (2 ir daugiau jėgainių), kurioms teisės aktų nustatyta tvarka turi būti 
rengiami specialieji planai; 

10) statant saulės jėgaines, kurių bendra instaliuota galia ne didesnė kaip 100 kW; 

11) kaimuose iki 500 gyventojų keičiant pagrindinę tikslinę žemės naudojimo paskirtį sodybai, kurioje 
numatoma statyti vienbutį ar dvibutį gyvenamąjį namą, kai nėra patvirtinto tos vietovės bendrojo plano; 

12) jeigu kaimo vietovėse, išskyrus saugomas teritorijas, atnaujinama gamyba anksčiau statytuose ga- 
mybiniuose ar gyvulininkystės pastatuose juos atnaujinant, rekonstruojant arba keičiant auginamų gyvulių 
rūšį, kai prie šių pastatų jau yra suformuoti žemės sklypai, reikalingi šių pastatų eksploatacijai; 

13) biodujų gamybos įrenginiams iki 1 MW bendrosios galios, statomiems esamų gyvulininkystės pas- 
tatų žemės sklypuose; 

14) pagal Lietuvos Respublikos sodininkų bendrijų įstatymo nuostatas statant statinius mėgėjiško sodo 
teritorijose. 

Naudojamų gretimų žemės sklypų ribas ir plotą be detaliojo plano galima keisti, jei toks keitimas ne- 
siejamas su naujo sklypo suformavimu ar žemės ploto padidinimu laisvoje valstybinėje žemėje, taip pat su 
teritorijos tvarkymo ir naudojimo režimo pakeitimu. 

Kaimų teritorijose statant ūkininko sodybą ar pagalbinio ūkio ir kitos paskirties (fermų, ūkio, šiltna- 
mių, kaimo turizmo) pastatus, kai vykdoma statyba atitinka Ūkininko ūkio įstatyme nurodytas šių pastatų 
statybos sąlygas, vietoj detaliųjų planų rengiami kaimo plėtros žemėtvarkos projektai. 

Detalieji planai, keičiantys pagrindinę tikslinę žemės naudojimo paskirtį iš žemės ūkio į kitos paskir- 
ties žemę, rengiami, jei toks keitimas numatytas savivaldybės ar jos dalies bendruosiuose ir specialiuosiuose 
planuose. 

Rengiant detaliuosius planus, nustatomas šis privalomas teritorijos tvarkymo ir naudojimo režimas: 

1) konkretus teritorijos naudojimo tipas; 

2) leistinas pastatų aukštis; 

3) leistinas žemės sklypo užstatymo tankumas; 

4) leistinas sklypo užstatymo intensyvumas; 

5) statinių statybos zona; 

6) užstatymo tipas (išreikštas tekstiniu apibūdinimu ir grafiškai — statinių statybos zona, statybos riba 
ar linija); 

7) servitutai; 

8) susisiekimo sistemų organizavimas. 

Tais atvejais, kai planuojamoji teritorija yra svarbi kraštovaizdžio apsaugos, urbanistiniu, architektūri- 
niu ar paveldosaugos požiūriu, privalomas teritorijų tvarkymo ir naudojimo režimas papildomas šiais reika- 
lavimais: urbanistiniais ir architektūriniais; gamtos ir kultūros paveldo vertybių apsaugos; teritorijos (žemės 
sklypo) apželdinimo (procentais). Reikalavimai dėl papildomo teritorijos tvarkymo ir naudojimo režimo nu- 
statomi išduodant planavimo sąlygas. 

Numatomi pakeitimai. Naujos redakcijos Teritorijų planavimo įstatymo projekte numatyta, jog užsta- 
tymo planuose nustatomas šis privalomas teritorijos naudojimo reglamentas: 

1) teritorijos naudojimo tipas, atitinkantis vietovės lygmens kompleksinį planą, jei jis parengtas; 

2) leistinas pastatų aukštis; 

3) leistinas žemės sklypų užstatymo tankis; 

4) leistinas žemės sklypų užstatymo intensyvumas ar užstatymo tūrio tankis (pramonės ir inžinerinės 
infrastruktūros teritorijose); 

5) galimi užstatymo tipai, atitinkantys vietovės lygmens kompleksinį planą, jei jis parengtas, užstaty- 
mo zona, statybos riba ir linija; 

6) inžinerinei ir socialinei infrastruktūrai reikalingų teritorijų ir (ar) inžinerinių komunikacijų koridorių 
ribos; 

7) sklypų ribos ar sklypų formavimo principai (mažiausi ir (ar) didžiausi galimi sklypų dydžiai); 

8) atskirųjų želdynų plotai, priklausomųjų želdynų ir želdinių teritorijų dalis procentais. 

Kitos detaliojo plano rengimo nuostatos. Kai planuojamoji teritorija yra svarbi kraštovaizdžio apsau- 
gos, urbanistiniu, architektūriniu ar paveldosaugos požiūriu, privalomam teritorijų tvarkymo ir naudojimo 

režimui nustatomi papildomi reikalavimai: 1) urbanistiniai ir architektūriniai; 2) gamtos ir kultūros paveldo 
vertybių apsaugos; 3) teritorijos (žemės sklypo) apželdinimo. 

Detaliuoju planu nustatomas teritorijos naudojimo tipas ir galima pagrindinė tikslinė žemės naudojimo 
paskirtis, žemės naudojimo būdai ir, jei numatyta, pobūdis bei kiti privalomieji reglamentai. 

Rengti detaliuosius planus formuojant žemės sklypus gyvenamųjų namų ir kitos paskirties pastatų bei 
statinių statybai galima tik tais atvejais, kai statyba numatyta savivaldybės teritorijos ar jos dalies bendruo- 
siuose planuose arba specialiuosiuose saugomų teritorijų, zonų ir ribų arba valstybės saugomų teritorijų tvar- 
kymo planuose, saugomų paveldo objektų, taip pat gyvenamųjų ar kitų teritorijų išdėstymo planuose. 

Detaliuoju planu nustatant teritorijos tvarkymo ir naudojimo režimą miestuose, miesteliuose ir jų įta- 
kos zonose, planavimo sąlygose nurodomi reikalavimai inžineriniams tinklams prisijungti prie savivaldybės 
infrastruktūros. Jeigu prisijungti prie esamų komunalinių inžinerinių tinklų ekologiniu, ekonominiu ir techni- 
niu požiūriu netikslinga, rengiant detalųjį planą nagrinėjamos vietinių tinklų įrengimo galimybės. 

Inžineriškai neparengtose teritorijose, kuriose numatoma statyti komunalinius inžinerinius tinklus, de- 
talieji planai pastatų ir statinių statybai rengiami tais atvejais, jeigu jų planavimo tikslams įgyvendinti yra pa- 
rengti būtinos inžinerinės infrastruktūros plėtros planai. Jei šie planai neparengti, jie gali būti rengiami vienu 
metu su detaliaisiais planais. 

Visais atvejais rengiami šie brėžiniai: teritorijos tvarkymo ir naudojimo režimo brėžinys; žemės sklypų 
ribų nužymėjimo brėžinys; infrastruktūros objektų ir komunikacinių koridorių brėžinys; statinių vizualizacija. 

Detaliuoju planu nustatant teritorijos tvarkymo ir naudojimo režimą miestuose, miesteliuose ir jų įta- 
kos zonose, planavimo sąlygose nurodomi reikalavimai inžineriniams tinklams prisijungti prie savivaldybės 
infrastruktūros. 

Detaliojo planavimo organizavimas. Detaliojo teritorijų planavimo organizatoriais gali būti savivaldy- 
bės administracijos direktorius, arba valstybinės žemės valdytojai, arba asmenys, kuriems savivaldybė pagal 
sutartį perdavė detaliojo teritorijų planavimo organizatoriaus teises ir pareigas. 

Prieš pradėdamas rengti detaliojo planavimo dokumentus, planavimo organizatorius kreipiasi į savival- 
dybės administracijos valstybės tarnautoją — savivaldybės vyriausiąjį architektą, kad jis išduotų planavimo są- 
lygas. Planavimo sąlygų sąvadas parengiamas gavus sąlygas iš inžinerinius tinklus eksploatuojančių organiza- 
cijų, Kultūros vertybių apsaugos departamento prie Kultūros ministerijos, Aplinkos ministerijos regioninio ap- 
linkos apsaugos departamento, Visuomenės sveikatos centro, Lietuvos automobilių kelių direkcijos prie Susi- 
siekimo ministerijos, Valstybinės priešgaisrinės priežiūros inspekcijos, rajono policijos komisariato ir kt. 

Detaliajam planui rengti planavimo organizatorius sudaro planavimo užduotį. Planavimo užduotyje nu- 
rodomas planuojamos teritorijos adresas, planavimo tikslas, planavimo procesas (rengiama bendrąja ar supap- 
rastinta tvarka). Planavimo užduotį tvirtina planavimo organizatorius, suderinęs ją su savivaldybės vyriausiuoju 
architektu. Jei detaliojo planavimo organizatorius yra savivaldybė, planavimo užduotį tvirtina savivaldybės 
administracijos direktorius. Planavimo užduotis pridedama prie sutarties su detaliojo plano rengėju. 

Detaliojo plano rengimo terminas neturi viršyti trejų metų (planavimo sąlygų galiojimo termino). Prieš 
teikiant tvirtinti detaliojo teritorijų planavimo dokumentai turi būti nustatyta tvarka apsvarstyti, suderinti ir 
patikslinti. 

Supaprastinta tvarka detalieji planai rengiami šiais atvejais: 1) kai žemės sklypai padalijami, atidalija- 
mi (išskyrus atvejus, kai pagal įstatymus privačios žemės sklypus dalyti dalimis neleidžiama) ar sujungiami; 
2) kai keičiamos naudojamų žemės sklypų ribos ir plotas; 3) kai žemės sklypai formuojami prie naudojamų 
statinių. 

Detaliųjų dokumentų derinimo procedūra atliekama savivaldybės Nuolatinėje statybos komisijoje. 
Paskui Valstybinę teritorijų planavimo priežiūrą atliekančiai institucijai tikrinti teikiami detaliojo plano 
sprendiniai (aiškinamasis raštas ir brėžiniai) bei detaliojo planavimo procedūrų dokumentai. Gavus teigiamą 
išvadą, detalusis planas patvirtinamas savivaldybės taryboje arba savivaldybės administracijos direktorius ta- 
rybos įsakymu. Kai planas rengiamas supaprastinta tvarka, jį turi patvirtinti savivaldybės tarybos įgaliotas 
savivaldybės administracijos direktorius. 

Patvirtinti detalieji planai registruojami savivaldybės teritorijų planavimo dokumentų registre. Patvir- 
tintas detalusis planas įsigalioja kitą dieną po jo paskelbimo vietinėje spaudoje arba kitą dieną po oficialaus 
informacinio pranešimo vietinėje spaudoje apie teritorijų planavimo dokumento patvirtinimą ir viso teritorijų 
planavimo dokumento paskelbimo atitinkamos savivaldybės interneto tinklalapyje. 

Detaliųjų planų sprendiniai galioja neterminuotai, jeigu tvirtinant detalųjį planą nebuvo nustatytas 
konkretus galiojimo terminas. 


4.5. Žemės sklypų planai, prilyginami detaliesiems planams [34] 


Bendrosios nuostatos. Šie planai rengiami tais atvejais, kai reikia atlikti miestų teritorijose esančių 
žemės sklypo ribų ar naudojimo sąlygų pakeitimus be detaliajame plane ar žemės sklypų formavimo ir per- 
tvarkymo projektų rengimo taisyklėse nustatytų procedūrų. 

Rengiant žemės sklypo planą, atliekami šie veiksmai: 

1) suformuojami naudojami valstybinės žemės sklypai esamiems statiniams eksploatuoti; 

2) pertvarkomi Nekilnojamojo turto registre įregistruoti žemės sklypai: 

- padalijami į du ar daugiau žemės sklypų; 

- atidalijamos bendrosios nuosavybės teise turimų žemės sklypų dalys ir suformuojami atskiri žemės 
sklypai; 

- sujungiami į vieną keli tos pačios pagrindinės žemės naudojimo paskirties žemės sklypai; 

- pakeičiamos gretimų tos pačios pagrindinės žemės naudojimo paskirties žemės sklypų ribos (atlie- 
kamas perdalijimas, kai žemės sklypo dalis atidalijama nesuformavus atskiro žemės sklypo ir sujungiama su 
gretimu žemės sklypu); 

3) suformuojami valstybinės žemės sklypai susisiekimo komunikacijoms, aikštėms, miestų miškams, 
parkams, skverams ir kitiems želdynams eksploatuoti, kultūros paveldo objektų ir vietovių užimami žemės 
sklypai; 

4) padidinami ne daugiau kaip 6 arais laisvoje valstybinėje žemėje esami žemės sklypai, kai nėra ga- 
limybės suformuoti atskirų sklypų. 

Žemės sklypo plano rengimą organizuoja savivaldybės administracijos direktorius arba valstybinės 
žemės valdytojas. Žemės sklypų planų rengimo inicijavimo teisę turi valstybinės žemės patikėtinis, statinių 
savininkai ar naudotojai, pastatų bendrojo naudojimo objektų valdytojai, privačios žemės savininkai arba 
valstybinės žemės naudotojai, pageidaujantys ir turintys teisę pirkti ar nuomoti įsiterpusius valstybinės žemės 
plotus asmenys, valstybės ar savivaldybės institucijos (toliau — pareiškėjai). 

Pareiškėjai prašymą leisti pradėti rengti žemės sklypo planą pateikia savivaldybės administracijai. Prie 
prašymo pridedami šie dokumentai: 

1) dokumentų, patvirtinančių statinių, daiktinių teisių į juos, šių teisių suvaržymus ir juridinius faktus, 
įregistravimą Nekilnojamojo turto registre, kopijos, naudojamo žemės sklypo plano kopija iš nekilnojamojo 
daikto kadastro duomenų bylos ar kitų dokumentų, kurių pagrindu asmuo naudojasi žemės sklypu, kopijos, 
kai prašoma suformuoti naudojamą valstybinės žemės sklypą esamiems statiniams eksploatuoti; 

2) numatomų pertvarkyti žemės sklypų planų kopijos ir dokumentų, patvirtinančių žemės sklypo, daik- 
tinių teisių į jį, šių teisių suvaržymus ir juridinius faktus, įregistravimą Nekilnojamojo turto registre, kopijos, 
kai prašoma pertvarkyti Nekilnojamojo turto registre įregistruotus žemės sklypus. Prašymą pertvarkyti Ne- 
kilnojamojo turto registre įregistruotus žemės sklypus turi pasirašyti visi pertvarkomų žemės sklypų savinin- 
kai arba valstybinės žemės naudotojai, arba vienas iš jų, turintis notaro patvirtintą įgaliojimą atstovauti ki- 
tiems asmenims; 

3) esamų žemės sklypų planų kopijos ir dokumentų, patvirtinančių žemės sklypo, daiktinių teisių į jį, 
šių teisių suvaržymus ir juridinius faktus, įregistravimą Nekilnojamojo turto registre, kopijos, kai prašoma 
padidinti ne daugiau kaip 6 arais laisvoje valstybinėje žemėje Nekilnojamojo turto registre įregistruotus že- 
mės sklypus. 

Žemės sklypų perdalijimas. Pareiškėjai, pageidaujantys pertvarkyti du bendrą ribą turinčius žemės 
sklypus perdalijimo būdu, savivaldybės administracijai pateikia prašymą patvirtinti žemės sklypo planą (per- 
dalijimo projektą). Prie prašymo pridedamos dokumentų, patvirtinančių perdalijamų žemės sklypų, daiktinių 
teisių į juos, šių teisių suvaržymus ir juridinius faktus, įregistravimą Nekilnojamojo turto registre, kopijos ir 
žemės sklypo planas (perdalijimo projektas), pasirašytas perdalijamų žemės sklypų savininkų ar valstybinės 
žemės naudotojų. Jeigu šiuo planu keičiamos naudojamų žemės sklypų ribos ir plotas ir toks keitimas nesie- 
jamas su naujo sklypo suformavimu ar žemės ploto padidinimu laisvoje valstybinėje žemėje, taip pat teritori- 
jos tvarkymo ir naudojimo režimo pakeitimu, nustatytos supažindinimo ir derinimo procedūros neatliekamos. 

Gavęs prašymą, savivaldybės administracijos direktorius ne vėliau kaip per 20 darbo dienų priima 
sprendimą leisti pradėti rengti žemės sklypo planą ir nustato žemės sklypo plano rengimo reikalavimus, arba 
išsiunčia pareiškėjui motyvuotą atsakymą, nurodydamas prašymo netenkinimo priežastis. 

Savivaldybės administracijos struktūrinio padalinio parengtuose žemės sklypo plano rengimo reikala- 
vimuose nurodoma: 

- formuojamo žemės sklypo pagrindinė žemės naudojimo paskirtis, naudojimo būdas ir pobūdis, arba 
esama pertvarkomo arba didinamo žemės sklypo pagrindinė žemės naudojimo paskirtis, naudojimo būdas ir 
pobūdis; 

- esami ir galimi pastatų aukščio ir užstatymo tankumo rodikliai; 

- taikytinos specialiosios žemės naudojimo sąlygos dėl sklype ir šalia jo esančių inžinerinių tinklų ir 
statinių naudojimo, nurodžius, kad jos gali būti patikslintos rengiant žemės sklypo planą (sprendinių brėžinį); 

- gamtos apsaugos apribojimai; 

- kultūros paveldo apsaugos apribojimai; 

- siūlomi nustatyti ar panaikinti žemės servitutai. 

Žemės sklypo plano rengimo reikalavimų priedas yra preliminari žemės sklypo ribų schema. Joje pa- 
žymimos siūlomos preliminarios formuojamų ar pertvarkomų žemės sklypų ribos. Žemės sklypai turi būti 
racionalaus dydžio ir tinkami naudoti pagal pagrindinę žemės naudojimo paskirtį, naudojimo būdą ir pobūdį. 
Prie kiekvieno žemės sklypo turi būti privažiavimo kelias arba nustatomas kelio servitutas. 

Perkamų ar nuomojamų žemės sklypų formavimas. Nagrinėjant pageidaujančių pirkti ar nuomoti įsiter- 
pusius valstybinės žemės plotus asmenų prašymus pradėti rengti žemės sklypo planą, atliekami šie veiksmai: 

1) ne vėliau kaip per 20 darbo dienų išnagrinėjama, ar prašyme nurodytas laisvos valstybinės žemės 
plotas atitinka įsiterpusio laisvos valstybinės žemės ploto sąvoką; 

2) jeigu prašyme nurodytas laisvos valstybinės žemės plotas atitinka įsiterpusio laisvos valstybinės 
žemės ploto sąvoką, per 5 darbo dienas kreipiamasi į valstybinės žemės patikėtinį ir prašoma duoti sutikimą, 
kad žemės sklypas būtų padidintas ne daugiau kaip 6 arais laisvoje valstybinėje žemėje. 

3) gavus valstybinės žemės patikėtinio sutikimą, kad žemės sklypas būtų padidintas ne daugiau kaip 
6 arais laisvoje valstybinėje žemėje, jeigu įsiterpęs laisvos valstybinės žemės plotas tiesiogiai ribojasi daugiau 
negu su vienu žemės sklypu, ne vėliau kaip per 5 darbo dienas apie pradedamą rengti žemės sklypo planą raštu 
informuojami su įsiterpusiu laisvos valstybinės žemės plotu besiribojančių (turinčių daugiau negu vieną bendrą 
ribos posūkio tašką) žemės sklypų savininkai ar valstybinės žemės naudotojai ir siūloma pirkti arba nuomoti 
įsiterpusį laisvos valstybinės žemės plotą visiems besiribojančių žemės sklypų savininkams arba valstybinės 
žemės naudotojams. Besiribojančių žemės sklypų savininkai ar valstybinės žemės naudotojai valią dėl įsiterpu- 
sio žemės ploto pirkimo ar nuomos turi pareikšti raštu per 20 darbo dienų nuo pranešimo išsiuntimo. 

Kai prašymus parduoti ar išnuomoti įsiterpusį valstybinės žemės plotą pateikia keli besiribojančių že- 
mės sklypų savininkai ar valstybinės žemės naudotojai, savivaldybės administracijai jie turi pateikti notaro 
patvirtintą rašytinį susitarimą dėl pageidaujamų pirkti ar nuomoti įsiterpusio žemės ploto dalių dydžių. Besi- 
ribojančių žemės sklypų savininkams ar valstybinės žemės naudotojams nesusitarus, parduodamo ar išnuo- 
mojamo žemės ploto dydis kiekvienam prašymą pateikusiam asmeniui nustatomas lygiomis dalimis. 

4) ne vėliau kaip per 10 darbo dienų nuo valstybinės žemės patikėtinio sutikimo, kad žemės sklypas 
būtų padidintas laisvoje valstybinėje žemėje, gavimo ir (arba) besiribojančių žemės sklypų savininkų ar vals- 

tybinės žemės naudotojų valios dėl įsiterpusio žemės ploto pirkimo ar nuomos pareiškimo termino pabaigos 
parengiami žemės sklypo plano rengimo reikalavimai. 

5) gavęs žemės sklypo plano rengimo reikalavimus, pareiškėjas su pasirinktu matavimo specialistu ar 
įmone sudaro žemės sklypo plano rengimo sutartį. 

Žemės sklypo plano turinys. Rengiamame žemės sklypo plane sutartiniais ženklais pažymima: 

- esamų žemės sklypų ribos ir jų kadastro numeriai ir (ar) gretimų teritorijų planavimo dokumentais 
suprojektuotų, tačiau Nekilnojamojo turto registre neįregistruotų sklypų ribos; 

- formuojamų žemės sklypų plotai, ribos ir jų linijų ilgiai; atskirais numeriais arba simboliais nurodo- 
mi žemės sklypų projektiniai numeriai; 

- valstybinės ir vietinės reikšmės keliai (gatvės); 

- žemės plotai, kuriuose teisės aktų nustatyta tvarka siūloma nustatyti žemės servitutus; 

- statiniai ir įrenginiai; 

- hidrografiniai objektai; 

- žemės sklype ir greta jo esantys inžineriniai tinklai ir įrenginiai, dėl kurių nustatomos specialiosios 
žemės naudojimo sąlygos ir apribojimai, žemės plotai, kuriems taikomos specialiosios žemės naudojimo są- 
lygos ir apribojimai; 

- formuojamų žemės sklypų pastatų aukščio ir užstatymo tankumo rodikliai. 

Žemės sklypo plano lentelėje nurodomi: 

- projektuojamos teritorijos esamų ir naujai suformuotų žemės sklypų savininkai ar valstybinės ir savi- 
valdybių žemės naudotojai bei žemės sklypų plotai; 

- suformuotų naujų ar pertvarkytų žemės sklypų pagrindinė žemės naudojimo paskirtis, naudojimo bū- 
das ir pobūdis. 

Žemės sklypo plano rengimo bylą sudaro: grafinė dalis — žemės sklypo planas (sprendinių brėžinys), 
tekstinė dalis (aiškinamasis raštas) ir procedūrų dokumentai. 

Visuomenės informavimas ir supažindinimas su žemės sklypo planu. Informacija apie pradedamą reng- 
ti žemės sklypo planą skelbiama savivaldybės interneto tinklalapyje. 

Kai žemės sklypo planas rengiamas formuojant naudojamą žemės sklypą esamiems statiniams eksplo- 
atuoti, plano rengėjas apie parengtą žemės sklypo planą registruotais laiškais informuoja formuojamame že- 
mės sklype esančių statinių savininkus ar naudotojus ir gretimų žemės sklypų savininkus ar naudotojus jų 
deklaruotos gyvenamosios vietos ar buveinės adresais, nurodydamas galimybes susipažinti su parengtu že- 
mės sklypo planu, arba su šiuo dokumentu supažindina juos asmeniškai. Jeigu statinių savininkų ar naudoto- 
jų ir gretimų žemės sklypų savininkų ar naudotojų negalima surasti jų deklaruotos gyvenamosios vietos ar 
buveinės adresais arba tokių savininkų ir naudotojų daugiau negu 10, plano rengėjas gali informaciją apie pa- 
rengtą žemės sklypo planą paskelbti vietos spaudoje ir savivaldybės interneto tinklalapyje. Pranešime turi 
būti nurodytas ne trumpesnis kaip 10 darbo dienų terminas, per kurį galima susipažinti su parengtų žemės 
sklypo planu ir pareikšti dėl jo pasiūlymus savivaldybės administracijai. Tokia pat tvarka informuojami ir 
gretimų žemės sklypų savininkai ar naudotojai, kai žemės sklypo planas rengiamas norint padidinti turimus 
žemės sklypus, plano rengėjas apie parengtą žemės sklypo planą turi informuoja su įsiterpusiu laisvos vals- 
tybinės žemės plotu besiribojančių (turinčių daugiau negu vieną bendrą ribos posūkio tašką) žemės sklypų 
savininkus ar valstybinės žemės naudotojus. 

Kai žemės sklypo planas rengiamas pertvarkant Nekilnojamojo turto registre įregistruotus žemės skly- 
pus ar formuojant valstybinės žemės sklypus susisiekimo komunikacijoms, aikštėms, miestų miškams, par- 
kams, skverams ir kitiems želdynams eksploatuoti bei kultūros paveldo objektų ir vietovių užimamus žemės 
sklypus, plano rengėjas su parengtu žemės sklypo planu asmeniškai supažindina pertvarkomų žemės sklypų 
savininkus ar valstybinės žemės naudotojus arba žemės sklypų suformavimu suinteresuotus asmenis, nuro- 
dydamas, kad jie dėl žemės sklypo plano gali pareikšti pasiūlymus savivaldybės administracijai. 

Laikoma, kad asmenys supažindinti su žemės sklypo planu, jeigu žemės sklypo plane yra šių asmenų 
parašai. 

Žemės sklypo plano derinimas ir tvirtinimas. Žemės sklypo planas derinamas su: 

1) savivaldybės vyriausiuoju architektu arba jo įgaliotu valstybės tarnautoju; 

2) žemės sklypo plano rengimo reikalavimus išdavusiu struktūrinio padalinio vadovu; 

3) valstybinės žemės patikėtiniu; 

4) Kultūros paveldo departamento prie Kultūros ministerijos teritoriniu padaliniu, jeigu žemės sklypas 
formuojamas ar pertvarkomas kultūros paveldo objektų ar vietovių, kuriems taikoma pradinė teisinė apsauga 
arba kurie paskelbti saugomais valstybės, teritorijose ir jų apsaugos zonose; 

5) savivaldybės administracijos struktūriniu padaliniu, atsakingu už kultūros paveldo apsaugą, jeigu 
žemės sklypas formuojamas ar pertvarkomas savivaldybės paskelbtų saugomais kultūros paveldo objektų ar 
vietovių teritorijose ir Jų apsaugos zonose; 

6) saugomos teritorijos direkcija (Aplinkos ministerijos įgaliota institucija, kai nėra saugomos teritori- 
jos direkcijos), jeigu žemės sklypas formuojamas saugomose teritorijose (valstybinių ir biosferos rezervatų, 
nacionalinių ar regioninių parkų ribose). 

Savivaldybės administracijos valstybės tarnautojas ar kita institucija gali derinti žemės sklypo planą ne 
ilgiau kaip 10 darbo dienų. Per tokį pat laiką privaloma raštu pateikti motyvuotą atsakymą plano rengėjui, 
jeigu planas nederinamas. 

Suderintą žemės sklypo planą ir žemės sklypo plano rengimo bylą plano rengėjas teikia savivaldybės 
administracijos direktoriui, jis sprendimą dėl pateikto žemės sklypo plano tvirtinimo turi priimti per 20 darbo 
dienų. Per tokį pat laiką privaloma raštu motyvuotai atsakyti plano rengėjui, jeigu planas netvirtinamas. Įsa- 
kymas dėl žemės sklypo plano, prilyginamo detaliojo teritorijų planavimo dokumentui, tvirtinimo skelbiamas 
savivaldybės interneto tinklalapyje. 


4.6. Žemės valdų planai (projektai) 


Žemės reformos žemėtvarkos projektai [91]. Žemės reformos žemėtvarkos projektai rengiami vi- 
soms kaimo vietovėms ir miestams po 1995 m. birželio 1 d. priskirtoms teritorijoms, siekiant įgyvendinti 
Žemės reformos įstatymo uždavinius — pagal suinteresuotųjų asmenų (pretendentų) prašymus suformuoti 
žemės sklypus, į kuriuos atkuriamos nuosavybės teisės arba kurie perkami ar nuomojami iš valstybės. 

Teritorijų žemės reformos žemėtvarkos projektui rengti ribas ir šių projektų parengimo terminus nusta- 
to ir tvirtina NŽT Žemėtvarkos skyriaus vedėjas. Jo įsakymu patvirtinama: teritorijos, parinktos žemėtvarkos 
projektui rengti, plotas ir ribos; nustatyti laisvos žemės fondo žemės plotai; valstybės išperkamos ir nepriva- 
tizuojamos žemės plane naujai pažymėtų ar patikslintų valstybės išperkamos žemės plotų sąrašas; žemėtvar- 
kos projekto rengimo pradžios data; parengimo terminas ir terminas, per kurį asmenys, pageidaujantys pro- 
jektuojamoje teritorijoje gauti žemės, gali pateikti prašymus Žemėtvarkos skyriui. Apie patvirtintoje teritori- 
joje pradedamą rengti žemėtvarkos projektą Žemėtvarkos skyrius turi paskelbti vietiniame laikraštyje, NŽT 
interneto svetainėje bei seniūnijos, kurioje numatytas žemėtvarkos projekto rengimas, skelbimų lentoje. 

Minimalus projektui rengti parinktos teritorijos plotas — vieno kaimo teritorija, maksimalus plotas — 
kadastro vietovės teritorija. Įgyvendinus projektą, teritorija naujo projekto rengimui parenkama likusioje ne- 
privatizuotoje ar neįteisintoje naudotis (pagal planavimo dokumentus suformavus žemės sklypus) valstybinė- 
je žemėje. 

Kiekvienam projektui parengiami asmenų, pateikusių prašymus gauti nuosavybėn ar naudojimusi že- 
mės sklypus sąrašai, kurie sugrupuojami pagal Žemės reformos įstatymo 10 straipsnyje nustatytą eilę. Pre- 
tendentų sąrašą tvirtina NŽT Žemėtvarkos skyriaus vedėjas. Rengiant sąrašą, tai pačiai eiliškumo grupei pri- 
skirti pretendentai įrašomi pagal pažymos dėl žemės sklypo suteikimo nuosavybėn neatlygintinai ar išvados 
dėl žemės, miško ar vandens telkinio perdavimo nuosavybėn neatlygintinai gavimo registracijos datą ar pra- 
šymų pirkti ar nuomoti iš valstybės, gauti neatlygintinai naudotis, patikėjimo teise valdyti ar kompensuoti už 
trūkstamą žemės plotą registracijos datą. Pretendentų sąrašo patvirtinimo data turi būti ne vėlesnė kaip že- 
mėtvarkos projekto rengimo pradžios data. 

Žemės reformos žemėtvarkos projektai rengiami turint šiuos dokumentus: 

- valstybės išperkamos ir neprivatizuojamos žemės plotų planus su tekstine dalimi; 

- fizinių asmenų, kuriems asmeninio ūkio žemė suteikta pažeidžiant įstatymus arba kurie patys nenau- 
doja jiems suteiktos žemės asmeninio ūkio poreikiams, sąrašus; 

- turėtų žemės valdų planus; 

- specialiųjų žemės naudojimo sąlygų planus; 

- žemės ūkio naudmenų įvertinimo planus; 

- parengtas nuosavybės teisių atkūrimo bylas; 

- asmenų prašymus grąžinti natūra, perduoti ar suteikti nuosavybėn neatlygintinai žemės, miško skly- 
pus ar vandens telkinius, parduoti, išnuomoti ar perduoti neatlygintinai naudotis arba patikėjimo teise valsty- 
binės žemės sklypus, taip pat prie prašymų pridedamus dokumentus; 

- miškų urėdijų prašymus suprojektuoti valstybinės reikšmės miškų plotams priskirtinus miškų žemės 
sklypus, valstybinės reikšmės miškų, perduotinų miškų urėdijoms patikėjimo teise valstybinėms funkcijoms 
įgyvendinti, žemės sklypus ir laisvos žemės fondo plotuose, netinkamuose naudoti žemės ūkio veiklai, nu- 
matomus apsodinti miškų žemės sklypus ir prie prašymų pridedamus dokumentus; 

- nusausintų ir drėkinamų žemės plotų planus; 

- informaciją apie žemės sklypus, kuriuos nuo 2004 m. rugpjūčio 7 d. naudoja valstybės paramos įsi- 
gyjant žemės ūkio paskirties žemę subjektai (šios žemės negali įsigyti nuosavybėn kiti asmenys, atkuriant 
nuosavybės teises į kitose vietovėse turėtas žemės valdas); 

- turimą informaciją apie žemės reformos žemėtvarkos projektui rengti patvirtintoje teritorijoje pa- 
rengtus ar pradėtus rengti detaliuosius planus arba kitus teritorijų planavimo dokumentus. 

Rengdamas projektą, jo autorius atlieka šiuos darbus: 

- valstybės išperkamos ir neprivatizuojamos žemės planuose pažymi nustatytus naujus ar pasikeitusius 
neprivatizuojamus ar valstybės išperkamus žemės plotus; 

- suprojektuoja pateikusiems prašymus asmenims žemės sklypus, nustato jų pagrindinę žemės naudo- 
jimo paskirtį, žemės naudojimo būdą ir pobūdį, taikomas specialiąsias žemės naudojimo sąlygas, suderina su 
šiais asmenimis žemės sklypų vietą ir ribas; 

- suprojektuoja privažiavimui prie žemės sklypų būtinus kelius ir žemės sklypams siūlomus servitutus. 

Kartografinė medžiaga, naudojama žemės reformos žemėtvarkos projekto planui rengti, turi būti pro- 
jekto autoriaus patikslinama pagal vietovėje koreguotas pasikeitusias žemės naudmenų rūšis bei jų kontūrų 
ribas. 

Žemės sklypai projektuojami kiekvienai pretendentų gauti žemę grupei, laikantis Žemės reformos įsta- 
tymo 10 straipsnyje nurodyto prašymų gauti žemę svarstymo eiliškumo. Kiekvienos grupės pretendentai 
kviečiami aptarti žemės sklypų išdėstymo klausimus pretendentų susirinkime, pretendentų pasiūlymai, pas- 
tabos bei pretenzijos įrašomos susirinkimo protokole. 

Pretendento suderinimas ir sutikimas dėl suprojektuoto žemės sklypo įforminamas jo parašu žiniaraš- 
tyje. Užbaigus žemės sklypų projektavimą, kiekvienai pretendentų grupei parengiamas žemės sklypų projek- 
tavimo darbų įvykdymo aktas. 

Žemės reformos žemėtvarkos projektų viešą svarstymą organizuoja NŽT Žemėtvarkos skyrius. Pro- 
jekto viešo svarstymo laikotarpis, eksponuojant jį Žemėtvarkos skyriuje — 20 darbo dienų. Suinteresuotieji 
asmenys, susipažinę su žemėtvarkos projektu, gali per projekto viešo svarstymo laikotarpį reikšti savo pasiū- 
lymus ir pretenzijas raštu, pateikdami jas Žemėtvarkos skyriui. 

NŽT Žemėtvarkos skyrius organizuoja projekto viešo svarstymo rezultatų aptarimą ne vėliau kaip per 
20 dienų nuo viešo svarstymo laikotarpio pabaigos. Į šį aptarimą registruotu laišku kviečiami: pretendentai, 
kurie neatvyko projektuojant natūra grąžinamus žemės sklypus arba nesutiko su jiems projektuojamų žemės 
sklypų ribomis ir vieta; pretendentai ir kiti suinteresuotieji asmenys, kurie žemėtvarkos projekto viešo svars- 
tymo metu pateikė pasiūlymų ar pretenzijų; savivaldybės administracijos specialistai, atsakingi už projekta- 
vimo sąlygų ir (arba) statybos leidimų išdavimą. Jeigu viešo svarstymo rezultatų aptarimo susirinkime, iš- 

112 


nagrinėjus gautus pasiūlymus bei pretenzijas dėl parengto žemėtvarkos projekto, nustatoma, kad pateikti pa- 
siūlymai bei pretenzijos pagrįstos, NŽT Žemėtvarkos skyriaus vedėjas nurodo terminą, per kurį projekto au- 
torius privalo projektą patikslinti. Žemės reformos žemėtvarkos projektą patikrina ir suderina NŽT Žemė- 
tvarkos skyrius. Paskui projekto autorius projektą suderina su šiomis institucijomis: 

- Aplinkos ministerijos regiono aplinkos apsaugos departamentu; 

- Kultūros paveldo departamentu prie Kultūros ministerijos; 

- savivaldybės administracijos direktoriumi; 

- miškų urėdija pagal žemės buvimo vietą; 

- Valstybės sienos apsaugos tarnyba prie Vidaus reikalų ministerijos, jeigu suprojektuoti žemės skly- 
pai yra pasienio ruožo nustatyto pločio juostoje; 

- Lietuvos geologijos tarnyba prie Aplinkos ministerijos, jeigu projektuojamoje teritorijoje yra naudo- 
jamų ar išžvalgytų nenaudojamų naudingųjų iškasenų telkinių; 

- Lietuvos automobilių kelių direkcija prie Susisiekimo ministerijos, jeigu projektuojami žemės skly- 
pai yra magistralinių, krašto, rajoninių kelių apsaugos zonose. 

Suderintą projektą patikrina ir išvadą dėl jo tvirtinimo parengia NŽT Žemėtvarkos planavimo doku- 
mentų valstybinės priežiūros poskyris. Parengtą žemės reformos žemėtvarkos projektą tvirtina NŽT Žemėt- 
varkos skyriaus vedėjas. Šiuo įsakymu taip pat patvirtinamas asmenų, kuriems žemės reformos žemėtvarkos 
projekte suprojektuoti žemės sklypai, sąrašas. Projektai registruojami teritorijų planavimo dokumentų regist- 
re ir įgyvendinami laikantis nustatyto žemės sklypų matavimo eiliškumo. Paženklinus žemės sklypų ribas 
vietovėje, parengiami žemės sklypų planai ir žemės sklypų kadastro bylos, kuriose komplektuojami doku- 
mentai, reikalingi žemės sklypų teisiniam registravimui Nekilnojamojo turto kadastre ir registre, nuosavybės 
teisių į žemę atkūrimui, valstybinės žemės pardavimui ir nuomai. 

Žemės sklypų formavimo ir pertvarkymo projektai [92]. Šie projektai rengiami esant poreikiui: 
1) suformuoti naujus valstybinės žemės sklypus; 2) pertvarkyti Nekilnojamojo turto registre įregistruotus 
žemės sklypus: padalinti į atskirus žemės sklypus; atidalinti bendrosios nuosavybės teise valdomas žemės 
sklypo dalis, jas suformuojant kaip atskirus žemės sklypus; sujungti du ar daugiau žemės sklypų į vieną 
sklypą; pakeisti gretimų žemės sklypų ribas, kai vieno žemės sklypo dalis atidalijama nesuformuojant atskiro 
žemės sklypo ir sujungiama su greta esančiu žemės sklypu (atlikti šių sklypų perdalijimą). 

Žemės sklypai gali būti pertvarkomi nerengiant žemės sklypo formavimo ir pertvarkymo projekto at- 
liekant dviejų bendrą ribą turinčių žemės sklypų perdalijimą, jeigu pertvarkoma žemės sklypo dalis nėra di- 
desnė nei: a) 0,04 ha ploto kitos paskirties žemės sklypo; b) 0,3 ha ploto žemės ūkio paskirties žemės sklypo; 
c) 0,5 ha ploto miškų ūkio paskirties žemės sklypo ir jeigu po ribų pertvarkymo žemės sklypai nebus mažes- 
ni kaip 5 ha. 

Pertvarkant Nekilnojamojo turto registre įregistruotus žemės sklypus pagal šiuos projektus, žemės 
sklypams nustatyta pagrindinė tikslinė žemės naudojimo paskirtis nekeičiama, išskyrus atvejus, kai sufor- 
muojamas esamos namų valdos žemės sklypas, jam nustatant kitą paskirtį, arba suformuojamas miško žemės 
sklypas, jam nustatant miškų ūkio paskirtį, arba suformuojamas žemės ūkio veiklai naudojamas žemės skly- 
pas, jam nustatant žemės ūkio paskirtį. 

Žemės sklypų formavimo ir pertvarkymo projektų arba žemės sklypų pertvarkymo dokumentų rengi- 
mą organizuoja ir finansuoja šie planavimo organizatoriai: 

1) pertvarkant privačios žemės sklypus — privačios žemės savininkai; 

2) formuojant naujus arba pertvarkant suformuotus valstybinės žemės sklypus —valstybinės žemės pa- 
tikėtinis ar suinteresuotas juridinis asmuo; 

3) pertvarkant savivaldybei nuosavybės teise priklausančius žemės sklypus — savivaldybės taryba arba 
jos pavedimu administracijos direktorius; 

4) formuojant naujus arba pertvarkant sodininkų bendrijų arba jų narių naudojamoje teritorijoje esan- 
čius žemės sklypus — sodininkų bendrijų valdymo organai. 

Planavimo organizatorius prašymą rengti žemės sklypų formavimo arba pertvarkymo projektą pateikia 
NŽT Žemėtvarkos skyriui, nurodydamas pertvarkymo būdus ir motyvus, kodėl šio pertvarkymo reikia. Spren- 
dimą dėl leidimo projektui rengti išdavimo priima NŽT Žemėtvarkos skyriaus vedėjas. Turėdamas leidimą, 
planavimo organizatorius gauna planavimo sąlygas iš savivaldybės administracijos ir sudaro projekto rengimo 
sutartį su projekto rengėju. Kai projektas rengiamas valstybinėje ar savivaldybės žemėje, projekto rengėjas nu- 
statomas viešųjų pirkimų įstatymo nustatyta tvarka. 

Projektui rengti naudojami ortofotografiniai žemėlapiai ir kita naujausia kartografinė medžiaga. Pro- 
jekto rengėjas privalo vietovėje patikrinti žemės sklypų ribas ir kartografuoti žemės naudmenas bei kitus si- 
tuacijos elementus. Jeigu nustatoma, kad pertvarkomo žemės sklypo kadastro duomenys skiriasi nuo Nekil- 
nojamojo turto registre įregistruoto žemės sklypo duomenų, projekto rengėjas kreipiasi į NŽT Žemėtvarkos 
skyrių dėl žemės sklypo kadastro duomenų patikslinimo, nurodydamas jų neatitikimus ir pridėdamas kadast- 
rinių matavimų medžiagą. Priėmus įsakymą nustatyti naujus (patikslintus) kadastro duomenis, žemės savi- 
ninkas ar valstybinės žemės patikėtinis pateikia duomenis Registrų centrui, jis pakeičia žemės sklypo kadas- 
tro duomenis. 

Parengus projektą, jo sprendiniai išreiškiami projekto brėžinyje (sprendinių brėžinyje). Tai naujai for- 
muojamų žemės sklypų arba pertvarkomų esamų žemės sklypų ribos, taip pat nustatomi arba keičiami žemės 
servitutai. Be to, brėžinyje turi būti pažymėtos esamų žemės sklypų ribos, hidrografinių objektų, kelių ir statinių 
išsidėstymas, specialiosios žemės naudojimo sąlygos ir kiti apribojimai. Žemės sklypų formavimo ir pertvar- 
kymo projekto bylą sudaro: 

1) grafinė dalis — projekto pagrindinis brėžinys. Jame nurodomi projektuojamos teritorijos Žemės 
sklypų savininkai ar valstybinės ir savivaldybių žemės naudotojai bei sklypų plotai, taip pat pagal projektą 
naujai suformuotų žemės sklypų savininkai ar valstybinės ir savivaldybių žemės naudotojai bei šių sklypų 
plotai; 

2) tekstinė dalis — projekto aiškinamasis raštas, leidimas rengti žemės sklypų formavimo ir pertvarky- 
mo projektą, sutarties tarp planavimo organizatoriaus ir projekto rengėjo kopija (jei sutarties šalys nepriešta- 
rauja), dokumentai apie projekto patikrinimą, derinimą, viešą svarstymą ir kt. 

Parengtam projektui turi pritarti pertvarkomos teritorijos žemės savininkai arba valdytojai (viešo 
svarstymo metu), taip pat NŽT Žemėtvarkos skyrius. Be to, parengtas projektas suderinamas su savivaldybės 
administracija ir kitomis institucijomis, jeigu tai nurodyta išduotose sąlygose rengti šį planavimo dokumentą. 
Projektas laikomos suderintų, kai projekto brėžinyje yra derinimo įrašas arba teigiamas raštiškas atsakymas. 

Supaprastinto projektų svarstymo procedūros taikomos tik tiems projektams, kurie buvo suderinti su 
žemės savininkais ir kitomis institucijomis be pastabų. Projekto rengėjas privalo: 

1) raštu pranešti žemės sklypų, turinčių bendrą ribą su pertvarkoma teritorija, savininkams apie numa- 
tomus greta esančių žemės sklypų ribų pakeitimus ir galimybes teikti raštu pastabas, pasiūlymus ir pretenzi- 
jas iki nustatytos dienos bei suderinti projektą su šiais asmenimis ar institucijomis, jeigu numatomi pakeiti- 
mai sąlygoja šių trečiųjų asmenų žemės sklypų naudojimo pakeitimus. Pastaboms, pasiūlymams ir pretenzi- 
joms pareikšti turi būti skiriama ne mažiau kaip 10 darbo dienų; 

2) išnagrinėti gautus pasiūlymus ir pretenzijas bei svarstyti su žemės savininkais ir NŽT Žemėtvarkos 
skyriumi projekto sprendimų pakeitimo klausimus; 

3) parengti motyvuotą atsakymą dėl atmetamų pretenzijų. 

Susirinkimo projekto viešo svarstymo su visuomene rezultatų aptarimus organizuoja NŽT Žemėtvar- 
kos skyrius tais atvejais, kai projektas buvo derinamas su pastabomis arba nederinamas, arba gauta pastabų ir 
pretenzijų projekto viešo svarstymo metu. 

Parengta projekto byla perduodama tikrinti NŽT Žemėtvarkos planavimo dokumentų valstybinės prie- 
žiūros poskyriui. Esant teigiamai išvadai, žemės sklypų formavimo ir pertvarkymo projektą tvirtina NŽT Že- 
mėtvarkos skyriaus vedėjas įsakymu. Patvirtintas projektas nustatyta tvarka įregistruojamas savivaldybės admi- 
nistracijos tvarkomame teritorijų planavimo dokumentų registre. Projekto pagrindu atlikus kadastrinius mata- 
vimus, žemės savininkai ar valstybinės žemės patikėtiniai: 

1) teikia duomenis Registrų centrui pakeisti, panaikinti ar kitaip patikslinti žemės sklypų kadastro ir 
registro duomenis; 

2) sudaro notariškai tvirtinamas sutartis dėl žemės sklypų, valdomų bendrosios nuosavybės teise, ati- 
dalijimo ar padalinimo; 

3) sudaro notariškai tvirtinamas sutartis dėl žemės sklypų perdalijimo (amalgamacijos) bei dėl žemės 
servitutų; 

4) teikia duomenis Nekilnojamojo turto registro tvarkytojui dėl NŽT Žemėtvarkos skyriaus vedėjo 
sprendimu ar tarpusavio sutartimis nustatytų daiktinių teisių, šių teisių suvaržymo, juridinių faktų įregistra- 
vimo ar panaikinimo. 

Žemės paėmimo visuomenės poreikiams projektai [30]. Žemės paėmimo visuomenės poreikiams 
projektų rengimą ir jų įgyvendinimą savo lėšomis organizuoja žemės paėmimu suinteresuotos institucijos. 
Prašymus paimti žemę visuomenės poreikiams projektų organizatoriai pateikia NŽT Žemėtvarkos skyriui 
pagal žemės sklypo buvimo vietą. Kai NŽT vadovas priima sprendimą dėl žemės paėmimo visuomenės po- 
reikiams procedūros pradžios, Žemėtvarkos skyrius išduoda planavimo sąlygas. Planavimo sąlygos išduo- 
damos tais atvejais, kai paimamas visuomenės poreikiams žemės sklypas ir (ar) po žemės sklypo dalies, rei- 
kalingos visuomenės poreikiams, atidalijimo ar padalijimo liekantis žemės sklypas (sklypai) nebuvo supro- 
jektuoti detaliojo ar specialiojo teritorijų planavimo dokumente, taip pat kai yra su paimamu privačios žemės 
sklypu besiribojantis laisvos valstybinės žemės plotas, kuriame pagal teisės aktus gali būti formuojamas vie- 
toj paimamo visuomenės poreikiams žemės sklypo suteikiamas nuosavybėn kitas žemės sklypas. 

Žemės paėmimu suinteresuota institucija, gavusi NŽT Žemėtvarkos skyriaus išduotas planavimo sąlygas 
projektui rengti, Viešųjų pirkimų įstatymo nustatyta tvarka parenka projekto rengėją ir su juo sudaro sutartį dėl 
žemės paėmimo visuomenės poreikiams projekto rengimo. Projekto rengėjas: 

1) parengia projekto pagrindinį brėžinį, kuriame numato paimamo visuomenės poreikiams žemės 
sklypo ribas, kitų pertvarkomų žemės sklypų ribas, servitutus, naujus kelius ir specialiųjų žemės ir miško 
naudojimo sąlygų pakeitimą; 

2) atlieka pagal projektą numatomų paimti visuomenės poreikiams bei numatomų padalinti ar naujai 
suformuoti žemės sklypų kadastrinius matavimus; 

3) parengia visuomenės poreikiams paimamame žemės sklype esančių statinių ir įrenginių sąrašą bei 
nurodo savininkus ar kitus naudotojus; 

4) apskaičiuoja visuomenės poreikiams paimamo žemės sklypo, ant jo statomų ar pastatytų pastatų ar 
statinių bei sodinių vertę, taip pat kitus nuostolius, atsiradusius dėl šio žemės sklypo paėmimo visuomenės 
poreikiams. 

Rengiant projektą, jame nustatomos numatomo paimti visuomenės poreikiams žemės sklypo ribos, at- 
liekamas žemės sklypų, kuriuos reikia pertvarkyti, jeigu jie arba jų dalis paimama visuomenės poreikiams, 
padalijimas, atidalijimas, sujungimas ar perdalijimas, šių žemės sklypų pagrindinės žemės naudojimo paskir- 
ties, naudojimo būdo ir pobūdžio keitimas. Atlikus šiuos darbus, projekte numatoma: 

1) žemės sklypų, kuriais numatoma atlyginti už paimamą visuomenės poreikiams žemę, formavimas 
laisvoje valstybinėje žemėje; 

2) naujų kelių projektavimas, melioracijos sistemų pertvarkymas, specialiųjų žemės naudojimo sąlygų 
nustatymas arba pakeitimas, taip pat siūlomų žemės servitutų projektavimas. 

Žemės paėmimo visuomenės poreikiams projekto svarstymą su visuomene organizuoja planavimo or- 
ganizatorius. Tuo atveju, kai šis projektas rengiamas anksčiau parengto detaliojo arba specialiojo plano pa- 
grindu, projekto svarstymas vykdomas supaprastinta tvarka. 

Žemės paėmimo visuomenės poreikiams projektus NŽT vadovas ar jo įgaliotas Žemėtvarkos skyriaus 
vedėjas tvirtina tada, kai juos nustatyta tvarka patikrina NŽT Žemėtvarkos planavimo dokumentų valstybinės 
priežiūros poskyris. 

Apie projekto patvirtinimą raštu informuojamas planavimo organizatorius ir skelbiama vietinėje spau- 
doje. Projektas įregistruojamas teritorijų planavimo dokumentų registre. 

Pagal žemės paėmimo visuomenės poreikiams projektą suformuotų ir pertvarkytų žemės sklypų kadastro 
duomenys įrašomi į Nekilnojamojo turto kadastrą NŽT Žemėtvarkos skyriaus teikimu. 

Žemės konsolidacijos projektai [29]. Žemės konsolidacijos projektai rengiami kaimo vietovėse, kurio- 
se yra įgyvendinti žemės reformos žemėtvarkos projektai ir visi arba dauguma žemės sklypų (įskaitant valsty- 
binę žemę) įregistruoti Nekilnojamojo turto registre. Pagrindinis šių projektų rengimo tikslas — pertvarkyti že- 
mės reformos metu neracionaliai suformuotus žemės sklypus (pirmiausia žemės ūkio paskirties žemėje), atsi- 
žvelgiant į poreikį pagerinti žemės naudojimo sąlygas bei suformuoti konkurencingų ūkių žemėvaldas, konso- 
liduojant jų naudojamus žemės sklypus į kompaktiškus masyvus. Kartu projektai leidžia išspręsti šiuos uždavi- 
nius: suformuoti racionalaus dydžio ir formos žemės ūkio bei miškų ūkio paskirties žemės sklypus, sustambinti 
žemės valdas ir pagerinti jų glaustumą, sumažinti atstumus tarp žemės sklypų ūkių žemės valdoje, suformuoti 
visuomenės poreikiams naudotinus žemės sklypus, pagerinti kaimo infrastruktūrą, nustatyti teisės aktų regla- 
mentuojamus žemės naudojimo apribojimus. Projektai rengiami kaimo gyvenamosiose vietovėse, kurias apima 
patvirtintas savivaldybės teritorijos bendrasis planas ir kuriose įgyvendinti žemės reformos žemėtvarkos projek- 
tai. Jų rengimą organizuoja VŽF, o projektų rengimo, svarstymo ir derinimo procedūrų, projektų sprendinių ati- 
tikties teisės aktų reikalavimams valstybinę priežiūrą atlieka NŽT. 

Projekto teritorijos nustatymas ir patvirtinimas. Prašymus rengti projektą žemės savininkai, savival- 
dybės taryba, valstybinės žemės patikėtiniai (toliau — žemės savininkai) teikia VŽF direktoriui. Prašyme nu- 
rodoma: pageidaujamų konsoliduoti žemės sklypų kadastro numeriai, poreikio vykdyti žemės konsolidaciją 
motyvai ir pageidaujamo žemės valdos pertvarkymo aprašymas. Prie prašymo pridedamos žemės sklypų pla- 
nų kopijos. VŽF, gavęs ne mažiau kaip 5 žemės sklypų (kurių bendras plotas ne mažesnis kaip 100 ha), 
esančių vienoje arba keliose bendrą ribą turinčiose kadastro vietovėse, savininkų prašymus, numato prelimi- 
narią teritoriją projektui rengti ir seniūnijos skelbimų lentoje, vietos spaudoje ir savivaldybės interneto tink- 
lalapyje informuoja apie galimybę pateikti prašymus rengti projektą. 

Preliminarios projekto teritorijos nustatymui VŽF atsakingas darbuotojas parengia pažymą, kurioje 
nurodo numatomų teritorijos tvarkymo darbų poreikį, numatomus privalumus ir trūkumus, atlikus pageidau- 
jamą žemės sklypų pertvarkymą, ir išvadą dėl projekto rengimo tikslingumo. Prie pažymos apie preliminarią 
projekto teritoriją pridedama: 

- žemės savininkų, savivaldybės tarybos ir valstybinės žemės patikėtinių pateikti prašymai; 

- preliminarios projekto teritorijos planas M 1:5000 arba M 1:10000, kuris rengiamas skaitmeniniame 
rastriniame ortofotografiniame žemėlapyje; 

- preliminarioje projekto teritorijoje esančių žemės sklypų savininkų, savivaldybės tarybos, valstybinės 
žemės patikėtinių, žemės sklypų naudotojų sąrašas. 

VŽF direktorius, įvertinęs pažymą apie preliminarią projekto teritoriją ir galimybę finansuoti šiuos 
darbus, priima sprendimą dėl tikslingumo rengti projektą bei sprendimą dėl tikslingumo konsoliduoti siūlo- 
mus projekto teritorijai priskirti valstybinės žemės sklypus, įsigytus valstybės nuosavybėn, kai tų sklypų pa- 
tikėtinis yra VŽF. Paskui, ne vėliau kaip per 30 darbo dienų, VŽF surengia visų preliminarios projekto terito- 
rijos žemės sklypų savininkų bei valdytojų pirmąjį susirinkimą. Susirinkimas laikomas įvykusiu, jeigu jame 
dalyvauja VŽF ir NŽT įgalioti asmenys ir ne mažiau kaip du trečdaliai žemės savininkų. Susirinkimo daly- 
vius VŽF atstovas supažindina su: 

- pažyma apie preliminarią projekto teritoriją; 

- galimybe asmenims, kurių valdomi žemės sklypai įeina į preliminarią projekto teritoriją, pateikti 
VŽF direktoriui rašytinius sutikimus dalyvauti projekte, 

- galimybe privačios žemės savininkams, pageidaujantiems parduoti žemės sklypus projekto rengimo 
metu, VŽF direktoriui pateikti prašymą įtraukti juos į projekto teritoriją. 

Žemės sklypų savininkai, kurie pirmojo susirinkimo metu ar po šio susirinkimo apsisprendė dalyvauti 
projekte, savo sutikimus dalyvauti projekte turi ne vėliau kaip per mėnesį nuo pirmojo susirinkimo pateikti 
VZE. 

Žemės konsolidacijos projekto teritorijai priskiriama žemė, dėl kurios VŽF pateikti sutikimai dalyvauti 
žemės konsolidacijos projekte, valstybinės žemės sklypai, kuriuos VŽF perdavė NŽT, taip pat privati žemė, 
kurios savininkai nepateikė sutikimų dalyvauti žemės konsolidacijos projekte, bet pageidauja parduoti žemės 
sklypus (jų dalis) žemės konsolidacijos projekto rengimo metu. NŽT, VŽF direktoriui pateikdama numatomų 
konsoliduoti jos patikėjimo teise valdomų valstybinės žemės sklypų sąrašą, kartu pateikia trečiųjų asmenų, 
turinčių daiktines teises į žemės sklypus, sutikimus dėl žemės sklypų konsolidacijos. 

VŽF direktorius, suderinęs su NŽT, įsakymu patvirtina projekto teritorijos ribas ir priima sprendimą 
dėl projekto rengimo ir; 

- ne vėliau kaip per 15 darbo dienų kreipiasi raštu į savivaldybės administracijos direktorių, Aplinkos 
ministerijos regioninį aplinkos apsaugos departamentą ir Kultūros paveldo departamento prie Kultūros mi- 
nisterijos teritorinį padalinį dėl planavimo sąlygų išdavimo. Gavęs sąlygas, VŽF parengia planavimo užduo- 
ties projektui rengti sąvadą ir suderina jį su NŽT Žemėtvarkos skyriumi; 

- ne vėliau kaip per 5 darbo dienas pateikia Registrų centro teritoriniam padaliniui (toliau — teritorinis 
registratorius) prašymą įregistruoti Nekilnojamojo turto registre įgytą patikėjimo teisę į NŽT sąraše nurody- 
tus valstybinės žemės sklypus ir kiekvieno žemės sklypo, nurodyto sprendime patvirtinti projekto teritorijos 
ribas, registro įraše pažymėti apie juridinio fakto — žemės sklypo priskyrimo projekto teritorijai — įregistra- 
vimą. Į šiuos sklypus teritorinis registratorius įregistruoja VŽF patikėjimo teisę. 

Nuo VŽF direktoriaus įsakymo dėl projekto rengimo priėmimo dienos projekto teritorijoje nerengiami 
specialiojo (kaimo plėtros žemėtvarkos, žemės sklypų formavimo ir pertvarkymo, žemės reformos žemėtvar- 
kos projektai) ar detaliojo teritorijų planavimo dokumentai, išskyrus detaliojo teritorijų planavimo dokumen- 
tus, kurių sprendiniuose formuojami žemės sklypai konkrečiam visuomenės poreikiui. 

Žemės konsolidacijos projekto rengėją VŽF parenka Viešųjų pirkimų įstatymo nustatyta tvarka ir su 
juo sudaro projekto rengimo ir įgyvendinimo sutartį. 

Parengiamieji projektavimo darbai. Sudarius sutartį, projekto rengėjas ne vėliau kaip per mėnesį or- 
ganizuoja suinteresuotųjų asmenų susirinkimą. Į susirinkimą ne vėliau kaip prieš 10 dienų iki susirinkimo 
dienos raštu kviečiami: visi suinteresuotieji asmenys, kurių valdomi žemės sklypai įeina į patvirtintos projek- 
to teritorijos ribas; savivaldybės administracijos direktorius; seniūnas; vietos kaimo bendruomenės atstovai; 
privačios žemės savininkai, kurie nepateikė sutikimų dalyvauti projekte, bet pageidauja parduoti žemės skly- 
pus projekto rengimo metu; VŽF atstovas (jei konsoliduojami valstybinės žemės sklypai). Susirinkimas turi 
teisę priimti sprendimus dėl: 

- pasiūlymo VŽF direktoriui patikslinti projekto teritorijos ribas, šiai teritorijai priskiriant naujus že- 
mės sklypus, kurie nebuvo įtraukti į preliminarią projekto teritoriją, tačiau ribojasi su projekte dalyvaujan- 
čiais žemės sklypais arba yra greta tokių žemės sklypų ir juos skiria tik keliai, grioviai ar kanalai; 

- projektuojamų bendro naudojimo kelių ir servituto teise naudojamų kelių išdėstymo; 

- žemės sklypų pertvarkymo būdų, jų sklypų vietos ir ribų projektavimo; 

- sklypų projektavimo bendrajame plane numatytiems visuomenės poreikiams; 

- pasiūlymų atlikti projekto teritorijos zonavimą, susijusį su žemės vertinimu, ar pasiūlymų nustatant 
žemės vertę taikyti individualaus arba masinio turto vertinimo būdą; 

- bendrų teritorijos tvarkymo darbų įgyvendinant projekto sprendinius ar galimybės susieti projektą su 
atliekamais teritorijų tvarkymo darbais; 

- vietinės reikšmės vidaus kelių ir kitų būtinų atlikti teritorijų tvarkymo darbų ir naujų kraštovaizdžio 
elementų (tvenkinių, rekreacinių objektų ir panašiai) projektavimo; 

- pirmojo susirinkimo metu išrinktų įgaliotųjų spręsti projekto rengimo organizacinius klausimus at- 
stovų bendradarbiavimo su projekto rengėju; 

- kadastrinių matavimų darbų laiko ir konsoliduotų žemės sklypų naudojimo pradžios. 

Rengdamas žemės konsolidacijos projektą, jo autorius privalo atlikti šiuos darbus: 

1) pagal pažymėtą patvirtintos projekto teritorijos aplinkinę ribą ortofotografiniuose žemėlapiuose de- 
šifruoti projekto teritorijoje esančias žemės naudmenas pagal jų rūšis ir apskaičiuoti projekto teritorijos plotą; 

2) patikslinti projekto teritorijos žemės naudojimo planą M 1:5000 arba M 1:10000 skaitmenine ir 
spausdintine forma, atitinkamai jame pažymint georeferencinio pagrindo kadastro objektus, taip pat žemės 
sklypų ribas ir kadastro numerius; 

3) parengti projekto teritorijos žemės naudojimo eksplikacijos suvestinę, kurioje nurodomi Nekilno- 
jamojo turto kadastre įrašytų žemės sklypų duomenys, o žemės ūkio naudmenų, miškų ir vandenų plotai įra- 
šomi dar ir pagal patikslintos kartografinės medžiagos duomenis; 

4) kartu su savivaldybės administracijos ir gyvenamosios vietovės bendruomenės atstovais aptarti pro- 
jekto teritorijoje numatomus arba būtinus atlikti teritorijų tvarkymo darbus (pastatų statybą, kelių, elektros 
linijų, kitų komunikacijų tiesimą ar rekonstravimą, melioracijos statinių statybą, remontą ar rekonstravimą, 
taip pat parinktus plotus miškams įveisti, kaimo turizmui plėtoti, poilsiavietėms įrengti ir kitus bendram nau- 
dojimui būtinus plotus); 

5) atskirai su kiekvienu suinteresuotuoju asmeniu aptarti jų pageidavimus ir pasiūlymus dėl galimų 
projekto rengimo variantų. 

Parengus projekto teritorijos žemės naudojimo planą, jį patikrina bei suderina VŽF specialistai. 

Projekto teritorijos žemės vertinimas. Žemės vertinimo darbus, parengiant žemės vertinimo planą, 
vykdo turto vertintojo kvalifikacijos pažymėjimą turintis asmuo — projekto rengėjo darbuotojas, dirbantis pa- 
gal darbo ar kitą civilinę sutartį arba su projekto rengėju pasirašęs sutartį dėl projekto žemės vertinimo plano 
rengimo. 

Vertinama žemė suskaidoma į atskirus vienodo naudojimo būdo ir vienodų savybių žemės plotus, ku- 
rie pažymimi žemės vertinimo plane. Žemės vertinimo plano pagrindu apskaičiuojama kiekvieno esamo ar 
suprojektuoto žemės sklypo vertė. Nustačius vidutinę žemės, esančios žemės ūkio paskirties žemės sklype, 
vertę vertinimo zonoje, nustatomi ir pataisos koeficientai, būtini atskirų žemės sklypų ar jų dalių individua- 
liems požymiams įvertinti. Vertintojas nustato pataisos koeficientus atsižvelgdamas į žemės naudmenų sudė- 
ų, kelių, kitų infrastruktūros objektų, užstatytų ar rekreacinių teritorijų įtaką žemės naudotojų veiklai, trans- 
porto išlaidas žemės ūkio produkcijos gamybai, melioracijos statinių būklę, miškų eksploatavimo sąlygas, 
papildomas išlaidas ariamajai žemei, kuri nėra geros agrarinės būklės, sutvarkyti arba kultūrinių pievų žoly- 
nams atnaujinti. Parengus žemės vertinimo planą, prie jo pridedama projekto teritorijoje esančių žemės skly- 
pų įvertinimo suvestinė, kurioje kiekvieno asmens valdoma žemė (atskirais sklypais ir visa) įvertinama nuro- 
dant atskirose zonose esančių žemės sklypų dalių ir visų į projekto teritoriją įeinančių žemės sklypų plotus ir 
vertę. Šių žemės sklypų plotas turi atitikti Nekilnojamojo turto registre įregistruotų žemės sklypų plotą. 

Žemės vertinimo planui turi pritarti visi suinteresuotieji asmenys ir VŽF direktoriaus įgaliotas asmuo 
visais atvejais, kai konsoliduojami valstybinės žemės sklypai. Pritarimas įforminamas pasirašant prie žemės 
vertinimo plano pridedamoje derinimo pažymoje. Jeigu nors vienas iš suinteresuotųjų asmenų atsisako derin- 
ti žemės vertinimo planą, projekto rengėjas planą kartu su paaiškinimu dėl suinteresuotojo asmens motyvų 
nederinti plano pateikia VŽF direktoriui, kuris priima sprendimą grąžinti žemės vertinimo planą projekto 
rengėjui taisyti arba minėtą suinteresuotąjį asmenį išbraukti iš projekto dalyvių sąrašo. 

Suderintas žemės vertinimo planas ne vėliau kaip per 10 darbo dienų nuo jo pateikimo tvirtinamas 
VŽF direktoriaus įsakymu. 

Žemės konsolidacijos projekto brėžinio parengimas. Projekto rengėjas: 

1) pagal planavimo užduoties sąvade nurodytus reikalavimus, planavimo sąlygas ir suinteresuotųjų 
asmenų susirinkimo sprendimus suprojektuoja konkrečiam visuomenės poreikiui reikalingą teritoriją; 

2) suprojektuoja žemės sklypus prie esamų pastatų ir statinių arba žemės sklypus, reikalingus naudo- 
jamų naudingųjų iškasenų telkiniams eksploatuoti ar numatomus panaudoti gyvenamųjų, ūkinių, rekreacinių 
ir kitų pastatų bei statinių statybai ir kaimo infrastruktūros objektams išdėstyti; 

3) suprojektuoja naujų vietinės reikšmės vidaus kelių tinklą; 

4) suprojektuoja žemės ūkio paskirties žemės sklypus, kad šie sklypai sudarytų glaustas žemės ūkio 
valdas, jų forma būtų pritaikyta racionaliai tvarkyti žemės ūkio valdą, būtų patogūs keliai privažiuoti prie jų 
ir šie sklypai būtų kuo arčiau prie savininko ūkinių pastatų; 

5) suprojektuoja miškų ūkio paskirties žemės sklypus, atsižvelgdamas 1 jų savininkų turimų žemės 
sklypų ir ūkinių pastatų išdėstymą, kelių tinklą ir galimybę formuoti stambesnius ir patogesnius naudoti miš- 
ko plotus; 

6) suformuoja valstybinės žemės sklypus; 

7) pagal planavimo sąlygas ir teisės aktų reikalavimus projektuojamiems žemės sklypams numato bū- 
simą pagrindinę žemės naudojimo paskirtį, būdą ir pobūdį, taikytinas specialiąsias žemės naudojimo sąlygas 
ir kitus kadastro duomenis; 

8) suprojektuoja naujus servitutus arba pažymi reikalingus palikti galiojančius servitutus; 

9) pažymi rekonstruotinų, remontuotinų ar statytinų naujų melioracijos sistemų teritorijas; 

10) pažymi tiestinas naujas elektros linijas ir kitus įrenginius, jeigu tai numatoma pertvarkant žemės 
sklypus. 

Projektiniai sprendiniai pažymimi pagrindiniame projekto brėžinyje. 

Projekto tekstinės dalies parengimas. Projekto rengėjas: 

1) nustatyta tvarka atlieka projekto sprendinių poveikio vertinimą ir parengia ataskaitą; 

2) parengia aiškinamojo rašto dalį dėl projekto įgyvendinimo priemonių. Šioje dalyje apibūdinamos 
projekto įgyvendinimo priemonės, nurodoma būtinų atlikti darbų apimtis ir jų orientacinė kaina, be to, apra- 
šoma: 

- rekonstruotini, remontuotini ar tiestini nauji keliai; 

- rekonstruotinos, remontuotinos ar statytinos naujos melioracijos sistemos; 

- konkrečiam visuomenės poreikiui būtinos teritorijos, numatoma plėtoti jose veikla; 

- žemės sklypų, būtinų naudojamų naudingųjų iškasenų telkiniams eksploatuoti ir kitai ne žemės ir 
miškų ūkio veiklai, poreikis. 

Parengti dokumentai, planavimo užduoties sąvadas ir žemės vertinimo planas perduodami VŽF, jis or- 
ganizuoja suinteresuotųjų asmenų susirinkimą. Susirinkime projekto rengėjas pristato projekto sprendinius bei 
projekto sprendinių poveikio vertinimo ataskaitą. Gavus susirinkimo pritarimą, VŽF direktorius priima spren- 
dimą dėl projekto viešo svarstymo ir derinimo procedūrų vykdymo. 

Projekto svarstymas ir derinimas. Projekto viešą svarstymą organizuoja VŽF. Per numatytą viešo 
svarstymo laikotarpį (ne trumpesnį kaip vieno mėnesio, iš jo ne mažiau kaip 15 darbo dienų — vieša ekspozi- 
cija) gyventojai gali susipažinti su parengtu projektu ir pateikti rašytinius pasiūlymus, pastabas ir pretenzijas. 
Suinteresuotieji asmenys savo pasiūlymus, pastabas ir pretenzijas dėl rengiamo projekto VŽF ir NŽT gali pa- 
teikti iki projekto viešo svarstymo pabaigos. NŽT, išnagrinėjusi suinteresuotųjų asmenų pasiūlymus, pasta- 
bas, pretenzijas ir VŽF atsakymus į juos, priima sprendimą dėl jų pagrįstumo. 

Patikslinus (esant reikalui) projektą, jį patikrina ir suderina (pateikia pritarimą raštu) NŽT Žemėtvar- 
kos skyriaus vedėjas. Tada projektas teikiamas derinti planavimo sąlygas išdavusioms institucijoms, jos pri- 
valo pateikti savo išvadas, pastabas ir pasiūlymus dėl joms derinti pateikto projekto ne vėliau kaip per 
10 darbo dienų nuo jo gavimo. Projekto suderinimu laikomas institucijos vadovo ar jo įgalioto asmens para- 
šas sprendinių brėžinyje arba rašytinis atsakymas su esminiu pritarimu parengtajam projektui. Jei per nusta- 
tytą laiką institucijos vadovas ar jo įgaliotas asmuo nepasirašė sprendinių brėžinyje, nepateikė išvadų, pasta- 
bų ir pasiūlymų dėl pateikto projekto derinimo ir nepranešė apie nepasirašymo sprendinių brėžinyje ar išva- 
dų, pastabų ir pasiūlymų nepateikimo priežastis, laikoma, kad projektas yra suderintas. 

Suderintą projekto bylą projekto rengėjas perduoda VŽF, šis teikia ją tikrinti projekto valstybinę teri- 
torijų planavimo priežiūrą atliekančiai institucijai - NŽT Žemėtvarkos planavimo dokumentų valstybinės 
priežiūros poskyriui. Gavęs šio padalinio parengtą projekto patikrinimo aktą su teigiama išvada dėl projekto 
tvirtinimo tikslingumo, NŽT vadovas ar jo įgaliotas Žemėtvarkos skyriaus vedėjas įsakymu tvirtina projektą 
ne vėliau kaip per 10 darbo dienų nuo projekto patikrinimo akto gavimo. Prie įsakymo pridedamas suintere- 
suotųjų asmenų, kurių valdoma žemė buvo pertvarkyta pagal projektą, sąrašas, nurodant: 

- prieš projekto rengimą jiems priklausiusių žemės sklypų kadastro numerius, plotą ir pagrindinę že- 
mės naudojimo paskirtį, būdą ir pobūdį, specialiąsias žemės naudojimo sąlygas, servitutus, projekto metu ap- 
skaičiuotą vertę; 

- pagal projektą suformuotų žemės sklypų numerius, plotą, pagrindinę žemės naudojimo paskirtį, būdą 
ir pobūdį, specialiąsias žemės naudojimo sąlygas, servitutus, vertę; 

- pertvarkytų ir iki konsolidacijos buvusių žemės sklypų vertės skirtumą. 

Žemės sklypų kadastriniai matavimai ir žemės konsolidacijos sutarties sudarymas. Suprojektuotų že- 
mės sklypų kadastro duomenis nustato matininko kvalifikacijos pažymėjimą turintis asmuo. Žemės sklypo 
ribos vietovėje ženklinamos dalyvaujant suinteresuotajam asmeniui, kurio pertvarkytas žemės sklypas ženk- 
linamas, arba jo įgaliotam asmeniui, taip pat pertvarkytų žemės sklypų, besiribojančių su ženklinamu žemės 
sklypu, savininkams, savivaldybės tarybos įgaliotiems asmenims, valstybinės žemės patikėtinių įgaliotiems 
asmenims. 

Projekto rengėjas, paženklinęs vietovėje suprojektuotus žemės sklypus ir atlikęs kadastrinius matavi- 
mus, parengia žemės sklypų kadastro duomenų bylas ir žemės konsolidacijos sutarties projektą ir, suderinęs 
su suinteresuotaisiais asmenimis, pateikia šiuos dokumentus VŽF suderinti. VŽF juos patikrina, parengia 
sprendimo pertvarkyti pagal projektą suformuotus žemės sklypus projektą ir pateikia NŽT, kurios vadovas ar 
jo įgaliotas Žemėtvarkos skyriaus vedėjas priima sprendimą ir pateikia parengtus dokumentus teritoriniam 
registratoriui. 

Apie žemės konsolidacijos sutarties sudarymą projekto dalyvius raštu informuoja VŽF, suderinęs su 
notaru sutarties sudarymo laiką ir vietą. Suinteresuotieji asmenys vienu metu sudaro notaro tvirtinamą žemės 
konsolidacijos sutartį, prie kurios pridedami pagal projektą konsoliduotų žemės sklypų planai. Sutartyje nu- 
rodoma: 

1) projekto dalyviai; 

2) įrašas apie tai, kad šalys susitaria pertvarkyti į patvirtinto žemės konsolidacijos projekto metu su- 
formuotus žemės sklypus šiuos privačios, savivaldybės ir valstybinės žemės sklypus (nurodomi kiekvieno 
žemės sklypo, įeinančio į projektą, kadastro duomenys ir kiekvieno šiuo projektu suformuoto žemės sklypo 
kadastro duomenys); 

3) įrašas apie tai, kad pertvarkomų žemės sklypų ir pertvarkytų žemės sklypų vertės, apskaičiuotos pa- 
gal žemės konsolidacijos projekto žemės vertinimo planą, skirtumą atlygina šalys, kurių pertvarkytų žemės 
sklypų vertė yra didesnė (įrašomi duomenys apie pertvarkytų žemės sklypų vertes, viršijančias perduodamų 
žemės sklypų vertę, ir pertvarkytų žemės sklypų vertes, viršijančias priimamų žemės sklypų vertę); 

4) patvirtinimas, kad iki sutarties pasirašymo žemės sklypų vertės, apskaičiuotos pagal žemės konsoli- 
dacijos projekto žemės vertinimo planą, skirtumas yra pervestas į notaro depozitinę sąskaitą, ir pareiškimas, 
kad per 5 darbo dienas nuo Sutarties pasirašymo lėšos iš notaro depozitinės sąskaitos pervedamos sutarties 
šalims, kurių pertvarkytų žemės sklypų vertė, apskaičiuota pagal žemės konsolidacijos projekto žemės verti- 
nimo planą, yra mažesnė; 

5) nuostata, kad ši sutartis taip pat yra ir žemės sklypų perdavimo ir priėmimo aktas, ir kad suprojek- 
tuoti žemės sklypai nuo sutarties pasirašymo žemės sklypai pereina sutartyje nurodytų asmenų nuosavybėn. 

6) šalių pareiškimas ir patvirtinimas, kad nėra jokių viešosios teisės pažeidimų ar apribojimų, kurie ga- 
lėtų turėti įtakos šalių nuosavybės teisei į įsigytus žemės sklypus, kad perduodamų žemės sklypų žemės mo- 
kestis už praėjusius kalendorinius metus yra sumokėtas, kad sutartis sudaryta jų laisva valia, vadovaujantis 
sąžiningumo, teisingumo, protingumo principais, ir apie visas sutarties sudarymo aplinkybes šalys žino; 

7) šalių įsipareigojimas ne vėliau kaip per 3 mėnesius nuo sutarties sudarymo pateikti prašymus nekil- 
nojamojo turto teritoriniam registratoriui išregistruoti ir įregistruoti žemės sklypus, daiktines teises į juos, tų 
teisių suvaržymus ir juridinius faktus. 

Baigiamieji darbai. Prašymus nekilnojamojo turto registro tvarkytojui turi pateikti suinteresuotieji asme- 
nys. Gavęs prašymus ir kitus dokumentus, Registrų centro teritorinis registratorius vienu metu išregistruoja tu- 
rėtus iki žemės konsolidacijos sutarties sudarymo suinteresuotųjų asmenų žemės sklypus ir teises į juos, šių tei- 

sių suvaržymus ir juridinius faktus, įregistruoja šiems asmenims pagal žemės konsolidacijos sutartį perduotus 
pagal projektą konsoliduotus žemės sklypus ir teises į juos, šių teisių suvaržymus, juridinius faktus ir panaikina 
registro įraše žymą apie juridinio fakto — žemės sklypo priskyrimo projekto teritorijai — įregistravimą. 

Pagal projektą konsoliduotų valstybinės žemės sklypų patikėjimo teisė iš VŽF perduodama NŽT: VŽF 
pateikia NŽT konsoliduotų valstybinės žemės sklypų, kuriuos šis fondas įregistravo Nekilnojamojo turto re- 
gistre valstybės vardu, sąrašą, o NŽT teikia Nekilnojamojo turto registro tvarkytojui prašymą įregistruoti 
NŽT patikėjimo teisę į šiuos valstybinės žemės sklypus. 

Žemės konsolidacijos projektų rengimas atitinka viešojo intereso siekius — sudaryti ilgalaikes teritori- 
nes sąlygas ūkių gamybai funkcionuoti ir ekonomikai stiprinti. Pagal Lietuvos kaimo plėtros 2007-2013 me- 
tų programą paramos priemonė žemės konsolidacijos projektų rengimui ir įgyvendinimui įeina į pirmą veik- 
los kryptį, tai yra ji skirta žemės ūkio sektoriaus konkurencingumo didinimui ir žemės valdų struktūros geri- 
nimui. Tokios paramos labiausiai reikia ūkiams, pageidaujantiems pertvarkyti žemės valdas sudarančių že- 
mės sklypų išsidėstymą taip, kad būtų efektyvesnė gamyba, santykinai mažiau gamybos išlaidų ploto viene- 
tui, kas ir turi įtakos ūkių konkurencingumui. Tai gali būti tik tokiais atvejais, kai iš daugelio išsimėčiusių 
žemės sklypų pagal projektus sudaromos kompaktiškesnės žemės valdos, sustambinami dirbamosios žemės 
laukai, ir sumažinamas atstumas važinėjant į ūkių naudojamus žemės sklypus. 

Parenkant teritorijas, kuriose tikslinga rengti žemės konsolidacijos projektus, siekiama užtikrinti pa- 
grindinę sąlygą, kad projektas būtų naudingas ūkių žemėvaldoms pagerinti. Todėl reikia atrasti tokias terito- 
rijas, kur yra vienas ar keli ekonomiškai gyvybingi ūkiai, turintys įsigiję nuosavybėn kelis ar dar daugiau 
žemės sklypų, tačiau šie sklypai nutolę vienas nuo kito ir tai apsunkina žemės ūkio darbus. Būtina išnagrinėti 
žemės sklypų, įsiterpusių tarp šių probleminių ūkių žemėvaldų, savininkų pageidavimus, — ar jie sutiktų keis- 
ti savo žemės sklypų išsidėstymą taip, kaip siūlo žemėtvarkos specialistai ar stambiųjų ūkių valdytojai. Aiš- 
kinimui apie žemės konsolidacijos tikslingumą taip pat vertėtų pateikti ekonominius argumentus ir žemės to- 
lesnio naudojimo galimybes. Normatyviniai skaičiavimai rodo, jog dėl laukų sustambinimo metines žemės 
darbų išlaidas žemės ūkio augalams auginti galima sumažinti iki 30—40 Lt/ha, o sumažinus atstumus į laukus 
bent vienu kilometru, metinės transporto išlaidos sumažėja apie 25 Lt/ha. Be to, patogesnėje vietoje gavę 
žemės sklypus, kuriuose yra geresnės sąlygos sodybų statybai, žemės savininkai galėtų juos brangiau parduo- 
ti kitiems norintiems įsikurti kaime asmenims. Apleistų privačios žemės sklypų išdėstymas arčiau perspekty- 
vių ūkių žemės valdų sudarytų galimybes šią žemę išnuomoti ūkininkams ar žemės ūkio įmonėms. Jeigu tai 
laisvos valstybinės žemės sklypai, jų vietos sukeitimas su privačios žemės sklypais leistų geresnę žemę, ypač 
nusausintą ir buvusią dirbamą, įtraukti ūkininkavimui, su perspektyva ūkiams pirkti arba išsinuomoti, o kitus 
valstybei paliekamus žemės sklypus perduoti miškų urėdijoms ar panaudoti visuomenės poreikiams. 


4.7. Kiti specialieji planai 


Bendrosios nuostatos. Specialiojo teritorijų planavimo uždaviniai: 

1) užtikrinti racionalų žemės, miškų ir vandens išteklių naudojimą; 

2) plėtoti susisiekimo komunikacijų, inžinierinių tinklų, energetikos sistemas bei kitą infrastruktūrą ir 
rezervuoti teritorijas jų plėtrai; 

3) nustatyti teritorijose naudojimo, tvarkymo ir apsaugos režimą, kraštovaizdžio formavimo kryptis ir 
teritorijų tvarkymo priemones; 

4) plėtoti turizmo paslaugas ir poilsio infrastruktūrą, racionaliai naudoti gamtinius ir kultūrinius išteklius; 

5) rezervuoti teritorijas komunikaciniams koridoriams, susisiekimo komunikacijoms, infrastruktūros ir 
kitiems visuomenės poreikiams reikalingiems objektams. 

Specialiųjų planų turinys priklauso nuo plano rengimo tvarkos ir plano paskirties. Pvz., valstybinių 
parkų, biosferos rezervatų ir draustinių tvarkymo planų sprendiniais nustatomos: 1) kraštovaizdžio zonos, 
apsaugos, tvarkymo ir naudojimo reglamentai. Tvarkymo zonos dar suskirstomos į pogrupius pagal konser- 
vacinį, rekreacinį, ekologinės apsaugos (apsauginį) bei gamybinį ūkinį prioritetą; 2) konservacinio prioriteto 

teritorijų apsaugos bei tvarkymo, pažeistų gamtos kompleksų bei objektų atkūrimo priemonės, aplinkosaugos 
ir žemės bei miškų ūkio veiklos kryptys. Taip pat pateikiama svarbiausių tvarkymo darbų programa, pagrin- 
dinės tikslinės žemės naudojimo paskirties ir žemės naudmenų transformavimo poreikiai ir keitimo apribo- 
jimai, nustatomos vietos gyvenamųjų sodybų, rekreacinės paskirties ir kitų statinių išdėstymui, pažintinio tu- 
rizmo trasos, rekreacinės infrastruktūros objektai ir pan. [88]. 

Žemėtvarkos schemos [96]. Regiono lygmens žemėtvarkos schemų rengimą pagal valstybės ir savi- 
valdybių institucijų prašymus organizuoja Nacionalinė žemės tarnyba, savivaldybės teritorijos ar jos dalies 
žemėtvarkos schemų — savivaldybės administracijos direktorius. Kai žemėtvarkos schemai įgyvendinti būtina 
keisti savivaldybės teritorijos bendrojo plano sprendinius, schemos rengimui turi pritarti savivaldybės taryba. 
Žemėtvarkos schemose planuojama: 

1. Teritorijos zonavimas pagal ūkinės veiklos kryptis, geriausiai atitinkančias vietovės gamtines ir ūki- 
nes sąlygas, numatant žemės ūkio veiklai naudotinas teritorijas, nepalankias ūkininkauti teritorijas ir teritori- 
jas, kuriose žemę tikslinga apsodinti mišku. Tai atliekama įvertinant vietovės dirvožemių fizines ir agroche- 
mines savybes, reljefą, žemės naudojimo sudėtį bei žemės melioracinę būklę. Teritorijos, kuriose žemę tiks- 
linga apsodinti mišku, nustatomos vadovaujantis žemės ūkio ministro ir aplinkos ministro įsakymu patvirtin- 
tomis Miškų įveisimo ne miško žemėje taisyklėmis. 

2. Gamtinio karkaso lokalizavimas ir ūkinės veiklos apribojimai, susiję su specialiųjų žemės naudoji- 
mo sąlygų taikymu ir bendrųjų planų sprendinių įgyvendinimu. Gamtinio karkaso ribos nustatomos ar patiks- 
linamos pagal dirvožemio, reljefo, miškotvarkos, geologijos tyrimo ar kartografavimo duomenis bei aplinkos 
ministro patvirtintais Gamtinio karkaso nuostatais. Ūkinės veiklos apribojimai, susiję su specialiųjų žemės 
naudojimo sąlygų taikymu, pažymimi teritorijose, kuriose vadovaujantis Žemės įstatymo 22 straipsniu ir LR 
Vyriausybės patvirtintomis Specialiosiomis žemės ir miško naudojimo sąlygomis nustatytos šios sąlygos: 
1) ariamoji žemė, kurios dirvožemio našumas didesnis už vidutinį šalyje, išskyrus ekologiškai nuskurdintas 
gamtinio karkaso žemes, taip pat žemė, kurioje yra eksploatuojamos melioracijos sistemos, turi būti naudo- 
jama taip, kad nesumažėtų jos plotas ir nepablogėtų dirvožemio savybės; 2) žemės ūkio naudmenos, kurių 
dirvožemis yra veikiamas vėjo ir vandens erozijos, turi būti naudojamos taikant antierozinių priemonių 
kompleksą; 3) žemės naudojimo sąlygos teritorijose, kuriose ribojama intensyvi žemės ūkio veikla (vandens 
telkinių apsaugos zonos, vandenviečių sanitarinės apsaugos zonos, intensyvaus karsto zonos); 4) žemės nau- 
dojimo sąlygos valstybiniuose parkuose, valstybiniuose draustiniuose, biosferos stebėsenos teritorijose ir re- 
zervatų apsaugos zonose; 5) žemės naudojimo sąlygos pelkėse; 6) žemės naudojimo sąlygos rekreacinėse te- 
ritorijose. 

3. Melioracijos sistemų statybos ir rekonstrukcijos poreikis. Jis nustatomas atlikus dirvožemių melio- 
racinės būklės ir melioracijos sistemų analizę, taip pat įvertinus intensyviai žemės ūkio veiklai naudotinų te- 
ritorijų poreikį bei žemės ūkio gamybos plėtros sąlygas. 

4. Vietinės reikšmės kelių tinklo išdėstymas ir papildymas. Jis suplanuojamas apibendrinus žemės re- 
formos žemėtvarkos projektų sprendinius ir įvertinus vietinės reikšmės kelių tinklo poreikį susisiekti tarp 
valstybinės reikšmės kelių ir gyvenamųjų vietovių, ūkinių ar rekreacinių objektų. 

5. Ūkių žemėvaldų perspektyvinės ribos. Jos nustatomos tik ūkiams, kurių valdos įregistruotos Žemės 
ūkio ir kaimo verslo registre. 

Parengtos žemėtvarkos schemos nustatyta tvarka svarstomos su visuomene, derinamos su planavimo są- 
lygas išdavusiomis institucijomis ir planavimo organizatoriaus nurodytomis įstaigomis. 

Žemėtvarkos schemų rengimo valstybinę priežiūrą atlieka NŽT Žemėtvarkos planavimo dokumentų 
valstybinės priežiūros poskyris. Regiono lygmens (apskričių teritorijų) žemėtvarkos schemas tvirtina Žemės 
ūkio ministerija, rajono lygmens — savivaldybės taryba. 

Žemėtvarkos schemos sprendiniuose numatyti reikalavimai, reglamentuojantys teritorijų tvarkymą ir 
išteklių naudojimą, infrastruktūros objektų išdėstymą ir planuojamas (rezervuojamas) teritorijas šių objektų 
plėtrai, yra privalomi valstybės ir savivaldybių institucijoms, išduodančioms planavimo sąlygas bei regla- 
mentuojančioms ūkinę veiklą, bei asmenims, planuojantiems ir vykdantiems ūkinę veiklą. 

Kaimo plėtros žemėtvarkos projektai [38]. Šie projektai rengiami siekiant kompleksiškai suplanuoti 
žemės naudmenų sudėties pakeitimą, kitas žemės racionalaus naudojimo ir apsaugos bei kitas žemės ūkio pa- 
skirties žemės tvarkymo priemones ir suformuoti žemės ūkio ir jai alternatyvios veiklos subjektų žemėval- 
das. Projektų rengimą organizuoja savivaldybės administracijos direktorius, o kai šis projektas rengiamas 
vieno ūkio žemėvaldos žemės tvarkymo darbams planuoti — privačios žemės savininkas arba valstybinės ar 
savivaldybės žemės patikėtinis. 

Prieš pradėdamas rengti kaimo plėtros žemėtvarkos projektą, planavimo organizatorius pateikia savi- 
valdybės administracijos direktoriui prašymą išduoti planavimo sąlygų sąvadą. Planavimo sąlygos nustato- 
mos vadovaujantis galiojančiais (įregistruotais savivaldybės administracijos tvarkomame teritorijų planavi- 
mo dokumentų registre) bendraisiais, specialiaisiais ir detaliaisiais planais, taip pat teisės aktuose nustatytais 
reikalavimais. Paskui planavimo organizatorius su projekto rengėju sudaro sutarį kaimo plėtros žemėtvarkos 
projektui parengti. Projektų rengėjai nustatomi Viešųjų pirkimų įstatymo nustatyta tvarka, išskyrus atvejus, 
kai šių projektų rengimą organizuoja privačios žemės savininkai. 

Projekto sprendinių brėžiniui rengti naudojama naujausia kartografinė medžiaga, t. y. ortofotografinis 
žemėlapis ir georeferencinio pagrindo duomenys. Brėžinio mastelis (M 1:1000, M 1:2000, M 1:5000, 
M 1:10000) pasirenkamas atsižvelgiant 1 projektuojamos teritorijos dydį. Plane pažymimos žemės ūkio 
naudmenos, miškai, vandens telkiniai, keliai bei ne žemės ūkio veiklai naudojami statiniais ir įrenginiais už- 
imti plotai, taip pat, sutartiniais ženklais, — kaimo plėtros žemėtvarkos projekto sprendiniai. Be sprendinių 
brėžinio, planavimo organizatoriaus pageidavimu, gali būti rengiami projekto įgyvendinimo priemonių, ūki- 
nės veiklos apribojimų, dirvožemių gamtinių ir ūkinių savybių bei kiti papildomi planai. 

Kaimo plėtros žemėtvarkos projekto bylą sudaro: sprendinių brėžinys, žemės naudojimo planas, pro- 
jekto aiškinamasis raštas, kuriame apibendrinami ir pagrindžiami priimti sprendiniai, planavimo sąlygų są- 
vadas, planavimo organizatoriaus ir projekto rengėjo sutarties kopija, projekto svarstymo ir derinimo bei kiti 
dokumentai. 

Parengus sprendinių poveikio vertinimo ataskaitą, planavimo organizatorius organizuoja projekto vie- 
šą svarstymą su visuomene, derinimą ir teikimą valstybinę priežiūrą atliekančiai institucijai. Projektus tvirti- 
na ir jų įgyvendinimą kontroliuoja teisės aktuose nurodytos institucijos (pagal 2011 m. galiojusią tvarką — 
NŽT Žemėtvarkos skyriaus vedėjas). 

Atlikus kaimo plėtros žemėtvarkos planuose numatytus miško įveisimo ar kitus žemėtvarkos darbus, 
pakeitusius žemės naudmenų sudėtį, žemės savininkas turi teikti kadastrinių matavimų medžiagą Nekilnoja- 
mojo turto kadastro ir registro tvarkytojui patikslinti žemės sklypų kadastro duomenis. 

Priklausomai nuo planavimo tikslų, kaimo plėtros žemėtvarkos projektų turinį gali sudaryti tik vienas 
ar keli sprendžiami klausimai, o projektas gali būti įvardijamas su papildoma nuoroda: 1) miškui įveisti ne 
miško žemėje; 2) ūkių vidinės žemėtvarkos; 3) ūkininko sodybos vietai parinkti; 4) kompleksinis žemės ūkio 
ir kaimo plėtros projektas. 

Kaimo plėtros žemėtvarkos projektai miškui įveisti ne miško žemėje. Projektų rengimo tikslai — sufor- 
muoti žemės ūkio paskirties žemėje žemės ūkio naudmenų ir kitų žemės naudmenų plotus, kuriuose galima 
įveisti mišką. Rengiami atskirų žemės ūkio paskirties žemės sklypų arba šių sklypų grupių projektai miškui 
įveisti ne miško žemėje. Projektui rengti panaudojama medžiaga: 

- miškų kadastro duomenys apie planuojamoje teritorijoje esančius ir su ja besiribojančius miškus; 

- žemės ūkio naudmenų dirvožemių našumo įvertinimo duomenys; 

- duomenys apie gamtos ir kultūros paveldo objektus bei saugomas teritorijas. 

Projekto sprendinių brėžinyje pažymima: esamų miško sklypų kontūrai; suplanuoti žemės ūkio naud- 
menų ir kitų naudmenų plotai, kuriuose numatoma įveisti mišką; nusausintos ir drėkinamos žemės plotai; ke- 
liai; užstatytos teritorijos (žemė prie statinių ir įrenginių); vandens telkiniai. 

Vadovaujantis LR žemės įstatymo 22 straipsnio 2 dalies nuostata, ariamosios žemės plotuose, kurių 
dirvožemių našumas didesnis už vidutinį šalyje (didesnis kaip 39 balai), arba kuriuose yra veikiančios sausi- 

nimo sistemos, miškus įveisti ne miško žemėje neplanuojama, išskyrus ekologiškai nuskurdintas gamtinio 
karkaso teritorijas. 

Žemės plotuose, įtrauktuose į melioruotos žemės apskaitą, miškas planuojamas įveisti ne miško žemė- 
je tik tose vietovėse, kur savivaldybės administracijos direktorius išduoda tokias sąlygas dėl miško sodinimo, 
pažymint šiuos plotus drenažu arba grioviais nusausinto ploto plano M 1:2000 ištraukoje. 

Kaimo plėtros (ūkių vidinės) žemėtvarkos projektai. Projektų rengimo tikslai — suplanuoti agroūkinius 
sklypus ir numatyti jų racionalų naudojimą (planuojamų žemės ūkio augalų sudėtį ir kaitaliojimą sėjomaino- 
se) atsižvelgiant į ūkio veiklos kryptis ir aplinkos apsaugos reikalavimus, taip pat suplanuoti kitas ūkio funk- 
cionavimui reikiamas teritorijų tvarkymo priemones. Projektai rengiami atskiroms žemės ūkio paskirties že- 
mės naudotojų (ūkių) žemėvaldoms. Planuojamai teritorijai be privačios savininko žemės gali būti priskiria- 
mi ir išsinuomoti žemės ūkio paskirties žemės sklypai, gavus žemės nuomotojo sutikimą. Projektui rengti 
panaudojama medžiaga: 

- duomenys apie deklaruotus žemės ūkio naudmenų ir pasėlių plotus; 

- duomenys apie dirvožemių tipus, granuliometrinę sudėtį, nuardymą ir užmirkimą; 

- nusausintos ir drėkinamos žemės duomenys; 

- duomenys apie dirvožemių agrocheminių savybių tyrimus, apibūdinančius žemės ūkio naudmenų 
dirvožemių rūgštumą ir turtingumą kaliu bei fosforu; 

- specialiųjų žemės ir miško naudojimo sąlygų (ūkinės veiklos apribojimų) duomenys. 

Projekto sprendinių brėžinyje pažymima: keliai; užstatytos teritorijos (žemė prie statinių ir įrenginių); 
žemės ūkio naudmenų kontūrai; ariamojoje žemėje suformuoti agroūkiniai sklypai; nusausintos ir drėkinamos 
žemės plotai bei melioracijos įrenginiai; numatomos teritorijos tvarkymo priemonės; miško kontūrai; natūralių 
biocenozių, kurias numatoma išlaikyti nepakeitus jų būklės ir saugoti (vandens telkiniai, medžių ir krūmų žel- 
diniai, pelkės, natūralios pievos ir ganyklos), kontūrai. 

Agroūkinis sklypas — tai žemės ūkio naudmenos dalis, kurioje dėl panašių dirvožemių ir drėgmės re- 
žimo galima auginti agrotechniškai vienarūšius pasėlius. Ariamosios žemės kontūras į atskirai dirbamas jo 
dalis — agroūkinius sklypus skaidomas tuomet, jeigu jos aiškiai skiriasi savo dirvožemio savybėmis (granu- 
liometrine sudėtimi, dirvožemio rūgštumu, fosforingumu ir kalingumu), įmirkimu, reljefu (šlaitų polinkiu) ar 
melioracine būkle. Agroūkinio sklypo ribos turi sutapti su natūraliais kitų žemės naudmenų kontūrais, išsky- 
rus įsiterpusias žemės naudmenas, kurios dirbant žemę netrukdo žemės ūkio mašinoms ir agregatams važinė- 
ti (lauko keliai, natūralių pievų, ganyklų, nenaudojamų žemių ruožai ir kt.). Nustatant sklypų ribas, naudoja- 
masi deklaruotų pasėlių bei dirvožemių tyrimo planais ir topografiniais žemėlapiais. 

Kiekvienam agroūkiniam sklypui numatoma: žemės savybių apibūdinimas (dirvožemiai, jų agrochemi- 
nės savybės, nuardymas, melioracinė būklė); būtinos žemės gerinimo priemonės (melioracijos darbai, kalkini- 
mo ir tręšimo poreikis); rekomenduojama pasėlių struktūra ir sėjomainos tipas. 

Žemės ūkio naudojimo pakeitimų, dirvožemių gerinimo, sėjomainų, biologinės įvairovės ir kraštovaiz- 
džio apsaugos priemonių klausimai projekte sprendžiami vadovaujantis mokslo įstaigų ir Žemės ūkio ministeri- 
jos rekomendacijomis. Numatomos teritorijos tvarkymo priemonės — melioracijos sistemos įrengimas ir re- 
konstravimas, tvenkinių įrengimas ir rekonstravimas, kelių tiesimas ir rekonstravimas, žemės ūkio veiklai būti- 
nų pastatų statybai vietos parinkimas, elektros linijų tiesimas ir kitos — planuojamos suderinus su žemės sklypų, 
kuriems rengiamas kaimo plėtros žemėtvarkos projektas, savininkais (valstybinės žemės patikėtiniais). 

Kitus teritorijų tvarkymo darbus numatantys projektai rengiami atskirų žemės naudotojų užsakymu 
siekiant suplanuoti vieną iš šių darbų rūšių: įveisti parkus ar želdynus, pertvarkyti kelių tinklą, pertvarkyti 
melioracijos įrenginius, sėjomainas ir kt. 

Kaimo plėtros žemėtvarkos projektai ūkininko sodybos vietai parinkti. Projektai rengiami vadovaujan- 
tis įstatymų nuostata, jog žemės ūkio paskirties žemėje, išskyrus miestams po 1995 m. birželio 1 d. nustatyta 
tvarka priskirtas teritorijas, ūkininko sodyba ar pagalbinio ūkio ir kitos paskirties (fermų, ūkio, šiltnamių, 
kaimo turizmo) pastatai projektuojami nuosavybės teise priklausančiame žemės ūkio paskirties žemės skly- 
pe, ne mažesniame kaip 0,5 hektaro. Šiuose projektuose parenkama vieta naujai ūkininko sodybai (gyvena- 

mosios paskirties pastatui su pagalbinio ūkio ir kitos paskirties (fermų, ūkio, šiltnamių, kaimo turizmo) pas- 
tatais, reikalingais ūkininko veiklai vykdyti), taip pat parenkama vieta pagalbinio ūkio ir kitos paskirties pas- 
tatams, kurie neturės bendros infrastruktūros (bendro kiemo, inžinerinių tinklų) su esama ūkininko sodyba. 

Projekto sprendinių brėžinyje pažymima: 

- ūkininko sodybos ar pagalbinio ūkio ir kitos paskirties (fermų, ūkio, šiltnamių, kaimo turizmo) pasta- 
tų teritorija; 

- keliai, būtini privažiuoti prie žemės sklypo, kuriame rengiamas kaimo plėtros žemėtvarkos projektas); 

- žemės sklypo, kuriame rengiamas kaimo plėtros žemėtvarkos projektas, bei besiribojančių žemės 
sklypų ribos; 

- žemės sklype esantys inžineriniai įrenginiai; 

- specialiosios žemės ir miško naudojimo sąlygos ir apribojimai. 

Kompleksiniai žemės ūkio ir kaimo plėtros projektai. Projektų rengimo tikslai — suplanuoti ūkinės 
veiklos ir žemės naudojimo pokyčius, kuriuos gali įgyvendinti žemės savininkai arba žemės ūkio ir kaimo 
plėtrą reguliuojančios institucijos. Kompleksinis projektas rengiamas visos seniūnijos, kelių kaimų ar vieno 
kaimo teritorijai. Projektui rengti parinktą teritoriją tvirtina savivaldybės administracijos direktorius. Ren- 
giant šį projektą, planavimo organizatorius vietinėje spaudoje informuoja visuomenę apie sprendimą dėl mi- 
nėto projekto rengimo pradžios ir planavimo tikslų. Projektui rengti panaudojama medžiaga: 

- duomenys apie dirvožemių planus, apibūdinančius dirvožemių tipus, granuliometrinę sudėtį, nuar- 
dymą ir užmirkimą; 

- nusausintos ir drėkinamos žemės duomenys; 

- specialiųjų žemės ir miško naudojimo sąlygų (ūkinės veiklos apribojimų) duomenys; 

- miškų kadastro duomenys apie planuojamoje teritorijoje esančius miškus; 

- žemės reformos žemėtvarkos projekto duomenys apie planuojamoje teritorijoje esamus ir suplanuo- 
tus vietinės reikšmės kelius bei nustatytus kelio servitutus; 

- duomenys apie atskirų žemės ūkio veiklos subjektų naudojamos (deklaruotos) žemės sklypus; 

- nekilnojamojo turto kadastro duomenys apie planuojamoje teritorijoje žemės savininkams priklau- 
sančių žemės sklypų išsidėstymą (šių savininkų žemėvaldų ribas). 

Projekto sprendinių brėžinyje pažymima: užstatytos teritorijos; keliai; žemės ūkio naudmenų kontūrai, 
iš jų — deklaruoti žemės ūkio naudmenų plotai; nusausintos ir drėkinamos žemės plotai; miško kontūrai; nu- 
matomos teritorijos tvarkymo priemonės; teritorijos zonavimas pagal tinkamumą žemės ūkio veiklai; ūkių 
žemėvaldų centrai ir perspektyvinės ribos (kai šios žemėvaldos didesnės kaip 15 ha); numatomos aplinkos 
apsaugos priemonės; rekreacinės teritorijos (parkai, želdynai, paplūdimiai, stovyklavietės, apžvalgos aikšte- 
lės ir kitos poilsio vietos). 

Numatomos teritorijos tvarkymo priemonės — kelių tiesimas ir rekonstravimas, ūkinių centrų plėtra, 
komunikacijų ir infrastruktūros objektų išdėstymas, melioracijos įrenginių statyba ir rekonstravimas — turi 
būti aptartos (suderintos) su šias priemones planuojančiomis ar įgyvendinančiomis institucijomis bei savival- 
dybės administracija. 


4.8. Teisės aktų reikalavimai žemės sklypų ir kelių projektavimui 
rengiant žemės valdų projektus 


Žemės sklypų formavimas. Teritorijų planavimo dokumentų rengimo taisyklės [29; 91; 92] numato 
tokius reikalavimus žemės sklypų dydžiui, formai ir ribų išdėstymui: 

1. Žemės sklypai turi būti projektuojami taisyklingų ribų, su privažiavimu. Žemės sklypų ribos turi bū- 
ti derinamos su natūraliomis (gamtinėmis) ribomis (upėmis, upeliais, melioracijos kanalais, ežerais, tvenki- 
niais, griovomis, raguvomis, medžių eilėmis) arba su statinių bei įrenginių išdėstymu, eiti upelių ar griovių 
viduriu, senomis ežiomis. Žemės sklypo dalis už upelio, melioracijos kanalo ar griovos gali būti projektuo- 
jama, jeigu: 

-ją su pagrindine žemės sklypo dalimi jungia tiltas ar pralaida; 

- atidalytas žemės sklypas sujungiamas su gretimu žemės sklypu, iki kurio yra privažiavimo kelias; 

- iki atidalyto žemės sklypo yra privažiavimo kelias. 

2. Kai ribos nesutampa su stabiliais situacijos kontūrais, žemės sklypai projektuojami taisyklingų for- 
mų. Lygumose dirbamų laukų žemės sklypai turi būti projektuojami tiesiomis linijomis. Kai skaidomas vien- 
tisas ariamosios žemės, pievų ar miško masyvas, formuojami žemės sklypai turi būti kompaktiški, stačia- 
kampio arba panašios jam formos ir racionaliai išdėstyti. 

3. Rengiant žemės reformos žemėtvarkos projektą, vienam pretendentui projektuojamas vienas tos pa- 
čios pagrindinės tikslinės žemės naudojimo paskirties žemės sklypas, išskyrus atvejus, kai žemėvaldą sudaro 
asmeninio ūkio žemės sklypai arba pievų, natūralių ganyklų ar kitų žemės naudmenų sklypai. 

Kai į vienkiemius neišskirstytų kaimų teritorijoje pretendentų susirinkime nusprendžiama projektuoti 
žemės sklypų išdėstymą atsižvelgiant į buvusių rėžių išsidėstymą ir ribas, rėžiai gali būti projektuojami tik 
esant šioms sąlygoms: 

- rėžis sutampa su pretendento asmeniniam ūkiui naudojamo žemės sklypo ribomis; 

- projektuojamas rėžis yra skirtingas gamtines savybes, nei pagrindinis žemės masyvas, turinčioje že- 
mėje (pievose, pelkėse ir kt.), išskyrus ariamąją žemę, arba yra miško žemėje. 

3. Projektuojamų vienam pretendentui priklausančių žemės sklypų išdėstymas turi sudaryti sąlygas su- 
formuoti racionalaus dydžio ūkio žemėvaldą, o žemės sklypai formuojami taip, kad būtų galima racionaliai 
naudoti žemę ir kad nepablogėtų ekologinės ir veiklos sąlygos kitiems žemės naudotojams. 

4. Į formuojamą žemės ūkio paskirties žemės sklypą didesnis negu 0,1 ha miško žemės plotas gali būti 
įtraukiamas tik tuo atveju, jei nėra galimybės suformuoti racionalių ribų miškų ūkio paskirties žemės sklypą 
ir jei miško žemė nesiriboja su esamu keliu arba prie jos nėra galimybės suprojektuoti privažiuojamąjį kelią. 

5. Mėgėjiško sodo teritorijoje žemės sklypai turi būti ne didesni kaip 0,12 ha, išskyrus tuos atvejus, kai 
formuojami bendrojo naudojimo žemės sklypai arba žemės sklypai, prie kurių neįmanoma suprojektuoti 
bendrojo naudojimo kelio. 

6. Formuojant sodininkų bendrijai skirtoje mėgėjiško sodo teritorijoje žemės sklypus, kuriuos sodinin- 
kų bendrija pageidauja pirkti arba nuomoti iš valstybės, į juos gali būti įtraukiama tik šios bendrijos stati- 
niams statyti bei eksploatuoti būtina žemė (išskyrus kelius ir gatves) ir bendrojo naudojimo žemės plotai, 
naudojami rekreacijai. 

7. Miško žemės sklypai projektuojami taip, kad prie jų būtų galima privažiuoti esamais keliais arba 
kvartalinėmis linijomis, o sklypų ribos projektuojamos jas derinant prie natūralių kontūrų (upelių, griovių, 
kelių, kvartalinių linijų, proskynų, kitų objektų). Į formuojamą miškų ūkio paskirties žemės sklypą įtraukia- 
ma miško žemė bei kitos įsiterpusios žemės naudmenos, jeigu jos sudaro ne daugiau kaip 10 procentų bendro 
žemės sklypo ploto, kai šis sklypas yra ne didesnis kaip 10 ha, ir ne daugiau kaip 1 ha, kai sklypas yra dides- 
nis kaip 10 ha. 

8. Žemės ūkio ar miškų ūkio paskirties žemės sklypai neturi sudaryti siaurų juostų palei vandens telki- 
nius ar miško kvartalines linijas. 

9. Kitos paskirties žemės sklypai formuojami ten, kur jie šiuo metu užstatyti ne žemės ūkio veiklai 
naudojamais pastatais ir įrenginiais, taip pat kai žemės sklypą užima miestelyje namų valda (sodyba). Prie 
statinio ar įrenginio gali būti formuojamas tik vienas žemės sklypas, reikalingas statiniui ar įrenginiui eksp- 
loatuoti pagal Nekilnojamojo turto registre įrašytą jo tiesioginę paskirtį. Žemės sklypai, suformuoti stati- 
niams ar įrenginiams eksploatuoti, natūra nedalijami, išskyrus atvejus, kai žemės sklypas padalijamas arba 
atidalijama dalis iš bendrosios nuosavybės kartu su statinio ar įrenginio padalijimu ar dalies iš bendrosios 
nuosavybės atidalijimu, yra suformuojamas atskiras statinys ar įrenginys ir šiam statiniui ar įrenginiui eksp- 
loatuoti reikalingas žemės sklypas gali funkcionuoti kaip atskiras daiktas. 

10. Atskiru žemės sklypu neformuojami žemės plotai, kuriuos užima elektros linijų stulpai ir kiti inži- 
nerinės infrastruktūros objektai, kuriems prižiūrėti reikia ne didesnio kaip 0,01 ha žemės ploto. Šios žemės 
naudojimo apribojimai nustatomi teisės aktų nustatyta tvarka. 

11. Atidalijant namų valdos žemės sklypą iš žemės ūkio paskirties ar miškų ūkio paskirties žemės 
sklypo, namų valdos žemės sklypas formuojamas taip, kad į jį patektų sodybos statiniai, sodas, kiti sodybos 
želdiniai, kiemas ir sodyboje nuolat daržui naudojamas žemės sklypas. 

12. Vandens telkinys (ežeras, tvenkinys), stambesnis kaip 0,5 ha, visais atvejais formuojamas kaip at- 
skiras žemės sklypas. 

13. Formuojamo žemės sklypo ribos tarp ribų posūkio taškų turi sudaryti uždarą kontūrą. Žemės ma- 
syvus į atskirus sklypus gali suskaidyti valstybiniai keliai, vandens telkiniai ar kiti nekilnojamojo turto objek- 
tai, išskyrus atskiro nekilnojamojo turto objekto nesudarančius kelius (juos sudaro natūraliai išvažinėta že- 
mės sklypo dalis be žemės sankasos, važiuojamosios dalies, kelkraščių ir kitų kelio sudedamųjų dalių), kurių 
užimama žemė gali būti privatizuojama, o žemės sklypui gali būti nustatomas kelio servitutas. 

14. Žemės sklypas prie geležinkelių, valstybinės reikšmės kelių, turinčių nustatytas kelio juostas, for- 
muojamas sklypo ribas sutapatinus su kelio juostų ribomis, kurios nustatomos nuo kelio ašies. Prie kitų kelių 
žemės sklypų ribos projektuojamos per 1 metrą nuo kelio sankasos ar iškasos išorinių kraštų arba per 2—3 m 
nuo kelio želdinių arba 1—2 m nuo pakelės griovio krašto. 

15. Žemės sklypo riba turi būti ne arčiau kaip 3 m nuo esamų pastatų sienos ir suaugusių medžių (arba 
ne arčiau kaip medžio laja), išskyrus atvejus, kai žemės sklypų savininkai susitaria kitaip. 

16. Žemės sklypo riba pagal tvoros ar daugiamečių želdinių kraštą, žemės savininkams nesusitarus ki- 
taip, nustatoma tvorą ar daugiamečius želdinius priskiriant tam žemės sklypui, kurio savininkas yra ir tvoros 
ar daugiamečių želdinių savininkas, arba tvoros ar daugiamečių želdinių viduriu, jeigu tvora ar daugiamečiai 
želdiniai būtini abiem žemės sklypams. 

Vietinės reikšmės kelių tinklo projektavimas. Teritorijų planavimo dokumentų rengimo taisyklės ir 
LR Vyriausybės 1992 m. spalio 22 d. nutarimu Nr. 790 patvirtinti Vietinių kelių tinklo projektavimo, jų pri- 
klausomybės, naudojimo ir priežiūros laikinieji nurodymai nustato tokius reikalavimus: 

1. Projektuojant vietinių kelių tinklą reikia atsižvelgti į tai, kad: 

- būtų panaudojamos esamų kelių trasos ir užtikrintas patogus ir trumpiausias susisiekimas tarp objektų; 

- kelių tinklas būtų racionalus, tai yra minimalus, bet kartu pakankamas, užtikrinantis transporto išlai- 
dų ekonomiją ir patogų žemės naudojimą; 

- naujų kelių trasos kuo mažiau kirstų dirbamosios žemės sklypus ir derintųsi prie kitų kraštovaizdžio 
elementų bei reljefo. 

2. Neprivatizuojamoje žemėje vietinės reikšmės kelias projektuojamas esant poreikiui jungti valstybi- 
nius kelius su bendrojo naudojimo teritorijomis arba privažiavimui prie ne mažiau kaip prie 5 žemės sklypų. 

3. Naujai projektuojamas kelias turi būti nuo 4,5 m iki 6 m pločio. Kai projektuojamas kelias yra fak- 
tiškai naudojamas, šio kelio plotis turi atitikti faktinį esamo kelio plotį, tačiau neturi būti mažesnis kaip 
4,5 m. Vietinių kelių šalikelėse esantys grioviai (išskyrus melioracijos griovius) yra šių kelių elementai. 

4. Atstumai nuo pastatų, statinių ir kitų objektų iki vietinio kelio sankasos pado arba šalikelės griovio 
išorinio krašto turi būti ne mažesni kaip: 

Objektai Minimalus atstumas (metrais) 

Pastatai: 

be įvažiavimo į pastatą 3 
su įvažiavimu į pastatą 

Ryšių, žemosios įtampos elektros tinklų linijų atramos 1,5 

Kelius kertančios aukštosios įtampos elektros tinklų linijų atramos atramų aukštis 

Palei kelią einančių aukštosios įtampos elektros tinklų linijų atramos atramų aukštis +5 

Melioraciniai nutekamieji grioviai (nuo šlaito krašto): 

mineraliniame grunte 


durpiniame grunte 3 
Pavieniai medžiai 2 
Tvoros 1,5 

5. Vietiniuose keliuose esant eismo intensyvumui daugiau kaip 250 automobilių per parą nustatomos 
kelio apsaugos zonos. Šiose zonose žemės savininkai arba naudotojai privalo vykdyti specialiąsias žemės ir 
miško naudojimo sąlygas. 

6. Prie kiekvieno žemės sklypo turi būti privažiavimas — bendrojo naudojimo keliu arba servitutiniu 
keliu. Žemės (kelio) servitutas nustatomas sudarant galimybę žemės sklypo savininkui naudotis keliais, 
esančiais kitiems savininkams priklausančiuose žemės sklypuose. 


4.9. Metodinės rekomendacijos stabilių kraštovaizdžio elementų 
išdėstymo ir keitimo planavimui 


Statinių išdėstymo planavimas. Naujus žemės sklypus esamoje ar buvusioje (apleistoje) ariamojoje 
žemėje, numatomus panaudoti užstatymui (įskaitant parenkamus plotus ūkininkų sodybų išdėstymui), reko- 
menduojama projektuoti atsižvelgiant į šias sąlygas: 

1) vadovaujantis Teritorijų planavimo įstatymo reikalavimais ir savivaldybių teritorijų bendraisiais 
planais, kompaktiškų kaimų atkūrimui bei stambesnių kaip 3 ha urbanizuotinų teritorijų formavimui plano 
brėžinyje reikia nustatyti sąlygines teritorijos ribas, kuriose bus galima rengti projektus, reikalingus gyvena- 
mųjų sodybų ir kitų pastatų statybai; 

2) siekiant minimizuoti išlaidas privažiavimui būtino kelio tiesimui (remontui), parenkamas sklypas 
turi būti kuo arčiau vietinės reikšmės kelio ar prie įvažiavimo į valstybinės reikšmės kelią; 

3) esant galimybei, žemės sklypas turi būti projektuojamas kuo mažesnio našumo žemės ūkio naud- 
menose ir užimti tik minimaliai būtiną pastato eksploatavimui reikalingą plotą. Stambesni kaip 0,15—0,25 ha 
žemės sklypai ūkininko sodybos statybai rekomenduojama projektuoti tik gavus dokumentus, pagrindžian- 
čius ūkininko gamybos apimtis ir ūkinių pastatų statybos poreikį; 

4) užstatymui projektuojamo žemės sklypo atskirta ariamosios žemės sklypo dalis turi atitikti ariamo- 
sios žemės sklypo formavimui nustatytus reikalavimus; 

5) bemiškėje teritorijoje užstatymui parenkamo žemės sklypo išdėstymas, įskaitant prie jo numatomus 
želdinius, turi pagerinti kraštovaizdžio estetinę vertę; 

6) formuojant pastatų statybai numatomus žemės sklypus, būtina vadovautis Aplinkos ministro tvirti- 
namomis Miestų, miestelių ir kaimų (gyvenamųjų vietovių) planavimo normomis; 

7) sodybų išdėstymas turi būti sprendžiamas numatant teritorijas išnykusių sodybų atkūrimui buvu- 
siuose kompaktiško užstatymo kaimuose ir vienkiemių statybai galimus panaudoti žemės sklypus kitoje vie- 
tovėje, laikantis rekomendacijose nustatytų atstumų tarp vienkiemių (jie gali būti skirtingi priemiestinėse te- 
ritorijose, lygaus ir kalvoto reljefo teritorijose, skirtingą žemės naudmenų struktūrą ir reljefą turinčiuose 
kraštovaizdžiuose). 

Gamtinio karkaso teritorijoje naujai projektuojamų sodybų ir kitų pastatų išdėstymas turi atitikti ap- 
linkos ministro įsakymu patvirtintų Gamtinio karkaso nuostatų [36] reikalavimus: 

- gamtinio karkaso kitos tikslinės paskirties sklypų užstatymo tankumas ribojamas iki 30 proc. ploto; 

- gamtinio karkaso žemės ūkio paskirties žemės sklypų užstatymo tankumas ribojamas iki 
10 proc. ploto; 

- gamtinio karkaso konservacinės, miškų, žemės ūkio ir kitos rekreacinės paskirties teritorijose drau- 
džiama statyti pramonės įmones, kurioms būtini taršos integruotos prevencijos ir kontrolės leidimai, ir gyve- 
namuosius kvartalus — formuoti urbanizuotas teritorijas, sudarytas iš 5 ar daugiau gyvenamųjų namų ar ūki- 
ninkų sodybų, atstumas tarp kurių ne didesnis kaip 150 m. Šis atstumas matuojamas nuo sodybos ar namų 
valdos pastato, esančio (arba nustatyta tvarka patvirtintame teritorijų planavimo dokumente numatyto) ar- 
čiausiai naujai planuojamo sklypo ribos. 

Gyvenamųjų sodybų išdėstymą kaimo vietovėje rekomenduojama planuoti vadovaujantis tokiais reika- 
lavimais: 

1) perspektyviuose miesteliuose ir kaimuose, taip pat miestų ir kitų urbanizuotų teritorijų tęsinyje so- 
dybų statyba galima savivaldybės teritorijos bendrajame plane nustatytose šių vietovių plėtros ribose ir plane 
reglamentuotomis planavimo sąlygomis; 

2) gatviniuose ar kupetiniuose kaimuose bei buvusiose kaimavietėse, kurias tikslinga atkurti, nustato- 
mos numatomų kompaktiško užstatymo teritorijos ribos, kuriose sodybų atkūrimas ar nauja statyba, sutanki- 
nant esamą užstatymą, galima parengus detaliuosius (užstatymo) planus; 

3) teritorijose, kuriose vyravo vienkieminis užstatymas, galimas sodybų atkūrimas tokiu tankumu, 
koks buvo kaimą išskirsčius į vienkiemius (viena sodyba teko 8—20 ha plotui). Melioruotuose laukuose vieta 
sodybai parenkama taip, kad sodyba ir privažiavimo kelias sudarytų kuo mažiau kliūčių mechanizuotam že- 
mės dirbimui; 

4) vienkiemių sodybos gali būti kuriamos ir priemiestinėse teritorijose, tačiau jų išdėstymo tankumas 
turi būti ne didesnis kaip 30—40 sodybų 100 ha ploto, t. y. atstumas tarp sodybų turi būti ne mažesnis kaip 
150 m; 

5) rekreacinėse teritorijose ir prie vandens telkinių ūkininkų sodybų ir kitų naujų vienkiemių statyba 
(išskyrus buvusių sodybų atkūrimą) turėtų būti draudžiama; 

6) gyvenamųjų vietovių plėtrai numatytų teritorijų, ūkininkų sodybų ir kitų vienkiemių sodybų išdės- 
tymas derinamas su kelių tinklu, esamais ir projektuojamais želdiniais, kraštovaizdžio estetiniais akcentais. 

Planuojant panaudoti kitas žemės naudmenas kelių platinimui, rekonstrukcijai ar remontui bei naujų 
kelių tiesimui būtina suprojektuoti valstybinių ir savivaldybių kelių tinklą sutankinančius vietinės reikšmės 
kelius: esančius valstybinėje žemėje kelius; esančius privačioje žemėje servituto teise naudotinus kelius ir 
privačioje žemėje esančius kelius, naudotinus tik žemės savininko (naudotojo) poreikiams. Suplanuojami tik 
tie vietinės reikšmės keliai, kurių reikia privažiavimui prie kiekvieno žemės sklypo (nuosavybės objekto) ir 
prie kiekvienos sodybos ar žemės sklype esančio pagrindinio pastato. Visoms kelių atkarpoms rekomenduo- 
jama nurodyti kelio juostos ir sankasos pločius. 

Žemės naudmenų išdėstymo planavimas. Rekomenduojama, jog žemės valdų planuose (projektuose) 
formuojant žemės ūkio paskirties žemės sklypus, turi būti sudaromos sąlygos žemės ūkio naudmenų mechani- 
zuotam dirbimui ir racionaliam naudojimui, atsižvelgiant į šiuos reikalavimus: 

1. Žemės sklypas, kurio didžiąją dalį sudaro ariamoji žemė (įskaitant naudojamą pasėliams ar pūdy- 
mams, taip pat buvusią ariamąją žemę, kuri naudojama kaip pievos ar ganyklos, arba yra apleista, bet tinka- 
ma naudoti pasėliams), formuojamas taip, kad apimtų visą ariamosios žemės kartografuotą kontūrą, arba že- 
mės sklypo ribos sutaptų su hidrografijos elementais, keliais, užstatytų teritorijų ribomis. Už formuojamo 
žemės sklypo ribos (kituose sklypuose) neturi likti atskiriamų ariamosios žemės kontūro dalių, mažesnių 
kaip 0,3 ha. Siekiant to išvengti, tiesių kraštinių žemės sklypų ribos gali būti projektuojamos taip, kad į skly- 
pą įeitų su ariamąja žeme besiribojančių kitų žemės naudmenų (pievų, ganyklų, miškų, medžių ir krūmų žel- 
dinių, pelkių, kitos nenaudojamos žemės) kontūrų dalys, arba atskiriama ariamosios žemės kontūro dalis turi 
būti projektuojama paversti pieva ar miškų. 

2. Kai formuojamas žemės sklypas yra mažesnis nei ariamosios žemės kontūras, projektuojamos ribos 
turi sutapti su sąlyginio agroūkinio sklypo ribomis. 

3. Esant poreikiui formuoti smulkesnius žemės sklypus, apimančius ne visą natūralų ariamosios žemės 
kontūrą ar agroūkinį sklypą, minimalus žemės sklypo ariamojoje žemėje dydis nustatomas vadovaujantis 
nuostata, jog turi būti užtikrintos sąlygos našiam žemės ūkio technikos darbui. Pagrindiniai reikalavimai 
(planavimo sąlygos): 

1) žemės sklypas turi būti stačiakampio arba artimos stačiakampiui formos; 

2) žemės sklypo ilgosios kraštinės lygiame arba banguotame reljefe orientuojamos skersai horizontalių 
arba vyraujančių žemės darbų kryptimi, kalvotame reljefe — išilgai horizontalių arba taip, kad dirbant žemę 
būtų išvengta dirvožemio erozijos procesų; 

3) žemės sklypo plotis negali būti mažesnis kaip 50 metrų. 

Planuojant žemės naudmenų sudėties pakeitimą kaimo plėtros žemėtvarkos projektuose, rekomenduo- 
jama vadovautis šiais reikalavimais: 

1. Ariamoji žemė turėtų būti paliekama arba projektuojama plotuose, kurie buvo nuolat ariami ir nau- 
dojami vienmečių augalų pasėliams, išskyrus šių reikalavimų 2, 6, 8 ir 9 punktuose nurodytus atvejus, kai 
ariamojoje žemėje planuojamos pievos, miškai, užstatytos teritorijos ir keliai. Jeigu buvusios ariamosios že- 
mės plotai šiuo metu naudojami ir deklaruojami kaip pievos ar ganyklos, arba yra apleisti (dirvonuoja), aria- 
majai žemei priskirtini plotai su veikiančiomis sausinimo sistemomis ir kiti plotai, kurių dirvožemių našumas 
įvertintas 40 ir daugiau balų. 

2. Pievos ir natūralios ganyklos turėtų būti paliekamos arba projektuojamos buvusių žemės ūkio 
naudmenų plotuose, kurie: 

1) yra išlikusios arba atsikūrusios natūralios pievos ir ganyklos, kurios buvo prieš ne mažiau kaip 20— 
25 metų (nustatoma lyginant dabartinę situaciją su iki 1990 m. parengta kartografine medžiaga —- žemėnaudų 
planais M 1:10000); 

2) yra nusausintos žemės plotuose, kurių dirvožemis — durpinis, arba puveninga velėna. Kai žemių 
sausinimo metu pagal melioracijos projektus šiuose plotuose buvo įsėtos kultūrinės pievų žolės (prieš tai at- 
likus melioracinių ir agrotechninių žemės gerinimo priemonių kompleksą), atkuriamų kultūrinių pievų skly- 
pų ribos derinamos su iki 1990 m. parengtoje kartografinėje medžiagoje dešifruotais šių žemės ūkio naud- 
menų kontūrais; 

3) yra ariamosios žemės plotuose, kurie dėl didesnio užmirkimo nei kiti ariamosios žemės sklypai tin- 
kamesni ne vienmečių pasėlių, o daugiamečių žolių auginimui; 

4) yra kalvotų žemių plotuose, buvusioje ariamojoje žemėje ar kultūrinėse pievose ir kultūrinėse ga- 
nyklose, kurių dirvožemis — vidutiniškai ir stipriai nuardytas, o šlaito polinkis >7“. 

3. Riboto ar silpno geoekologinio potencialo gamtinio karkaso teritorijoje esamos ar numatomos at- 
kurti šių reikalavimų 2 punkte nurodytais atvejais pievos ir ganyklos projektuojamos tik kaip natūralios pie- 
vos, kurių naudojimui galima teikti paramą pagal Lietuvos kaimo plėtros 2007-2013 metų programos Kraš- 
tovaizdžio tvarkymo programos priemones. 

4. Pelkės bei medžių ir krūmų želdiniai projektuojami palikti pagal dabartinę būklę, išskyrus nusausin- 
toje žemėje esančius šių žemės naudmenų plotus, jeigu pagal melioracijos statinių apskaitą vykdžiusių komi- 
sijų ar savivaldybių melioracijos specialistų išvadas toje vietoje tikslinga sausinimo sistemų rekonstrukcija, 
atkuriant buvusių žemės ūkio naudmenų plotus. Jeigu medžių ir krūmų želdiniai yra žemėje, kurioje nenuma- 
tomi melioracijos darbai, atkuriant buvusias žemės ūkio naudmenas, mineraliniuose dirvožemiuose esančius 
jų plotus projektuojama formuoti kaip miško arba laukų apsauginių želdinių žemės sklypus. 

5. Miškai, savaime užaugę buvusioje ariamojoje žemėje, arba šioje žemėje įrengtose buvusiose kultū- 
rinėse pievose bei ganyklose, arba kitose žemės ūkio naudmenose su įrengtomis sausinimo sistemomis, pro- 
jektuojami paversti ariamąja žeme arba kultūrinėmis pievomis. Išimtį sudaro žemės plotai, kurie atitinka 
6 punkto reikalavimus naujų miškų įveisimo projektavimui. 

6. Nauji miškai projektuojami: 

1) nenaudojamoje žemėje, medžių ir krūmų želdiniais užimtuose plotuose (šių reikalavimų 4 punkte 
nurodytais atvejais) ir apleistose žemės ūkio naudmenose, išskyrus buvusias žemės ūkio naudmenas, kurias 
pagal šių reikalavimų 2 punktą turi būti panaudotos pievoms arba natūralioms ganykloms įrengti; 

2) kitose žemės ūkio naudmenose, jeigu tai tikslinga kultūrinio kaimiškojo kraštovaizdžio formavimo 
požiūriu, vadovaujantis šiais reikalavimais: 

- lygaus ir banguoto reljefo laukuose miško želdiniai išdėstomi miško juostomis (7—12 m pločio), kal- 
voto reljefo laukuose ir upių bei upelių slėniuose — 0,3—4,0 ha ploto giraitėmis. Prie gyvenviečių ir sodybų 
gali būti projektuojami 0,3—1,0 ha ploto ir ne mažesnio kaip 20 m pločio miško sklypai; 

- miško juostos ir giraitės išdėstomos prie hidrografijos objektų, intensyviai naudojamų kelių, pievų ir 
ganyklų, įveistų miškų, medžių ir krūmų želdinių bei pelkių kontūrų, sodybų arba urbanizuotinų teritorijų, — 
nepaliekant siauresnių kaip 50 m ariamosios žemės ruožų; 

- kai nauji miško žemės plotai (miško juostos ir giraitės) projektuojami kitose bemiškėse teritorijose, pri- 
valoma užtikrinti, jog atstumas tarp projektuojamo miško iki artimiausių esamų (paliekamų) miškų, medžių ir 
krūmų želdinių, krūmais apaugusių pelkių, medžiais apsodintų sodybų būtų: kalvotame reljefe — ne mažiau kaip 
300 m ir ne daugiau kaip 500 m, smėlingose ir priesmėlingose lygumose — ne mažiau kaip 600 m ir ne daugiau 
kaip 800 m, priemolingose lygumose — ne mažiau kaip 800 m ir ne daugiau kaip 1000 m; 

- nauji miško žemės plotai (miško juostos) gali būti projektuojami ir prie pat gretimų ūkių stabilių (ne- 
pakitusių per 10 metų) žemėnaudų ribų, jeigu tam neprieštarauja gretimą ūkį valdantis žemės naudotojas; 

- miško sklypų ribos su paliekama (projektuojama) ariamąja žeme turi būti tiesios arba suderintos su 
natūraliomis pagrindinio žemės dirbimo linijomis. Kai nauji miškai skaldo ariamosios žemės kontūrus, atski- 
riami žemės sklypai turi atitikti ariamosios žemės sklypų formavimui nustatytus reikalavimus; 

- ištiesinant ribas, miškų įveisimui galima projektuoti ir įsiterpusius tarp miškų, medžių ir krūmų žel- 
dinių bei pelkių ariamosios žemės sklypus, kuriuos ekonomiškai netikslinga paversti pievomis: žemės plo- 
tuose, kurie turi privažiavimo kelią, - mažesnius kaip 0,3 ha, žemės plotuose, prie kurių nėra privažiavimo, — 
mažesnius kaip 1,0 ha; 

- visais atvejais nusausintoje žemėje miško žemės sklypai projektuojami išlaikant ne mažesnį kaip 15 
m atstumą nuo melioracijos griovių ir drenažo rinktuvų. 

7. Miškų įveisimui numatomų žemės sklypų projektavimas derinamas su esamų miškų, medžių ir 
krūmų želdinių, pelkių, pievų ir natūralių ganyklų, vandens telkinių išsidėstymu bei naujų pievų projektavi- 
mu, siekiant, kad šie natūralūs ar pusiau natūralūs kraštovaizdžio elementai būtų tolygiai išsidėstę: kalvotoje 
vietovėje — ne rečiau kaip kas 400 m, lygumose — ne rečiau kaip kas 600—1000 m. Atskiriems kraštovaizdžio 
tipams šie rodikliai turi būti nustatyti detaliau. 


IV skyriaus klausimai 

„Kokios yra pagrindinės teritorijų planavimo dokumentų rūšys? 

. Kas turi teisę rengti žemėtvarkos planavimo dokumentus? 

„Kokie reikalavimai rengiant teritorijų planavimo sąlygas? 

„Kaip atliekamas teritorijų planavimo dokumentų sprendinių poveikio vertinimas? 
„Kokia tvarka teritorijų planavimo dokumentai svarstomi viešai su visuomene? 
„Kas vykdo valstybinę teritorijų planavimo dokumentų priežiūrą? 

. Kas tvirtina bendruosius, specialiuosius ir detaliuosius planus? 

„Kokie klausimai sprendžiami rengiant savivaldybių teritorijų bendruosius planus? 
.„ Kokiais atvejais privaloma rengti detaliuosius planus? 


L LOL ELN- 


10. Kaip organizuojamas detaliųjų planų rengimas? 

11. Kaip organizuojamas žemės sklypų planų, prilyginamų detaliesiems planams, rengimas? 

12. Kas suplanuojama žemės reformos žemėtvarkos projektuose? 

13. Kokia tvarka rengiamas žemės sklypų formavimo ir pertvarkymo projektas? 

14. Kokia tvarka rengiamas žemės paėmimo visuomenės poreikiams projektas? 

15. Išvardinkite žemės konsolidacijos projekto rengimo procedūras. 

16. Kokie rodikliai apibūdina pagal žemės konsolidacijos projektą atlikto žemės naudojimo pertvar- 
kymo ekonominį efektyvumą? 

17. Kokie klausimai sprendžiami žemėtvarkos schemose? 

18. Kokiais atvejais rengiami kaimo plėtros žemėtvarkos projektai? 

19. Išvardinkite pagrindinius reikalavimus žemės sklypų formavimui. 

20. Kokiomis rekomendacijomis vadovaujamasi planuojant miškų ir kitų žemės naudmenų išdėstymą? 

5.1. Tarptautiniai dokumentai 


Jungtinių Tautų aplinkos ir plėtros konferencijoje Rio de Žaneire (1992 m. birželio 3—14 d.) priimtame 
dokumente „Darbotvarkė 21: Subalansuotos plėtros veiksmų programa“ pabrėžtas darnaus, subalansuoto 
žemės išteklių planavimo ir naudojimo poreikis. Dokumente nurodoma, kad: 

1. Siekiant racionaliai planuoti žemės išteklių naudojimą, būtina patikima informacinė sistema ir žemės 
apskaita: „(a) būtina tobulinti informacijos, sisteminio stebėjimo ir įvertinimo sistemas aplinkos, ekonominiams 
ir socialiniams duomenims, susijusiems su žemės ištekliais, žemės pajėgumais bei žemės naudojimo ir valdymo 
pavyzdžiais; (b) stiprinti koordinavimą tarp atskirų žinybų duomenų sistemų apie žemę ir žemės išteklius bei 
stiprinti šalies pajėgumą rinkti ir vertinti duomenis.“ 

2. Žemės naudojimo paskirtis turi būti nustatoma taip, kad jos naudojimas duotų didžiausią naudą, ta- 
čiau turi būti užtikrintas interesų balansas: „10.1. Žemės ištekliai naudojami tokiais būdais, kurie grindžiami 
šių faktorių geraisiais ypatumais. Žemės turtai yra riboti... Integruotai derinant visus žemės naudojimo bū- 
dus, galima įveikti nesutarimus, padaryti priimtinausius kompromisus ir susieti socialinę bei ekonominę plėt- 
rą su aplinkos apsauga ir puoselėjimu... 10.5. Svarbiausias siekis yra tinkamai nustatyti žemės paskirtį, tai 
yra, kad ji būtų naudojama tokiu būdu, kuriuo teiktų didžiausią naudą; taip pat skatinti perėjimą prie žemės 
išteklių subalansuoto ir integruoto valdymo. Tai darant turi būti atsižvelgta į aplinkosaugos, socialinius ir 
ekonominius aspektus.“ 

3. Ypač svarbus teritorijų planavimo vaidmuo; būtina rengti žemėtvarkos planus, numatančius žemės 
išteklių racionalų naudojimą: „7.29. Šalys turi apsvarstyti klausimą dėl savo žemės išteklių inventorizavimo 
ir sukurti žemės kadastrą, kuriame žemės ištekliai būtų suklasifikuoti pagal jos panaudojimo tikslingumą. 
7.30. Šalys atitinkamai turi aptarti žemės išteklių valdymo planus, kuriais bus vadovaujamasi plėtojant ir 
naudojant žemės išteklius, ir šiam tikslui būtina numatyti šiuos veiksmus: c) plėtoti finansines skatinimo ir 
žemės naudojimo priemones, taip pat žemės naudojimo planus, siekiant racionaliau ir ekologiškai saugiai 
naudoti ribotus žemės išteklius; h) plėtoti žemės valdymo tobulinimo priemones, kuriomis būtų kvalifikuotai 
sprendžiamos žemės išteklių reikmės žemės ūkiui, pramonei, transportui, miestų plėtrai, žaliosioms zonoms, 
draustiniams ir kitoms gyvybiškai svarbioms sritims.“ 

4. Būtina išsaugoti ir pagerinti žemės ūkiui tinkamas žemes, užtikrinti dirvožemio derlingųjų savybių ap- 
saugą: „14.3. Norint padėti Žemės gyventojams, kurių skaičius nuolat auga, svarbiausias dėmesys turi būti su- 
telktas į tai, kaip išsaugoti ir pagerinti labiau tinkamas žemdirbystei žemes. 14.34. Netinkamas ir nekontroliuo- 
jamas žemės naudojimas yra svarbiausia priežastis, dėl kurios žemės ištekliai nualinami ir prarandami. Dabarti- 
nė žemė dažnai naudojama neatsižvelgiant į realų išteklių potencialą ir galimybių ribas... Būtinybė daugiau ga- 
minti maisto produktų, norint patenkinti išaugusius gyventojų poreikius, užguls sunkia našta ant visų gamtos iš- 
teklių, taip pat ir žemės. 14.44. Dabar reikia parengti racionalias ilgalaikes valstybines ir regionines dirvožemio 
išsaugojimo ir atkūrimo programas, palaikomas politikų ir pakankamai gerai finansuojamas. 10.6. Tam tikro 
lygio vyriausybinės organizacijos... turi užtikrinti, kad politikos kryptys ir priemonės parems geriausią įmano- 
mą žemės naudojimą ir žemės išteklių subalansuotą valdymą. Ypač daug dėmesio turi būti kreipiama į žemės 
ūkio paskirties naudmenas. Tam būtina: (c) išnagrinėti priežiūros struktūrą — įstatymus, taisykles bei vykdymo 
procedūras, siekiant apibrėžti naujoves, reikalingas subalansuotam žemės naudojimui paremti ir žemės ištek- 
liams valdyti, taip pat apriboti našios ariamosios žemės perdavimą kitokiems tikslams.“ 

Pasauliniame aukščiausiojo lygio susitikime darnaus vystymosi klausimais Johanesburge (2002 m. 
rugsėjo 2—4 d.) buvo priimtas Darnaus vystymosi įgyvendinimo planas, kuriame pabrėžiama racionalaus že- 
mės naudojimo planavimo ir žemės našumo didinimo svarba, taip pat žemės informacinių sistemų kūrimas ir 
panaudojimas. Plane numatyta: „40. (b) plėtoti ir įgyvendinti integruotos žemėvaldos ir vandens naudojimo 
planus, pagrįstus suderintu atsinaujinančių šaltinių naudojimu ir socialinio, ekonominio bei aplinkosaugos 
potencialo įvertinimu...; (d) skatinti programas, skirtas suderintai didinti žemės našumą ir efektyvų vandens 

išteklių naudojimą žemės ūkyje, miškininkystėje; (0) skatinti programas, skirtas diegti aplinkos apsaugos po- 
žiūriu tinkamus, efektyvius ir produktyvius metodus dirvos derlingumui didinti ir žemės ūkio kenkėjams 
naikinti. 132. Skatinti žemės stebėjimų technologinę plėtotę ir intensyvesnį naudojimą, įskaitant stebėjimą iš 
palydovų, žemėlapių sudarymą ir geografines informacines sistemas, kad būtų galima sukaupti kokybiškus 
duomenis apie poveikius aplinkai, žemės naudojimą ir šio naudojimo pokyčius, taip pat imtis neatidėliotinų 
veiksmų visais lygiais, siekiant: (b) kurti informacines sistemas, kurios leistų dalintis vertingais duomenimis, 
įskaitant ir aktyvų pasikeitimą Žemės stebėjimo duomenimis.“ 

Torremolinos (Ispanijoje) chartija (Europos regionų (teritorijų) planavimo chartija), priimta 1983 m. 
gegužės 20 d. Europos šalių ministrų, atsakingų už rajonų planavimą, konferencijoje, nustatė teritorijų plana- 
vimo principus bei tikslus, kurie turi įtakos ir žemės administravimo politikai. Nustatyta, jog pagrindiniai te- 
ritorijų planavimo tikslai — subalansuota socialinė ir ekonominė rajonų raida, gyvenimo kokybės gerinimas, 
patikimas gamtos išteklių tvarkymas ir gamtos apsauga, racionalus žemės naudojimas. Norint užtikrinti ra- 
cionalų žemės naudojimą reikia rūpintis didelių miestų ir pramonės kompleksų, didžiųjų infrastruktūrų išdės- 
tymu, organizavimu ir plėtojimu, taip pat ūkininkauti tinkamų žemių ir miško plotų apsauga. Teritorijos pla- 
navimo politiką būtinai reikia derinti su žemės naudojimo politika, kad galima būtų pasiekti visiems rūpimus 
tikslus. Chartijoje nurodoma, jog kaimo vietovėse žemės ūkio funkcijai tenka pagrindinis vaidmuo. Labai 
svarbu sukurti priimtinas gyvenimo sąlygas kaime, kalbant apie visus ekonominius, socialinius, kultūrinius ir 
aplinkosaugos aspektus, taip pat infrastruktūrą ir patogumus, o atskirti pagal išsivysčiusias ir periferines bei 
arti didmiesčių esančias kaimo vietoves. 

Europos kaimiškųjų sričių chartijoje, primtoje Europos Tarybos Parlamentinėje Asamblėjoje 1995 m. 
liepos 28 d., nustatyta, jog pagrindinės kaimo vietovių funkcijos — ekonominė (žaliavos maisto produktams ir 
pramonei išaugimas), socialinė (žmogaus ryšio su natūralia aplinka išsaugojimas) ir ekologinė (gamtos išteklių 
racionalus naudojimas ir apsauga). Pažymima tai, kad būtina išvengti prasidėjusių neigiamų tendencijų — kaimo 
gyventojų skaičiaus mažėjimo ir tradicinio ūkininkavimo būdo praradimo. Siūlomos priemonės, galinčios su- 
stabdyti kaimo gyventojų skaičiaus mažėjimą ir atkurti agrarinę žemėnaudą — jaunųjų ūkininkų rėmimas, vers- 
lo, amatininkystės ir kaimo turizmo skatinimas, gyvenamųjų namų statyba, šiuolaikinės transporto ir ryšių sis- 
temos plėtojimas, kultūrinio kaimiškojo kraštovaizdžio formavimui ir apsaugai palanki ūkinė veikla. 

Šiame dokumente pateikiamos bendrosios nuostatos Europos šalių kaimiškoms sritims vystyti. Nuro- 
doma, kad regioninė (kaimo plėtros) ir žemės dirbimo politika turi būti derinama su integruota socialine ir 
ekonomine politika. Valstybės turėtų skatinti kuo racionalesnio dydžio ūkius, kurių funkcionavimas būtų 
ekonomiškai naudingas. Taip pat būtina garantuoti racionalų ir tolygų gamtos išteklių naudojimą, išsaugoti 
gyvenamąją aplinką, jos biologinę įvairovę, saugoti visą vertingą kraštovaizdį, tausoti miškus ir apsodinti 
nenaudojamas žemdirbystei vietas. Kaimas išliks patrauklia ir saugia gyventi vieta, jeigu jis turės gerą inf- 
rastruktūrą, gyvybingą žemdirbystę ir miškininkystę, bus patogus ne žemės ūkio ekonominei veiklai vystyti, 
turės sveiką ir patogią aplinką. 

Chartijoje rekomenduojamos kaimiškų sričių politikos gairės ir priemonės, susijusios su teritorijų pla- 
navimu: 

- reikia aprūpinti kaimiškąsias sritis jų poreikius atitinkančia šiuolaikine infrastruktūra — kelių tinklu, 
viešuoju transportu, švietimo ir paslaugų įstaigomis, telekomunikacijų sistema; 

- kad kaimo bendruomenė būtų gyvybinga, gyventojams reikia pakankamo pajamų lygio. Tam būtina 
patrauklių darbo galimybių įvairovė, taip pat teisinės ir finansinės valstybės priemonės; 

- daugiafunkcinio žemės ūkio pagrindiniai tikslai — garantuotas aprūpinimas maisto produktais, atnau- 
jinamų žaliavų gamyba, kraštovaizdžio kaip rekreacijos ištekliaus apsauga ir tausojimas, sveikos gyventi ap- 
linkos išsaugojimas ir rūpestis dėl jų tolesnio naudojimo. Šios funkcijos atitinka visuomenės interesus, todėl 
būtina valstybės parama, kad būtų išsaugotas sveikas ekonominis, socialinis ir kultūrinis kaimo gyvenimas; 

- būtina saugoti žemę, vandenis ir orą, išsaugoti gyvūniją bei augmeniją ir jų natūralius arealus; išskirti 
sritis, kur ribojama ar net visiškai draudžiama statybos ir kita kenksminga aplinkai veikla; 

- būtina saugoti visą vertingą kraštovaizdį, kaimo grožį ir jo ypatumus. 

Europos kraštovaizdžio konvencijoje, prūmtoje 2000 m. spalio 20 d. Florencijoje (konvencija ratifi- 
kuota LR Seime 2002 m. spalio 3 d.), konstatuojama, kad kraštovaizdis yra svarbi žmogaus gyvenimo koky- 
bės dalis. Tačiau kraštovaizdžio transformaciją paspartino žemės ūkio, miškininkystės, pramonės ir naudin- 
gųjų iškasenų gavybos intensyvinimas, miestų plėtra, transporto, infrastruktūros, turizmo ir poilsio formų 
raida, pasaulio ekonomikos pokyčiai. Siekiant subalansuotos plėtros nustatyta, kad šalims svarbu bendradar- 
biauti, siekiant kraštovaizdį saugoti, tvarkyti ir planuoti. Kraštovaizdžio apsauga — tai veiksmai, kuriais sie- 
kiama išsaugoti ir palaikyti kraštovaizdžiui svarbias arba būdingas ypatybes, pateisinami jo paveldo verte, at- 
siradusia dėl natūraliai susiformavusio gamtovaizdžio ir (arba) žmonių veiklos. Kraštovaizdžio tvarkymas — 
tai veiksena atsižvelgiant į subalansuotos plėtros perspektyvą, kuria siekiama užtikrinti nuolatinę kraštovaiz- 
džio priežiūrą, kad būtų galima orientuoti ir derinti pokyčius, kuriuos sukelia socialiniai, ekonominiai ir ap- 
linkos raidos procesai. Kraštovaizdžio planavimas — tai aiškiai į ateitį orientuota veiksena, kuria siekiama to- 
bulinti, atkurti arba kurti kraštovaizdžius. Konvenciją pasirašiusios (ratifikavusios) šalys įsipareigojo: 

- įteisinti kraštovaizdį kaip svarbią žmones supančios aplinkos sudedamąją dalį, jų bendro kultūros ir 
gamtos paveldo apraišką bei jų savasties pagrindą; 

- nustatyti ir įgyvendinti kraštovaizdžio politiką, kuria siekiama saugoti, tvarkyti ir planuoti krašto- 
vaizdį; 

- integruoti kraštovaizdį kaip reiškinį į savo teritorijų ir miestų planavimo politiką bei savo kultūros, 
aplinkos, žemės ūkio, socialinę ir ekonominę politiką, taip pat į kiekvieną kitą politikos sritį, galinčią turėti 
poveikio kraštovaizdžiui; 

- visoje teritorijoje nustatyti savo kraštovaizdžius, išanalizuoti jų charakteristikas ir juos keičiančius 
veiksnius, atkreipti dėmesį į pokyčius bei įvertinti, atsižvelgiant į suinteresuotų dalyvių ir atitinkamos gyven- 
tojų grupės jiems priskiriamą ypatingą vertę; 

- kad kraštovaizdžio politika būtų įgyvendinama, kiekviena šalis įsipareigoja priimti kraštovaizdžio 
apsaugai, tvarkymui ir (arba) planavimui skirtus teisės dokumentus. 


5.2. Nacionaliniai dokumentai 


Valstybinėje aplinkos apsaugos strategijoje, patvirtintoje LR Seimo 1996 m. rugsėjo 25 d. nutarimu, 
nurodyta, jog tikslinga gerinti bendrą žemėnaudos struktūrą, sustabdyti kraštovaizdžio elementų naikinimą 
gamtinio karkaso bei saugomose teritorijose, miestuose ir miesteliuose, sustabdyti dirvožemių dangos struk- 
tūros įvairovės nykimą, gerinti saugomų teritorijų tinklą, optimizuoti miškų struktūrą, sustabdyti aplinkos 
niokojimą žemės ūkiui naudojamose teritorijose, sustabdyti vaizdingiausių vietovių (kraštovaizdžio) urbani- 
zavimą, rekultivuoti išnaudotus karjerus, sustabdyti natūralaus hidrografinio tinklo struktūros keitimą. 

Įgyvendinant numatytus prioritetus, vienas svarbiausių uždavinių — sukurti optimalią teritorinio plana- 
vimo sistemą, užtikrinančią racionalią žemėnaudą, aplinkos ir kraštovaizdžio bei jo elementų išsaugojimą, 
formuojant žemėnaudos struktūrą. 

Strategijoje numatytos šios kryptys žemės naudojimui ir kraštotvarkai reguliuoti: 

1) optimizuoti žemėnaudą: gerinti žemės naudmenų struktūrą pagal litomorfinius paviršiaus ypatumus; 
padidinti gamtinę pusiausvyrą reguliuojančių ekosistemų plotus; padidinti miškingumą, pirmiausia svarbiau- 
siose gamtinio karkaso zonose; sustabdyti statybų invaziją į ekologiškai jautrias ir natūraliausias bei vaizdin- 
giausias vietas; išsaugoti derlingiausių žemių ir miškų fondą; 

2) sustabdyti gamtinio kraštovaizdžio nykimą gamtinio karkaso bei saugomose teritorijose. Tuo tikslu 
šiose teritorijose: sureguliuoti statybų procesą, užtikrinant įstatymų laikymąsi; orientuoti žemės ūkį į ekolo- 
giškai subalansuotą ūkį; sugriežtinti šių teritorijų apsaugos ir naudojimo kontrolę; 

3) sustabdyti dirvožemių struktūros nykimą. Tuo tikslu: saugoti dirvožemių derlingumą; derinti inten- 
syvią ir ekstensyvią žemės ūkio veiklą; diegti tausojamosios ir bioorganinės žemdirbystės sistemas. 

Valstybės ilgalaikės raidos strategijoje, patvirtintoje LR Seimo 2002 m. lapkričio 12 d. nutarimu, nu- 
statytos Lietuvos ekonominės, socialinės ir aplinkos apsaugos bei kitų sričių politikos gairės iki 2015 m. Jos 

atitinka Lisabonos Europos Sąjungos viršūnių tarybos išvadų nuostatas ir iškeltus strateginius tikslus — siekti 
stabilios ir tvariosios plėtros. Strategijoje numatoma, kad kaimo ir žemės ūkio plėtros srityje valstybės politi- 
ka užtikrins ekonomikos, ekologijos ir socialiniu požiūriu tolygią plėtrą, bus kuriama palanki teisinė, eko- 
nominė aplinka ūkininkų ūkiams, žemės ūkio, kitoms kaimo verslo įmonėms savarankiškai veikti konkuren- 
cinėje rinkoje ir užsidirbti pajamų pragyvenimui bei verslo plėtrai. Pagrindiniai strategijos siekiai: 

- bus skatinamos inovacijos, didesnę pridėtinę vertę kuriančių konkurencingų produktų bei paslaugų ga- 
myba, plėtojama intelektinio, technologinio, techninio, finansinio ir informacinio aprūpinimo infrastruktūra; 

- bus sukurtos teisinės ir ekonominės prielaidos veiksmingiau panaudoti ūkių subjektų finansinį ir 
daiktinį kapitalą investicijoms, skirtoms modernizuoti žemės ūkio gamybą ir plėtoti netradicinius bei alterna- 
tyvius verslus; 

- bus užbaigtas piliečių nuosavybės į žemę, mišką ir vandens telkinius atkūrimas, sukurtos teisinės ir 
ekonominės žemėnaudų konsolidavimo, racionalaus gamtos išteklių naudojimo prielaidos; 

- bus garantuotas kaimo ir žemės ūkio plėtros politikos stabilumas; 

- Lietuvos kaimas — darbui, gyvenimui ir poilsiui patraukli erdvė. Jame bus išplėtota gamybinė ir so- 
cialinė infrastruktūra, susiformuos išsilavinusių ir iniciatyvių žmonių bendruomenė, sveika aplinka bei gra- 
žus kraštovaizdis; 

- žemės ūkio produktų gamyba, perdirbimas ir prekyba bus moderni, tausojanti aplinką šakų visuma, 
turinti išplėtotą infrastruktūrą, modernių technologijų, kvalifikuotų darbuotojų, gebanti prisitaikyti prie nuo- 
lat besikeičiančios verslo aplinkos ir siekianti pateikti rinkai konkurencingus, geros kokybės produktus bei 
paslaugas; 

- išryškės dvi ūkių plėtros kryptys: specializuoti, tradicinę produkciją gaminantys, ES rinkoje konku- 
rencingi ūkiai, tiekiantys produkciją perdirbimo įmonėms ir prekybos organizacijoms. Kita — natūralius ir 
ekologiškus produktus gaminantys bei netradicinę veiklą plėtojantys ūkiai, veikiantys rinkos nišose. Greta 
stambių prekinių ūkių plėtosis ir mažesni, kooperuoti ūkiai; 
stambių specializuotų ūkių, turinčių didelius javų, rapsų, linų plotus. Bus gaminama daugiau didesnės pridė- 
tinės vertės produktų (pieno, mėsos). Prognozuojamas vaisių ir daržovių gamybos augimas; 

- bus auginama daugiau mėsinių galvijų, avių (ypač nenašiose žemėse). Prioritetas teikiamas natūra- 
liems ir ekologiškiems produktams; 

- žvejyba, žuvų perdirbamoji pramonė ir prekyba, žuvivaisa ir žuvų auginimas bus modernus ekono- 
mikos sektorius, integruotas į šalies ūkį, tausojantis aplinką, turintis išplėtotą infrastruktūrą ir našių techno- 
logijų, kvalifikuotų darbuotojų bei jų rengimo sistemą, gebantis pateikti geros kokybės, konkurencingus 
maisto produktus; 

- bus plėtojami netradicinio ir smulkaus žemės ūkio verslai: vaistinių augalų, grybų, triušių, kalakutų, 
kailinių žvėrelių auginimas, bitininkystė, vidaus vandenų žuvininkystė ir alternatyvi veikla — kaimo turizmas, 
amatai, paslaugos, kiti smulkieji verslai; 

- ES direktyvas atitinkančios aplinkos apsaugos žemės ūkyje priemonės užtikrins aplinkai palankaus 
žemės ūkio plėtrą, gamtos išteklių išsaugojimą ir gausinimą. 

Strategijoje numatytos aplinkos kokybės gerinimo pagrindinės kryptys: 

- Aplinkos apsaugos srityje: įgyvendinti tvariosios plėtros principą, sudaryti prielaidas racionaliam 
gamtos išteklių naudojimui, apsaugai ir atkūrimui, atsižvelgiant į ES normas ir standartus, užtikrinti tinkamą 
aplinkos kokybę, išsaugoti gamtos paveldo vertybes, kraštovaizdžio savitumą ir biologinę įvairovę, didinti 
šalies miškingumą ir miškų aplinkosaugos vertę; 

- Dirvožemio apsaugos srityje: mažinti dirvožemio teršimą organinėmis ir mineralinėmis trąšomis bei 
kitais žemės ūkyje naudojamais chemikalais, naftos produktais ir sunkiaisiais metalais, nustatyti seną taršą ir 
ją pašalinti; 

- Saugomų teritorijų sistemos srityje: plėtoti saugomų teritorijų sistemą, tobulinti saugomų teritorijų sis- 
temos valdymą, suformuoti palankų visuomenės požiūrį į saugomas teritorijas, jų uždavinius; 

- Kraštovaizdžio išsaugojimo ir žemėnaudos struktūros formavimo srityje: gerinti ir stambinti bendrą 
žemėnaudos struktūrą, sustabdyti gamtos kraštovaizdžio nykimą ir išsaugoti būdingą jo įvairovę, parengti ir 
įgyvendinti kraštovaizdžio apsaugai svarbių teritorijų planavimo ir tvarkymo programas, sustabdyti karstinio 
ir pelkinio kraštovaizdžio nykimą, kurti urbanistinio ir agrarinio kraštovaizdžio teritorijų plėtros, tvarkymo ir 
apsaugos politiką; 

- Rekreacinės aplinkos apsaugos srityje: pritaikyti saugomas teritorijas lankymui, sudaryti sąlygas rek- 
reacijos, ypač pažintinio turizmo, plėtrai, sustabdyti vaizdingiausių gamtos vietovių, pirmiausia kranto zo- 
nos, užstatymą, pajūrio paplūdimių ir kopų nykimą, sustabdyti rekreacinės agrarinės aplinkos nykimą. 

- Miškų ūkio plėtros srityje: išsaugoti ir gausinti miško išteklius, užtikrinti jų racionalų ir nepertrau- 
kiamą naudojimą, didinti miškų produktyvumą bei sveikatingumą, užtikrinti miškų nuosavybės formų įvai- 
rovę ir jų lygiateisiškumą, didinti šalies miškingumą įveisiant miškus, įskaitant ir dirvonuojančiose bei men- 
kavertėse žemėse, tenkinti bendrąsias socialines visuomenės reikmes, plėsti tvaraus miškų ūkio principais 
pagrįstą bei konkurencingą privataus miškų ūkio sektorių. 

Siekiant racionaliai naudoti žemę, strategijoje numatyta įgyvendinti teisinių, ekonominių, organizaci- 
nių ir administracinių priemonių kompleksą gerai žemės kultūrinei ir techninei būklei palaikyti, žemės pro- 
duktyvumui išsaugoti, melioracinių įrenginių būklei pagerinti. 

Nacionalinėje kaimo plėtros 2007-2013 metų strategijoje ir Lietuvos kaimo plėtros 2007-2013 metų 
programoje, kuriai buvo pritarta ES kaimo plėtros komitete 2007 m. rugsėjo 19 d., numatoma, panaudojant 
ES struktūrinės paramos lėšas, pasiekti tokių tikslų: 

1) sustiprinti žemės ir miškų ūkio sektoriaus konkurencingumą. Planuojamos priemonės, susijusios su 
teritorijų tvarkymu: jaunųjų ūkininkų įsikūrimas, ankstyvas pasitraukimas iš prekinės žemės ūkio gamybos, 
pusiau natūrinių ūkių rėmimas, žemės ūkio valdų modernizavimas, kaimo infrastruktūros gerinimas (veiklos 
sritys — žemės ūkio vandentvarka ir žemės konsolidacija); 

2) padidinti aplinkos ir kraštovaizdžio vertę. Planuojamos priemonės, susijusios su žemės naudojimo 
sąlygų reguliavimu ir kraštovaizdžio formavimu: agrarinė aplinkosauga (Kraštovaizdžio tvarkymo programa, 
Ekologinio ūkininkavimo programa, „Rizikos“ vandens telkinių būklės gerinimo programa), pirmas žemės 
ūkio paskirties žemės apželdinimas mišku, parama Natura 2000 vietovėse, išmokos mažiau palankiose ūki- 
ninkauti vietovėse; 

3) pagerinti kaimo vietovėse gyvenimo kokybę ir skatinti įvairinti ūkinę veiklą. Planuojamos pagrin- 
dinės priemonės, turinčios įtakos ūkinėms struktūroms: žemės ūkio veiklos įvairinimas, kaimo turizmo veik- 
los skatinimas, kaimo paveldo išsaugojimas ir modernizavimas, kaimų atnaujinimas ir plėtra. 

Nacionalinėje žemės konsolidacijos strategijoje, patvirtintoje Lietuvos Respublikos Vyriausybės 
2008 m. sausio 23 d. nutarimu Nr. 81, numatyta, jog šios strategijos bendrasis tikslas — sudaryti sąlygas sėk- 
mingai konsoliduoti žemę, numatyti priemones, užtikrinančias racionalų žemės naudojimą ir infrastruktūros 
plėtrą, didinančias ūkių konkurencingumą, saugančias aplinką, puoselėjančias kultūros paveldą ir kraštovaiz- 
dį, skatinančias alternatyviąją veiklą. Tai leistų tenkinti valstybės, visuomenės ir piliečių poreikius. Numa- 
toma užtikrinti žemės konsolidacijos sąsajas su kaimo ir regionine plėtra. Strategijos įgyvendinimo priemo- 
nių vykdymą koordinuoja Žemės ūkio ministerija. Žemės konsolidacijos projektų rengimas finansuojamas iš 
Europos žemės ūkio fondo kaimo plėtrai pagal Lietuvos kaimo plėtros 2007-2013 metų programą. Žemės 
konsolidacijos projektų sprendinių įgyvendinimas finansuojamas iš: Europos žemės ūkio fondo kaimo plėt- 
rai; Europos regioninės plėtros fondo; Lietuvos Respublikos valstybės biudžeto; Kelių plėtros ir priežiūros 
programos; savivaldybių biudžetų; kitų programų ir fondų (LIFE ir kitų); privačių lėšų. 


5.3. Europos Sąjungos paramos priemonės 


Siekiant sukurti konkurencingus ūkius ir užtikrinti racionalų žemės naudojimą bei vandens telkinių, 
dirvožemio ir natūralių kraštovaizdžių apsaugą, žemės ūkio veiklos subjektams teikiama ES parama pagal 
Lietuvos kaimo plėtros 2007-2013 metų programos priemones. 

Pagrindinės priemonės, skatinančios modernizuoti žemės ūkio gamybą: 

1. Parama jaunyjų ūkininkų įsikūrimui. Ji teikiama ūkininkams, valdantiems ne mažiau kaip 8 ha 
(specializuotiems ūkiams — 4 ha) žemės ir įsipareigojantiems per 5 metus šį plotą padidinti iki 20 ha. Gali- 
mos finansuoti išlaidos: 

- gamybinių pastatų ar statinių statybai ir rekonstravimui (įskaitant statybinių medžiagų įsigijimą); 

- žemės ūkio paskirties žemės įsigijimui; 

- naujos žemės ūkio technikos, transporto priemonių pagamintai produkcijai transportuoti, pirkimui; 

- infrastruktūros plėtrai ūkininko valdoje (per valdą einančių ūkinės paskirties kelių tiesimas ir taisy- 
mas, vietinio vandentiekio ir vietinės kanalizacijos sistemų, žemės ūkio drenažo, artezinių gręžinių, laistymo 
įrenginių įrengimui bei rekonstravimui ir nedidelio galingumo, iki 250 KW galios vėjo jėgainių statyba); 

- daugiamečių vaiskrūmių ir vaismedžių bei sodmenų naujiems sodams įveisti įsigijimui. 

Per 2007-2011 m. laikotarpį patvirtinta 2,2 tūkst. pateiktų paraiškų paramai gauti už 289 mln. Lt, iš- 
mokėta vidutiniškai po 131 tūkst. Lt vienai paraiškai. 

2. Parama žemės ūkio valdų modernizavimui. Ji teikiama fiziniams ir juridiniams asmenims, plėtojan- 
tiems prekinę žemės ūkio produkcijos gamybą. Galimos finansuoti išlaidos: 

- darbams, statiniams, įrenginiams ir technikai, kurių reikia Nitratų direktyvos įgyvendinimui; 

- naujos žemės ūkio technikos ir įrangos įsigijimui; 

- gamybinių pastatų ar statinių statyba ir rekonstravimui (įskaitant statybinių medžiagų įsigijimą); 

- infrastruktūros plėtrai ūkio valdoje; 

- daugiamečių vaiskrūmių ir vaismedžių įsigijimui naujam sodui įveisti; 

- trumpos rotacijos plantacinių želdinių įveisimui. 

Per 2007-2011 m. laikotarpį patvirtinta 10,1 tūkst. pateiktų paraiškų paramai gauti už 1339 mln. Lt, iš- 
mokėta vidutiniškai po 113 tūkst. Lt vienai paraiškai. 

3. Parama pusiau natūriniam ūkininkavimui. Remiant smulkiuosius ūkius, galimos finansuoti išlaidos: 

- naujos žemės ūkio technikos, technologinių įrenginių ir įrangos įsigijimui; 

- gamybinių pastatų ar statinių statybai ir rekonstravimui (įskaitant statybinių medžiagų įsi gijimą). 

Per 2007-2011 m. laikotarpį patvirtinta 8,9 tūkst. pateiktų paraiškų paramai gauti už 62 mln. Lt, išmo- 
kėta vidutiniškai po 4 tūkst. Lt vienai paraiškai. 

4. Parama pagal priemonę „Žemės ir miškų ūkio veikla ir jos infrastruktūra“ (skiriama žemės ūkio van- 
dentvarkai ir žemės konsolidacijos projektų rengimui bei įgyvendinimui). Parama teikiama daugiausia pagal 
anksčiau įvykdytus melioracijos projektus (vidutinis projekto plotas — apie 150—200 ha) įrengtų sausinimo sis- 
temų ir polderių rekonstrukcijai. Per 2007-2011 m. laikotarpį patvirtinta 205 pateiktų paraiškų paramai gauti už 
206 mln. Lt, išmokėta vidutiniškai po 502 tūkst. Lt vienai paraiškai. Žemės konsolidacijos projektams rengti te- 
ritorijų parinkimas pradėtas 201 1 metais: patvirtinta 23 projektų teritorijos 26 tūkst. ha plote. 

Pagrindinės priemonės, skatinančios išsaugoti žemės ūkio naudmenas ir padidinti pajamas ūkinin- 
kaujantiems nenašiose žemėse: 

1. Kasmetinės tiesioginės išmokos žemės ūkio veiklos subjektams už deklaruotas žemės ūkio naudme- 
nas ir pasėlius. 2011 m. deklaruojamų žemės ūkio naudmenų plotas sudarė 2,738 mln. ha, pareiškėjų (žemės 
ūkio veiklos subjektų) skaičius — 166,8 tūkst., apskaičiuotas tiesioginių išmokų dydis — vidutiniškai 395 Lt, 
skaičiuojant 1 ha naudojamų (deklaruotų) žemės ūkio naudmenų, arba 6,5 tūkst. Lt vienai paraiškai. Iš viso 
per 2007-2011 m. laikotarpį vidutiniškai per metus buvo išmokama po 0,9 — 1,0 mlrd. Lt. 

2. Papildomos kasmetinės tiesioginės išmokos žemės ūkio veiklos subjektams, ūkininkaujantiems vieto- 
vėse su kliūtimis (išskyrus kalnuotas vietoves). Tokiose vietovėse esančios deklaruotos žemės ūkio naudme- 
nos 2011 m. sudarė 1,1 mln. ha, tiesioginių išmokų dydis — 206 Lt/ha. Iš viso per 2007-2011 m. laikotarpį 
patvirtinta paraiškų paramai gauti už 864 mln. Lt, išmokėta vidutiniškai po 2 tūkst. Lt vienai paraiškai. 

Pagrindinės priemonės, sudarančios sąlygas natūralių kraštovaizdžių ir gamtos išteklių išsaugoji- 
mui bei miškų ploto padidinimui: 

1. Agrarinės aplinkosaugos kompensacinės išmokos, mokamos žemės ūkio veiklos subjektams, įsipa- 
reigojusiems laikytis šios priemonės programose („Kraštovaizdžio tvarkymas“, Ekologinis ūkininkavimas“, 
„Rizikos“ vandens telkinių būklės gerinimas“) nustatytų reikalavimų. Pagrindiniai reikalavimai: 

- pievose nenaudoti pesticidų ir trąšų; 

- pievas kasmet šienauti arba ganyti jose gyvulius, laikantis nustatytų terminų; 

- nearti pievų ir nepersėti jų kultūrinėmis žolėmis; 

- pievose išsaugoti pavienius medžius; 

- neįrengti naujų drenavimo ar laistymo sistemų; 

- numatytuose vandens telkinių apsaugai plotuose ariamąją žemę apsėti daugiametėmis žolėmis ir pa- 
versti pievomis; 

- dalyvaujant Ekologinio ūkininkavimo programoje, laikytis Ekologinio žemės ūkio taisyklių ir dalį 
produkcijos parduoti, pateikiant produkcijos, auginamos sertifikuotose laukuose, realizavimo dokumentus. 

Iš viso per 2007-2011 m. laikotarpį patvirtinta 48,1 tūkst. pateiktų paraiškų paramai gauti už 
571 mln. Lt, išmokėta vidutiniškai po 11,4 tūkst. Lt vienai paraiškai. 

2. Parama miško įveisimui žemės ūkio naudmenose pagal priemonę „Pirmas žemės ūkio paskirties že- 
mės apželdinimas mišku“. Žemės savininkams mokamos šios kompensacinės išmokos: vienkartinės (už miš- 
ko įveisimą), už įveisto miško priežiūrą ir apsaugą per 5 metus (kasmetinės), taip pat už prarastus nuostolius 
iš žemės ūkio veiklos per 15 metų (kasmetinės). Iš viso per 2007-2011 m. laikotarpį patvirtinta 4,7 tūkst. pa- 
teiktų paraiškų paramai gauti už 98 mln. Lt, išmokėta vidutiniškai po 11,8 tūkst. Lt vienai paraiškai. 

3. Parama miško įveisimui apleistose žemėse ir ne žemės ūkio naudmenose pagal priemonę „Pirmas ne 
žemės ūkio paskirties žemės ir apleistos žemės ūkio paskirties žemės apželdinimas mišku“. Žemės savinin- 
kams mokamos šios kompensacinės išmokos: vienkartinės (už miško įveisimą) bei už įveisto miško priežiūrą 
ir apsaugą per 5 metus (kasmetinės). Iš viso per 2007-2011 m. laikotarpį patvirtinta 1,2 tūkst. pateiktų parai- 
škų paramai gauti už 114 mln. Lt, išmokėta vidutiniškai po 55,9 tūkst. Lt vienai paraiškai. 


5.4. Lietuvos Respublikos teritorijos žemės naudojimo 
administravimas 


Šalies gamtinių ir teritorinių sąlygų apibūdinimas. Dėl dirvožemių ir reljefo įvairovės, istoriškai susi- 
klosčiusios gyvenamųjų vietovių sistemos ir ūkio ekonominės raidos Lietuvos Respublikos teritorijos dalys 
pasižymi žemės naudojimo ypatumais: skirtinga žemės naudmenų sudėtimi ir nevienodu žemės ūkio paskir- 
ties žemės naudojimo intensyvumu. Vidutinis žemės ūkio naudmenų dirvožemių našumo balas atskirose sa- 
vivaldybėse yra nuo 32,7 iki 52,4 (1 paveikslas). 

45,1-51,5 

1 pav. Lietuvos Respublikos administraciniai vienetai ir jų vidutinis našumo balas 


Šaltinis: 2011 m. sausio 1 d. VĮ Registrų centre įregistruotų 1056 tūkst. žemės ūkio paskirties žemės sklypų ka 
dastro rodiklių duomenys 


Pagal žemės naudojimo sąlygas mokslinėje literatūroje išskiriamos 6 agroūkinės zonos (2 pav.). Agroū- 
kinių zonų ribos sąlyginai sutapdintos su administracinių vienetų ribomis, kiek nukrypstant nuo gamtinių ge- 
ografinių zonų ribų. Tai sudaro galimybę rajonų grupių apibūdinimui panaudoti suvestinius statistinius duo- 
menis apie administracinių vienetų žemės plotus, žemės naudmenas, dirvožemius, žemės ūkio gamybą ir kt. 

2 pav. Lietuvos Respublikos agroūkinės zonos 
Zonų išsidėstymo apibūdinimas: 
I - Vakarų Lietuvos lygumų zona (8,5 proc. visų šalies kaimiškųjų administracinių teritorijų). Į ją įeina 
Klaipėdos, Kretingos, Skuodo rajonai (pagal Lietuvos Respublikos teritorijos fizinį-geografinį rajonavimą 

priskirti Vakarų Žemaičių lygumai), Šilutės rajonas ir Pagėgių savivaldybė (didesnioji teritorijos dalis pri- 
skirta Baltijos pakrantės lygumos ir Nemuno deltos lygumos fiziniams geografiniams rajonams). Vyraujan- 
tys žemės ūkio naudmenų dirvožemiai — išplautžemiai, balkšvažemiai ir (Šilutės raj.) — glėjiškieji smėlže- 
miai. Sunkesnės granuliometrinės sudėties dirvožemiai (priemoliai ir kt.) sudaro 41 proc. 

II — Vakarų Lietuvos aukštumų ir plynaukščių zona (11,2 proc.). Į ją įeina Tauragės, Šilalės, Telšių, 
Plungės rajonai, Rietavo savivaldybė ir Kelmės rajonas. Vakarinė teritorijos dalis priskirta Vakarų Žemaičių 
plynaukštės fiziniam geografiniam rajonui, rytinė dalis — Vidurio Žemaičių aukštumos ir Rytų Žemaičių ply- 
naukštės fiziniams geografiniams rajonams. Vyraujantys žemės ūkio naudmenų dirvožemiai — išplautžemiai 
ir balkšvažemiai. Sunkesnės granuliometrinės sudėties dirvožemiai sudaro 41 proc. 

III — Vidurio Lietuvos lygumų zona (38,4 proc.). Į zoną įeina 17 rajonų ir 1 savivaldybės teritorijos, 
kurios priskirtos Ventos vidurupio lygumos, Žemgalės lygumos, Mūšos —- Nemunėlio lygumos, Nemuno že- 
mupio lygumos, Nemuno vidurupio lygumos ir Neries žemupio plynaukštės, Neries vidurupio lygumos fizi- 
niams geografiniams rajonams. Vyraujantys žemės ūkio naudmenų dirvožemiai — glėjiškieji rudžemiai, o 
Mažeikių ir Raseinių rajonuose — glėjiškieji išplautžemiai. Sunkesnės granuliometrinės sudėties dirvožemiai 
sudaro 51 proc. 

IV — Rytų Lietuvos plynaukščių ir tarpinė zona (17,2 proc.). Į ją įeina Alytaus, Prienų, Kaišiadorių, 
Širvintų rajonų bei Birštono, Kalvarijos, Kazlų Rūdos, Elektrėnų savivaldybių teritorijos (Nemuno vidurupio 
ir Neries žemupio plynaukštės fizinis geografinis rajonas), taip pat Anykščių, Rokiškio 1 Ukmergės rajonai 
(Vakarų Aukštaičių plynaukštės fizinis geografinis rajonas). Vyraujantys žemės ūkio naudmenų dirvožemiai 
— išplautžemiai ir balkšvažemiai. Sunkesnės granuliometrinės sudėties dirvožemiai sudaro 27 proc. 

V — Šiaurės rytų Lietuvos kalvotųjų aukštumų zona (8,4 proc.). Į ją įeina Molėtų, Utenos, Zarasų ir Ig- 
nalinos rajonai. Teritorija priskirta Aukštaičių aukštumos, Švenčionių aukštumos, Dysnos lygumos ir Šiaur- 
ryčių lygumos fiziniams geografiniams rajonams. Vyraujantys žemės ūkio naudmenų dirvožemiai — balkšva- 
žemiai ir smėlžemiai. Sunkesnės granuliometrinės sudėties dirvožemiai sudaro 34 proc. 

VI - Pietryčių Lietuvos zona (16,3 proc.). Į ją įeina Trakų, Vilniaus, Šalčininkų, Varėnos, Lazdijų ra- 
jonai ir Druskininkų savivaldybė (Aukštaičių aukštumos, Pietų Lietuvos aukštumos, Pietryčių lygumos, 
Šiauryčių lygumos, Ašmenos aukštumos, Lydos plynaukštės fiziniai geografiniai rajonai), taip pat Švenčio- 
nių rajonas (Švenčionių aukštumos ir Dysnos lygumos fiziniai geografiniai rajonai). Vyraujantys žemės ūkio 
naudmenų dirvožemiai — smėlžemiai, balkšvažemiai ir išplautžemiai. Sunkesnės granuliometrinės sudėties 
dirvožemiai sudaro 24 proc. 


Analizuojant vidutinius žemės naudojimo rodiklius nustatyta, jog visose zonose teritorijos panaudoji- 
mas žemės ūkiui maždaug vienodas: žemės ūkio paskirties žemė sudaro 61,1-67,3 proc., išskyrus VI zoną, 
kurioje dėl didesnio teritorijos miškingumo šis procentas yra tik 42,5. Žemės ūkio paskirties žemėje vyrauja 
žemės ūkio naudmenos, kurių plotas santykinai mažiausias V zonoje (70,2 proc.), didžiausias — III zonoje 
(90,4 proc.). 

Žemės valstybinės apskaitos duomenimis, 2011 m. sausio 1 d. žemės ūkio paskirties žemėje (be sodi- 
ninkų bendrijų sodų) žemės ūkio naudmenų plotas sudarė 3343,6 tūkst. ha. Iš jų, Visuotinio žemės ūkio sura- 
šymo duomenimis, 2010 m. buvo naudojama 2756,7 tūkst. ha arba 82,4 proc. Atskirose administracinėse te- 
ritorijose šis santykis nevienodas. Mažiausias naudojamų žemės ūkio naudmenų procentas rajonuose su pras- 
tesnės ūkinės vertės, mažo našumo žemėmis (3 pav.). 

Rajonų grupės pagal 
naudojamas žemės ūkio 
naudmenas procentais 


33,1-65,0 
65,1-75,0 
CZ 751-950 


3 pav. Naudojamos žemės ūkio naudmenos žemės ūkio paskirties žemėje 2010 m. (procentai nuo visų 
statistinių žemės ūkio naudmenų) 


Našių žemių rajonuose žemės ūkio naudmenos naudojamos intensyviau — šiuose rajonuose santykinai 


daugiau auginama prekinei produkcijai tinkamų pasėlių — jiems priskirtini javai, ankštiniai augalai, rapsai, li- 
nai, cukriniai runkeliai, bulvės ir lauko daržovės (4 pav.). 


Rajonų grupės pagal prekinių 
augalų dalį žemės ūkio 


naudmenose procentais 4 P 
2 UZ Zi d 
Ė k 142 

1 6-8 


4 pav. Intensyviai naudojamos žemės ūkio naudmenos 2010 m. 


Žemės naudojimo intensyvinimas galimas didinant intensyviai naudojamų pasėlių plotus arba geriau iš- 
naudojant žolinių augalų plotus pienininkystei ir veislinei ir mėsinei galvijininkystei vystyti. Racionalaus žemės 


naudojimo požiūriu žemės ūkio naudmenų bei pasėlių struktūra turėtų būti derinama su dirvožemio savybėmis. 

Rajonuose su našiais dirvožemiais turėtų būti skatinama augalininkystės specializacija (pardavimui skirtos pro- 
dukcijos — kviečių, miežių, rapsų ir kt. auginimui), vidutiniškai našių ir nenašių žemių rajonuose (išskyrus 
lengvas žemes) — pieno ir mėsos galvijininkystės specializacija, lengvų žemių rajonuose — rugių, bulvių, grikių, 
lubinų auginimas ir pienininkystė bei kiaulininkystė, derinant tai su pašarams skirtų plotų geriausiu panaudoji- 
mu. Agroūkinėse zonose tikslinga orientuotis į 7 lentelėje nurodytą ūkių specializaciją. 


7 lentelė. Dirvožemio savybes atitinkanti ūkių specializacija 


Zonos Nr. Rekomenduojama specializacija 
I Rugių, avižų ir bulvių auginimas; pienininkystė ir mėsinė galvijininkystė 
II Pašarinių javų auginimas; pienininkystė, veislinė ir mėsinė galvijininkystė, avininkystė 
III Kviečių, kitų javų ir rapsų auginimas; kiaulininkystė, veislinė galvijininkystė ir pienininkystė 
IV Rugių, avižų ir grikių auginimas, pienininkystė ir kiaulininkystė 
V Pašarinių javų auginimas, pienininkystė, mėsinė galvijininkystė, avininkystė 
VI Rugių, bulvių, lubinų, avižų auginimas; pienininkystė, mėsinė galvijininkystė 


Racionaliam žemės naudojimui svarbią įtaką turi tinkamas kaimo gyventojų išsidėstymas gyvenamo- 
siose vietovėse, kuriose patogu gyventi ir yra geros sąlygos organizuoti žemės ūkio gamybą. Tačiau kaimo 
gyventojų ir pačių kaimų skaičius kasmet mažėja. Bendras kaimo gyvenamųjų vietovių skaičius per 1959— 
2001 m. laikotarpį sumažėjo (išnyko gyventojai, arba kaimai buvo įjungti į miestų ribas) nuo 25143 iki 
18459, arba 26,6 proc. Kaimo gyventojų skaičius per tą patį laikotarpį sumažėjo nuo 1674,6 tūkst. iki 
1151,1 tūkst., arba 31,3 proc. Nuo 2001 m. Lietuvoje vidutiniškai per metus išnyksta po 100 mažų kaimų. 
Sparčiausiai nyksta maži kaimai, o kuo stambesnė gyvenvietė, tuo ji stabilesnė. Iš viso Lietuvos kaimiškuose 
rajonuose ir savivaldybėse 2001 m. buvo 2390 gyvenviečių, kuriose gyveno daugiau nei 100 žmonių (sąlygi- 
nai vadinamų stambiosiomis gyvenvietėmis). Pagal dydį jos pasiskirstė taip: stambesnės nei 1000 gyventojų 
— 103, 751—1000 gyventojų — 82, 501-750 gyventojų - 199, 301-500 gyventojų — 502, 101—300 gyventojų — 
1504. Pagal išsidėstymą 12,6 proc. stambiųjų gyvenviečių yra prie rajonų centrų, 12,2 proc. — yra prie kitų 
miestų ir miestelių, 16,2 proc. yra miesteliai (jų Lietuvoje iš viso 247), 25,5 proc. — kitos buvusių kolūkių ir 
valstybinių ūkių centrinės gyvenvietės ir 33,5 proc. — buvusių žemės ūkio įmonių centrinės gyvenvietės (iki 
ūkių sustambinimo) ar jų teritorinių gamybinių padalinių centrai, kitokio pobūdžio buvusios pagalbinės ir 
neplėstinos gyvenvietės. 

Lyginant su 1989 m. gyventojų surašymo duomenimis, iki 2001 m. gyventojų skaičius sumažėjo dau- 
giau nei 10 proc. tik 18,5 proc. stambiųjų gyvenviečių. Tai aktuali problema rečiausiai apgyvendintuose ra- 
jonuose (5 pav.). 

Sutartiniai ženklai 
Kaimo gyventojų skaičius 100 ha 
žemės ūkio paskirties žemės ploto 
(vidutiniškai Lietuvoje — 27,9); 

Zonų grupės: 


I- >40 
II - 33—39 
III - 26—32 
IV —- 19-25 
V - 15-19 
5 pav. Kaimo gyventojų skaičius 100 ha žemės ūkio paskirties žemės ploto 2010 m. 


LEBHR 


Per 2001-2009 m. laikotarpį vidutiniškai Lietuvoje kaimo gyventojų skaičius sumažėjo 4,5 proc., o 
Anykščių, Zarasų, Ignalinos, Molėtų ir Švenčionių ir Varėnos rajonuose — 13,4—16,7 proc. 


5.5. Žemės administravimo Lietuvos kaimiškose teritorijose 
perspektyvos 


Šalies žemės išteklių racionalaus naudojimo principai. Teisės aktai, administraciniai sprendimai ir 
teritorijų planavimo dokumentų sprendiniai, kuriuose numatomas esamo žemės naudojimo būklės pakeiti- 
mas, turi būti rengiami vadovaujantis šiais principais: 

1) derlingojo dirvožemio kaip neatkuriamo gamtos ištekliaus išsaugojimas žemės ūkio ir miškų ūkio 
veiklai; 

2) žemės ūkio naudmenų kaip išskirtinės svarbos riboto ploto teritorijų išsaugojimas ir jų ūkinių savy- 
bių gerinimas; 

3) miškų ir ekologinę reikšmę turinčių žemės naudmenų (pelkių, vandens telkinių, medžių ir krūmų 
želdinių) išsaugojimas, atskirų teritorijų miškingumo padidinimas iki rekomenduojamų apimčių; 

4) subalansuota urbanistinė plėtra, kuo mažiau pažeidžiant žemės ūkio struktūras ir vertingų žemės 
ūkio naudmenų bei miškų naudojimą; 

5) intensyvus ūkininkavimas žemės ūkio paskirties žemėje, auginant dirvožemio savybes geriausiai 
atitinkančius augalus tausojamajai žemdirbystei nustatytomis sąlygomis; 

6) kraštovaizdžio ekologinės įvairovės ir kultūrinio kraštovaizdžio reikalavimų užtikrinimas, išdėstant 
kaimo vietovėje statinius, ariamosios žemės ir pievų sklypus, miškus ir laukų apsauginius želdinius, natūra- 
lias žemės naudmenas; 

7) ilgalaikių ūkinių struktūrų, turinčių stabilias žemės valdas ir užtikrinančių efektyvų žemės ūkio pa- 
skirties bei miškų ūkio paskirties žemės naudojimą, sukūrimas; 

8) pastovių kaimo gyvenamųjų vietovių, užtikrinančių gyvybingų ūkių funkcionavimą, išsaugojimas 
bei atkūrimas; 

9) žemės ūkio, miškų ūkio ir kitai veiklai būtinos infrastruktūros (gerų kelių tinklas, melioracijos įren- 
giniai, gyventojų aptarnavimo įstaigos ir kt.) sukūrimas; 

10) nevienodas ūkininkavimo sąlygas turinčių šalies regionų gyventojų pajamų iš žemės ūkio veiklos 
išlyginimas ekonominėmis priemonėmis. 

Kompleksinių žemės ūkio ir kaimo plėtros projektų rengimas bei taikymas. Rengiant kaimo plėt- 
ros žemėtvarkos projektus visa Žemės įstatyme numatyta apimtimi (kompleksinius žemės ūkio ir kaimo plėt- 
ros projektus), žemėtvarkos specialistai turi galimybę, panaudodami ŽIS duomenis, apleistų žemių inventori- 
zacijos duomenis, sausinimo sistemų būklės įvertinimo duomenis bei bendrųjų planų sprendinius parengti 
kiekvienai seniūnijai ar jos daliai perspektyvinį žemės naudojimo planą. Rekomenduojamos metodinės nuo- 
statos, atitinkančios Žemės įstatyme nurodytą projekto turinį ir Teritorijų planavimo įstatymo naujos redakci- 
jos projektą bei koncepciją: 

1. Rengiant projektą, turi būti atlikta išsami esamos būklės analizė. Kaimiškais kraštovaizdis turėtų bū- 
ti vertinamas pagal bendrąjį gamtinį pobūdį, remiantis Aplinkos ministerijos aprobuota Lietuvos Respublikos 
kraštovaizdžio erdvinės struktūros ir jų tipų identifikavimo studija (2007 m.). Rekomenduojama tokia pa- 
grindinių kraštovaizdžių klasifikacija: I — molingųjų lygumų kraštovaizdis; II — molingųjų banguotų ply- 
naukščių kraštovaizdis; III —- smėlingųjų lygumų kraštovaizdis; IV — smėlingųjų banguotų plynaukščių ir kal- 
vynų kraštovaizdis; V — moreninių kalvynų ir gūbrių kraštovaizdis; VI — ežerynų ir ežeringų duburių krašto- 
vaizdis; VII — smėlingosios pajūrio ir pamario lygumos kraštovaizdis; VIII — deltos bei deltinio slėnio kraš- 
tovaizdis; IX — slėnių bei senslėnių kraštovaizdis. Kiekvienam kraštovaizdžio tipui apibūdinti dar reikia nu- 
rodyti ir kraštovaizdžio pertvarkymo laipsnį dėl melioracijos įtakos, sausinant užmirkusias žemes, arba dėl 
urbanizacijos įtakos, kai teritorijoje gausu pastatų, elektros linijų ar kitų statinių. Skiriama didelis pertvarky- 
mo laipsnis (3), vidutinis (2) ir mažas (1). 

Kraštovaizdžio tipui apibūdinti ir jo sukultūrinimo ar degradavimo laipsniui nustatyti turėtų būti pa- 
rengiama lentelė, įrašant kiekvienai zonai ir pozoniui tokias kraštovaizdžio charakteristikas: 

1.1. Reljefas. Reljefo formos apibūdinamos vadovaujantis fizinės geografijos terminų klasifikacija. 

1.2. Dirvožemiai. Nurodomi vyraujančių dirvožemių tipai (taksonometriniai vienetai) ir jų granulio- 
metrinė sudėtis pagal LTDK-99 klasifikaciją, panaudojant informacinės duomenų bazės Dirv DB10LT 
duomenis. 

1.3. Žemės naudmenų struktūra. Pagal planavimui parengtą naujausią kartografinę medžiagą (dešifra- 
vus pagrindines žemės naudmenas) nurodoma, kokį procentą zonos teritorijoje užima: ariamoji žemė ir pra- 
moniniai sodai; kultūrinės pievos; natūralios pievos ir ganyklos; miškai; pelkės ir medžių bei krūmų želdi- 
niai; vandens telkiniai; keliai ir užstatytos teritorijos; kita žemė. 

1.4. Statinių tankumas. Nurodoma, kiek tenka ploto vienetui (100 ha bendro teritorijos ploto): gyvena- 
mųjų ir ūkinių sodybų (skaičius); kelių su tvirta danga (km), melioracijos griovių (km), elektros linijų (km). 

1.5. Kaimo gyvenamųjų vietovių — kaimų užstatymo pobūdis. Nurodoma vyraujanti kaimo apgyvendi- 
nimo sistema: a) vienkiemiai; b) linijiniai arba išretinti gatviniai kaimai; c) kompaktiški gatviniai arba kupe- 
tiniai kaimai; d) vidutinio smulkumo gyvenvietės (50—300 gyventojų); e) stambios gyvenvietės (miesteliai); 
f) dira užstatymo derinys; g) e ir a užstatymo derinys. 

1.6. Nustatyta tvarka patvirtintos saugomos teritorijos, bendrųjų ar specialiųjų planų pagrindu patvir- 
tintos gamtinio karkaso ribos ir jo struktūriniai elementai. Apibūdinant gamtinio karkaso ribose esantį kai- 
miškąjį kraštovaizdį, vadovaujantis galiojančių teritorijų planavimo dokumentų sprendiniais ir aplinkos mi- 
nistro patvirtintais Gamtinio karkaso nuostatais nurodoma: a) teritorijos priskyrimas nacionalinio ar vietinio 
lygmens geoekologinėms takoskyroms, geosistemų stabilizavimo arealams ir ašims, migracijos koridoriams; 
b) teritorijos priskyrimas patikimo, riboto ar silpno geoekologinio potencialo, taip pat pažeistoms gamtinio 
karkaso teritorijoms. 

2. Pagrindiniame projekto brėžinyje arba pagalbiniuose brėžiniuose turi būti šie projekto sprendiniai: 

2.1. Urbanizuotinų plotų, kitų užstatytų arba numatomų užstatyti žemės sklypų išdėstymas. Šiuos plo- 
tus kaimo vietovėje daugiausia sudarys kompaktiško užstatymo gyvenvietės ir jų plėtrai numatytos teritori- 
jos, ūkininkų ir žemės ūkio įmonių ūkių gamybiniai centrai (ūkinės sodybos), kitos gyvenamosios sodybos, 
esamos arba galimos statyti kraštovaizdžio formavimo požiūriu tinkamose vietose. 

144 


2.2. Esamų miškų, laukų apsaugines funkcijas turinčių medžių ir krūmų želdinių ir pelkių, netikslingų 
paversti žemės ūkio naudmenomis, taip pat ekologinei įvairovei padidinti paliekamų buvusių apleistų žemės 
ūkio naudmenų, pavirtusių miškais, medžių ir krūmų želdiniais, pelkėmis, kitomis nenaudojamomis žemė- 
mis, išdėstymas. 

2.3. Galimų panaudoti miško įveisimui žemės sklypų (nenaudojamos žemės, esančių nenašioje žemėje 
arba ekonomiškai netikslingų naudoti apleistos žemės plotų) išdėstymas. 

2.4. Likusių žemės ūkio naudmenų (naudojamų ir apleistų, tačiau tikslingų naudoti, atlikus pagerinimo 
priemones), numatomų naudoti ilgalaikei žemės ūkio veiklai, zonavimas pagal geriausią žemės ūkinių savy- 
bių panaudojimą. Teritorijos priskyrimą zonai nulemia dirvožemio tipas, granuliometrinė sudėtis, melioraci- 
nė būklė (drėgmės kiekis dirvožemyje), dirvožemio fosforingumas, kalingumas, rūgštumas ir humusingu- 
mas, vietovės reljefas, darbo sklypų dydis ir forma, privažiavimo gerais keliais galimybės. 

Išskirtinos šios žemės tinkamumo grupės (apimančios vieną ar daugiau agroūkinių sklypų, kurie deta- 
liau nustatomi tik rengiant ūkių vidinės žemėtvarkos projektus): 

I grupė - cukrinių runkelių auginimui tinkamos žemės; 

II grupė - kviečių auginimui tinkamos žemės; 

III grupė - javų, rapsų ir daugiamečių žolių auginimui tinkamos žemės; 

IV grupė - žolėms ir javams auginti tinkamos priesmėlių ir priemolių žemės; 

V grupė - bulvių auginimui tinkamos smėlių ir priesmėlių žemės; 

VI grupė - rugių, avižų, lubinų ir grikių auginimui tinkamos smėlių ir priesmėlių žemės; 

VII grupė - kalvotos žemės su nuardytais dirvožemiais, tinkamos daugiamečių žolių ir javų auginimui; 

VIII grupė - pievoms tinkamos žemės. 

2.5. Vietinės reikšmės kelių tinklo išdėstymas, pažymint ūkinius kelius, būtinus privažiavimams prie 
gyvenamųjų sodybų ir žemės sklypų su gamybiniais pastatais, taip pat prie žemės ūkio audmenų ir miškų 
masyvų. Esant detalesniems tyrimams, nurodomos pirmaeilės priemonės, kurių reikia kelių ir tiltų būklės pa- 
gerinimui. Priklausomai nuo eismo intensyvumo, visiems keliams nurodomi jų pločiai, kelio juostų pločiai ir 
apsauginių zonų pločiai. 

2.6. Įvykdytų melioracijos projektų ribos ir jų vykdymo ar rekonstrukcijos metai. Pažymimi plotai, ku- 
riuose būtina sausinimo sistemų rekonstrukcija ar remontas, taip pat naujų melioracijos projektų vykdymas. 
Taip pat nurodomi reikiami sausinti žemės ūkio naudmenų plotai ir galimų kanalų atkarpų, numatomų leisti- 
nam kanalizuotų upelių vagų renatūralizavimui ir ekologinei įvairovei padidinti, išdėstymas. 

2.7. Žemės naudojimo apribojimai, atsižvelgiant į teisės aktų reikalavimus riboti melioracijos darbus, 
pastatų statybą, trąšų ir chemikalų naudojimą, intensyvų žemės dirbimą žemės ūkio augalų auginimui. Brėži- 
nyje nurodomos saugomos teritorijos, sanitarinės bei apsaugos zonos, kitos specialiosios žemės ir miško 
naudojimo sąlygos, taip pat gamtiniam karkasui priskirtos teritorijos. 

2.8. Ūkių žemėnaudų ribos (nustatomos pagal žemės ūkio naudmenų ir pasėlių deklaravimo duome- 
nis), pažymint jų sodybų (ūkinių centrų) vietas, ir galimos šių ūkių perspektyvinės plėtros ribos. Kartu nusta- 
tomi ir pažymimi arealai, kur ūkių žemėnaudų kompaktiškumo pagerinimui tikslinga rengti žemės konsoli- 
dacijos projektus. 

3. Suderintas su žemės savininkais ir naudotojais (viešo svarstymo su visuomene tvarka), savivaldybės 
administracija bei kitomis planavimo sąlygas išdavusiomis institucijomis ir aprobuotas šių projektų valstybi- 
nę priežiūrą vykdančioje institucijoje kompleksinis žemės ūkio ir kaimo plėtros projektas tvirtinamas NŽT 
Žemėtvarkos skyriaus vedėjo įsakymu. 

4. Kompleksinio projekto panaudojimo sritys: 

4.1. Privalomo pobūdžio sprendiniai: 

- dėl detaliųjų planų rengimo 1r ūkininkų sodybų išdėstymo. Išduodant planavimo sąlygas nurodoma, 
kad detalieji planai rengtini ar ūkininkų sodybų statybai vieta parenkama tik kompleksiniame projekte nuro- 
dytose vietose arba tik esant šiame projekte nurodytoms sąlygoms; 

- dėl žemės ūkio naudmenų panaudojimo miško įveisimui. Žemės savininkai gali planuoti miško įvei- 
simą, o NŽT Žemėtvarkos skyriai išduoti leidimus įveisti mišką tik kompleksiniame projekte numatytose 
tam tikslui vietose; 

- dėl žemės naudmenų sudėties keitimo vykdant teritorijų tvarkymo darbus. Paversti žemės ūkio 
naudmenas ir miško žemę kitomis naudmenomis galima tik vadovaujantis kompleksiniu projektu. 

4.2. Rekomendacinio pobūdžio sprendiniai: 

- planuoti sausinimo sistemų įrenginių ir kelių naujos statybos bei rekonstrukcijos darbus vadovaujan- 
tis kompleksiniu projektu; 

- žemės naudotojams, vystantiems gamybą, savo ūkius specializuoti taip, kad geriausiai išnaudotų že- 
mės ūkines savybes pagal kompleksiniame projekte nustatytas žemės tinkamumo grupes; 

- skiriant ES ir valstybės paramą ūkių veiklai, prioritetus teikti ūkiams, kuriems ši parama leistų įgy- 
vendinti kompleksinio projekto sprendinius. 

5. Suplanuotiems agroūkiniams sklypams ar jų grupėms projektai numatys geriausią rekomenduojamą 
žemės ūkio augalų derinį (jų kaitaliojimą sėjomainose, pateikiant kelis galimus variantus) ir jų tręšimą orga- 
ninėmis bei mineralinėmis trąšomis, kitas žemės gerinimo priemones. Šie sprendiniai gali būti ir privalomojo 
pobūdžio — esant sąlygoms, kad ūkis, gaudamas valstybės paramą, privalo laikytis sėjomainų, arba kontro- 
liuojant, ar žemės naudotojai laikosi antierozinių priemonių bei kaip užtikrinama intensyviai naudojamų 
ariamosios žemės plotų apsauga nuo dirvožemio nualinimo. 


V skyriaus klausimai 

1. Kaip tarptautiniuose dokumentuose motyvuojamas būtinumas saugoti žemės ūkio naudmenas ir 
miškus? 

2. Kaip tarptautiniuose dokumentuose motyvuojamas kaimiškųjų vietovių išsaugojimo ir tvarkymo po- 
reikis? 

3. Kokie Lietuvoje priimtų strategijų reikalavimai žemės naudojimo ir žemės ūkio plėtros reguliavi- 
mui? 

4. Išvardinkite pagrindines Lietuvos kaimo plėtros 2007-2013 m. programos priemones, padedančias 
žemės ūkio struktūrų formavimui. 

5. Išvardinkite pagrindines Lietuvos kaimo plėtros 2007-2013 m. programos priemones, skirtas išsau- 
goti natūralius kraštovaizdžius ir ekologinę aplinką. 

6. Apibūdinkite Lietuvos teritoriją pagal dirvožemius ir žemės ūkio veiklos perspektyvas. 

7. Išvardinkite šalies žemės išteklių racionalaus naudojimo principus. 

8. Kokiomis metodinėmis rekomendacijomis reikia vadovautis rengiant kompleksinius žemės ūkio ir 
kaimo plėtros projektus? 

Apskrities teritorijos bendrojo (generalinio) plano rengimo taisyklės: patvirtintos LR aplinkos ministro 
2004 m. gegužės 7 d. įsakymu Nr. D1-263. Valstybės žinios, 2004, nr. 83—3029. 

Aukštybinių pastatų išdėstymo specialiųjų planų rengimo taisyklės: patvirtintos LR aplinkos ministro 
2004 m. gegužės 5 d. įsakymu Nr. D1-246. Valstybės žinios, 2004, nr. 79-2811. 

Detaliųjų planų rengimo taisyklės: patvirtintos LR aplinkos ministro 2004 m. gegužės 3 d. įsakymu 
Nr. D1-239. Valstybės žinios, 2004, nr. 79—2809; 2006, nr. 114—4364. 

Dėl Specialiųjų žemės ir miško naudojimo sąlygų patvirtinimo: LR Vyriausybės nutarimas. 1992 m. 
gegužės 12 d. Nr. 343. Valstybės žinios, 1992, nr. 22-652; 1996, nr. 2—43. 

Dėl žemės mokesčio: LR Vyriausybės nutarimas. 1993 m. rugpjūčio 3 d. Nr. 603. Valstybės žinios, 
1993, Nr. 35-804. 

Dėl pažeistos žemės rekultivavimo ir derlingojo dirvožemio sluoksnio išsaugojimo: LR Vyriausybės 
nutarimas. 1995 m. rugpjūčio 14 d. Nr. 1116. Valstybės žinios, 1995, nr. 68—1656. 

Dėl Valstybinės žemės perdavimo neatlygintinai naudotis taisyklių patvirtinimo: LR Vyriausybės nu- 
tarimas. 1995 m. lapkričio 13 d. Nr. 1428 (2009 m. birželio 10 d. nutarimo Nr. 629 redakcija). Valsty- 
bės žinios, 1995, nr. 94—2104; 2009, nr. 76—-3135. 

Dėl Privačių miškų tvarkymo ir naudojimo nuostatų patvirtinimo: LR Vyriausybės nutarimas. 1997 m. 
liepos 24 d. Nr. 799. Valstybės žinios, 1997, nr. 71—1808; 2004, nr. 86-3117. 

Dėl Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymo 


įgyvendinimo tvarkos ir sąlygų: LR Vyriausybės nutarimas. 1997 m. rugsėjo 29 d. Nr. 1057. Valstybės 
žinios, 1997, nr. 90—2256. 

Dėl žemės reformos vykdymo kaimo vietovėje: LR Vyriausybės nutarimas. 1998 m. balandžio 1 d. Nr. 
385. Valstybės žinios, 1998, nr. 33-882. 

Dėl žemės įvertinimo tvarkos: LR Vyriausybės nutarimas. 1999 m. vasario 24 d. Nr. 205. Valstybės 
žinios, 1999, nr. 21-597; 2002, nr. 102—4574. 

Dėl naudojamų kitos paskirties valstybinės žemės sklypų pardavimo ir nuomos: LR Vyriausybės nuta- 
rimas. 1999 m. kovo 9 d. Nr. 260. Valstybės žinios, 1999, nr. 25—706. 

Dėl naujų kitos paskirties valstybinės žemės sklypų pardavimo ir nuomos: LR Vyriausybės nutarimas. 
1999 m. birželio 2 d. Nr. 692. Valstybės žinios, 1999, Nr. 50-1608. 

Dėl Pagrindinės tikslinės žemės naudojimo paskirties nustatymo ir keitimo: LR Vyriausybės nutari- 
mas. 1999 m. rugsėjo 29 d. Nr. 1073 (2011 m. sausio 12 d. nutarimo Nr. 49 redakcija). Valstybės ži- 
nios, 1999, nr. 83—2471; 2011, nr. 8-333. 

Dėl Valstybės sienos, krašto apsaugos ir strateginės reikšmės objektų detaliųjų planų rengimo, derini- 
mo ir tvirtinimo tvarkos patvirtinimo: LR Vyriausybės nutarimas. 2000 m. spalio 31 d. Nr. 1315. Vals- 
tybės žinios, 2000, nr. 95—2981; 2007, nr. 17-642. 

Dėl Leidimų naudoti naudingųjų iškasenų (išskyrus angliavandenilius), požeminio pramoninio bei mi- 
neralinio vandens išteklius ir žemės gelmių ertmes išdavimo tvarkos patvirtinimo: LR Vyriausybės nu- 
tarimas. 2002 m. vasario 11 d. Nr. 198. Valstybės žinios, 2002, nr. 16-607. 

Dėl Lietuvos Respublikos nekilnojamojo turto kadastro nuostatų patvirtinimo: LR Vyriausybės nuta- 
rimas. 2002 m. balandžio 15 d. Nr. 534. Valstybės žinios, 2002, nr. 41—-1539. 

Dėl Nekilnojamojo turto registro nuostatų patvirtinimo: LR Vyriausybės nutarimas. 2002 m. liepos 
12 d. Nr. 112. Valstybės žinios, 2002, nr. 72—3077. 

Dėl Valstybinės žemės sklypų perdavimo valdyti, naudoti ir disponuoti jais patikėjimo teise savival- 
dybėms taisyklių patvirtinimo: LR Vyriausybės nutarimas. 2002 m. rugsėjo 10 d. Nr. 1418. Valstybės 
žinios, 2002, nr. 90—-3852; 2011, nr. 6-218. 

Dėl valstybinės žemės ūkio paskirties žemės sklypų pardavimo ir nuomos: LR Vyriausybės nutarimas. 
2003 m. vasario 18 d. Nr. 236. Valstybės žinios, 2003, nr. 18—-730; 2004, nr. 175-6483. 

Dėl žemės nuomos mokesčio už valstybinės žemės sklypų naudojimą: LR Vyriausybės nutarimas. 
2003 m. lapkričio 10 d. Nr. 1387. Valstybės žinios, 2003, nr. 106—4755. 

Dėl Lietuvos Respublikos valstybės teritorijos bendrojo (generalinio) plano rengimo tvarkos aprašo 
patvirtinimo: LR Vyriausybės nutarimas 2004 m. birželio 16 d. Nr. 753. Valstybės žinios, 2004, nr. 
96-3533. 

Dėl Žemės servitutų nustatymo administraciniu aktu taisyklių patvirtinimo: LR Vyriausybės nutari- 
mas. 2004 m. spalio 14 d. Nr. 1289. Valstybės žinios, 2004, Nr. 153-5579. 

Dėl Žemės konsolidacijos projektų rengimo ir įgyvendinimo taisyklių patvirtinimo: LR Vyriausybės 
nutarimas. 2005 m. birželio 27 d. Nr. 697. Valstybės žinios, 2005, nr. 830-2901. 

Dėl Prašymų paimti žemę visuomenės poreikiams pateikimo ir nagrinėjimo taisyklių ir Žemės pačmi- 
mo visuomenės poreikiams projektų rengimo ir įgyvendinimo taisyklių patvirtinimo: LR Vyriausybės 
nutarimas. 2005 m. rugpjūčio 25 d. Nr. 924. Valstybės žinios, 2005, nr. 104—3839, 

Dėl Nekilnojamojo turto vertinimo taisyklių patvirtinimo: LR Vyriausybės nutarimas. 2005 m. rugsėjo 
29 d. Nr. 1049. Valstybės žinios, 2005, Nr. 117—4234; 2011, Nr. 28-1321. 

Dėl Miško žemės pavertimo kitomis naudmenomis ir kompensavimo už miško žemės pavertimą kito- 
mis naudmenomis tvarkos aprašo patvirtinimo: LR Vyriausybės nutarimas. 2011 m. rugsėjo 28 d. Nr. 
1131. Valstybės žinios, 2011, nr. 120-5657. 

Dėl valstybinės miškų ūkio paskirties žemės sklypų pardavimo: LR Vyriausybės nutarimas. 2011 m. 
lapkričio 16 d. Nr. 1348. Valstybės žinios, 2011, nr. 142-6665. 

Dėl Žemės sklypo plano, prilyginamo detaliojo teritorijų planavimo dokumentui, rengimo, derinimo ir 
tvirtinimo miestų teritorijose tvarkos aprašo patvirtinimo: LR Vyriausybės nutarimas. 2010 m. liepos 
21 d. Nr. 1124. Valstybės žinios, 2010, nr. 91-4815. 

Didžiųjų prekybos įmonių išdėstymo specialiųjų planų rengimo taisyklės: patvirtintos LR ūkio minist- 
ro ir LR aplinkos ministro 2004 m. gegužės 26 d. įsakymu Nr. 4-201/D1-290. Valstybės žinios, 2004, 
nr. 96—3552. 

Gamtinio karkaso nuostatai: patvirtinti LR aplinkos ministro 2007 m. vasario 14 d. įsakymu Nr. D1- 
96. Valstybės žinios, 2007, nr. 22-858; 2010, nr. 87—4619. 

Infrastruktūros plėtros (šilumos, elektros, dujų ir naftos tiekimo tinklų) specialiųjų planų rengimo tai- 
syklės: patvirtintos LR ūkio ministro ir LR aplinkos ministro 2004 m. birželio 11 d. įsakymu Nr. 4- 
240/D1-330. Valstybės žinios, 2004, nr. 97—3589. 

Kaimo plėtros žemėtvarkos projektų rengimo ir įgyvendinimo taisyklės: patvirtintos LR žemės ūkio 
ministro ir LR aplinkos ministro 2004 m. rugpjūčio 11 d. įsakymu Nr. 3D-476/D1-429. Valstybės ži- 
nios, 2004, nr. 127—-4581. 

Kraštovaizdžio tvarkymo specialiųjų planų rengimo taisyklės: patvirtintos LR aplinkos ministro 2004 
m. gegužės 5 d. įsakymu Nr. D1-246. Valstybės žinios, 2004, nr. 79—2811. 

Lietuvos administracinė teisė. Bendroji dalis: vadovėlis: antroji laida. 2005. Vilnius, Mykolo Rome- 
rio universiteto Leidybos centras. 

Lietuvos Respublikos aplinkos apsaugos įstatymas. 2004 m. balandžio 13 d. Nr. I-2223. Valstybės ži- 
nios, 1992, nr. 5—75. 

Lietuvos Respublikos civilinis kodeksas. 2000 m. liepos 18 d. Nr. VIII-1864. Valstybės žinios, 2000, 
nr. 74—2262. 

Lietuvos Respublikos energetikos įstatymas. 2002 m. gegužės 16 d. Nr. IX-884. Valstybės žinios, 
2002, nr. 56—2224. 

Lietuvos Respublikos geodezijos ir kartografijos įstatymas. 2001 m. birželio 28 d. Nr. IX-415. Valsty- 
bės žinios, 2001, nr. 62—2226. 

Lietuvos Respublikos kelių įstatymo pakeitimo įstatymas. 2002 m. spalio 3 d. Nr. IX-1113. Valstybės 
žinios, 2002, nr. 101-4492. 

Lietuvos Respublikos medžioklės įstatymas. 2002 m. birželio 20 d. Nr. IX-966. Valstybės žinios, 2002, 
nr. 65—2634; 2010, nr. 63-3101. 

Lietuvos Respublikos melioracijos įstatymo pakeitimo įstatymas. 2004 m. vasario 5 d. Nr. IX-2009. 
Valstybės žinios, 2004, nr. 28-877. 

Lietuvos Respublikos mėgėjiškos žūklės įstatymas. 2004 m. liepos 15 d. Nr. IX-2389. Valstybės ži- 
nios, 2004, nr. 118-4395. 

Lietuvos Respublikos miškų įstatymas. 2001 m. balandžio 10 d. Nr. IX-240. Valstybės žinios, 2001, 
nr. 35—1161. 

Lietuvos Respublikos mokesčių už valstybinius gamtos išteklius įstatymas. 2006 m. gegužės 25 d. 
Nr. X-616. Valstybės žinios, 2006, nr. 65—2382. 

Lietuvos Respublikos nekilnojamojo kultūros paveldo apsaugos įstatymas. 2004 m. rugsėjo 28 d. 
Nr. IX-2452. Valstybės žinios, 2004, Nr. 153-5571. 

Lietuvos Respublikos nekilnojamojo turto kadastro įstatymo pakeitimo įstatymas. 2003 m. gegužės 
27 d. Nr. IX-1582. Valstybės žinios, 2003, nr. 57—2530. 

Lietuvos Respublikos nekilnojamojo turto registro įstatymo pakeitimo įstatymas. 2001 m. birželio 
21 d. Nr. IX-391. Valstybės žinios, 2001, nr. 55-1948. 

Lietuvos Respublikos Piliečių nuosavybės teisių į išlikusį nekilnojamąjį turtą atkūrimo įstatymas. 1997 
liepos 1 d. Nr. VIII-359. Valstybės žinios, 1997, nr. 65-1558. 

Lietuvos Respublikos planuojamos ūkinės veiklos poveikio aplinkai vertinimo įstatymo pakeitimo 
įstatymas. 2005 m. birželio 21 d. Nr. X-258. Valstybės žinios, 2005, nr. 84—3105. 

Lietuvos Respublikos saugomų teritorijų įstatymas. 2001 m. gruodžio 4 d. Nr. IX-628. Valstybės ži- 
nios, 2001, nr. 108—3902. 

Lietuvos Respublikos sodininkų bendrijų įstatymas. 2003 m. gruodžio 18 d. Nr. IX-1934. Valstybės 
žinios, 2004, Nr. 4—4(). 

Lietuvos Respublikos statybos įstatymas. 2001 m. lapkričio 8 d. Nr. IX-583. Valstybės žinios, 2001, 
nr. 101—-3597. 

Lietuvos Respublikos teritorijų planavimo įstatymas. 2004 m. sausio 15 d. Nr. IX-1962. Valstybės ži- 
nios, 2004, nr. 21-617; 2006, nr. 66—2419; 2009, nr. 159—7205, 2010, nr. 65—3195. 

Lietuvos Respublikos turto ir verslo vertinimo pagrindų įstatymas. 1999 m. gegužės 25 d. Nr. VIII- 
1202. Valstybės žinios, 1999, nr. 52-1672. 

Lietuvos Respublikos ūkininko ūkio įstatymo pakeitimo įstatymas. 2002 m. gruodžio 10 d. Nr. IX- 
1250. Valstybės žinios, 2002, nr. 123-5537. 

Lietuvos Respublikos vandens įstatymo pakeitimo įstatymas. 2003 m. kovo 25 d. Nr. IX-1388. Valsry- 
bės žinios, 2003, nr. 36—1544. 

Lietuvos Respublikos želdynų įstatymas. 2007 m. birželio 28 d. Nr. X-1241. Valstybės žinios, 2007, 
nr. 80—3215; 2010, nr. 137-6990). 

Lietuvos Respublikos žemės įstatymo pakeitimo įstatymas. 2004 m. sausio 27 d. Nr. IX-1983. Valsty- 
bės žinios, 2004, Nr. 28-868. 

Lietuvos Respublikos žemės gelmių įstatymo pakeitimo įstatymas. 2001 m. balandžio 10 d. Nr. IX- 
243. Valstybės žinios, 2001, nr. 35—1164. 

Lietuvos Respublikos žemės paėmimo visuomenės poreikiams įgyvendinant ypatingos valstybinės 
svarbos projektus įstatymas. 2011 m. balandžio 12 d. Nr. XI-1307. Valstybės žinios, 2011, nr. 49— 
2362. 

Lietuvos Respublikos žemės mokesčio įstatymas 1992 m. birželio 25 d. Nr. I-2675. Valstybės žinios, 
1992, nr. 21-612; 2005, nr. 153-5640. 

Lietuvos Respublikos žemės reformos įstatymo pakeitimo įstatymas. 1997 m. liepos 2 d. Nr. VIII-370. 
Valstybės žinios, 1997, nr. 69—-1735. 

Lietuvos Respublikos žemės ūkio paskirties žemės įsigijimo laikinojo įstatymo pakeitimo įstatymas. 
2004 m. liepos 15 d. Nr. IX-2406. Valstybės žinios, 2004, nr. 124—449(); 2006, nr. 82-3259. 

Lietuvos Respublikos žuvininkystės įstatymas. 2000 m. birželio 27 d. Nr. VIII-1756. Valstybės žinios, 
2000, nr. 56—1648. 

Lietuvos žemės našumas. Monografija. 2011. / sudaryt. J. Mažvila. Akademija, Kėdainių r 
MIERAUSKAS, P. 2009. Gamtotvarka. Strateginis ekosistemų valdymas. Vilnius: Lietuvos gamtos 
fondas. 

Miestų ir miestelių teritorijų bendrųjų planų rengimo taisyklės: patvirtintos LR aplinkos ministro 2004 
m. gegužės 7 d. įsakymu Nr. D1-263. Valstybės žinios, 2004, nr. 83—3029; 2006, nr. 145-5559, 

Miško įveisimo ne miško žemėje taisyklės: patvirtintos LR žemės ūkio ministro ir LR aplinkos minist- 
ro 2004 m. kovo 29 d. įsakymu Nr. 3D- 30/D1-144. Valstybės žinios, 2004, nr. 55-1918. 
MONKEVIČIUS, E. 2006. Žemės teisė: monografija. Vilnius: Justitia. 

MONKEVIČIUS, E. ir kt. 2011. Aplinkosaugos teisė: vadovėlis. Vilnius: Justitia. 

Naudingųjų iškasenų, esančių žemės savininkų ar naudotojų žemės sklypuose, naudojimo savo ūkio 


reikmėms tvarkos aprašas: patvirtintas LR aplinkos ministro ir LR žemės ūkio ministro 2008 m. kovo 
14 d. įsakymu Nr. D1-140/3D-141. Valstybės žinios, 2008, Nr. 34—1236. 

Nekilnojamojo kultūros paveldo apsaugos specialiojo teritorijų planavimo dokumentų rengimo taisyk- 
lės: patvirtintos LR kultūros ministro ir LR aplinkos ministro 2005 m. birželio 23 d. įsakymu Nr. ĮV- 
261/D1-322. Valstybės žinios, 2005, nr. 81—-2973; 2008, nr. 144—5797. 

Nekilnojamojo turto objektų kadastrinių matavimų ir kadastro duomenų surinkimo bei tikslinimo tai- 
syklės: patvirtintos LR žemės ūkio ministro 2002 m. gruodžio 30 d. įsakymu Nr. 522. Valstybės žinios, 
2003, Nr. 18—790. 

Pagrindinės tikslinės žemės naudojimo paskirties žemės naudojimo būdų turinio, žemės sklypų naudo- 
jimo pobūdžių ir jų turinio sąrašas: patvirtintas LR žemės ūkio ministro ir LR aplinkos ministro 
2005 m. sausio 20 d. įsakymu Nr. 3D-37/D1-40. Valstybės žinios, 2005, nr. 14—450. 

Paviršinių vandens telkinių apsaugos zonų ir pakrančių apsaugos juostų nustatymo tvarkos aprašas: 
patvirtintas LR aplinkos ministro 2001 m. lapkričio 7 d. įsakymu Nr. 540. Valstybės žinios, 2001, nr. 
95—3372; 2007, nr. 23-892. 

Pažeistų žemių, iškasus naudingąsias iškasenas, rekultivavimo metodika: patvirtinta LR aplinkos mi- 
nistro 1996 m. lapkričio 15 d. įsakymu Nr. 166. Valstybės žinios, 1996, nr. 115-2680. 

Saugomų teritorijų ir jų zonų ribų planų rengimo taisyklės: patvirtintos LR aplinkos ministro 2007 m. 
lapkričio 7 d. įsakymu Nr. D1-585. Valstybės žinios, 2007, nr. 117-4801. 

Savivaldybės teritorijos bendrojo plano rengimo taisyklės: patvirtintos LR aplinkos ministro 2004 m. 
gegužės 7 d. įsakymu Nr. D1-263. Valstybės žinios, 2004, nr. 83—3029; 2007, nr. 73—-2917. 
Susisiekimo komunikacijų specialiųjų planų rengimo taisyklės: patvirtintos LR susisiekimo ministro ir 
LR aplinkos ministro 2006 m. lapkričio 24 d. įsakymu Nr. 3-453/D1-549. Valstybės žinios, 2006, nr. 
130-4924. 

Šilumos ūkio specialiųjų planų rengimo taisyklės: patvirtintos LR ūkio ministro ir LR aplinkos minist- 
ro 2004 m. sausio 16 d. įsakymu Nr. 4-13/D1-28. Valstybės žinios, 2004, nr. 12—360. 

Turizmo ir rekreacijos schemų ir planų (projektų) rengimo taisyklės: patvirtintos LR ūkio ministro ir 
LR aplinkos ministro 2004 m. birželio 17 d. įsakymu Nr. 4-246/D1-341. Valstybės žinios, 2004, nr. 
103-3814. 

Valstybinių parkų, biosferos rezervatų ir draustinių tvarkymo planų rengimo taisyklės: patvirtintos LR 
aplinkos ministro 2002 m. gruodžio 21 d. įsakymu Nr. 656. Valstybės žinios, 2003, nr. 4—150; 2004, 
nr. 105—3903. 

Vandens tiekimo ir nuotekų tvarkymo infrastruktūros plėtros planų rengimo taisyklės: patvirtintos LR 
aplinkos ministro 2006 m. gruodžio 29 d. įsakymu Nr. D1-636. Valstybės žinios, 2007, nr. 8-337. 
Žemės našumo vertinimo metodika: patvirtinta LR žemės ūkio ministro 2007 m. liepos 31 d. įsakymu 
Nr. 3D-359. Valstybės žinios, 2007, nr. 87-3468. 

Žemės reformos žemėtvarkos projektų ir jiems prilyginamų žemės sklypų planų rengimo ir įgyvendi- 
nimo metodika: patvirtinta LR žemės ir miškų ūkio ministerijos 1998 m. balandžio 23 d. įsakymu Nr. 
207 (LR žemės ūkio ministro 2011 m. gruodžio 16 d. įsakymo Nr. 3D-928 redakcija). Valstybės žinios, 
2011, nr. 124-6348. 

Žemės sklypų formavimo ir pertvarkymo projektų rengimo ir įgyvendinimo taisyklės: patvirtintos LR 
žemės ūkio ministro ir LR aplinkos ministro 2004 m. spalio 4 d. įsakymu Nr. 3D-542/D1-513. Valsty- 
bės žinios, 2004, nr. 149—-5420; 2007, nr. 63—2430. 

Žemės sklypų pagrindinės tikslinės žemės naudojimo paskirties, būdų ir pobūdžių specifikacija: pat- 
virtinta LR aplinkos ministro 2005 m. kovo 17 d. įsakymu Nr. D1-151. Valstybės žinios, 2005, nr. 41— 
1317. 

23 d. įsakymu Nr. 515. Valstybės žinios, 2003, nr. 5—221. 

tybės įmonė Valstybinis žemėtvarkos institutas: UAB „Tygelis“. 

Žemėtvarkos schemų rengimo taisyklės: patvirtintos LR žemės ūkio ministro ir LR aplinkos ministro 
2004 m. rugsėjo 15 d. įsakymu Nr. 3D-518/D1-490. Valstybės žinios, 2004, nr. 140-5148. 

Žemės valstybinės apskaitos tvarka: patvirtinta LR žemės ūkio ministro 2002 m. rugpjūčio 7 d. įsaky- 
mu Nr. 302. Valstybės žinios, 2002, nr. 80—3472. 

1 priedas 


RIBOŽENKLIŲ STANDARTAI IR ŽEMĖS SKLYPŲ RIBŲ ŽENKLINIMO 
TVARKA 


(pagal Nacionalinės žemės tarnybos prie Žemės ūkio ministerijos generalinio direktoriaus 2005 m. 
lapkričio 10 d. įsakymu Nr.1P-209 „Dėl žemės sklypo ribų ženklinimo“ patvirtintus Riboženklių 
standartus ir Žemės sklypo ribų ženklinimo taisykles (Valstybės žinios, 2005, nr. 136—4903)) 


Patvirtintų standartų riboženkliai gali būti gelžbetoniniai, plastikiniai ir metaliniai. 

Gelžbetoninis riboženklis — tai 1,10 m ilgio, kvadrato formos 10 x 10 cm skersmens stulpelis arba tri- 
kampio formos 15 x 15 cm skersmens stulpelis, kurių viršutinės dalys nusmailintos. Stulpelio viršutinėje da- 
lyje įtvirtinama metalinė ženklinimo markė (žymė) su užrašu „Žemėnaudos riba“, o stulpelio viršuje yra 
centro žyma riboženklio koordinatėms fiksuoti. 

Plastikiniais riboženkliais gali būti: 

- plastikinė 43 mm skersmens ir 34,5 mm aukščio galvutė su užrašu „Žemėnaudos riba“ ir centro žyma 
koordinatėms fiksuoti; 

- plastikinė vamzdžio formos su 4 šoniniais išsikišimais, neleidžiančiais riboženklio ištraukti iš žemės, 
43 mm skersmens, 205 mm ilgio, sienelių storis 3 mm sekcija; 

- riboženklis su aliuminio lydinio metaliniu kūgio formos 50 mm skersmens ir 87 mm aukščio smaigaliu. 

Metaliniais riboženkliais gali būti: 

- 0,80 m ilgio ir 0,16 - 0,20 cm skersmens strypas; 

- riboženklis kietosioms dangoms — įkalama vinis kurios ilgis 9—15 cm, (arba įbetonuojama vinis, ku- 
rios ilgis 6—10 cm), skersmuo — 8 mm, galvutė - 30 mm skersmens su žyma koordinatėms fiksuoti ir užrašu 
„Žemėnaudos riba“. 

Riboženklių gamybos medžiagos (plienas, ketus, aliuminio lydinys, polietilenas, betonas) turi atitikti 
nustatytus standartus. 

Riboženklių tipus pasirenka nekilnojamojo daikto savininkas ar naudotojas (arba jų įgalioti asmenys). 
Žemės sklypo ribų ženklinimo sąlygos ir riboženklių tipai turi būti nurodyti užsakovo ir vykdytojo sutartyje. 

Ženklinant žemės sklypo ribas pirmą kartą, matavimo specialistas pagal teritorijų planavimo doku- 
mentus ir gautą iš kadastro tvarkytojo suformuoto žemės sklypo geodezinę ir kartografinę medžiagą, kurioje 
pažymėtos žemės sklypo ribas, kurias reikia paženklinti, vietovėje nustato vietas, kur bus statomi riboženk- 
liai. Jeigu žemės sklypo ribos buvo ženklintos anksčiau, nustatomos vietos, kur bus atstatomi išnykę ar su- 
naikinti riboženkliai. 

Žemės sklypų ribos ženklinamos laikantis šių reikalavimų: 

1) riboženkliais ženklinamos sausuma einančių ribų posūkio vietos (taškai); 

2) tiesioje ribos atkarpoje riboženkliai įtvirtinami taip, kad būtų užtikrintas matomumas tarp jų, bet ne 
toliau kaip per 500 metrų tarp gretimų riboženklių; 

3) riboženkliais ženklinamos matuojamo žemės sklypo ribos bei į šį žemės sklypą įsiterpusių kitų pri- 
vačios ir valstybinės žemės sklypų ribos; 

4) miško sklypas ženklinamas užtikrinant matomumą tarp riboženklių 0,5 m pločio ribine linija (spin- 
džiu); 

5) riboženkliais neženklinama, kai žemės sklypo riba sutampa su dirbtiniais arba natūraliais vietovės 
objektais (medžių eile, gyvatvore, tvoros statiniu, grioviu ir t. t.) arba eina palei vandens telkinius; 

6) kai tarp dviejų žemės sklypų yra privatizuojamas upelis ar griovys, riba nustatoma jo viduriu. 

Žemės sklypo ribos miesto gyvenamojoje vietovėje ženklinamos plastikiniais ir metaliniais riboženk- 
liais bei riboženkliais kietosioms dangoms (įkalamomis, įbetonuojamomis vinimis). Žemės sklypo ribos 

kaimo gyvenamojoje vietovėje ženklinamos gelžbetoniniais, plastikiniais ir metaliniais riboženkliais bei ri- 
boženkliais kietosioms dangoms (įkalamomis, įbetonuojamomis vinimis). 

Įtvirtinant gelžbetoninis riboženklis įkasamas į žemę 65 cm. Aplink riboženklį 0,6 m spinduliu iška- 
samas 30x20x20 cm griovelis ir supilamas 30 cm aukščio žemės kauburys. Virš kauburio paliekama atvira 
15 cm riboženklio dalis. 

Įtvirtinant plastikinis riboženklis įkalamas į žemę naudojant specialų strypą, kad kalant nebūtų pažei- 
džiama plastikinė riboženklio dalis. Žymint žemės sklypų ribas miestuose, plastikinis riboženklis įkalamas 
sulig žemės paviršiumi. Žymint žemės sklypų ribas kaimo gyvenamosiose vietovėse, aplink plastikinį ribo- 
ženklį 0,6 m spinduliu iškasamas 30x20x20 cm griovelis ir supilamas 30 cm aukščio žemės kauburys. Virš 
kauburio paliekama atvira 5 cm riboženklio dalis. 

Žymint žemės sklypų ribas metaliniais strypais, miestuose jie įkalami sulig žemės paviršiumi. Kaimo 
gyvenamosiose vietovėse metalinis strypas įkalamas į 60 cm gylį. Aplink riboženklį 0,6 m spinduliu iškasa- 
mas 30x20x20 cm griovelis ir supilamas 30 cm aukščio žemės kauburys. Riboženklio viršutinė dalis turi būti 
10 cm žemiau kauburio paviršiaus. 

2 priedas 


PASTATŲ IR INŽINERINIŲ STATINIŲ PAGRINDINĖ NAUDOJIMO 


PASKIRTIS 


(pagal Lietuvos Respublikos Vyriausybės 2002 m. balandžio 15 d. nutarimu Nr. 534 „Dėl Lietuvos 


Respublikos nekilnojamojo turto kadastro nuostatų patvirtinimo“ patvirtintų Lietuvos Respublikos ne- 


kilnojamojo turto kadastro nuostatų 3 ir 5 priedus (Valstybės žinios, 2002, nr. 41—1539)) 


Eil. Paskirtis Paskirties paaiškinimas 
Nr. 
PASTATAI 
1. Gyvenamosios paskirties pastatai 
1.1. | Gyvenamoji (vieno buto | pastatai, skirti gyventi vienai šeimai 
pastatai) 

1.2. | Gyvenamoji (dviejų butų | pastatai, skirti gyventi dviem šeimoms (dvibučiai) 

pastatai) 

1.3. | Gyvenamoji (trijų ir dau- | pastatai, skirti gyventi trims šeimoms ir daugiau 

giau butų — daugiabučiai 
pastatai) 
1.4. | Gyvenamoji (įvairioms pastatai, skirti gyventi įvairių socialinių grupių asmenims (bendrabučiai, vaikų 
socialinėms grupėms) namai, prieglaudos, globos namai, šeimos namai, vienuolynai ir panašiai) 
2. Negyvenamosios paskirties pastatai 

2.1. | Viešbučių trumpalaikio apgyvendinimo pastatai (viešbučiai, moteliai ir svečių namai) 

2.2. | Administracinė pastatai administraciniams tikslams (bankai, paštas, valstybės ir savivaldybės 
įstaigos, ambasados, teismai, kiti įstaigų ir organizacijų administraciniai pas- 
tatai) 

2.3. | Prekybos pastatai didmeninei ir mažmeninei prekybai (parduotuvės, degalinių operato- 
rinės su prekybos sale, knygynai, vaistinės, prekybos paviljonai ir kita) 

2.4. | Paslaugų pastatai buitinėms ir kitoms paslaugoms teikti (pirtys, grožio salonai, skalbyk- 
los, taisyklos, remonto dirbtuvės, priėmimo-išdavimo punktai, autoservisai, 
plovyklos, krematoriumai, laidojimo namai ir kita) 

2.5. Maitinimo pastatai žmonėms maitinti (valgyklos, restoranai, kavinės, barai ir kita) 

2.6. | Transporto pastatai transporto tikslams, t. y. susiję su transportavimu, gabenimu, vežimu 
(oro uosto, jūrų ir upių laivyno, geležinkelio ir autobusų stočių pastatai, judė- 
jimo postų, dispečerinių, iešmų postai, uosto terminalai, signalų perdavimo 
pastatai, švyturių pastatai, muitinių pastatai ir kita) 

2.7. | Garažų pastatai, skirti transporto priemonėms laikyti ir remontuoti (automobilių gara- 
žai, atviri ar uždari požeminiai garažai, antžeminės automobilių saugyklos, 
elingai, geležinkelio vagonų depai, autobusų ir troleibusų garažai, orlaivių an- 
garai, laivų ir aerostatų elingai ir panašiai) 

2.8. | Gamybos, pramonės pastatai gamybai (gamyklos, dirbtuvės, produkcijos perdirbimo įmonės, kal- 
vės, energetikos pastatai (įvairių tipų elektrinių, katilinių, transformatorių pas- 
točių, skirstyklų, naftos perdirbimo ir kiti pastatai, skirti energijos ar energijos 
išteklių gavybai, gamybai, perdirbimui), gamybinės laboratorijos, kūrybinės 
dirbtuvės (išskyrus skirtas savo ar savo šeimos reikmėms ir (arba) kuriose 
vienu metu dirba ne daugiau kaip 5 žmonės ir nenaudojami potencialiai pavo- 
jingi įrenginiai), skerdyklos ir kita) 

2.9. | Sandėliavimo pastatai, pagal savo tiesioginę paskirtį naudojami sandėliuoti (saugyklos, ben- 
dro naudojimo sandėliai, specialūs sandėliai, kiti objektai, naudojami produk- 
cijai laikyti ir saugoti) 

2.10. | Kultūros pastatai kultūros tikslams (kino teatrai, kultūros namai, klubai, bibliotekos, ar- 
chyvai, muziejai, parodų centrai, planetariumai, radijo ir televizijos pastatai 
bei kita) 

2.11. | MOKSLO pastatai švietimo ir mokslo tikslams (institutai ir mokslinio tyrimo įstaigos, 


observatorijos, meteorologijos stotys, laboratorijos (išskyrus gamybines labo- 
ratorijas), bendrojo lavinimo, profesinės ir aukštosios mokyklos, vaikų darže- 
liai, lopšeliai ir kita) 

2,12; 


Gydymo 


pastatai gydymo tikslams, t. y. pastatai, kuriuose teikiama medicininė pagalba 
ir priežiūra sergantiems žmonėms (ligoninės, klinikos, poliklinikos, sanatori- 
jos, reabilitacijos centrai, specialiųjų įstaigų sveikatos apsaugos pastatai, gy- 
dyklų pastatai, medicininės priežiūros įstaigų slaugos namai ir kita), veterina- 
rijos gydyklos pastatai 


2.13. 


Poilsio 


pastatai poilsiui (poilsio namai, turizmo centrai, kempingų pastatai, jaunimo 
nakvynės namai, kaimo turizmo pastatai, vasarnamiai, medžioklės nameliai ir 
kiti poilsio pastatai) 


2.14. 


Sporto 


pastatai sportui (sporto halių, salių, teniso kortų, baseinų, čiuožyklų, jachtklu- 
bų, šaudyklų, stadionų, maniežų ir kiti pastatai) 


2.15. 


Religinė 


pastatai religiniams tikslams (bažnyčios, cerkvės, koplyčios, sinagogos, mal- 
dos namai, katedros ir kiti religiniams tikslams naudojami pastatai) 


2.16. 


Specialioji 


pastatai specialiesiems tikslams (kareivinių pastatai, kalėjimai, pataisos darbų 
kolonijos, tardymo izoliatoriai, policijos, priešgaisrinių ir gelbėjimo tarnybų 
pastatai, slėptuvės, pasienio kontrolės punktai ir kita) 


2.17. 


Pagalbinio ūkio 


sodybų ūkio pastatai, pagalbinio ūkio pastatai (tvartai, daržinės, sandėliai, ga- 
ražai, vasaros virtuvės, dirbtuvės, pirtys, kietojo kuro sandėliai (malkinės) ir 
panašiai, kurie tarnauja pagrindiniam daiktui) 


2.18. 


Kita (fermų) 


pastatai galvijams, gyvuliams, paukščiams auginti (kiaulidės, karvidės, arkli- 
dės, veršidės, paukštidės ir kita) 


2.19. 


Kita (ūkio) 


pastatai žemės ūkiui tvarkyti (svirnai, angarai, garažai ir kita) 


2.20. 


Kita (šiltnamių) 


pastatai augalams auginti (šiltnamiai, oranžerijos, žiemos sodai ir kita) 


2.21. 


Kita (sodų) 


pastatai, esantys sodininkų bendrijose (sodo namai ir kita) 


3. Kiti 


pastatai 


3, 


Kita 


kiti pastatai (lošimų namų pastatai ir kita), kurių negalima priskirti jokiai nu- 
rodytai pastatų paskirčiai 


INZINERINIAI STATINIAI 


4. Susisiekimo komunikacijos 


4.1 


Kelių 


kelią sudaro žemės sankasa, važiuojamoji dalis, kelkraščiai, skiriamoji juosta, 
kelio grioviai, sankryžos, autobusų sustojimo aikštelės, poilsio aikštelės, pės- 
čiųjų ir dviračių takai, kelio statiniai, techninės eismo reguliavimo priemonės, 
želdynai, esantys kelio juostoje, kelio oro sąlygų stebėjimo ir transporto eismo 
apskaitos, apšvietimo ir kiti inžineriniai įrenginiai su šių objektų užimama 
žeme 


4.2 


Kelių (gatvių) 


keliai ar jų ruožai, esantys miesto ar kaimo gyvenamosios vietovės teritorijoje, 
paprastai turintys pavadinimą 


4.3 


Geležinkelių 


geležinkelio statinį sudaro žemės sankasa, viršutinė kelio konstrukcija (bėgiai, 
pabėgiai, balasto sluoksnis), tiltai, viadukai, tuneliai, pralaidos, iešmai, perva- 
žos, užtveriamieji statiniai, platformos ir kiti inžineriniai statiniai 

Oro uostų 


oro uostų pakilimo, tūpimo, riedėjimo takai, peronai, orlaivių stovėjimo ir 
specialios aikštelės, skrydžių valdymo statiniai, radiotechniniai, elektros ap- 
švietimo, signalinių žiburių ir kiti įrenginiai 

Vandens uostų 


jūrų ar upių uostų krantinės, dokai, prieplaukų statiniai, molai, užtveriamosios 
dambos, šalivagės ir kiti inžineriniai statiniai 


4.6 


Kitų transporto statinių 


tiltai, viadukai, estakados, pėsčiųjų tiltai, tuneliai, lynų keliai, praginos, pra- 
laidos, atraminės sienutės, triukšmą slopinančios sienutės, gyvūnijos atitvarai, 
iešminės pervados, platformos, pervažos, užtveriamieji statiniai ir įrenginiai, 
pridengtos ir požeminės perėjos, pervažos (išskyrus nurodytus 4.1 ir 

4.3 punktuose) ir kiti, kurie nėra pastatai 


5. Inžineriniai tinklai 


5.1 


Naftos tinklų 


magistraliniai naftotiekiai, produktotiekiai, skirstomieji naftos ir naftos pro- 
duktų vamzdynai (naftai ir naftos produktams perkrauti ir (arba) transportuoti 
iki technologinių įrenginių), naftos perdirbimo įrenginiai, naftos ir naftos pro- 
duktų terminalai ir saugyklos, kiti inžineriniai statiniai 


2:2 


Dujų tinklų 


magistraliniai ir skirstomieji dujotiekiai, suskystintų gamtinių dujų įrenginiai, 
gamtinių dujų saugyklos, vartotojo įvadai, suskystintųjų naftos dujų sistema, 
kurią sudaro skirstomieji dujotiekiai, ir kiti inžineriniai statiniai 


5.3 


Vandentiekio tinklų 


magistraliniai, skirstomieji ir įvadiniai vamzdynai šaltam ir karštam vandeniui 
tiekti, arteziniai šuliniai, hidrantai, rezervuarai, vandentiekio bokštai, gilumi- 

niai vandentiekio gręžiniai, kurie yra statiniai ir kiti inžineriniai statiniai 


5.4 


Silumos tinklų 


magistraliniai, skirstomieji ir įvadiniai vamzdynai šilumai tiekti ir kiti inžine- 
riniai statiniai. Šilumos tiekimo tinklus sudaro statinių ir įrenginių komplek- 
sas, susidedantis iš vamzdynų, uždaromosios ir reguliuojamosios armatūros, 
siurblių, kontrolės ir matavimo prietaisų ir kitų elementų, kuriais šilumnešis 
(termofikacinis vanduo, garas ir panašiai) iš šilumos šaltinio tiekiamas ir 
skirstomas vartotojams 


5.5 


Nuotekų šalinimo tinklų 


nuotekų surinkimo tinklai (nuotekų kolektoriai, nuotekų rinktuvai, nuotekų iš- 
vadai), nuotekų slėginiai tinklai, drenažo tinklai ir kiti inžineriniai statiniai 


5.6 


Elektros tinklų 


perdavimo, skirstomieji ir tiesioginių linijų elektros tinklai, transporto (trolei- 
busų, tramvajų) kontaktiniai tinklai, kiti inžineriniai statiniai 


5.7 


Ryšių (telekomunikacijų) 
tinklų 


aukšto ir žemo dažnio ryšių bei šviesolaidžio kabelių kanalai, radijo ir televi- 
zijos perdavimo linijos, perdavimo bokštai, radijo ryšio statiniai, ryšio retrans- 
liatoriai ir kiti inžineriniai statiniai 


5.8 


Kitų inžinerinių tinklų 


technologiniai vamzdynai, kolektoriai, apžvalgos kameros ir kiti inžinerinių 
tinklų statiniai 


6. Kiti inžineriniai statiniai 


6.1 


Hidrotechniniai statiniai 


statiniai vandens ištekliams naudoti ir aplinkai nuo žalingo vandens poveikio 
saugoti. Užtvankos, dambos, hidroelektrinių, hidroakumuliacinių elektrinių, 
siurblinių hidrotechnikos statiniai, vandens pralaidos, vandenvietės statiniai, 
nusodintuvai, kanalai, krantosaugos statiniai, žuvininkystės statiniai, tvenki- 
niai, laivininkystės statiniai, akvedukai, bunos, jūrų uostų infrastruktūra, akva- 
torija, jūros naftos ir dujų gavybos statiniai, melioracijos statiniai ir kiti inži- 
neriniai statiniai 


6.2 


Sporto inžineriniai stati- 
niai 


sporto aikštynai, naudojami žaidimams atvirame ore (futbolui, krepšiniui, 
beisbolui, regbiui, vandens sportui), mašinų, dviračių ar arklių lenktynių keliai 
ir kiti inžineriniai statiniai, kurie nėra pastatai 


6.3 


Kiti inžineriniai statiniai 


fortai, bunkeriai, šaudyklos, poligonai, techniniai stebėjimo bokštai, sąvarty- 
nai, vėjo jėgainių statiniai, inžineriniai gamybiniai statiniai, transporterių gale- 
rijos, estrados ir kiti inžineriniai statiniai, neturintys aiškios funkcinės priklau- 
somybės ar apibrėžto naudojimo, arba ūkinės veiklos pobūdžio statiniai, kurie 
tarnauja pagrindiniam daiktui (tvoros, kiemo aikštelės, lauko tualetai, stogi- 
nės, pavėsinės, atraminės sienutės, šachtiniai šuliniai, lieptai, mėšlidės, aplin- 
kos tvarkymo elementai ir panašiai) 

3 priedas 


LR ŽEMĖS ŪKIO MINISTERIJOS ŽEMĖS POLITIKOS DEPARTAMENTO 
FUNKCIJOS 


(pagal žemės ūkio ministro 2011 m. liepos 21 d. įsakymu Nr. 3D-590 patvirtintus nuostatus) 


Departamento funkcijos: 

- koordinuoti žemės tvarkymo ir administravimo, žemės reformos, žemėtvarkos projektavimo, krašto 
kartografavimo, kraštovaizdžio išsaugojimo, valstybinio geodezinio ir georeferencinio pagrindo tvarkymo, 
erdvinių duomenų rinkinių kūrimo ir atnaujinimo, erdvinės informacijos infrastruktūros plėtros ir nekilnoja- 
mojo turto kadastro darbus, organizuoti šių darbų kontrolę, taip pat koordinuoti žemės naudojimo valstybinę 
kontrolę; 

- rengti žemėtvarkos, valstybinio geodezinio ir georeferencinio pagrindo sudarymo, kartografavimo, 
erdvinės informacijos infrastruktūros ir nekilnojamojo turto kadastro plėtros strategijas, organizuoti jų įgy- 
vendinimą; 

- pagal kompetenciją rengti žemės reformos, žemėtvarkos, geodezijos, kartografijos, nekilnojamojo turto 
kadastro, žemės naudojimo valstybinės kontrolės srities įstatymų, LR Vyriausybės nutarimų, LR žemės ūkio 
ministro įsakymų ir kitų teisės aktų projektus ir koordinuoti jų įgyvendinimą; 

- pagal kompetenciją teikti išvadas dėl pateiktų derinti įstatymų, LR Vyriausybės nutarimų ir kitų tei- 
sės aktų projektų žemės ūkio, žemės reformos, žemėtvarkos, geodezijos, kartografijos, nekilnojamojo turto 
kadastro, žemės naudojimo valstybinės kontrolės srityse; 

- pagal kompetenciją rengti valstybės pagalbos ir Europos Sąjungos paramos žemės ūkiui programas, 
koordinuoti ir kontroliuoti jų įgyvendinimą; 

- pagal kompetenciją dalyvauti nustatant valstybės politikos prioritetus, žemės reformos, žemėtvarkos, 
geodezijos, kartografijos, nekilnojamojo turto kadastro, žemės naudojimo valstybinės kontrolės srityse, kont- 
roliuoja valstybės biudžeto, Europos Sąjungos ir kitų užsienio valstybių paramos programų lėšų naudojimą, 
teikiamos paramos skaidrumą; 

- kartu su kitais ministerijos padaliniais formuoti žemės reformos, žemėtvarkos, geodezijos, kartografi- 
jos, nekilnojamojo turto kadastro, žemės naudojimo valstybinės kontrolės srities darbų finansavimo politiką 
ir kontroliuoti jos įgyvendinimą; 

- koordinuoti institucijų, įgyvendinančių valstybės politiką, žemės reformos, žemėtvarkos, geodezijos, 
kartografijos, nekilnojamojo turto kadastro, žemės naudojimo valstybinės kontrolės srityse (Nacionalinės 
žemės tarnybos prie ŽŪM, VĮ Valstybės žemės fondo ir UAB „Aerogeodezijos institutas“) veiklą ir atlikti 
šios veiklos kontrolę; 

- vykdyti ministerijos vadovybės pavedimus, pagal kompetenciją nagrinėti ir svarstyti ministerijos re- 
guliavimo srities įmonių veiklos klausimus, jų siūlymus ir prašymus, teisės aktų nustatyta tvarka nagrinėti fi- 
zinių ir juridinių asmenų skundus, prašymus ir pranešimus; 

- pagal kompetenciją atstovauti ministerijai valstybės ir savivaldybių institucijose, įmonėse, įstaigose 
ir organizacijose, taip pat Europos Sąjungos institucijose ir tarptautinėse organizacijose; 

- atstovauti ministerijai visų instancijų teismuose arba koordinuoti NŽT įgaliotų tarnautojų veiksmus 
atstovaujant ministerijai LR Konstituciniame Teisme, visų lygių bendrosios kompetencijos ir specializuotuo- 
se teismuose, kitose institucijose, įstaigose, įmonėse ir organizacijose, siekiant apginti ministerijos teisėtus 
interesus; 

- pagal kompetenciją formuoti bendrąją Europos Sąjungos žemės ūkio politiką ministrui pavestose 
valdymo srityse ir užtikrinti jos įgyvendinimą; 

- pagal kompetenciją padėti žemės ūkio ministro valdymo sričiai priskirtoms institucijoms ir įstai- 
goms, įmonėms ir organizacijoms užmegzti ir plėtoti ryšius su užsienio partneriais; 

- formuoti žemės informacinės sistemos ir georeferencinio pagrindo kadastro kūrimo politiką ir koor- 
dinuoti jos įgyvendinimą; 

- formuoti apleistų žemių tvarkymo politiką ir koordinuoti jos įgyvendinimą; 

- pagal kompetenciją rengti žemės tvarkymo ir administravimo programas, orientuotas į racionalų že- 
mėnaudų formavimą, siejant jas su kaimo plėtra ir tuo užtikrinant efektyvų ES paramos planavimą, teikimą ir 
įsisavinimą, organizuoti ir kontroliuoti jų įgyvendinimą. 

- rengti ir teikti siūlymus dėl valstybės lėšų skyrimo atskirų sričių priemonėms ir programoms įgyven- 
dinti pagal kuruojamą sritį, analizuoti šių lėšų panaudojimo tikslingumą, atlikti priežiūrą ir kontrolę; 

- pagal kompetenciją kaupti, analizuoti ir apibendrinti informaciją apie valstybinį žemės tvarkymą ir 
administravimą, žemės reformą, žemėtvarką, žemės naudojimo valstybinę kontrolę, geodeziją, kartografiją, 
georeferencinio pagrindo kadastrą, valstybinius erdvinių duomenų rinkinių rengimą, Lietuvos erdvinės in- 
formacijos infrastruktūrą, nekilnojamojo turto kadastrą; 

- pagal kompetenciją dalyvauti darbo grupių, komisijų darbe, užsienio techninės paramos programose, 
palaikyti ryšius su užsienio šalių institucijomis ir tarptautinėmis organizacijomis. 

ANOTACIJA 


Leidinyje nuosekliai aiškinamos pagrindinės teritorijų planavimo ir žemės teisės sąvokos, 
analizuojamas žemės sklypų formavimo ir žemės įgijimo nuosavybėn bei naudojimuisi procesas. 
Pateikiami valdymo institucijų veiksmai reguliuojant žemės santykius tarp žemės savininkų ar nau- 
dotojų, nustatant žemės naudojimo sąlygas ir kontroliuojant jų laikymąsi. Apibūdinama b teritorijų 
planavimo dokumentų, reikalingų žemės sklypų formavimui ar pertvarkymui, žemės naudojimo są- 
lygų nustatymui, žemės naudmenų sudėties pakeitimui, rengimo tvarka. Pateikiamos žemės naudo- 
jimo ir tvarkymo strateginės kryptys. Knyga skirta želdininkystės ir kraštovaizdžio architektūros bei 
žemėtvarkos specialistų rengimui. 

